
e CAPITOLUL I.e 
CREDINȚE DESPRE SUFLET ŞI DESPRE MOARTE ° 


Până în ultimii ani ai istoriei Greciei şi Romei, vedem persistând în 
popor un ansamblu de credinţe şi de obiceiuri ce datau, cu siguranţă, dintr-o 
epocă foarte îndepărtată; prin intermediul lor putem afla care erau opiniile 
pe care omul şi le-a făcut la început asupra propriei sale naturi, asupra 
sufletului şi asupra misterului morţii. 


Urcând oricât de mult in istoria veche a rasei indo-europene, din care 
fac parte ramura greacă şi ramura italică, vedem că nicicând această rasă n- 
a considerat că odată cu viaţa cea scurtă totul s-ar sfârşi pentru om. Cele 
mai vechi generaţii, cu mult înainte de apariţia filosofilor, au crezut într-o a 
doua existenţă, ce ar urma după cea de aici, de pe pământ. Ei au considerat 
moartea nu ca pe o dizolvare a fiinţei, ci ca pe o simplă trecere într-o altă 
viaţă. 

Dar oare în ce loc şi în ce mod se ducea această a doua existenţă? 
oamenii credeau oare că spiritul nemuritor, odată eliberai, din trup, mergea 
să însufleţească un altul? Nu; credinţa în metempsihoză n-a puiuţ niciodată 
să prindă rădăcini în spiritul popoarelor greco-italice; nu aveau această 
credinţă nici arienii din Orient, pentru cu imnurile Vedelor sunt în opoziţie 
cu ea. Oamenii credeau oare că spiritul se ridica la cer, spre locaşul luminii? 
Nu; credinţa că sufletele ar intra intr-un locaş ceresc datează în Occident 
dintr-o epocă relativ recentă; lăcaşul ceresc nu era privit decât ca o 
recompensă pentru câţiva oameni de seamă şi pentru câţiva binefăcători ai 
umanităţii. Conform celor mai vechi credinţe ale italicilor şi grecilor, 
sufletul nu se ducea să-şi petreacă cea de-a doua existenţă a sa, în vreo altă 
lume, străină de aceasta; el rămânea în apropierea oamenilor şi continua să 
trăiască sub pământ. 


Foarte multă vreme s-a crezut chiar că în această a doua existenţă 
sufletul rămânea legat de trup. Născut odată cu acesta, moartea nu-l 
despărţea de el; sufletul se închidea, împreună cu trupul în mormânt. 


Deşi aceste credinţe sunt atât de vechi, ne-au rămas despre ele mărturii 
autentice. Aceste mărturii oglindesc riturile îngropăciunii, care au 
supravieţuit mult timp după ce-au pierit credinţele primitive, dar care, cu 
siguranţă, s-au născut, odată cu ele şi pot să ne facă să le înţelegem. 

Riturile îngropăciunii arată limpede că atunci când trupul era pus în 
mormânt, oamenii credeau că îngroapă odată cu el şi ceva ce este încă viu. 
Vergiliu, care descrie întotdeauna cu atâta precizie şi scrupulozitate 
ceremoniile religioase, îşi termină fragmentul în care prezintă funeraliile lui 
Polydor cu următoarele cuvinte: „închidem sufletul în mormânt”. Aceeaşi 
expresie se regăseşte şi la Ovidiu şi la Pliniu cel Tânăr; nu pentru că ea ar 
corespunde ideilor pe care aceşti scriitori şi le făceau despre suflet, ci pentru 
că din timpuri imemoriale se perpetuase în limbaj, atestând străvechi şi 
populare credinţe. 


Se obişnuia ca, la sfârşitul ceremoniei funebre, sufletul mortului să fie 
chemat de trei ori pe numele pe care-l purtase. I se făcea urarea să trăiască 
fericit sub pământ. I se spunea de trei ori: Să-ţi meargă bine. Şi se adăuga: 
Să-ţi fie tărâna uşoară. Într-atât de convinşi erau oamenii că fiinţa va 
continua să trăiască sub acest pământ, păstrându-şi şi aici sentimentul de 
mulţumire şi de suferinţă! Pe mormânt se scria că omul se odihnea înăuntru; 
este o expresie care a supravieţuit acestor credinţe şi care, din secol în secol, 
a ajuns până la noi. 

O folosim încă şi astăzi, deşi acum nimeni nu mai crede că într-un 
mormânt se odihneşte o fiinţă nemuritoare. Dar în antichitate oamenii 
credeau cu atâta tărie că în mormânt omul continuu să trăiască, incit nu 
uitau niciodată să îngroape, odată cu trupul, şi obiectele de care 
presupuneau că are nevoie, veşminte, vase, arme. Pe mormânt se turna vin 
ca să se domolească setea mortului; se puneau alimente ca să i se potolească 
foamea. Erau ucişi cai şi sclavi, cu gândul că aceste fiinţe, îngropate la un 
loc cu mortul, îl vor sluji în mormânt, aşa cum îl slujiseră în timpul vieţii. 
După cucerirea Troiei, grecii se întorc în ţara lor; fiecare îşi ia ou el o 
frumoasă captivă; Ahile, care se află sub pământ, îşi reclamă şi ei captiva şi 
îi este dată Polyxenia. Un vers din Pindar serveşte drept ciudată mărturie 
pentru credinţele vechilor generaţii. Phryxos fusese constrâns să părăsească 


Grecia şi fugise până în Colhida. Murise în acest ţinut; (lar aşa mort cum 
era, dorea să se întoarcă în Grecia. Apăru deci înaintea lui Pelias şi îi spuse 
să se ducă în Colhida să-i aducă sufletul. Fără îndoială că acest suflet tânjea 
după pământul patriei şi după mormântul familiei sale; dar, legat de 
rămăşiţele trupeşti, nu putea părăsi fără ele Colhida». 

Din această credinţă primitivă s-a născut necesitatea îngropăciunii. 
Pentru ca sufletul să poată fi fixat în locuinţa-i subterană ce i se potrivea 
atât de bine pentru cea de-a doua sa existenţă, trebuia ca trupul, de care 
rămânea legat, să fie acoperit cu pământ. Sufletul ce nu-şi avea mormântul 
său n-avea locuinţă. Era rătăcitor. In zadar aspira la odihna mult dorită după 
zbuciumul şi strădaniile din timpul vieţii; trebuia să rătăcească întruna sub 
formă de larvă sau de fantomă, fără să se oprească niciodată şi fără să 
primească vreodată ofrandele şi hrana de care avea nevoie. Nefericit, 
devenea curând răufăcător, li chinuia pe cei vii, le trimitea boli, le strica 
recoltele, îi înspăimânta prin apariţii înfricoşătoare ca să-i facă să 
îndeplinească ritualul îngropăciunii, atât pentru trupul cât şi pentru sufletul 
său. De aici vine credinţa în strigoi. Întreaga antichitate era convinsă că fără 
îngropăciune sufletul era nenorocit şi că, prin îngropare, el devenea fericit 
pentru totdeauna. Ceremonia funebră se îndeplinea nu pentru ca oamenii să- 
şi arate cu, acest prilej durerea, ci pentru odihna şi fericirea mortului. 


Trebuie să remarcăm că nu era de ajuns ca trupul să fie pus în pământ. 
Trebuiau respectate riturile tradiţionale şi pronunţate formulele hotărâte. În 
Plaut găsim povestea unui strigoi; un suflet care e obligat să rătăcească, 
pentru că trupul său a fost pus în pământ fără să fie respectate riturile. 
Suetoniu povesteşte că trupul lui Caligula fiind pus în pământ fără ca 
ceremonia funebră să fie îndeplinită, sufletul său rătăcea şi se arăta celor 
vii, până în ziua când oamenii s-au hotărât să-i dezgroape trupul şi să-i facă 
o înmormântare după toate regulile. Aceste două exemple ne arată clar care 
era efectul ce se atribuia riturilor şi formulelor ceremoniei funebre. Dat 
fiind că fără aceste rituri sufletele deveneau rătăcitoare şi se arătau celor vii, 
înseamnă că prin ele sufletele erau fixate şi închise în morminte. Şi aşa cum 
anticii aveau formule înzestrate cu această virtute, tot ei deţineau şi altele 
dotate cu virtutea contrarie, şi anume aceea de a evoca sufletele şi de a le 
face să iasă pentru un scurt răstimp din mormânt. 

Din scrierile anticilor reiese cât de tare erau tulburaţi oamenii de teama 
că la moartea lor nu vor fi respectate riturile. Acest gând era izvorul unor 
sfâşietoare nelinişti. Ceea ce îi înfricoşa nu era atât moartea, cât lipsa 


îngropăciunii. Căci prin îngropăciune sufletul câştiga odihna şi fericirea 
veşnică. Nu trebuie deci să ne mirăm prea tare văzându-i pe atenieni 
omorându-şi generalii care, după o victorie pe mare, neglijaseră să îngroape 
morţii. Aceşti generali, discipoli de-ai filosofilor, făceau poate deosebirea 
dintre suflet şi trup şi cum nu credeau că soarta unuia este legată de soarta 
celuilalt, consideraseră că, pentru un cadavru, n-avea prea mare importanţă 
că se descompunea în pământ sau în apă. Aşa că nu înfruntaseră furtuna 
pentru vana formalitate de a aduna şi de a îngropa morţii. Dar mulţimea 
care, chiar şi la Atena, era stăpânită în continuare de vechile credinţe, şi-a 
învinuit generalii de impietate şi i-a trimis la moarte. Prin victoria lor, 
generalii salvaseră Atena dar prin neglijenta lor pierduseră mii de suflete. 
Părinţii morţilor, gândindu-se la lungul supliciu pe care sufletele acestora 
aveau să-l îndure, veniseră la tribună în veşminte de doliu şi ceruseră 
răzbunare. 

În cetăţile antice legea îi pedepsea pe marii vinovaţi cu o pedeapsă 
socotită îngrozitoare, privarea de îngropăciune. Astfel era pedepsit şi 
sufletul, impunându-i-se un supliciu aproape veşnic. 

Trebuie să facem observaţia că la antici s-a înrădăcinat şi o altă credinţă 
despre lăcaşul morţilor. Ei îşi închipuiau că există un loc, subteran şi el, dar 
infinit mai întins decât mormântul, unde toate sufletele, departe de trupurile 
lor, trăiau laolaltă, şi unde pedepsele şi recompensele erau împărţite după 
purtarea pe care omul a avut-o în timpul vieţii. Dar riturile îngropăciunii, 
aşa cum le-am descris, sunt în chip vădit în dezacord cu aceste credinţe: 
probă sigură că, în epoca în care s-au stabilit aceste rituri, oamenii nu 
credeau încă în Tartar şi în Câmpiile Elisee. Prima părere a anticilor a fost 
că fiinţa umană trăia în mormânt, că sufletul nu se despărţea de trup şi că 
rămânea fixat de acea parte a solului unde erau îngropate osemintele. De 
altfel omul n-avea de dat nici un fel de socoteală de viaţa sa anterioară. 
Odată aşezat în mormânt, el nu trebuia să se mai aştepte nici la recompense 
şi nici la suplicii. Opinie, neîndoielnic, grosolană, dar care reprezintă prima 
formă a noţiunii de viaţă viitoare. 

Fiinţa ce trăia sub pământ nu se eliberase de omenesc într-atât încât să 
nu mai aibă nevoie de hrană. Acesta este motivul pentru care, în anumite 
zile ale anului, se aducea de mâncare la fiecare mormânt. 


Ovidiu şi Vergiliu ne-au descris această ceremonie ce se păstrase 
neschimbată până în epoca lor, deşi credinţele se transformaseră. Ei ne arată 


că inormintul se înconjura cu mari ghirlande de ierburi şi flori şi că pe el se 
puneau prăjituri, fructe, sare şi se vărsa lapte, vin, iar, uneori sângele unei 
victime. 

Ne-am înşela amarnic dacă ara considera că acest festin funebru nu era 
decât un fel de comemorare. Hrana pe care familia o aducea era cu adevărat 
pentru mort şi numai pentru el. O dovedeşte faptul că laptele şi vinul erau 
vărsate pe pământul mormântului; că se săpa o gaură pentru ca alimentele 
solide să ajungă până la mort; că dacă se sacrifica o victimă, cărnurile erau 
arse pentru ca nici o fiinţă vie să nu aibă parte de ele; că se rosteau unele 
formule consacre te pentru a-l îmbia pe mort să mănânce şi să bea; că, deşi 
întreaga familie asista la această masă, nimeni nu se atingea de mâncăruri; 
că în sfârşit, la plecare, oamenii aveau mare grijă să lase puţin lapte şi 
câteva prăjituri în vase şi că era o mare impietate ca o fiinţă vie să se atingă 
de această mică provizie destinată mortului. 

Aceste vechi credinţe au dăinuit mult timp şi expresia lor se regăseşte şi 
la marii scriitori ai Greciei. „Vărs pe pământul mormântului, spune Ifigenia 
în tragedia lui Euripide, lapte, miere şi vin căci acestea sunt bunurile ce-i 
bucură pe morţi”. 


— „Fiu al lui Peleu, spune Neoptolem, primeşte această băutură ce 
place morţilor, vino şi bea acest sânge”. Electra varsă libaţiunile şi spune: 
„Băutura a pătruns în pământ, tatăl meu a primit-o”. lată promisiunea sacră 
pe care Oreste o adresează tatălui său: „O, tată, cât voi trăi, te vei bucura de 
ospeţe bogate; dar dacă mor, nu vei mai avea parte de ospeţele de fum cu 
care se hrănesc morţii”. Glumele lui Lucian din Samosata arată că aceste 
obiceiuri mai existau încă şi în vremea lui: „Oamenii îşi închipuie că 
sufletele vin de jos spre bucatele ce li se aduc, şi se ospătează cu fumul 
cărnurilor şi beau vinul vărsat pe groapă”. La greci, în faţa fiecărui 
mormânt, exista un loc destinat uciderii victimei şi arderii cărnii. 
Mormântul roman avea şi el culina sa, un fel de bucătărie specială folosită 
numai pentru morţi. Plutarh povesteşte că, după bătălia de la Plateea, 
războinicii morţi fiind îngropaţi pe locul luptei, plateenii au făgăduit că le 
vor oferi, în fiecare an, ospăţul funebru. Ca urmare, in ziua aniversării, ei se 
duceau în mare procesiune, conduşi de cei mai de seamă magistrați, spre 
„tumulul unde se odihneau morţii. La ofereau lapte, vin, ulei, par fumuri şi 
sacrificau o victimă. După ce alimentele erau aşezate pe mormânt, plateenii 
rosteau o formula prin care îi chemau pe morţi să vină la masă. Această 
ceremonie se săvârşea şi în timpul lui Plutarh care are prilejul să vadă cea 


de-a o sută şasea aniversare. Lucian ne arată care este credinţa ce-a zămislit 
aceste obiceiuri. „Morţii, sicrie el, se hrănesc cu mâncărurile pe care noile 
punem pe mormântul lor şi beau vinul pe oare-l vărsăm aici; aşa că un mort 
căruia nu i se dă nimic, este condamnat la foame veşnică”. 


Sunt credinţe foarte vechi şi care ne par false şi ridicole. Şi totuşi ele l- 
au dominat pe om timp de foarte multe generaţii. I-au stăpânit sufletul şi 
vom vedea pe dată că aceste credinţe au guvernat societatea şi că 
majoritatea instituţiilor casnice şi sociale ale anticilor au izvorât din ele. 


e CAPITOLUL Ile 
CULTUL MORȚILOR ° 


Aceste credinţe au dat naştere, foarte curând, unor reguli de conduită. 
Dat fiind că mortul avea nevoie de hrană şi de băutură, datoria celor vii era 
să satisfacă această trebuinţă. Grija de a aduce morţilor hrană, n-a fost 
lăsată în voia capriciului sau a simţămintelor schimbătoare ale oamenilor; 
ea era o obligaţie. Aşa că s-a instaurat o întreagă religie a morţii, ale cărei 
dogme s-au şters poate curând, dar ale cărei rituri au dăinuit până la 
triumful creştinismului. 


Morţii erau consideraţi fiinţe sacre. Anticii îi onorau cu cele mai 
respectuoase epitete pe care le puteau găsi; îi numeau buni, sfinţi, 
preafericiţi. Aveau pentru ei întreaga venerație pe care omul o poate avea 
pentru divinitatea, pe care o iubeşte sau de care se teme. În mintea lor 
fiecare mort era un zeu. 


Această apoteoză nu era numai privilegiul oamenilor de seamă; între 
morţi nu se făcea nici o deosebire. Cicero spune: „Străbunii noştri au 
hotărât ca oamenii ce părăsesc această viaţă să fie numărați printre zei”. Nu 
era nici măcar necesar să fi fost un om virtuos; omul rău devenea zeu 
întocmai ca şi cel bun; numai că primul îşi păstra în cea de-a doua existenţă 
toate cusururile pe care le avusese în prima. 


Grecii le dădeau morţilor numele de zei subterani, în Eschil, un fiu îşi 
invocă tatăl mort astfel: „O, tu, ce eşti zeu sub pământ”. Vorbind despre 
Alcesta, Euripide spune: „Trecătorul se va opri lângă mormântul tău şi va 
spune: Acum această fiinţă este o divinitate preafericită”. Romanii dădeau 
morţilor numele de zei Mani. „Daţi zeilor Mani ceea ce li se cuvine, spune 


Cicero; Hiat, oameni ce-au părăsit această viaţă; considera ţi-i drept fiinţe 
divine”. 

Mormintele erau templele acestor divinităţi. Pe ele se afla inscripţia 
sacramentală Dis manibus şi în greceşte theois hthoniois. Zeul trăia aici 
îngropat, Manesque, sepulti, spune Vergiliu. În faţa mormântului exista un 
altar pentru sacrificii, ca în faţa templelor zeilor. 


Acest cult al morţilor se regăseşte şi la heleni, la latini, la sabini! O, la e 
trusei; îl întâlnim şi la arienii din India. Este pomenit în imnurile din Rig- 
Veda. Cartea de legi a lui Manu vorbeşte despre acest cult ca despre cel mai 
vechi pe care oamenii l-au avut vreodată. Vedem în această carte că ideea 
de metempsihoză a trecut peste această veche credinţă; religia lui Brahma 
fusese întemeiată înainte şi totuşi, în cultul lui Brahma, precum şi în 
doctrina metempsihozei, religia sufletelor străbunilor subzistă încă, vie şi 
indestructibilă, şi ea îl sileşte pe cel ce transcrie legile lui Mânu să ţină 
seama de ea şi să accepte încă în cartea sacră principiile ei. lată una dintre 
ciudăţeniile acestei cărţi atât de bizare: ea a păstrat regulile privitoare la 
aceste credinţe străvechi, deşi este redactată într-o perioadă când dominau 
credinţe cu totul opuse. Aceasta dovedeşte că, dacă e nevoie de vreme 
îndelungată pentru ca să se transforme credințele oamenilor, pentru ca 
practicile exterioare şi legile să se schimbe este necesar un timp şi mai lung 
încă până şi în ziua de astăzi, după atâtea secole şi revoluţii, hinduşii 
continuă să aducă ofrande strămoşilor lor. Aceste idei şi rituri sunt tot ceea 
ce există mai vechi la rasa indo-europeană; şi tot ceea ce există mai 
persistent. 


Acelaşi cult se întâlnea atât în India cât şi în Grecia şi Italia. Hindusul 
trebuia să aducă zeilor mani masa numită sraddha. „Stăpânul casei să 
pregătească sraddha din orez, lapte, rădăcini şi fructe, pentru a-şi atrage, 
asupra sa bunăvoința manilor”. Hindusul credea că, în clipa în care oferea 
acest prânz funebru, manii străbunilor veneau să se aşeze lângă el şi luau 
hrana ce li se oferea. El mai credea şi că acest prânz le făcea morţilor o 
mare, bucurie: „Când sraddha este făcută conform riturilor, străbunii celui 
ce dă masa încearcă un sentiment de mare satisfacţie”. 


Astfel că arienii din Orient, la origine, au gândit despre misterul 
destinului că după moarte întocmai ca şi cei din Occident, înainte de a crede 
in metempsihoză, ceea ce presupunea o distincţie absolută între suflet şi 


corp, ei au crezut în existenţa vagă şi indecisă a fiinţei umane, invizibilă dar 
nu imaterială, şi pretinzând de la muritori hrană şi băutură. 

Hindul, ca şi grecul, îi considera pe morţi ca pe nişte fiinţe divine ce se 
bucurau de-o existenţă preafericită. Dar pentru ca această fericire sa existe 
se cerea îndeplinită o condiţie; trebuia ca ofrandele să le fie aduse de către 
cei vii cu regularitate. Dacă unui mort nu i se mai aduceau ofrandele, 
sraddha, sufletul său ieşea din lăcaşul lui liniştit şi devenea un suflet 
rătăcitor ce îi tulbura pe cei vii; manii erau nişte zei doar în măsura in care 
cei vii le consacrau un cult. 


Grecii şi romanii aveau exact aceleaşi credinţe. Dacă cei vii încetau să 
le mai ofere morţilor masa funebră, morţii ieşeau pe dată din mormintele 
lor; umbre rătăcitoare, îi auzeai gemând în tăcerea nopţii. Le reproşau celor 
vii neglijenta lor nelegiuită; încercau să-i pedepsească, le trimiteau boli sau 
făceau ca pământul să nu rodească. În sfârşit, nu-i lăsau în pace pe cei vii 
până în ziua în care mesele funebre erau din nou respectate. Sacrificiul, 
ofranda hranei şi libaţia îi făceau să intre din nou în mormânt redându-se 
astfel liniştea şi atributele divine. Atunci omul trăia cu ei în pace. 


Dacă mortul pe care oamenii îl neglijau era o fiinţă răufăcătoare, cel pe 
care aceştia îl onorau era un zeu tutelar. Ii iubea pe cei ce îi aduceau hrana. 
Ga să-i ocrotească, el continua să ia parte la treburile omeneşti; adeseori 
juca un rol de seamă. Aşa mort cum era, ştia să fie puternic şi activ. Era 
rugat; i se cerea ajutorul şi favorurile. Când oamenii întâlneau în cale un 
mormânt, se opreau şi ziceau: „tu care eşti zeu sub pământ, fi-mi 
binevoitor”. 


Puterea pe care anticii o atribuiau morţilor poate fi înţeleasă din 
rugăciunea pe care Electra o adresează manilor tatălui ei. „Fie-ţi milă de 
mine şi de fratele meu Oreste; f ă-l să se întoarcă în acest ţinut; o, tată, 
ascultă-mi rugăciunea; împlineşti-mi rugăminţile, primindu-mi libaţiile”. 
Aceşti zei puternici nu dau numai bunuri materiale; căci Electra adaugă: 
„Dă-mi o inimă mai castă decât cea a mamei mele şi mâini mai pure”. La 
fel hindusul cere manilor ca „în familia sa numărul oamenilor de bine să 
crească şi ca el să aibă multe de dat”. 


Aceste suflete omeneşti divinizate prin moarte erau ceea ce grecii 
numeau demoni sau eroi. Latinii le dădeau numele de Lari, Mani, Genii. 
„Străbunii noştri au socotit, spune Apuleius, că Manii, când erau 
răufăcători, trebuiau numiţi larve, iar când erau binevoitori şi ocrotitori îi 


numeau Lari”. In altă parte putem citi: „Geniu şi Lar e aceeaşi fiinţă; aşa au 
socotit străbunii noştri; iar în Cicero: „Cei pe care grecii îi numesc Demoni, 
sunt numiţi de noi Lari”. 


Această religie a morţilor pare a fi cea mai veche pe care a avut-o 
vreodată rasa omenească, înainte de a adora pe Indra sau pe Zeus, omul i-a 
adorat pe morţi; omului îi era frică de ei şi le adresa rugăciuni. Se pare că 
sentimentul religios a început cu asta. Poate ea vederea morţii i-a sugerat 
omului pentru prima oară, ideea de supranatural şi dorinţa de a spera 
dincolo de ceea ce vedea. Moartea a fost primul mister; ea l-a îndreptat pe 
om pe făgaşul altor mistere. Ea i-a înălţat gândirea de la Vizibil la invizibil, 
de la trecător la etern, de la omenesc la divin. 


e CAPITOLUL III œ 
FOCUL SACRU ° 


În casa unui grec sau a unui roman exista întotdeauna un altar; pe altar 
trebuia să existe mereu puţină cenuşă şi nişte cărbuni aprinşi. Întreţinerea 
focului, zi şi noapte, era o obligaţie sacră a stăpânului fiecărei case. Vai de 
casa unde se stingea focul în fiecare seară, cărbunii erau acoperiţi cu cenuşă 
pentru a-i împiedica să ardă în întregime; ia deşteptare, prima grijă era să se 
aţâţe focul şi să se aducă vreascuri. Focul nu înceta să strălucească pe altar 
decât atunci când toată familia pierise; vatră stinsă, familie stinsă, erau 
expresii sinonime la antici. 


Este de la sine înţeles că acest obicei, de a întreţine întruna focul pe 
altar, venea dintr-o veche credinţă. Regulile şi riturile ce se respectau arată 
că nu era vorba de o deprindere lipsită de importanţă. Nu era voie să 
alimentezi focul cu orice fel de lemne; religia deosebea, printre arbori, 
unele specii ce puteau fi folosite în acest scop şi altele pe care, dacă le 
utilizai, săvârşeai o împietate. „Religia mai spunea şi că acest foc trebuia să 
rămână mereu pur, ceea ce însemna, in sensul literal, că nici un obiect 
murdar nu trebuia aruncat în foc, şi în sens figurat, că nici o faptă vinovată 
nu trebuia săvârşită în prezenţa sa. Într-o anume zi din an, care la romani 
era 1 martie, fiecare familie trebuia să-şi stingă focul sacru şi să aprindă pe 
dată un altul. Dar pentru aprinderea noului foc, au existat rituri pe care 
trebuia să le respecţi cu stricteţe. Mai ales trebuia să te fereşti a te folosi de 


o piatră şi de a o lovi cu un obiect de fier. Singurele procedee permise erau 
concentrarea razelor solare într-un punct, sau frecarea rapidă a două bucăţi 
de lemn, dintr-o anumită specie, pentru a le face să se aprindă. Aceste 
felurite reguli dovedesc îndeajuns că, după părerea anticilor, nu era vorba 
numai de producerea sau de păstrarea unui element folositor şi plăcut; aceşti 
oameni vedeau altceva în focul ce ardea pe altarele lor. 


Acest foc era un lucru divin; îl adorau, şi închinau un adevărat cult. I se 
dădea în dar tot ceea ce se considera a fi pe placul unui zeu, flori, fructe, 
tămâie, vin. I se cerea protecţie, căci oamenii îl credeau puternic. I se 
adresau rugăminţi fierbinţi pentru a obţine de la el acele eterne lucruri 
dorite de oameni, sănătate, bogăţie, fericire. Una dintre aceste rugăminţi, 
păstrată intr-o culegere a imnurilor orfice, este concepută astfel: „O, focule, 
fă-ne să fim întotdeauna înfloritori şi fericiţi.; o, tu care eşti veşnic, frumos, 
mereu tânăr, tu cure hrăneşti, tu care eşti bogat, primeşte cu plăcere 
ofrandele noastre şi dă-ne în schimb fericirea şi sănătatea cea atât de 
binefăcătoare”. Oamenii vedeau deci în focul sacru un zeu binefăcător ce 
întreținea viaţa omului, un zeu bogat care-l hrănea cu darurile sale, un zeu 
puternic ce ocrotea casa şi familia în caz de primejdie căutau refugiu lângă 
el. Când a fost invadat palatul lui Priam, Hecuba îl duce pe bătrânul rege 
lângă vatra sacră:,, Armele tale nu te vor putea apăra, i-a spus; dar acest altar 
ne va ocroti pe toţi”. 


Iat-o pe Alcesta ce va muri, dându-şi viaţa pentru a-şi salva soitul. Se 
apropie de focul sacru şi îl invocă în aceşti termeni: „O, divinitate, stăpână a 
acestei case, aceasta-i ultima oară când mă închin în faţa ta, şi îţi adresez 
rugăminţile mele; căci voi cobori acolo undo se află morţii. Veghează-mi 
copiii ce nu vor mai avea mamă; dă-i fiului meu o soţie iubitoare şi fiicei 
mele un soţ nobil. Fă ca ei să nu moară înainte de vreme, ca mine, ci să-şi 
împlinească în fericire lungă existenţă”. El era cel ce îmbogăţea familia. 
Plaut, întruna din comediile sale, îl înfăţişează măsurându-şi darurile după 
cultul ce i se închină. Grecii îl numeau zeul bogăției, ktesios. Tatăl îl invoca 
pentru copiii săi şi îi cerea „să le dea sănătate şi belşug de bunuri”. Când era 
nefericit omul se ducea la vatra sacră şi îi făcea reproşuri; când era fericit îi 
aducea mulţumiri. Soldatul ce se întorcea de la război îi mulțumea că l-a 
scăpat de primejdii. Eschil ni-l înfăţişează pe Agamemnon întorcându-se de 
la Troia, fericit şi încărcat de glorie; el nu-i va mulţumi lui Jupiter şi nu îşi 
va arăta bucuria şi recunoştinţa într-un templu; aduce jertfe şi mulţumiri în 
faţa vetrei sacre din propria-i casă. Omul nu ieşea niciodată din casă fără să 


adreseze o rugăciune focului sacru; la întoarcere, înainte de a-şi revedea 
soţia şi a-şi îmbrăţişa copiii, trebuia să se închine în faţa focului şi să-i 
invoce puterile. 

Focul sacru din vatra casei era deci Providenta familiei. Cultul său era 
foarte simplu. Prima regulă era ca pe altar să existe întotdeauna câţiva 
cărbuni aprinşi; căci dacă focul se stingea, înceta să existe un zeu. În 
anumite momente ale zilei, se puneau pe vatră ierburi uscate şi lemne; 
atunci zeul se manifesta sub forma unei flăcări strălucitoare. I se aduceau 
sacrificii; or esenţa oricărui sacrificiu era să întreţină şi să însufleţească 
focul sacru, să hrănească şi să dezvolte corpul zeului. Din acest motiv i se 
dădeau, înainte de toate, lemne; tot din acest motiv se vărsa apoi, pe altar, 
vinul arzător al Greciei, untdelemnul, tămâia, grăsimea victimelor. Zeul 
primea aceste ofrande, le devora; mulţumit şi radios, se ridica pe altar şi îşi 
lumina adoratorul cu razele sale. Era momentul când trebuia invocat; din 
sufletul omului ieşea imnul rugăciunii. 


Masa era actul religios prin excelenţă. Era prezidată de zeu. El era cel ce 
copsese plinea şi pregătise alimentele; de aceea oamenii îi datorau o 
rugăciune la începutul şi la sfârşitul mesei, înainte de-a mânca puneau pe 
altar prinoasele osie mai bune; înainte de a bea, răspândeau pe altar libaţia 
de vin. Aceasta era partea zeului. Nimeni nu se îndoia că zeul n-ar fi de 
faţă, n-ar mânca şi n-ar bea; şi, de altfel, nu se vedea oare cum flacăra se 
măreşte, ca şi cum s-ar hrăni cu ofrandele acelea? Astfel că masa era 
împărţită între om şi zeu: era o ceremonie sfântă, prin care intrau în 
comuniune unul cu celălalt. Sunt credinţe vechi, care cu timpul au pierit din 
suflete, dar care au lăsat mult timp după ele deprinderi, rituri, forme de 
vorbire, peste care nu putea trece nici chiar cel necredincios. Horaţiu, 
Ovidiu, Juvenal mai luau încă masa de seară în faţa căminului în care ardea 
focul şi respectau libaţia şi rugăciunea. 

Acest cult al focului sacru nu aparţinea însă numai populațiilor din 
Grecia şi din Italia, îl regăsim şi în Orient. Legile lui Mânu, sub forma ce 
ne-a parvenit, ne prezintă religia lui Brahma ca fiind complet stabilită şi 
mergând chiar spre declin: dar ele au păstrat vestigiile şi rămăşiţele unei 
religii mai vechi, cea a vetrei sacre, pe care cultul lui Brahma a izgonit-o pe 
un plan secundar, dar pe care n-a putut s-o distrugă. Brahmanul are vatra sa 
în care trebuie să întreţină focul zi şi noapte; în fiecare dimineaţă şi în 
fiecare seară îi dă ca hrană lemne; dar, ca şi la greci, aceste lemne nu puteau 
fi decât din anumiţi arbori indicaţi de religie. Aşa cum grecii şi italicii îi 


oferă vin, hindusul îi varsă acea licoare fermentată pe care el o numeşte 
soma. Masa este şi aici un act religios, şi riturile ei sunt descrise în amănunt 
în legile lui Manu. Ca şi în Grecia, focului i se adresează rugăciuni; i se 
oferă ca prinoase pârga roadelor, orez, unt, miere. Se spune: „Brahmanul nu 
trebuie să mănânce orezul din noua recoltă înainte de a fi oferit focului 
primele roade. Căci focul sacru este avid de boabe şi când nu este onorat 
cum se cuvine, devorează viaţa brahmanului neglijent”. Hinduşii, ca şi 
grecii şi romanii, şi-i închipuiau pe zei ca fiind avizi nu numai de onoruri şi 
de respect, ci şi de băutură şi de mâncare. Omul se credea obligat să le 
potolească foamea şi setea, dacă voia să nu-i mânie împotriva lui. 


La hinduşi această divinitate a focului este adeseori numită Agni. Rig- 
Veda cuprinde un mare număr de imnuri ce-i sunt închinate, într-unul din 
ele se spune: „O, Agni, tu eşti viaţa, tu eşti protectorul omului... în 
schimbul laudelor noastre, dăruieşte tatălui de familie care te imploră, 
gloria şi bogăţia... Agni, tu eşti un apărător prudent şi un tată, ţie îţi 
datorăm viaţa, noi suntem familia ta”. Astfel focul din vatra sacră este, ca şi 
în Grecia, o putere tutelară. Omul îi cere să-i dea roade din belşug: „Fă ca 
pământul să rodească totdeauna din belşug pentru noi!” îi mai cere şi să-i 
apere sănătatea: „Fă ca să mă bucur vreme îndelungată do lumina zilei şi să 
ajung la bătrâneţe precum soarele la apusul său”. li cere chiar şi puterea de a 
fi înţelept: „O, Agni, tu îl îndrumi pe calea cea dreaptă pe cel ce apucase pe 
o cale greşită... Dacă ţi-am greşit cu ceva, dacă ne-am îndepărtat de tine, 
iartă-ne!” Acest foc din vatra sacră era, ca şi în Grecia, un foc prin esenţă 
pur; îi era cu desăvârşire interzis brahmanului să arunce în el vreun lucru 
scârnav, şi chiar să-şi încălzească picioarele la el. 


Faptul că întâlnim aceste credinţe şi aceste practici atât la oamenii de pe 
malurile Mediteranei, cit şi la cei din peninsula indiană, dovedeşte din plin 
caracterul lor străvechi. Este sigur că nici grecii nu au împrumutat această 
religie de la hinduși, şi nici hinduşii nu au împrumutat-o de la greci. Dar 
grecii, italicii, hinduşii aparţineau uneia şi aceleiaşi rase; străbunii lor, într-o 
epocă foarte îndepărtată, trăiseră laolaltă în Asia centrală. Acolo au fost mai 
întâi întemeiate aceste credinţe şi rituri. Religia focului sacru datează deci 
din epoca îndepărtată şi obscură când nu existau încă nici greci, nici italici, 
nici hinduşi, ci numai arieni. Când triburile se despărţiseră unele de altele, 
ele luaseră cu ele acest cult, unele, pe malurile Gangelui, altele, pe malurile 
Mediteranei. Mai târziu, printre aceste triburi separate şi care nu mai aveau 
nici o legătură între ele, au existat unele care l-au adorat pe Brahma, altele 


care l-au adorat pe Zeus, şi altele care l-au adorat pe Ianus; fiecare grup si-a 
creat propriii lui zei. Dar toate au păstrat, ca pe o moştenire străveche, 
religia dinţii, cea pe care o întemeiaseră şi o practicaseră pe când se aflau 
încă laolaltă, în leagănul comun al rasei lor. 


Dacă nici existenţa acestui cult la toate popoarele indo-europene n-ar fi 
de ajuns pentru a demonstra vechimea lui foarte mare, am putea găsi alte 
dovezi ale acesteia în riturile religioase ale grecilor şi ale romanilor. Ori de 
câte ori se aduceau jertfe, chiar şi atunci când erau închinate lui Zeus sau 
Atenei, prima invocare era totdeauna adresată focului sacru. Orice 
rugăciune adresată vreunui zeu, oricare ar fi fost acesta, trebuia să înceapă 
şi să se termine printr-o rugă închinată focului sacru. În Olimpia, întreaga 
Grecie reunită aici oferea prima jertfă focului sacru şi abia pe cea de a doua 
lui Zeus. La Roma, de asemenea, prima rugăciune era închinată Vestei, care 
se confunda cu focul sacru; Ovidiu spune că această divinitate ocupă primul 
loc în practicile religioase ale oamenilor. Iată ce citim şi în imnurile din 
Rig-Veda: „Înaintea tuturor celorlalţi zei, trebuie să-l invocăm pe Agni li 
vom rosti numele venerabil înaintea numelui tuturor celorlalţi nemuritori. 
O, Agni, oricare ar fi zeul pe care l-am cinsti prin jertfa noastră, holocaustul 
îţi este totdeauna închinat ţie”. Este deci sigur că la Roma, pe vremea lui 
Ovidiu, iar în India, pe vremea brahmanilor, credinţa în focul din vatra sacră 
era mult mai veche decât credinţa în toţi ceilalţi zei. Jupiter şi Brahma 
dobândiseră o mult mai mare importanţă în religia oamenilor; dar aceştia îşi 
aminteau că focul din vatra sacră era cu mult mai vechi decât aceşti zei. 
Deţinea, din cele mai vechi timpuri, primul loc în cadrul cultului, şi zeii mai 
noi şi mai mari nu putuseră să-l deposedeze de această întâietate. 


Simbolurile acestei religii s-au modificat odată cu trecerea timpului. 
Gând populaţiile din Grecia şi din Italia au căpătat obiceiul de a-şi 
reprezenta zeii ca pe nişte ființe, şi de a da fiecăruia un nume şi un chip 
omenesc, vechiul cult al focului sacru s-a supus şi el legii comune pe care 
inteligenţa umană din acea perioadă o impunea oricărei religii. Altarul pe 
care ardea focul a fost personificat; a fost numit estia, Vesta; numele a fost 
acelaşi în latină şi în greacă, fiind chiar cuvântul care însemna „altar” în 
limba comună şi primitivă. Conform unui procedeu destul de obişnuit, 
numele comun a devenit un nume propriu. Treptat s-a născut şi o legendă. 
Această divinitate a căpătat trăsăturile unei femei, pentru ca cuvântul prin 
care era desemnat altarul era de genul feminin. Această zeiţă a fost 
reprezentată chiar şi prin statui. Dar niciodată nu a putut fi ştearsă cu totul 


urma credinţei primitive conform căreia a cea divinitate era focul altarului; 
şi însuşi Ovidiu era silit să recunoască faptul că Vesta nu era nimic altceva 
decât o „flacără vie”. 


Dacă punem acest cult al focului sacru alături de cultul morţilor, despre 
care vorbeam mai sus, constatăm că între ele există o relaţie strânsă. 


Să observăm mai întâi că acest foc care era întreţinut pe vatră nu este, în 
gândirea oamenilor, focul din natura materială. Ei nu văd în el elementul 
pur fizic, cel ce încălzeşte sau arde, cel ce transformă corpurile, topeşte 
metalele, devenind astfel o unealtă de seamă folosită de om în astfel o 
unealtă de seamă folosită de om în munca sa. Focul din vatra sacră este de o 
cu totul alta natură. Este un foc pur, ce nu poate fi produs decât cu ajutorul 
anumitor rituri şi care uneşte întreţinut decât cu anumite specii de lemn. 
Este un foc cast; unirea dintre sexe nu este îngăduită în prezenţa lui”. 
Oamenii nu-i cer numai bogăţie şi sănătate; îi cer de asemenea, o inimă 
curată, temperanţă, înţelepciune. „Fă-ne bogaţi şi înfloritori, spune un imn 
orric; dar fă-ne şi căşti şi înţelepţi”. Focul din vatra sacră este, aşadar, un fel 
de fiinţă morală. Este adevărat că străluceşte, încălzeşte, şi la flacăra lui se 
coace hrana sacră; dar el are totodată o gândire, o conştiinţă; el cere 
îndatoriri şi veghează ca ele să fie respectate parcă ar fi un om, căci are 
dubla natură a omului: fizic, străluceşte, se mişcă, trăieşte, este aducător de 
belşug, pregăteşte hrana, hrăneşte cu ea trupul; moral, are sentimente şi 
afecţiuni, îi dăruieşte omului puritatea, impune frumosul şi binele, hrăneşte 
sufletul. Se poate spune că el întreţine viaţa omului în dubla serie a 
manifestărilor acesteia. Este în acelaşi timp izvorul bogăției, sănătăţii, 
virtuţii. Este cu adevărat zeul naturii umane. Mai târziu, când acest cult a 
trecut pe planul doi, datorită apariţiei lui Zeus şi a lui Brahma, focul sacru a 
rămas lucrul cel mai accesibil omului în ordinea divinului; el i-a fost 
mijlocitor pe lângă zeii din natura fizică; el a fost cel ce ducea către cer 
rugăciunea şi ofranda omului, aducându-i acestuia favorurile divine. Mai 
târziu, când din acest mit al focului sacru s-a născut marea Vesta, aceasta a 
fost zeiţa fecioară; ea nu a reprezentat în lume nici fecunditatea, nici 
puterea; ea a fost ordinea; dar nu ordinea riguroasă, abstractă, matematică, 
legea imperioasă şi fatală, ananghe, desluşită încă din timpurile cele mai 
vechi ca domnind peste fenomenele naturii fizice. Ea a fost ordinea morală. 
Oamenii şi-au închipuit-o ca pe un fel de suflet universal care reglementa 
mişcările diferitelor lumi, tot astfel cum sufletul comandă trupului. 


Se întrevede astfel gândirea generaţiilor primitive. Principiul acestui 
cult este în afară de natura fizică şi se află în acea mică lume plină de mister 
care este omul. 


Ne întoarcem din nou, prin chiar aceasta, la cultul morţilor. Ambele au 
aceeaşi vechime. Erau atât de strâns legate între ele, încât erau în credinţa 
anticilor una şi aceeaşi religie, cuprinzând, în egală măsură, focul sacru, dar 
şi pe Demoni, pe Eroi, pe zeii Lari. Vedem din două texte, unul al lui Plaut 
şi altul al lui Columella, că în vorbirea obişnuită „foc sacru” era sinonim cu 
„Lar casnic”, iar Cicero nu face nici o deosebire între focul sacru şi Penati, 
şi nici între Penaţi şi zeii Lari. Citim în Servius: 

„Prin foc sacru anticii înțelegeau zei Lari; de aceea Vergiliu spune când 
«foc sacru» în loc de Penaţi, când Penaţi în loc de «foc sacru». „Într-un 
binecunoscut pasaj din Enéida, Hector îi spune lui Eneas că-i va încredința 
Penaţii Troiei şi, de fapt, îi încredinţează focul sacru. Într-un alt pasaj, 
Eneas, invocându-i pe aceşti zei, îi numeşte când Penaţi, când Lari, când 
Vesta. 

Am văzut de altfel că anticii numeau Lari sau Eroi sufletele morţilor, 
cărora omul le atribuia o putere supraomenească şi divină. Amintirea 
vreunuia dintre aceşti morţi sacri era totdeauna legată de focul sacru. 
Adorându-l pe unul, omul îl adora totodată şi pe celălalt. Erau totdeauna 
nedespărţiţi în respectul şi în rugăciunile ce le erau adresate. Urmaşii, când 
vorbeau de vatra sacră, aminteau şi de numele strămoşului: „Părăseşte acel 
loc, îi spune Oreste Elenei, şi mergi către străvechea vatră sacră a lui 
Pelops, ca să-mi asculţi cuvintele”. Eneas, de asemenea, când vorbeşte 
despre focul sacru pe care-l transportă pe mare, îl numeşte Larul lui 
Assaracus, ca şi cum acest foc ar fi sufletul strămoşului său. 


Grămăticul Servius, care era foarte doct în tot ceea ce privea 
antichitatea greacă şi romană (pe vremea lui era mult mai bine studiată 
decât pe vremea lui Cicero), spune că, după un obicei străvechi, morţii erau 
înmormântați în case. Şi adaugă: „lată de ce Larilor şi Penaţilor li se aduc 
rugăciuni în case”. Această frază stabileşte în modul cel mai limpede o 
străveche relaţie între cultul morţilor şi cel al focului sacru. Putem deci 
socoti că vatra sacră şi casnică n-a fost la început decât un simbol al cultului 
morţilor, că sub lespedea vetrei se odihnea un strămoş, că focul era aprins 
aici întru cinstirea acestuia, şi că acest foc părea că întreţine în el viaţa, sau 
îi înfăţişa sufletul ca stând mereu de veghe. 


Cele spuse de noi aici nu sunt decât o presupunere, căci dovezile 
lipsesc. Dar sigur este că până şi cele mai străvechi generaţii aparţinând 
neamului din care se trag grecii şi romanii, au practicat cultul morţilor şi al 
vetrei sacre, religie veche care nu-şi căuta zeii în natura fizică, ci în omul 
însuşi, şi care avea drept obiect adorarea fiinţei invizibile ce se afla în noi, 
forţa morală şi de gândire ce ne însufleţeşte şi ne guvernează trupul. 


Această religie nu a avut totdeauna aceeaşi putere asupra sufletului; ea 
şi-a pierdut treptat din intensitate, dar nu a dispărut. Contemporană cu 
primele vârste ale rasei ariene, ea a prins rădăcini atât de puternice în sânul 
acesteia, încât nici măcar strălucita religie a Olimpului grecesc nu a putut-o 
clinti. Pentru ca ea să dispară, a trebuit să ia naştere creştinismul. 


Vom vedea curând ce influenţă puternică a exercitat acea religie asupra 
instituţiilor casnice şi sociale ale anticilor. Ea a fost concepută şi întemeiată 
în acea epocă îndepărtată când arienii îşi creau instituţiile, şi a fost 
hotărâtoare pentru calea pe care au mers mai târziu popoarele. 


e CAPITOLUL IVe 
RELIGIA CASNICĂ ° 


Nu trebuie să ne închipuim această străveche religie ca fiind asemenea 
celor ce au fost întemeiate mai târziu, într-o epocă mai înaintată a omenirii, 
încă de multe secole, aceasta nu mai admite o doctrină religioasă decât dacă 
ea îndeplineşte două condiţii: să-i vorbească despre un dumnezeu unic; să 
se adreseze tuturor oamenilor şi să le fie accesibilă tuturor, nerespingând în 
mod sistematic nici o clasă şi nici o rasă. Dar religia, la începuturile ei, nu 
îndeplinea niciuna din aceste două condiţii. Nu numai că nu le oferea 
oamenilor spre adorare un dumnezeu unic ci, mai mult chiar, zeii ei nu 
acceptau să fie adoraţi de toţi oamenii. Ei nu se înfăţişau ca fiind zeii 
întregii umanităţi. Nu semănau nici chiar cu Brahma, care era cel puţin zeul 
unei mari caste, şi nici cu Zeus Panhelenicul, care era zeul unei naţiuni 
întregi, în cadrul acestei religii primitive, fiecare zeu nu putea fi adorat 
decât de o singură familie. Religia era cu desăvârşire casnică. 

Trebuie să lămurim acest lucru foarte important; căci altminteri nu vom 
înţelege relaţia foarte strânsă care se stabilise între aceste vechi credinţe şi 
constituirea familiei greceşti şi romane. Cultul morţilor nu semăna 


nicidecum cu cel pe care creştinii aveau să îl consacre sfinţilor. Una din 
primele reguli ale acestui cult consta în faptul că el nu putea fi practicat de 
fiecare familie decât faţă de morţii care-i aparţineau prin legături de sânge. 

Funeraliile nu puteau fi săvârşite religios decât de către ruda cea mai 
apropiată. lar la masa funebră, ce se repeta la date fixe, nu avea dreptul să ia 
parte decât familia, orice străin fiind exclus cu stricteţe. Se credea că mortul 
nu accepta ofranda decât din mâna rudelor sale, şi că singurul cult ce-i era 
pe plac era cel pe care i-l consacrau urmaşii săi. Prezenţa cuiva care nu ar fi 
aparţinut familiei tulbura liniştea manilor. De aceea legea interzicea 
străinilor să se apropie de morminte. Faptul de a atinge cu piciorul, chiar 
din greşeală, la mormânt, era socotit un act nelegiuit, pe care nu-l puteai 
şterge decât liniştindu-l pe mort şi purificându-te. Cuvântul prin care anticii 
numeau cultul morţilor este cât se poate de semnificativ; grecii spuneau 
patriazein, latinii spuneau parentare. Şi aceasta pentru că rugăciunea şi 
ofranda nu erau închinate decât părinţilor. Cultul morţilor era cu adevărat 
cultul strămoşilor. Lucian din Samosata. Bătându-şi joc de părerile vulgului, 
ne face să vedem limpede acest lucru când spune: „Mortul ce nu a lăsat în 
urma lui un fiu nu capătă ofrande, fiind osândit la o foame veşnică”. 


În India, ca şi în Grecia, ofranda nu putea fi închinata unui mort decât 
de către cei ce coborau din el. Legea hinduşilor, ca şi legea ateniană, 
interzicea prezenţa oricărui străin, fie el şi prieten, la masa funebră. 
Necesitatea ca aceste mese să fie oferite de urmaşii mortului era atât de 
strictă, încât se presupunea că manii rosteau adeseori in lăcaşul lor această 
dorinţă: „Fie să se nască de-a lungul timpurilor, din neamul nostru, fii care 
să ne închine de-a pururi orez fiert în lapte, miere şi unt curat!”. 


În Grecia şi la Roma, ca şi în India, fiul avea datoria să facă libaţii şi să 
aducă jertfe în cinstea manilor tatălui său şi ai tuturor strămoşilor săi. A nu- 
ţi îndeplini această îndatorire însemna a comite cea mai gravă impietate, 
deoarece întreruperea cultului ducea la decăderea unei serii de morţi şi la 
nimicirea fericirii lor. O asemenea neglijenţă nu era cu nimic mai prejos 
decât un adevărat paricid, multiplicat în funcţie de câţi strămoşi număra 
familia. 


Dacă, dimpotrivă, sacrificiile erau îndeplinite regulat, aşa cum cereau 
riturile, dacă hrana era dusă la mormânt la date fixe, atunci strămoşul 
devenea un zeu protector. Duşmănos faţă de toţi cei ce nu coborau din el, 
respingându-i departe de mormântul său, aruncând asupra lor toate bolile, 


dacă ar fi îndrăznit să se apropie, el era în schimb plin de bunătate faţă de 
urmaşii săi, cărora le sărea totdeauna în ajutor. 


Exista un veşnic schimb de fapte binevoitoare între viii şi morţii fiecărei 
familii. Strămoşul primea din partea urmaşilor şirul de mese funebre, adică 
singurele bucurii de care putea avea parte în cea de a doua viaţă a sa. 
Urmaşul primea din partea strămoşului ajutorul şi puterea de care avea 
nevoie în viaţa de aici. Cel viu nu se putea lipsi de cel mort. După cum nici 
cel mort nu se putea lipsi de cel viu. Astfel se stabilea o legătură puternică 
între toate generaţiile unei familii, ce devenea asemenea unui trup 
nedespărţit întru vecie. 


Fiecare familie îşi avea mormântul ei, unde morţii veneau să se 
odihnească unul după altul, totdeauna împreună. Toţi cei ce aveau în vine 
acelaşi sânge trebuiau îngropaţi aici, dar, cu nici un preţ, vreun om din altă 
familie. Aici se celebrau ceremoniile şi aniversările. Tot aici fiecare familie 
credea că-şi vede strămoşii sacri. În timpurile cele mai străvechi, 
mormântul se afla chiar pe proprietatea familiei, în mijlocul locuinţei, nu 
departe de poartă, „pentru ca, după cum spune un autor antic, fiii, intrând 
sau ieşind din casa lor, să-şi întâlnească de fiecare dată părinţii, şi să le 
închine de fiecare dată câte o rugăciune”. Astfel, strămoşul rămânea în 
mijlocul alor săi; invizibil, dar mereu prezent, continua să facă parte din 
familie şi să fie tatăl acesteia. El, nemuritorul, el, preafericitul, el, divinul, 
se interoga de muritorii pe care-i lăsase în urma lui pe pământ; ştia de ce 
duc trebuinţă, îi sprijinea in slăbiciunea lor. lar cel ce trăia i nea, cel ce 
muncea, şi care, după cum spuneau anticii, nu-şi îndeplinise încă 
îndatoririle faţă de viaţă, îşi avea alături călăuzele şi protectorii: şirul de taţi. 
Când era încolţit de greutăţi, invoca străvechea lor înţelepciune, când se afla 
în nenorocire, le cerea să-l mângâie, când se afla la primejdie, le căuta 
sprijinul, dacă greşise, implora să fie iertat. 

Desigur că ne este foarte greu astăzi să înţelegem faptul că omul a putut 
cândva să-şi adore ca pe un zeu propriul tată sau strămoş. Nouă ni se pare 
că a face din om o divinitate intră în contradicţie cu religia. Ne este tot atât 
de greu să înţelegem străvechile credinţe ale acestor oameni, pe cât de greu 
le-ar fi fost lor să le înţeleagă pe ale noastre. Dar să ne gândim că anticii nu 
cunoşteau ideea creaţiei; misterul naşterii era pentru ei ceea ce misterul 
creaţiei poate fi pentru noi. Zămislitorul li se părea o fiinţă divină, şi de 
aceea i se închinau strămoşului. Acest sentiment era probabil foarte firesc şi 
foarte puternic, căci el apare ca principiu ai unei religii aproape In cazul 


tuturor societăţilor umane aflate la începuturile lor; îl întâlnim la chinezi, 
dar şi la vechii geţi şi sciți, la populaţiile din Africa, dar şi la cele din 
Lumea Nouă. 

Focul sacru, care era atât de strâns legat de cultul morţilor, avea, de 
asemenea, drept caracteristică esenţială faptul de a aparţine fiecărei familii 
în parte. El îi înfăţişa pe strămoşi; era providenţa unei familii, şi nu avea 
nimic în comun cu focul sacru din casa familiei învecinate, care era o altă 
providenţă. Fiecare vatră sacră îi proteja numai pe membrii familiei căreia îi 
aparţinea. 

Această religie era celebrată în incinta casei. Cultul nu era public. 
Dimpotrivă, toate ceremoniile se săvârşeau numai în mijlocul familiei. 
Vatra sacră nu era niciodată aşezată în afara casei, şi nici chiar lângă poarta 
exterioară, adică într-un loc unde ar fi putut fi văzută de cei străini de 
familie. Grecii o aşezau totdeauna într-o incintă care o apăra de orice ai 
ingere şi chiar de orice priviri profane. Romanii o ascundeau în mijlocul 
casei. Toți aceşti zei — Vatra Sacră, Lari, Mani — erau numiţi zeii ascunşi sau 
zeii dinlăuntrul casei. Tot ce ţinea de această religie era secret, sacrificia 
occulta, spune Cicero; dacă o ceremonie era văzută de un străin, ea era, prin 
chiar aceasta, tulburată, pângărită. 


Această religie casnică nu avea nici reguli uniforme şi nici un ritual 
comun. Fiecare familie îşi avea, în această privinţă, o totală autonomie. Nici 
o putere exterioară nu avea dreptul să-i reglementeze cultul sau credinţa. 
Singurul preot era tatăl; ca preot, el nu recunoştea nici o ierarhie. Pontiful 
de la Roma sau arhontele din Atena puteau veghea dacă tatăl de familie îşi 
îndeplineşte toate îndatoririle religioase, dar ei nu aveau dreptul să-i 
poruncească să le schimbe în vreun fel. Suo quisque ritu sacrificium facial 
era regula absolută. Fiecare familie îşi avea ceremoniile proprii, sărbătorile 
proprii, formulele de rugăciune şi imnurile proprii. Numai tatăl, singurul 
interpret şi singurul pontif al religiei sale, avea dreptul să o transmită, şi 
singurul învățăcel nu putea fi decât fiul său. Riturile, cuvintele rugăciunii, 
cânturile, care făceau în mod esenţial parte din această religie domestică, 
erau un patrimoniu, o proprietate sacră, pe care familia nu o împărțea cu 
nimeni şi care nu putea fi dezvăluită străinilor. Tot astfel se petreceau 
lucrurile şi în India: „Cânturile pe care le-am moştenit de la familia mea şi 
pe care tatăl meu mi le-a transmis, spune brahmanul, mă întăresc împotriva 
duşmanilor mei”. 


Astfel, religia nu sălăşluia în temple, ci în case; fiecare îşi avea zeii ei; 
fiecare zeu nu proteja decât o singură familie şi nu era zeu decât pentru o 
casă. Bunul simţ ne-ar interzice să ne închipuim că o asemenea religie le-ar 
fi fost revelată oamenilor de către imaginaţia înflăcărată a unuia dintre ei 
sau că ea le-ar fi fost comunicată de o castă de preoţi. Ea s-a născut în mod 
spontan în mintea omenească; leagănul ei a fost familia; fiecare familie şi-a 
creat zeii săi proprii. 

Această religie nu se putea propaga decât din tată-n fiu. Tatăl, dând 
naştere fiului, îi dăruia în acelaşi timp credinţa sa, cultul său, dreptul de a 
întreţine focul sacru, de a oferi masa funebră, de a rosti formulele de 
rugăciune. Naşterea stabilea o legătură misterioasă între copilul nou venit şi 
toţi zeii familiei. Aceşti zei erau chiar familia lui, theoi engheneis: erau 
însuşi sângele lui, theoi synaimoi. Copilul căpăta deci, odată cu naşterea sa, 
dreptul de a-i adora şi de a le închina jertfe; iar mai târziu, când prin moarte 
va fi devenit el însuşi zeu, îşi lua la rându-i locul printre zeii familiei. 


Trebuie să observăm că această religie nu se propaga decât din bărbat în 
bărbat, idee legată probabil de felul cum oamenii înțelegeau pe acea vreme 
naşterea. În timpurile primitive se credea — aşa cum stau mărturie Vedele, 
precum şi diferite referiri din dreptul grecesc şi roman — că puterea de 
reproducere aparţine în exclusivitate tatălui. Numai tatăl poseda principiul 
misterios al fiinţei şi numai el transmitea scânteia vieţii. Această idee 
străveche explică de ce cultul domestic se transmitea totdeauna din bărbat 
în bărbat, de ce femeia nu participa la el decât prin mijlocirea tatălui şi 
soţului ei, precum şi de ce, după moarte, femeii nu i se închina acelaşi cult 
şi aceleaşi mese funebre ca şi bărbatului. De aici au rezultat şi alte 
consecinţe foarte importante în ceea ce priveşte dreptul privat şi constituirea 
familiei: le vom vedea în cele ce urmează. 


e CARTEA A IT-A e 
FAMILIA «e 


e CAPITOLUL Ie 
RELIGIA A FOST PRINCIPIUL CONSTITUTIV AL 
FAMILIEI DIN ANTICHITATE * 


Dacă ne ducem cu gândul la aceste vechi generaţii de oameni, vom găsi 
în fiecare casă un altar şi, în jurul altarului, adunată familia. Ea se reuneşte 
în fiecare dimineaţă pentru a adresa focului sacru primele sale rugăciuni şi, 
în fiecare seară, pentru a-l invoca o ultimă dată. În timpul zilei, ea se adună 
lingă el, la masa la care participă cu evlavie după rugă şi libaţiune. În toate 
actele sale religioase, întreaga familie cântă împreună imnurile pe care le-a 
moştenit din străbuni. 


În afara casei, pe câmpia învecinată, se află un mormânt. Este cea de-a 
doua locuinţă a familiei. Aici se odihnesc la un loc mai multe generaţii de 
străbuni; moartea nu i-a despărţit. În această a doua existenţă ei rămân 
împreună şi continuă să formeze o familie unită. 

Între cei vii şi morţii familiei nu-i decât această distanţă, de câţiva paşi, 
ce desparte casa de mormânt. În anumite zile, cei vii se adună lângă 
străbunii lor. Le aduc prânzul funebru, le varsă pe mormânt lapte şi vin, 
depun prăjituri şi fructe, sau ard pentru ei carnea unei victime, în schimbul 
acestor ofrande le cer să-i ocrotească; îi denumesc zeii lor şi le cer să facă 
astfel ca roadele câmpului să fie îmbelşugate, casa înfloritoare, inimile pline 
de virtute. 


Principiul pe care se bazează familia antică nu este numai acela al 
naşterii. O dovedeşte faptul că sora nu ocupă în familie locul pe care îl 
deţine fratele şi că fiul devenit independent sau fata căsătorită încetează cu 
totul să facă parte din familie; sunt mai multe prevederi importante ale 


legilor greceşti şi romane pe care vom avea prilejul sa le cercetăm mai 
departe. 


Principiul pe care se bazează familia nu este nici acela al afecțiunii 
fireşti. Căci dreptul grecesc şi cel roman nu ţin de loc seama de acest 
sentiment. El poate exista în străfundul inimilor dar nu reprezintă nimic în 
faţa legilor. Tatăl poate să-şi iubească fiica, dar nu poate să-i lase moştenire 
averea sa. Legile succesiunii, adică legile ce reflectă în chipul cel mai fidel 
ideile oamenilor despre familie, sunt în contradicţie flagrantă fie cu ordinea 
naşterii, fie cu afecțiunea naturală. 


Istoricii dreptului roman remarcând pe bună dreptate că nici naşterea şi 
nici afecțiunea nu reprezentau fundamentul familiei romane, au crezut că ea 
s-ar baza pe puterea paternă sau maritală. Ei fac din această putere un fel de 
instituţie primordială. Dar nu explică cum s-a format, dacă nu cumva prin 
superioritatea forţei bărbatului faţă de cea a femeii, a tatălui asupra copiilor. 
Or, punând forţa la originea dreptului ne-am înşela grav. De altfel, vom 
vedea mai departe că autoritatea patemă sau maritală, departe de a fi o 
cauză primară, a fost ea însăşi un efect; ea a derivat din religie şi a fost 
stabilita prin ea: deci nu ea este principiul care a constituit familia. 


Membrii familiei antice sunt uniţi prin ceva mai puternic decât naşterea, 
decât sentimentul şi decât forţa fizică: religia vetrei sacre şi a străbunilor. Ea 
face ca familia să alcătuiască un singur corp în viata de aici ca şi în cea de 
dincolo. Familia antică este mai mult o unire religioasă decât una naturală. 
De aceea vom vedea mai departe că femeia nu va fi luată în consideraţie cu 
adevărat, decât după ce ceremonia sacră a căsătoriei va fi iniţiat-o într-ale 
cultului; că fiul nu va fi nici el luat în considerare, dacă a renunţat la cult 
sau dacă s-a rupt de familie; că dimpotrivă, fiul adoptiv va fi considerat ca 
un adevărat fiu pentru că în acest caz, daca nu există o legătură de sânge, 
există în schimb comunitatea cultului ce-i şi mai puternică încă; că 
moştenitorul care va refuza să adopte cultul familiei sale nu se va bucura de 
dreptul de succesiune; că în sfârşit, legăturile de rudenie şi dreptul de 
moştenire vor fi reglementate, nu după naştere, ei după drepturile de 
participare la cult, aşa cum le-a stabilit religia. Fără îndoială că nu religia a 
creat familia, dar cu siguranţă că ea i-a stabilit regulile; aşa se face ca 
familia antică a dobândit o alcătuire atât de diferită şi de aceea pe care ar fi 
avut-o dacă sentimentele naturale ar fi fost singurele care ar fi fondato. 


Limba greacă veche avea un cuvânt foarte semnificativ pentru a defini 
familia; i se spunea epislion, cuvânt care înseamnă ceea ce se află Ungă o 
vatră sacră. O familie era un grup de oameni cărora religia le permitea să 
invoce acelaşi foc sacru şi să ofere masa funebră aceloraşi străbuni. 


e CAPITOLUL Ile 
CĂSĂTORIA ° 


După toate aparentele prima instituţie pe care religia casnică a instituit-o 
a fost căsătoria. Este de remarcat faptul că această religie a vetrei sacre şi a 
strămoşilor, ce se transmitea prin partea bărbătească de la o generaţie la 
alta, nu aparţinea totuşi numai bărbatului: femeia lua şi ea parte la cult. Ca 
fiică asista la actele religioase ale tatălui; după căsătorie, la cele ale soţului. 
Caracterul esenţial al uniunii conjugale la antici reiese chiar şi numai din 
aceasta. Două familii trăiesc una lingă cealaltă, dar au zei diferiţi întruna 
din ele, o tânără ia parte, încă din copilărie, la religia tatălui; ea invocă focul 
sacru din vatra sa; îi oferă în fiecare zi libaţii, o înconjură cu flori şi 
ghirlande în zilele de sărbătoare, îi cere protecţia, îi mulţumeşte pentru 
binefaceri. Această vatră paternă este zeul ei. Să presupunem că un tânăr 
din familia vecină o cere în căsătorie; aceasta înseamnă pentru ea cu totul 
altceva decât trecerea dintr-o casă într-alta. Înseamnă părăsirea vetrei 
părinteşti pentru ca. De acum încolo, să meargă să invoce focul sacru din 
vatra soţului, înseamnă schimbarea religiei, practicarea altor rituri şi rostirea 
altor rugăciuni, înseamnă că îşi va părăsi zeul copilăriei pentru a se pune 
sub oblăduirea unui zeu pe care nu-l cunoaşte. Ea nu trebuie să spere că va 
putea rămâne credincioasa unuia, venerându-l pe celălalt, căci conform unui 
principiu sacru al acestei religii, o aceeaşi persoană nu poate invoca două 
focuri sacre şi nici două serii de strămoşi. „După căsătorie, spune un autor 
antic, femeia nu mai are nimic comun cu religia casnică a părinţilor ei: ea o 
sacrifică pentru cea a soţului”. 


Căsătoria este deci un act de gravitate pentru tânăra fată, şi nu mai puţin 
grav pentru soţ. Căci religia cere ca să te fi născut aproape de vatra sacră 
pentru ca să ai dreptul să aduci aici sacrificii. Şi totuşi el va introduce 
aproape de vatra sa o străină; împreună eu ea va îndeplini ceremoniile 
misterioase ale cultului său şi ei ti va revela riturile şi formulele ce 


alcătuiesc patrimoniul familiei sale. Nimic pe lume nu-i pentru el mai de 
preţ decât această moştenire; aceşti zei, aceste rituri, aceste imnuri, pe care 
le-a moştenit de la străbunii săi şi care îl ocrotesc în viaţă, îi făgăduiesc 
bogăţia, fericirea, virtutea. Şi totuşi, în loc să-şi păstreze numai pentru el 
această putere tutelară aşa cum sălbaticul îşi păstrează idolul sau amuleta, el 
va consimţi ca o femeie să o împartă cu sine. 


Astfel că atunci când pătrunzi în gândirea celor din antichitate, îţi dai 
seama câtă importanţă avea pentru ei uniunea conjugală şi cât de necesară 
era aici intervenţia religiei. Căci oare nu era nevoie ca, printr-o ceremonie 
sacră, tânăra femeie să fie iniţiată în cultul pe care avea să-l urmeze de aici 
încolo? Pentru a deveni preoteasă a acestei vetre sacre, de care nu era legată 
prin naştere nu era oare nevoie de un fel de consacrare sau adopţiune? 


Căsătoria era ceremonia sfântă ce trebuia să producă aceste mari efecte. 
Scriitorii latini sau greci desemnează frecvent căsătoria prin cuvinte care 
indică un act religios. Pollux, care trăia pe vremea Antoninilor, dar care 
poseda o întreagă literatură veche, pe care noi n-o mai avem, spune că în 
timpurile din vechime, în loc să se desemneze căsătoria prin numele ei 
particular (gamos), ea era desemnată simplu prin cuvântul telos, care 
înseamnă ceremonie sacră; ca şi cum căsătoria ar fi fost, în acele timpuri 
vechi, ceremonia sacră prin excelentă. 


Or, religia care săvârşea căsătoria nu era nici aceea a lui Jupiter şi nici a 
Junonei sau a altor zei din Olimp. Ceremonia nu avea loc într-un templu; ea 
se săvârşea în casă, prezidată de zeul casei. De fapt, când religia zeilor 
cerului a devenit dominatoare, oamenii n-au putut fi împiedicaţi să-i invoce 
şi în rugăciunile căsătoriei; s-a format chiar obiceiul ca oamenii să se ducă 
mai întâi în temple şi să aducă acestor zei sacrificii, ceea ce alcătuiau aşa- 
numitele preludii ale căsătoriei. Dar partea principală şi esenţială a 
ceremoniei trebuia întotdeauna să se săvârşească în faţa vetrei domestice. 


La greci, ceremonia căsătoriei se compunea, ca să spunem astfel, din 
trei acte. Primul se săvârşea în faţa vetrei tatălui, enghyesis, cel de-al 
treilea, la vatra soţului, telos; iar al doilea era trecerea de la unul la celălalt, 
pompe. 

1. În casa părintească, în prezenţa pretendentului, tatăl, înconjurat de 
obicei de familia sa, aduce un sacrificiu. După terminarea sacrificiului, tatăl 
declară, rostind o formulă sacramentală, că îşi dă fata tânărului. Această 
declaraţie este indispensabilă pentru căsătorie. Căci tânăra fată n-ar putea să 


se ducă să adore vatra soţului, dacă tatăl ei n-ar fi desfăcut-o în prealabil de 
vatra ei părintească. Pentru ca să intre în noua ei religie, ea trebuie să fie 
desfăcută de orice legătură cu prima ei religie. 


2. Tânăra este dusă la casa soţului. Uneori o conduce însuşi soţul. În 
unele oraşe sarcina de a o conduce pe fată îi revine unuia dintre acei bărbaţi 
investiţi la greci cu o putere sacerdotală şi care se numeau heralzi. De 
obicei fata este aşezată într-un car, are obrazul acoperit cu un văl şi poartă 
pe cap o coroană. Coroana, aşa cum vom avea prilejul să vedem adeseori, 
era folosită la toate ceremoniile cultului. Rochia ei este albă. Albul era 
culoarea vesmintelor purtate cu prilejul tuturor actelor religioase. Era 
precedată de cei ce purtau o torţă; este torta nupţială. Pe tot parcursul 
drumului se cântă în jurul fetei un imn religios, care are drept refren 
cuvintele o ymin o yménaie. Imnul se numea himeneut, şi importanţa 
acestui cântec sfânt era atât de mare încât dădea numele întregii ceremonii. 


Fata nu intra după voia ei în noua ei locuinţă. Trebuia ca soţul s-o 
răpească, să simuleze o răpire, soţul să scoată câteva strigăte şi femeile care 
o însoțesc să se prefacă că o apără. De ce este nevoie de acest rit? Să fie 
oare un simbol al pudorii fetei? E puţin probabil, n-a venit încă timpul 
pudorii; căci ceea ce se va săvârşi mai întâi în această casă, va fi o 
ceremonie religioasă. Oare nu se urmăreşte mai curând să se sublinieze 
faptul că femeia ce se va închina la această vatră nu are nici un fel de drept 
prin ea însăşi, că nu se apropie de noua ei vatră din propria-i voinţă, şi că 
stăpânul locului şi-al zeului trebuie s-o introducă printr-un act al puterii 
sale? Oricum ar fi, după o luptă simulată, soţul o ridică în braţe şi o trece 
dincolo de poartă, având mare grijă ca picioarele fetei să nu atingă pragul. 


Toate acestea nu reprezintă decât pregătirea şi preludiul ceremoniei. 
Actul sacru va începe în casă. 


3. Tinerii se apropie de vatră sacră, soţia este acum în prezenţa 
divinității casnice. Este stropită cu apă lustrală; atinge focul sacru. Se spun 
rugăciuni. Apoi cei doi soţi împart între ei o prăjitură, o pâine, câteva fructe. 

Această masă uşoară ce începe şi sfârseşte printr-o libaţiune şi o 
rugăciune, această împărţire a hranei în faţa focului sacru îi pune pe cei doi 
soţi în comuniune religioasă şi în comuniune cu zeii domestici. 


Căsătoria romană semăna mult cu cea greacă şi cuprindea ca şi aceasta, 
trei acte: traditio, deducţia in domum, confarreatio. 


1. Fata părăseşte vatra părintească. Cum ea nu este legată de această 
vatră prin propriul ei drept, ci numai prin intermediul tatălui familiei, numai 
autoritatea tatălui poate s-o despartă de ea. Deci actul de traditio este o 
formalitate indispensabilă. 


2. Fata este condusă la casa soţului. Ca şi în Grecia, ea este acoperită 
de-un văl şi poartă o cunună, iar cortegiul este precedat de-o torţă nupţială. 
În jurul fetei se cântă un vechi imn religios. Poate că odată cu trecerea 
vremii, cuvintele acestui imn s-au schimbat, adaptându-se schimbărilor din 
credinţe sau din limbaj; dar refrenul sacramental a rămas mereu acelaşi, fără 
să poată fi schimbat: era cuvântul Talassie, cuvânt căruia romanii din 
vremea lui Horaţiu nu-i înțelegeau sensul, tot aşa cum grecii nu înțelegeau 
cuvântul ymenaic, şi care era, probabil, restul sacru şi inviolabil al vreunei 
vechi formule. Cortegiul se opreşte în faţa casei soţului. I se prezintă tinerei 
fete, focul şi apa. Focul este emblema divinității casnice; apa este apa 
lustrală ce foloseşte familiei la toate actele religioase. Pentru ca fata să intre 
în casă trebuie, ca şi la greci, să se simuleze răpirea. Soţul o ridică pe fată în 
braţe şi o trece peste prag, având grijă ca picioarele ei să nu atingă pragul. 

3. Soţia este condusă în faţa vetrei sacre, acolo unde se află Penaţii, 
acolo unde toţi zeii casnici şi imaginile străbunilor sunt grupate în jurul 
focului sacru. Cei doi soţi, ca şi în Grecia, aduc o jertfă, varsă libaţia, 
rostesc câteva cuvinte şi mănâncă împreună o prăjitură din făină (panis 
farreus) 20. Această prăjitură mâncată în timp ce se rostesc rugăciuni, în 
prezenţa şi sub privirile divinităţilor familiei realizează unirea sfântă dintre 
soţ şi soţie. Din acest moment ei sunt uniţi în acelaşi cult. Femeia are 
aceiaşi zei, aceleaşi rituri, aceleaşi rugăciuni, aceleaşi sărbători ca şi soţul 
ei. De aici vine acea veche definiţie a căsătoriei pe care jurisconsulţii ne-au 
păstrat-o: Nuptiae sunt divini juris et hutnani communicatio. Şi cealaltă: 
Uxor soda humanae rei atque divinae. Astfel femeia a intrat în religia 
soţului ei, femeie pe care înşişi zeii, cum spune Platon, au introdus-o în 
casă. 


Femeia, odată căsătorită, poate să celebreze şi cultul morţilor; dar ea nu 
aduce prânzul funebru propriilor ei străbuni căci nu mai are acest drept. 
Căsătoria a desprins-o cu totul de familia tatălui şi a distrus toate legăturile 
religioase cu ea. Ea aduce ofrande străbunilor soţului; acum face parte din 
familia lor; ei au devenit şi străbunii săi. Căsătoria a fost pentru ea ca o a 
doua naştere. De acum încolo este fiica soţului ei, liliac loco, spun 
jurisconsulţii. Nu poţi aparţine nici de două familii, nici de două religii 


casnice; femeia aparţine numai familiei şi religiei soţului ei. Vom vedea mai 
departe care sunt consecinţele acestei reguli asupra dreptului de succesiune. 


Este probabil că instituţia căsătoriei sacre este la fel de veche la rasa 
indo-europeană ca şi religia casnică, fiindcă una nu poate fi concepută fără 
cealaltă. Această religie l-a învăţat pe bărbat că uniunea conjugală este 
altceva decât o legătura între sexe sau o afecţiune trecătoare şi i-a unit pe 
soţi prin puternica legătură a aceluiaşi cult şi a aceloraşi credinţe. De altfel, 
ceremonia nunţii era atât de solemnă şi avea efecte atât de grave încât nu 
trebuie să ne surprindă faptul că bărbaţii considerau că această ceremonie 
nu este permisă şi posibilă decât pentru o singură femeie în fiecare casă. O 
astfel de religie nu putea să admită poligamia. 


Se considera chiar că o astfel de unire este de nedesfăcut şi că divorţul 
este aproape imposibil. 

Dreptul roman permitea uşor desfacerea căsătoriei prin coemptio sau 
prin usus, dar desfacerea căsătoriei religioase era foarte dificilă. Pentru a se 
săvârşi această ruptură era necesară o nouă ceremonie sacră, căci numai 
religia putea desface ceea ce religia unise. Ceea ce făcuse aşa-numita 
confarreatio nu se putea distruge decât prin diffarreatio. Cei doi soţi care 
doreau să se despartă apăreau pentru ultima oară în faţa vetrei sacre 
comune; erau de faţă un preot şi câţiva martori. Li se dădea soţilor, ca şi în 
ziua cununiei, o prăjitură din făină. Dar, probabil că, în loc s-o împartă între 
ei, soţii o refuzau. Apoi, în loc de rugăciuni, rosteau câteva formule „cu 
caracter ciudat, sever, duşmănos, înfricoşător”, un fel de blestem prin care 
femeia renunţa la cultul şi la zeii soţului. Din acel moment, legatara 
religioasă era ruptă. Comunitatea cultului încetând, orice altă comunitate 
înceta de drept, şi căsătoria era desfăcută. 


e CAPITOLUL III * 
DESPRE CONTINUITATEA FAMILIEI; CELIBATUL 
INTERZIS; DIVORŢUL ÎN CAZ DE STERILITATE. 
ÎNEGALITATEA DINTRE FIU ŞI FIICĂ ° 


Credinţele privitoare la cei morţi şi cultul ce li se datora au fondat 
familia antică şi i-au conferit cea mai marc parte dintre reguli. 


Am văzut mai înainte că bărbatul, după moarte, era considerat o fiinţă 
fericită şi divină, dar cu condiţia ca oamenii cei vii să-i ofere fără încetare 
prânzul funebru. Dacă aceste ofrande încetau, mortul intra în dizgrație şi 
decădea la rangul de demon nefericit şi răufăcător. Căci în epoca aceea când 
aceste vechi generaţii începuseră să-şi reprezinte viaţa viitoare, ele nu se 
gândiseră încă la recompense şi pedepse; credeau că fericirea mortului nu 
depindea de purtarea sa din timpul vieţii, ci de cea pe care urmaşii săi o 
aveau faţă de el. De aceea fiecare părinte aştepta de la urmaşi seria de 
ofrande funebre ce trebuia să asigure oamenilor săi odihna şi fericirea. 


Această opinie a fost principiul fundamental al dreptului casnic şi antic. 
De aici a decurs în primul rând regula că fiecare familie trebuie să se 
perpetueze la nesfârşit. Morţii aveau nevoie ca descendența lor să nu se 
stingă niciodată. În mormântul în care trăiau, ei nu aveau alt motiv de 
nelinişte decât acesta. Unicul lor gând ca şi unica lor dorinţă era ca să existe 
întotdeauna pe pământ un bărbat din neamul lor care să le aducă ofrande la 
mormânt. De aceea hindusul credea că morţii repetau întruna: „Să se poată 
naşte mereu în neamul nostru fii care să ne aducă orezul, laptele şi mierea”. 
Hindusul mai spunea: „Stingerea unei familii duce la distrugerea religiei 
familiei; străbunii lipsiţi de ofrande cad în rândurile nefericiţilor”. 


Oamenii din Italia şi din Grecia au gândit mult timp în acelaşi fel. Deşi 
ei nu ne-au lăsat în scrieri o exprimare, atât de clară a credințelor lor, aşa 
cum găsim în vechil e cărţi ale Orientului, dispunem cel puţin de legile lor 
care le atestă opiniile. La Atena legea îl însărcina pe primul magistrat al 
cetăţii să vegheze ca nici o familie să nu se stingă. De asemenea legea 
romană era atentă ca nu cumva să se distrugă vreun cult casnic3. Intr-un 
discurs al unui orator atenian citim următoarele: „Nu există pe lume vreun 
om care ştiind că va trebui să moară, să aibă aţii de putină grijă de sine încât 
să vrea să-şi lase familia fără urmaşi; căci, în acest caz, nu va exista nimeni 
care să-i săvârşească cultul datorat morţilor”. Fiecare avea deci un puternic 
interes să lase după sine un fiu, convins că în acest fel se va bucura de-o 
nemurire fericită. Era o datorie faţă de străbuni, căci fericirea lor nu avea să 
dureze decât atâta timp cât dura şi familia. De aceea legile lui Manu îl 
numeau pe fiul mai mare „cel ce a fost zămislit pentru a săvârşi datoria”. 


Ajungem aici la una dintre cele mai importante caracteristici ale familiei 
antice. Religia care a fondato cere în chip imperios ca ea să nu piară. O 
familie care se stinge, reprezintă un cult ce moare. Trebuie să ne imaginăm 
aceste familii în epoca în care credinţele nu s-au alterat încă. Fiecare dintre 
ele are o religie şi zei proprii, prețioasă comoară asupra căreia trebuie să 
vegheze. Cea mai mare nefericire de care pietatea sa are a se teme este ca 
nu cumva neamul să se stingă. Căci atunci religia sa ar dispărea de pe faţa 
pământului, vatra sa s-ar stinge, toţi morţii săi ar cădea în uitare şi în 
veşnică nefericire. Marele scop al vieţii omeneşti este acela de a perpetua 
descendența pentru a continua cultul. 


În virtutea acestor opinii, celibatul era probabil atât o impietate cât şi o 
nenorocire: o impietate pentru că celibatarul punea în primejdie fericirea 
manilor familiei sale; o nenorocire pentru că el însuşi n-avea să se bucure 
de nici un fel de cult după moarte şi n-avea să aibă parte de „ceea ce îi 
desfată pe mani”. Era un fel de blestem atât pentru el cit şi pentru străbunii 
săi. 

Ne dăm seama că, cu toată lipsa legilor, aceste credinţe religioase au 
fost multă vreme suficiente pentru a împiedica celibatul. Mai mult încă, se 
pare că, de îndată ce-au existat legi, ele au declarat că celibatul este un lucru 
rău şi demn de pedeapsă. Dionysios din Halicarnas, care a cercetat vechile 
anale ale Romei, spune c-a întâlnit o veche lege care îi obliga pe tineri să se 
căsătorească. Tratatul de Legi al lui Cicero, tratat care reproduce aproape 
totdeauna sub o formă filosofică, vechile legi ale Romei, cuprinde una care 
interzice celibatul. În Sparta, legislaţia lui Licurg pedepsea grav pe bărbatul 
care nu se căsătorea. Se ştie din mai multe istorioare că, atunci când 
celibatul a încetat să mai fie oprit prin legi, el a fost şi mai aspru interzis 
prin obiceiuri, în sfârşit se pare, aşa cum se vede dintr-un pasaj din Pollux, 
că în multe oraşe greceşti legea pedepsea celibatul ca pe un delict. Această 
lege era conformă cu credinţele oamenilor; bărbatul nu-şi aparţinea sieşi ci 
familiei. El era un membru dintr-un şir de oameni şi şirul nu trebuia să se 
oprească la el. El nu se născuse din voia întâmplării; venise pe pământ ca să 
continue un cult; nu trebuia să părăsească viaţa fără să fie sigur că acest cult 
va continua şi după moartea lui. Dar nu era de ajuns să zămisleşti uri fiu. 
Fiul ce avea să perpetueze religia casnică trebuia să fie fructul unei căsătorii 
religioase. Bastardul, copilul natural, cel pe care grecii îl numeau nothos iar 
latinii spurius nu putea să îndeplinească rolul pe care religia i-l atribuia 
fiului, într-adevăr legătura de sânge nu constituia, prin ea însăşi, familia, 


mai era nevoie şi de legătura cultului. Or, fiul născut dintr-o femeie care nu 
fusese legată de cultul soţului prin ceremonia căsătoriei, nu putea nici el să 
aibă parte de acest cult. Nu avea dreptul să ofere prânzul funebru şi familia 
nu se putea perpetua prin el. Vom vedea mai departe că, din acelaşi motiv, 
acest fiu nu avea dreptul la moştenire. 


Căsătoria era deci obligatorie. Ea nu avea drept scop plăcerea, obiectul 
ei principal nu era unirea dintre două fiinţe ce se potriveau şi care voiau să 
trăiască împreună bucuriile şi greutăţile vieţii. Scopul căsătoriei în faţa 
religiei şi-a legii era ca, unind două fiinţe în acelaşi cult casnic, să 
zămislească o a treia fiinţă care să fie în stare să continue acest cult. Lucrul 
acesta se vede bine din formula sacramentală ce se rostea la căsătorie: 
Ducere uxorem liberum quaerendoniui causa, ziceau romanii; paidon 
ep'aroto gnesion, ziceau grecii. 

Căsătoria nefiind contractată decât pentru a perpetua familia, părea 
firesc ca ea să poată fi ruptă, dacă femeia era sterilă. La antici divorţul a 
constituit întotdeauna, în acest caz, un drept; e posibil să fi fost chiar o 
datorie. În India, religia spune că „femeia sterilă trebuie să fie înlocuita cu 
alta, după opt ani de zile”. Nici un text formal nu dovedeşte că în Grecia şi 
la Roma oamenii ar fi avut această obligaţie. Totuşi Herodot citează doi regi 
din Sparta care au fost constrânşi să-şi repudieze soțiile pentru că erau 
sterile. Despre felul cum stăteau lucrurile la Roma ştim destule din povestea 
lui Carvilius Ruga, al cărui divorţ este primul pe care analele romane l-au 
menţionat. „Carvilius Ruga, spune Aulus Gellius, bărbat dintr-o familie 
importantă s-a despărţit de soţia sa prin divorţ, pentru că nu putea avea 
copii de la ea. O iubea şi n-avea decât vorbe de laudă pentru purtarea ei. 
Dar şi-a sacrificat dragostea pentru religie şi pentru jurământ, fiindcă jurase 
(în formula căsătoriei) că o va lua de soţie pentru a avea copii”. 


Religia spunea că familia nu trebuie să se stingă; orice afecţiune şi orice 
drept natural trebuiau să cedeze în faţa acestei legi absolute. 


Datoria de a perpetua familia era în vigoare şi dacă o căsătorie era 
sterila din pricina bărbatului. În acest caz, un frate sau o rudă a soţului 
trebuia să i se substituie şi soţia era obligată să se dea acestui bărbat. 
Copilul care se năştea era considerat drept fiu al soţului şi îi continua cultul. 
Acestea erau regulile la vechii hinduşi; le regăsim în legile din Atena şi la 
cele din Sparta. Într-atât de mare era puterea religiei! Într-atât învăţăturile 
religioase treceau înaintea tuturor celorlalte! 


Din acelaşi motiv, legislaţiile vechi recomandau căsătoria văduvei, când 
ea nu avusese copii, cu ruda cea mai apropiată a soţului. Fiul care se năştea 
era considerat fiu al defunctului. Naşterea unei fete nu îndeplinea cerinţele 
căsătoriei, într-adevăr fata nu putea continua cultul, din pricină că, din ziua 
când se căsătorea, ea renunţa la familia şi la cultul tatălui şi aparţinea 
familiei şi religiei soţului. Familia nu se continua, ca şi cultul, decât prin 
bărbaţi, fapt capital ale cărei consecinţe le vom vedea mai departe. 

Deci cel aşteptat şi necesar era fiul; el era cel de care aveau nevoie 
familia, străbunii, vatra sacră. „Prin el, spuneau vechile legi ale hinduşilor, 
un tată îşi îndeplinea îndatoririle faţă de manii strămoşilor săi şi îşi asigura 
lui însuşi nemurirea”. Fiul nu era mai puţin preţios nici în ochii grecilor, 
căci el trebuia, mai târziu, să aducă sacrificiile, să ofere primul funebru şi să 
păstreze prin cultul său religia casnică. De aceea la bătrânul Eschil, fiul era 
numit salvatorul căminului patern. Venirea acestui fiu în familie era 
semnalată printr-un act religios, în primul rând ci trebuia să fie primit de 
tată. Acesta, ca stăpân şi păzitor pe viaţă al vetrei sacre şi, ca reprezentant al 
străbunilor, trebuia să spună dacă noul venit era sau nu din familie. Naşterea 
nu forma decât legătura fizică; declaraţia tatălui constituia legătura morală 
şi religioasă. Această formalitate era obligatorie atât la Roma cât şi în 
Grecia şi India. 

Ca şi soţia, fiul avea nevoie şi de un fel de iniţiere. Ea avea loc la puţin 
timp după naştere, în ziua a noua la Roma, în ziua a zecea în Grecia, în ziua 
a zecea, sau a douăsprezecea în India. 


În ziua aceasta, tatăl reunea familia, chema martori şi aducea un 
sacrificiu vetrei sale sacre. Copilul era prezentat zeilor casnici; o femeie îl 
ducea în braţe şi, fugind, înconjura de mai multe ori focul sacru. Această 
ceremonie avea un dublu scop: în primul rând să-l purifice pe copil, adică 
să-l curețe de impuritatea pe care cei din vechime socoteau că ar fi 
contractat-o prin simplu fapt al gestaţiei şi apoi să-l iniţieze în cultul 
domestic. Începând din acest moment, copilul era admis în acea societate 
sfântă, mica biserică ce era familia. Avea acum aceeaşi religie, practica 
riturile ei, era apt să-i rostească rugăciunile; îşi putea onora străbunii şi, mai 
târziu, avea să fie el însuşi un strămoş onorat. 


e CAPITOLUL IV e 
DESPRE ADOPȚIUNE ŞI EMANCIPARE ° 


Datoria de a perpetua cultul casnic a stat la baza principiului dreptului 
de adopţiune la antici. Aceeaşi religie care îl obligă pe bărbat să se 
căsătorească, care pronunţă divorţul în caz de sterilitate, care, în caz de 
neputinţă sau de moarte prematură, înlocuia pe soţ cu o rudă, oferea familiei 
încă o ultimă posibilitate pentru a o scăpa de nenorocirea atât de temută a 
stingerii neamului; această posibilitate era dreptul de adopţiune. „Cel căruia 
natura nu i-a dat un fiu poate să adopte unul, pentru ca ceremoniile funebre 
să nu înceteze”. Aşa spune vechiul legislator al hinduşilor. Deţinem o 
ciudată pledoarie a unui orator atenian la un proces în care se contesta unui 
fiu adoptiv legitimitatea adopţiunii sale. Apărătorul ne arată mai întâi care 
era motivul pentru care se adopta un fiu: „Menecles, spune el, nu vroia să 
moară fără copii; el ţinea să lase în urma să pe cineva care să-l 
înmormânteze şi care, în continuare, să săvârşească ceremoniile cultului 
funebru”. El arată apoi ce se va întâmpla dacă tribunalul anulează 
adopţiunea, ce i se va întâmpla nu lui însuşi, ci celui ce l-a adoptat; 
Menecles este mort, dar în continuare este în joc interesul lui Menecles. 
„Dacă anulaţi adopţiunea mea, veţi face ca Menecles să fi murit fără să fi 
lăsat vreun fiu în urma lui şi, prin urinare, nimeni nu va aduce jertfe în 
onoarea lui, nimeni nu-i va oferi ofrandele funebre şi, în sfârşit, va rămâne 
fără cult”. 

A adopta un fiu însemna deci a veghea la perpetuarea religiei casnice, la 
salvarea vetrei sacre, la continuarea ofrandelor funebre, la odihna manilor 
străbunilor. Adopţiunea aflându-şi raţiunea de a exista numai în necesitatea 
de a preveni stingerea unui cult, urma că ea nu era permisă decât celui ce nu 
avea fii. Legea hinduşilor este clară în această privinţă. Cea din Atena, 
aşijderea; o dovedeşte întreaga pledoarie a lui Demostene împotriva lui 
Leochares. Nici un text precis nu dovedeşte că ar fi existat o asemenea lege 
în vechiul drept roman şi se ştie că, pe vremea lui Gaius, un acelaşi bărbat 
putea să aibă fii proprii şi fii prin adopţiune. Se pare totuşi că acest lucru nu 
era admis de dreptul din vremea lui Cicero, căci întruna din pledoariile sale 
oratorul se exprimă astfel: „Care este dreptul ce reglementează adopţiunea? 
Nu trebuie oare ca cel ce adoptă să fie la o vârstă la care nu mai poate avea 


copii şi ca, înainte de a adopta un fiu să fi încercat să îl aibă? A adopta 
înseamnă a cere religiei şi legii ceea ce n-ai putut dobândi de la natură”. 
Cicero atacă adopţiunea lui Clodius, fondându-şi pledoaria pe faptul că 
bărbatul ce l-a adoptat are deja un fiu şi spune că această adopţiune este 
contrară dreptului religios. Când se adopta un fiu, primul lucru pe care 
trebuia să-l facă cel ce îl adoptase era să-l iniţieze în cultul său, „să-l 
introducă în religia sa casnică, să-l apropie de penaţii săi”. De aceea 
adopţiunea se săvârşea printr-o ceremonie sacră ce pare a fi fost destul de 
asemănătoare cu aceea ce marca naşterea fiului. Prin aceasta noul născut era 
admis la vatra sfântă şi alăturat religiei familiei. Zeii, obiectele sacre, 
riturile, rugăciunile tatălui deveneau şi ale fiului adoptat. Se spunea despre 
el că in sacra transiit, înţelegându-se prin aceasta că a trecut la cultul noii 
sale familii. 


Prin însuşi acest fapt, el renunţa la cultul celei dinainte. Am văzut, într- 
adevăr, că după aceste vechi credinţe, acelaşi bărbat nu putea să aducă jertfă 
la două vetre sacre şi nici să onoreze două rânduri de străbuni. Odată primit 
într-o casă nouă, casa părintească îi devenea străină. Nu mai avea nimic 
comun cu focul sacru care-l văzuse născându-se şi nu putea să mai ofere 
ofrandele funebre propriilor săi străbuni. Legătura prin naştere era 
sfărâmată; noua legătură a cultului era mai puternică. Bărbatul devenea atât 
de străin de vechea sa familie încât, dacă murea, tatăl său natural nu avea 
dreptul să se ocupe de funeraliile sale şi nici să-i conducă convoiul. Fiul 
adoptat nu mai putea să intre în vechea sa familie; singurul lucru pe care 
legea i-l permitea era că, dacă avea uri fiu, îl putea lăsa, în locul său, în 
familia ce-l adoptase. Se considera că perpetuitatea acestei familii fiind 
astfel asigurată, el putea pleca. Dar, în acest caz, rupea orice legătură cu 
propriul său fiu. 

Adopţiunii îi corespundea drept corelativ, emanciparea. Pentru ca un fiu 
să poată intra într-o nouă familie, era neapărat nevoie ca el să fi putut ieşi 
din cea dinainte, adică să fi fost eliberat de religia sa. Principalul efect al 
emancipării era renunţarea la cultul familiei în care se născuse. Romanii 
desemnau acest act în mod semnificativ: sacrorum detestatio. Fiul 
emancipat nu mai era, nici în faţa religiei şi nici a legii, membru al familiei. 


e CAPITOLUL Ve 
DESPRE ÎNRUDIRE. DESPRE CEEA CE ROMANII 
NUMEAU ÎNRUDIRE ÎN LINIE PATERNĂ ° 


Platon spune că înrudirea presupune comunitatea aceloraşi zei casnici. 
Doi fraţi, mai spune Plutarh, sunt doi bărbaţi ce au datoria de a săvârşi 
aceleaşi jertfe, de a avea aceiaşi zei paterni, de a împărţi acelaşi mormânt. 
Când Demostene vrea să dovedească faptul că doi bărbaţi sunt înrudiţi, el 
arată că ei practica acelaşi cult şi aduc ofranda funebră aceluiaşi mormânt. 
Într-adevăr, înrudirea era conferită de religia casnică. Doi oameni se puteau 
considera rude atunci când aveau aceiaşi zei, aceeaşi vatră sfântă, aceeaşi 
masă funebră. 


Or, am văzut mai înainte că dreptul de a aduce jertfe vetrei sacre nu se 
transmitea decât din bărbat în bărbat, cultul morţilor neadresându-se decât 
ascendenţilor în linie masculină. 


Din aceasta regulă religioasă rezultă că nu te puteai înrudi prin femei. 
După opinia acestor vechi generaţii, femeia nu transmitea nici existenţa şi 
nici cultul. Fiul avea totul de la tată. De altfel nu puteai să faci parte din 
două familii şi nici să invoci două vetre sacre; fiul nu avea deci altă religie 
şi nici altă familie în afară de cea a tatălui. Căci cum ar fi putut avea o 
familie după mamă? Însăşi mama, în ziua în care riturile sacre ale căsătoriei 
fuseseră săvârşite, renunţase cu totul la propria sa familie; din acel moment, 
ea oferise masa funebră străbunilor soţului, ca şi cum ar fi devenit fiica lor, 
şi n-o mai oferise propriilor săi străbuni, pentru că nu mai era considerată că 
ar descinde din ei. Nu mai păstrase nici legătura religioasă şi nici legătura 
de drept cu familia în care se născuse. De bună seamă că fiul ei nu avea 
nimic comun cu această familie. 


Principiul înrudirii nu era actul material al naşterii; era cultul. Acest 
lucru se vede clar în India. Aici şeful familiei oferă, de două ori pe lună, 
masa funebra; el aduce o turtă manilor tatălui său, o alta bunicului său 
dinspre tată, o a treia străbunicului său pe linie paternă, şi niciodată celor 
din care descinde în linie feminină. Apoi, mergând mai departe, dar mereu 
în aceeaşi linie dinspre tată, el aduce ofrande celui de al patrulea, al cincilea 
şi al şaselea ascendent. Numai că pentru aceştia ofranda este mai puţin 


bogată; consta într-o simplă libaţiune de apă şi câteva boabe de orez. In 
aceasta constă masa funebră; înrudirea se socoteşte după cum se săvârşesc 
aceste rituri. Când doi bărbaţi ce săvârşesc separat riturile meselor funebre 
pot, urcând fiecare în seria celor şase străbuni, să găsească unul care să le 
fie comun amândurora, cei doi bărbaţi sunt înrudiţi. Ei sunt samanodacas, 
dacă strămoşul comun este dintre aceia cărora nu li se oferă decât libaţii de 
apă, sapindas, dacă este dintre aceia cărora ii se aduce turta. Socotind după 
uzanţele noastre, înrudirea celor numiţi sapindas s-ar extinde până la gradul 
al şaptelea, iar a celor numiţi samanodacas până la al patrusprezecelea. Atât 
într-un caz, cât şi în celălalt, înrudirea se recunoaşte după faptul că cei 
înrudiţi aduc ofrande aceluiaşi străbun; se vede că în acest sistem înrudirea 
prin femei nu poate fi admisă. 


La fel stăteau lucrurile şi în Occident. S-a discutat mult asupra noţiunii 
prin care jurisconsulţii romani înțelegeau înrudirea după tată. Dar lucrul 
devine uşor de rezolvat de îndată ce apropiem noţiunea de înrudire de 
religia casnică. Aşa cum religia nu se transmitea decât din bărbat în bărbat, 
tot astfel, fapt atestat de către toţi jurisconsulţii vechi, doi bărbaţi nu puteau 
fi înrudiţi între ei decât dacă, urcând din tată în tată, descopereau că au 
străbuni comuni. 


Regula înrudirii era deci aceeaşi ca pentru cult. Intre aceste două lucruri 
există o legătură vădită. Inrudirea după tată nu era altceva decât înrudirea 
aşa cum o stabilise la origine religia. 


Pentru a reda mai clar acest adevăr, să trasăm tabloul unei familii 
romane. 


În acest tablou, a cincea generaţie ce trăia prin anul 140 î.e.n. Este 
reprezentată prin patru personaje. Erau oare toţi patru înrudiţi între ei? După 
ideile noastre de astăzi, ar fi; după opinia romanilor ei nu erau toţi înrudiţi 
între ei. Să cercetăm într-adevăr dacă aveau toţi acelaşi cuib casnic, adică 
dacă aduceau ofrande aceloraşi străbuni. Să ne oprim la cel de-al treilea 
Scipio Asiaticus, ce rămâne singur în ramura sa să ofere masa funebră; 
urcând în linie bărbătească, găseşte drept al treilea străbun pe Publius 
Scipio. De asemenea Scipio Emilianus, aducând jertfe, va întâlni în linia 
ascendenţilor săi pe acelaşi Publius Scipio. Deci Scipio Asiaticus şi Scipio 
/Emilianus sunt înrudiţi între ei; la hinduși ei s-ar fi numit sapindas. 

Pe de altă parte Scipio Serapione are drept al patrulea străbun pe Lucius 
Corn6lius Scipio, care este şi cel de-al patrulea străbun al lui Scipio 


Emilianus. Ei sunt deci înrudiţi între ei; la hinduşi ei s-ar numi 
samanodacas. În limbajul juridic şi religios din Roma, aceşti trei Scipio sunt 
înrudiţi după tată; primii doi sunt rude de gradul şase, cel de-al treilea este 
cu ei rudă de gradul opt. Nu acelaşi lucru se întâmplă cu Tiberius Gracchus. 
Acest bărbat care, după obiceiurile noastre de astăzi, ar fi cea mai apropiată 
rudă a lui Scipio Emilianus, nu era considerat nici măcar ruda sa cea mai 
îndepărtată. Nu are nici o importanţă, într-adevăr, că Tiberius este fiul 
Corneliei, fiica Scipionilor; nici el şi nici chiar Cornelia nu aparţin acestei 
familii prin religie. El nu are alţi străbuni în afară de bărbaţii Sempronius; 
lor le oferă masa funebră; urcând în seria ascendenţilor săi, el nu va întâlni 
niciodată decât un Sempronius. Scipio Emilianus şi Tiberius Gracchus nu 
sunt deci rude. Legătura de sânge nu este de ajuns pentru a se stabili o 
înrudire; e nevoie de legătura prin cult. 

Se înțelege de aici pentru ce, în faţa legii romane, doi fraţi cosanguini 
erau rude, pe când fraţii uterini nu erau. Nu se poate spune nici măcar că 
descendența pe linie, bărbătească ar fi principiul imuabil pe care se întemeia 
înrudirea. Nu după naştere, ci după cult se recunoşteau cu adevărat rudele. 
Intr-adevăr, fiul pe care emanciparea îl desfăcuse de cult nu mai era rudă a 
tatălui său; străinul ce fusese adoptat, adică admis în cult, devenea rudă a 
celui ce-l adoptase şi chiar a întregii sale familii, într-atât este de adevărat 
că religia era aceea ce fixa înrudirile. 


Fără îndoială c-a sosit o vreme când în India şi Grecia, ca şi la Roma, 
înrudirea prin cult n-a mai fost singura admisă. Pe măsură ce această veche 
religie slăbi, vocea sângelui glăsui mai tare, şi înrudirea prin naştere fu 
recunoscută de drept. Romanii numeau acest fel de înrudire, ce era absolut 
independentă de regulile religiei casnice, cognatio. Citind pe jurisconsulţii 
de la Cicero până la Juslinian, vedem cum cele două sisteme de înrudire 
rivalizează între ele şi îşi dispută domeniul dreptului. Dar pe vremea celor 
douăsprezece Table se cunoştea doar înrudirea în linie paternă şi numai ea 
conferea dreptul de moştenire. Vom vedea mai departe că acelaşi lucru s-a 
petrecut şi la greci. 


e CAPITOLUL VIe 
DREPTUL DE PROPRIETATE ° 


lată o instituţie a anticilor despre care nu ne putem face nici o idee 
judecind după ceea ce vedem, în jurul nostru. Anticii au fondat dreptul de 
proprietate pe principii care nu mai sunt cele ale generaţiilor de azi; rezultă 
că legile prin care ei l-au garantat sunt mult diferite de ale noastre. Se ştie 
că există neamuri care n-au ajuns niciodată să instituie proprietatea privată; 
altele n-au instituit-o decât în timp şi cu greu. Întra-adevăr, nu-i uşor, la 
originea societăţilor, să ştii dacă individul poate să-şi ia în stăpânire 
pământul şi să stabilească o legătură atât de puternică între fiinţa sa şi o 
parte din pământ încât să poată spune: acest pământ este al meu, acest 
pământ este precum o parte din mine. Tătarii concep dreptul de proprietate 
atunci când e vorba de turme, dar nu-l înţeleg când e vorba de sol. La vechii 
germani, după câţiva autori, pământul nu aparţinea nimănui; în fiecare an 
tribul asigura fiecăruia dintre membrii săi un lot de cultivat, lot ce se 
schimba în anul următor. Germanul vechi era proprietarul recoltei; nu era şi 
al pământului. La fel stau lucrurile şi la o parte din rasa semită precum şi la 
unele popoare slave. 

Dimpotrivă, populaţiile Greciei şi ale Italiei, încă din cea mai 
îndepărtată antichitate, au cunoscut şi practicat întotdeauna proprietatea 
privata. Istoria nu consemnează nici o epocă în proprietatea să fi fost 
comună; 


şi nici nimic care să semene a câmpurilor care este cu acea împărţire 
anuală semnalată la germani. De notat următorul fapt foarte important, în 
timp ce rasele ce nu acordă individului proprietatea solului, i-o acordă cel 
puţin pe aceea a roadelor muncii sale, adică a recoltei, la greci se întâmplă 
contrariul, în unele oraşe, cetăţenii erau constrânşi să-şi pună în comun 
recolta, sau cel puţin cea mai mare parte din ea, şi roadele trebuiau să le 
consume în comun; individul nu era deci stăpân absolut asupra griului pe 
care-l recoltase; dar, în acelaşi timp, printr-o mare contradicţie, era 
proprietar absolut al solului. Pământul era al său în mai mare măsură decât 
recolta. Se pare că la greci concepţia dreptului de proprietate a urmat un 
drum cu totul opus celui ce pare a fi firesc. Ea nu s-a aplicat mai întâi la 
recoltă şi apoi la sol. S-a urmat ordinea inversă. 


În aceste societăţi greceşti şi italice s-au fondat-şi instituit în chip foarte 
serios, încă din cele mai vechi timpuri, trei lucruri: religia casnică, familia, 
dreptul de proprietate; trei lucruri care au avut între ele, la origine, o mare 
legătură şi care pare că au fost de nedespărţit. 


Ideea proprietăţii private se afla în însăşi religia. Fiecare familie îşi avea 
vatra sa sacră şi străbunii săi. Aceşti zei nu puteau fi adoraţi decât de ea şi 
n-o ocroteau decât pe ea; erau proprietatea sa. 


Or, între aceşti zei şi pământ, oamenii din antichitate vedeau o legătură 
misterioasă. Să considerăm mai întâi vatra sacră; acest altar este simbolul 
vieţii sedentare; însuşi numele lui o indică. Altarul trebuie aşezat pe 
pământ; odată aşezat, nu trebuie să i se mai schimbe locul. Zeul familiei 
vrea să aibă o reşedinţă fixă; este greu să transporti piatra pe care arde; din 
punct de vedere religios e şi mai greu încă şi nu îi este îngăduit omului s-o 
facă decât dacă îl obligă vreo nevoie cumplită, dacă vreun duşman îl 
izgoneşte sau dacă pământul nu-l mai poate hrăni. Cel ce aşează vatra sacră 
o face cu gândul şi cu speranţa că ea va rămâne întotdeauna în acelaşi loc. 


Zeul se instalează aici nu pentru o zi şi nici chiar pentru o viaţă de om, 
ci pentru tot timpul cit va dăinui această familie şi va exista cineva care să-i 
întreţină flacăra prin sacrificii. În felul acesta vatra sfântă pune stăpânire pe 
pământ; această parte de pământ devine a sa; ea este proprietatea sa. 


lar familia, care din datorie şi prin puterea religiei rămâne mereu 
adunată în jurul vetrei sale sacre, se fixează pe pământ întocmai ca şi 
altarul. Ideea de domiciliu vine în chip firesc. Familia este legată de vatra 
sacră şi vatra sacră de pământ; se stabileşte o legătură strânsă între pământ 
şi familie. Aici trebuie să-şi aibă locuinţa permanentă, pe care nu se va 
gândi s-o părăsească, decât în cazul când vreo forţă superioară ar 
constrânge-o. Întocmai ca vatra sacră ea va ocupa mereu acest loc. Acest 
loc îi aparţine: este proprietatea sa, nu proprietatea unui singur om, ci a unei 
familii ai cărei membri îşi vor urma unii altora, născându-se şi murind aici. 


Să urmărim ideile celor din antichitate. Două focuri sacre reprezintă 
divinităţi diferite, ce nu se unesc şi care nu se confundă niciodată; lucrul 
acesta este atât de adevărat încât nici chiar căsătoria dintre două familii nu 
stabileşte vreo legătură între zeii lor. Vatra sacră trebuie să fie izolată, adică 
net separată de tot ceea ce este străin de ea; nu e permis ca vreun străin să se 
apropie de focul sacru în momentul când se săvârşesc ceremoniile cultului 
şi nici chiar să-l vadă: de aceea aceşti zei se numesc zei ascunşi myhioi, sau 
zei interiori, Penaţii. Pentru că această regulă religioasă să fie bine păstrată, 
în jurul vetrei sacre, la o oarecare distanţă, trebuie să fie o îngrădire. N-are 
importanţa dacă e un gard viu, unul din scânduri, sau un zid de piatră. Din 
orice ar fi, îngrăditura marchează limita ce desparte domeniul unei vetre de 


domeniul alteia. Această îngrădire este considerată sacră. A o depăşi este o 
împietate. Zeul veghează asupra ei şi o are în paza sa: de aceea acestui zeu i 
se atribuie epitetul de hârkeios. Această îngrădire trasată de religie şi 
ocrotită de ea este emblema cea mai sigură, semnul cel mai de netăgăduit al 
dreptului de proprietate. 


Să ne referim la timpurile primitive ale rasei ariene, îngrădirea sacră pe 
care grecii o numesc hârkos iar latinii hectum, cuprinde locul împrejmuit, 
destul de întins, în care familia îşi are casa, turmele şi micul câmp pe care-l 
cultivă. În mijloc se înalţă vatra sacră şi protectoare. Să ne ducem cu gândul 
la timpurile care au urmat: oamenii au ajuns până în Grecia şi-n Italia şi au 
construit oraşe. Locuinţele s-au apropiat între ele, totuşi ele nu sunt 
alăturate. Incinta sacră mai există încă, dar are proporţii mai mici; de cele 
mai multe ori se reduce la un mic zid, la o groapă, la o brazdă, sau la o 
simplă fâşie de pământ de câţiva paşi lăţime. În toate cazurile, cele două 
case nu trebuie să se atingă; existenţa unui zid despărțitor, comun 
amândurora, este considerată imposibilă. Două case nu pot avea un zid 
comun; căci atunci incinta sacră a zeilor casnici ar fi dispărut. La Roma, 
legea fixează spaţiul liber, ce trebuie întotdeauna să despartă cele două case 
la o lăţime de două picioare şi jumătate; acest spaţiu este consacrat „zeului 
incintei”. 

Consecința acestor vechi reguli religioase este că la antici viaţa în 
comun n-a putut fi niciodată instituită. Aici nu s-a cunoscut vreodată 
falansterul. Nici chiar Pithagora n-a reuşit să fundeze instituţii deoarece 
acestora li se opunea religia cea mai profundă. De asemenea, în nici o epocă 
din viaţa anticilor nu găsim ceva care să se asemene cu acea promiscuitate a 
satului, răspândită peste tot în Franţa secolului al doisprezecelea. Fiecare 
familie avându-şi zeii şi cultul său, a trebuit să aibă şi un loc al său pe 
pământ, domiciliul său izolat, proprietatea sa. 

Grecii spuneau că vatra sacră îl învățase pe om să ridice case. Într- 
adevăr, omul ce era fixat prin religia sa, de un anume loc pe care nu credea 
ca va trebui să-i părăsească vreodată, s-a gândit probabil curând să 
clădească în acest loc o construcţie solidă. Cortul se potriveşte arabului, 
căruţa tătarului, dar unei familii ce are o vatră casnică îi trebuie o locuinţă 
care să dureze. După căsuţa de pământ sau de lemn a urmat curând casa de 
piatra. Casa nu se construia numai pentru o viaţă de om, ci pentru familie, 
ale cărei generaţii aveau să trăiască, urmându-şi una alteia, în aceeaşi 
locuinţă. 


Casa era aşezată întotdeauna în incinta sacra. 


La greci, pătratul ce forma această incintă era împărţit în două: prima 
parte era curtea; casa se afla în cea de-a doua parte. Vatra sacră, aşezată cam 
la mijlocul incintei totale, se afla astfel în fundul curţii şi aproape de 
intrarea casei. La Roma aşezarea era diferită, dar principiul era acelaşi. 
Vatra sacră era plasată tot în mijlocul incintei, dar clădirile se înălţau în 
jurul ei, de cele patru părţi, în aşa fel încât o închideau în mijlocul unei mici 
curţi. 

Ideea care a inspirat acest sistem de construcţii apare clară: zidurile au 
fost înălțate de jur împrejurul vetrei sacre pentru a o izola şi a o apăra; aşa 
că se poate spune, după cum ziceau grecii, că religia i-a învăţat pe oameni 
sa clădească o casă. 

În această casă familia este stăpână şi proprietară; acest drept îi este 
asigurat de divinitatea sa casnică. Casa este consacrată de prezenţa perpetuă 
a zeilor; ea este templul ce-i păzeşte. „Ce poate fi pe lume mai sacru, spune 
Cicero, decât locuinţa fiecărui om? Aici se află altarul; aici arde focul sacru; 
aici se află lucrurile sfinte şi religia”. A pătrunde în această casă cu gânduri 
rele era un sacrilegiu. Domiciliul era inviolabil. După o tradiţie romană, 
zeul casnic îl izgonea pe hoţ şi îl îndepărta pe duşman. 


Să trecem acum la alt obiect de cult, mormântul, şi vom vedea că 
aceleaşi idei se leagă şi de acesta. Mormântul avea o mare însemnătate în 
religia celor vechi; căci, pe de o parte, oamenii datorau un cult străbunilor 
şi, pe de altă parte, principala ceremonie a acestui cult, adică rasa funebră, 
trebuia să fie săvârşită chiar pe locul unde se odihneau strămoşii. Familia 
avea deci un mormânt comun unde membrii săi aveau să vină, pe rând, să 
se odihnească. Pentru mormânt regula era aceeaşi ca şi pentru vatra sacră: a 
uni două familii într-un acelaşi mormânt era la fel de interzis ca şi a uni 
două vetre casnice într-o singură casă. Dacă îngropai un mort în afara 
mormântului familiei sau aşezai în acelaşi mormânt trupul unui străin nu te 
făceai vinovat de-un păcat la fel de mare. Religia casnică, fie în viaţă, fie în 
moarte, despărţea fiecare familie de toate celelalte şi îndepărta în chip sever 
orice aparenţă de comunitate. Aşa cum casele nu trebuiau să fie alăturate, 
tot aşa nici mormintele nu trebuiau sa se atingă; fiecare dintre ele avea, ca şi 
casa, un fel de incintă despărţitoare. 


Cât de evident este caracterul de proprietate privată în toate acestea! 
Morţii sunt zei ce aparţin unei familii şi numai familia are dreptul să-i 


invoce. Aceşti morţi au luat în stăpânire pământul; ei trăiesc sub această 
mică movilă şi nimeni, dacă nu face parte din familie, nu poate gândi că s- 
ar putea amesteca cu ei. De altfel nimeni nu are voie să-i deposedeze de 
pământul pe care ei îl ocupă; un mormânt la cei vechi nu poate fi niciodată 
distrus şi nici mutat din loc; este apărat de cele mai severe legi. lată deci o 
parte de pământ care, în numele religiei, devine un obiect de proprietate 
perpetuă pentru fiecare familie. Familia şi-a însuşit acest pământ aşezându- 
şi aici morţii săi; ea s-a implantat aici pentru totdeauna. Urmaşul în viaţă al 
acestei familii poate spune pe bună dreptate: acest pământ îmi aparţine. El 
este într-o atât de mare măsură al lui, încât nu se poate despărţi de el şi nu 
are dreptul să-l înstrăineze. Pământul în care se odihnesc morţii este 
inalienabil şi imprescriptibil. Legea romană cere ca, dacă o familie îşi vinde 
câmpul unde se află mormântul, ea să rămână proprietară pe mormânt şi să 
păstreze veşnic dreptul de a străbate câmpul pentru a se duce să săvârşească 
ceremoniile cultului său. 

Vechiul obicei era să se îngroape morţii nu în cimitire, sau pe marginea 
unui drum, ci pe câmpul fiecărei familii. Acest obicei din vremurile antice 
este atestat de o lege a lui Solon şi de mai multe pasaje din Plutarh. Dintr-o 
pledoarie a lui Demostene se vede că, încă din timpul lui, fiecare familie îşi 
îngropa morţii în câmpul său, şi când se cumpăra un domeniu în Attica, 
găseai aici mormântul vechilor proprietari. Acelaşi obicei este atestat şi în 
Italia printr-o lege din cele Douăsprezece Table, prin textele a doi 
jurisconsulţi şi prin următoarea frază a lui Siculus Flaccus: „În vechime 
existau două moduri de a aşeza mormântul, unii îl aşezau la marginea 
câmpului, iar alţii la mijloc”. 

Ţinând seama de acest obicei, este uşor de conceput că ideea de 
proprietate s-a extins uşor de la mica movilă de pământ, unde se odihneau 
morţii, la câmpul ce înconjura movila. În cartea bătrânului Cato putem citi o 
formulă prin care ţăranul italic îi ruga pe mani să-i vegheze câmpul, să-l 
păzească de hoţi şi, ocrotindu-l, să-l facă să dea o recoltă îmbelşugată. 
Astfel că sufletele morţilor îşi extindeau acţiunea tutelară şi, odată cu ea, 
dreptul lor de proprietate până la marginile domeniului. Prin ele familia era 
stăpâna unică a câmpului. Mormântul instituise unirea indisolubilă a 
familiei cu pământul, adică proprietatea. La majoritatea societăţilor 
primitive, dreptul de proprietate a fost stabilit prin religie, în Biblie, 
Domnul îi spune lui Abraham: „Eu sunt Domnul, care te-a scos din Urul 
Caldeii, ca să-ţi dau pământul acesta de moştenire”, şi lui Moise: „Ie voi 


face să intri în ţara pe care am jurat să i-o dăruiesc lui Abraham şi ţi-o voi 
da moştenire”. Astfel Dumnezeu, proprietarul originar prin dreptul creaţiei, 
dă omului proprietatea sa asupra unei părţi a pământului. Un lucru analog 
întâlnim şi la vechile populaţii greco-italice. Este adevărat că acest drept n-a 
fost fondat de religia lui Jupiter, poate pentru că ea nu exista încă. Zeii ce- 
au conferit fiecărei familii dreptul său asupra pământului au fost zeii 
casnici, vatra sacră şi manii. Prima religie ce puse stăpânire pe sufletele lor 
a fost de asemenea şi cea care a instituit la ei proprietatea. 


Este evident că proprietatea privată era o instituţie de care religia 
casnică nu se putea lipsi. Această religie impunea izolarea domiciliului şi-a 
mormântului: deci n-a putut exista viaţă în comun. Aceeaşi religie cerea ca 
vatra sacră să fie fixată de pământ şi ca mormântul să nu fie nici distrus şi 
nici mutat din loc. Suprimaţi proprietatea, vatra sacră se va muta dintr-un 
loc într-altul, familiile se vor amesteca între ele, morţii vor fi părăsiţi şi fără 
cult. Graţie vetrei sacre, ce era de neclintit, şi a mormântului permanent, 
familia a pus stăpânire pe pământ; pământul a fost, într-un anume fel, 
îmbibat şi pătruns de religia vetrei sacre şi-a străbunilor. Astfel că omul din 
vremurile vechi a fost scutit de rezolvarea unor probleme prea grele. Fără 
strădanie, fără umbra vreunei ezitări, el a ajuns dintr-o dată şi numai în 
virtutea credințelor sale la concepţia dreptului de proprietate, a acestui 
drept, unde îşi are originea orice civilizaţie, pentru că prin el, omul 
îmbunătăţeşte pământul şi devine el însuşi mai bun. 

La început dreptul de proprietate a fost garantat de religie, şi nu de lege. 
Fiecare domeniu se afla sub privirile divinităţilor domestice ce vegheau 
asupra lui. Fiecare proprietate trebuia să fie înconjurată aşa cum am văzut 
că se făcea şi cu casa, de o împrejmuire care să o despartă net de domeniile 
altor familii. Această împrejmuire nu era un zid de piatră: era o fâşie de 
pământ de câţiva paşi lăţime, ce trebuia să rămână necultivat şi pe care 
plugul nu trebuia s-o atingă niciodată. Acest spaţiu era sacru: legea romană 
îl declara imprescriptibil; el aparţinea religiei, în anumite zile ale lunii şi ale 
anului, tatăl familiei dădea înconjurul câmpului său, urmând această linie; 
mâna din urmă animalele sortite sacrificiului, cânta imnuri şi aducea jertfe. 
Prin această ceremonie credea c-a trezit bunăvoința zeilor săi ce-i vor apăra 
câmpul şi casa; îşi marcase dreptul său de proprietate, plimbându-şi cultul 
casnic în jurul domeniului său. Drumul pe care îl urmaseră victimele şi 
rugăciunile era limita inviolabilă a domeniului. 


Pe această linie de demarcaţie, din loc în loc, omul aşeza câteva pietre 
mari, sau câteva trunchiuri de arbori, ce se numeau termes. Despre 
semnificaţia acestor pietre de hotar şi despre credinţele legate de ele ne 
putem da seama din modul plin de pietate în care oamenii le fixau în 
pământ. „lată, spune Siculus Flaccus, cum procedau străbunii noştri: 
începeau prin a săpa o mică groapă, puneau Terma pe marginea ei şi o 
încununau cu ghirlande de ierburi şi flori. După aceea aduceau o jertfă; 
victima odată ucisă, sângele trebuia să se scurgă în groapă; apoi se aruncau 
înăuntru cărbuni aprinşi (aprinşi probabil la focul sacru din vatră), boabe de 
grâu, turte, fructe, puţin vin şi puţină miere. După ce toate acestea arseseră 
în groapă, în cenuşa caldă încă, se înfigea piatra sau bucata de lemn. Se 
vede bine că această ceremonie avea scopul de a face din Termă un fel de 
reprezentant sacru al cultului domestic. Pentru a-i menţine acest caracter în 
fiecare an se săvârşea asupra lui un act sacru, ce consta în a aduce libaţii şi a 
recita rugăciuni. Terma pusă în pământ era deci, într-un anume fel, religia 
casnică implantată în sol marcând prin asta că acest sol era pentru totdeauna 
proprietatea familiei. Mai târziu, datorită şi poeţilor, — Terma a fost 
considerată ca un zeu distinct şi personal. 


Folosirea Termelor sau pietrelor sacre pare a fi fost generală la rasa 
indo-europeană. Acest obicei exista la hinduşi în timpurile vechi ale 
antichităţii, şi ceremoniile sacre ale fixării pietrelor de hotar semănau mult 
cu cele pe care Siculus Flaccus le-a descris pentru Italia. Înainte de Roma, 
găsim Terma la sabini; o mai găsim şi la etrusci. Helenii aveau şi ei pietre 
de hotar sfinte, pietre pe care le numeau oroi, theoi orioi. După ce Terma 
este pusă în pământ după rituri, nici o putere din lume n-o putea muta din 
loc. Trebuia să rămână în acelaşi loc în eternitate. Acest principiu religios 
era exprimat la Roma printr-o legendă: Jupiter, vrând să-şi găsească un loc 
pe colina Capitoliului pentru a i se ridica aici un templu, nu putuse să-l 
deposedeze pe zeul Termei. Această poveste din vechime arată cât de sacră 
era proprietatea; căci Terma ce trebuia să rămână nemişcată nu semnifică 
altceva decât inviolabilitatea proprietăţii. 


Într-adevăr Terma păzea hotarul domeniului şi veghea asupra lui. 
Vecinul nu îndrăznea să se apropie prea mult de el: „Căci atunci, după cum 
spune Ovidiu, zeul ce se simţea lovit de sapă sau de brăzdar, striga: 
«Opreşte-te, acesta este câmpul meu, iată-l pe al tău»”. Pentru a încălca 
domeniul unei familii, trebuia să răstorni sau să mişti din loc o piatră de 
hotar; or, această piatră de hotar era un zeu. Sacrilegiul era îngrozitor şi 


pedeapsa severă; vechea lege romană spunea: „Dacă a atins Terma cu 
brăzdarul plugului, omul ce-a făcut astfel şi boii săi să fie daţi zeilor 
infernului”; aceasta însemna că omul şi boii săi vor fi ucişi ca să ispăşească. 
Legea etruscă, vorbind în numele religiei, se exprima astfel: „Cel ce va 
atinge sau va muta din loc o piatră de hotar va fi condamnat de către zei; 
casa sa va dispărea, neamul i se va stinge; pământul nu-i va mai da roade; 
grindina, rugina griului, arşiţele îi vor distruge recoltele; membrele 
vinovatului se vor acoperi de bube şi vor cădea sleite”. 


Nu posedăm textul legii ateniene ce se ocupă de acest lucru; nu ne-au 
rămas din el decât trei cuvinte ce înseamnă: „Nu depăşi piatra de hotar”. 
Dar Platon pare a completa gândul legislatorului când spune: „Prima 
noastră lege trebuie să fie următoarea: Nimeni să nu se atingă de piatra de 
hotar ce desparte câmpul său de cel vecin, căci ea trebuie să rămână 
nemişcată. Nimeni nu trebuie să îndrăznească să mute piatra ce desparte 
prietenia de duşmănie, piatra pe care ne-am legat prin jurământ s-o lăsăm la 
locul ei”. 

Din toate credinţele, obiceiurile şi legile, rezultă clar că religia casnică l- 
a învăţat pe om să-şi însuşească pământul şi i-a asigurat dreptul asupra lui. 
Se înţelege fără greutate că dreptul de proprietate, fiind conceput şi 
constituit astfel, era mult mai complet şi mai absolut în efecte decât poate fi 
în societăţile noastre moderne, în care e fondat pe alte principii. Proprietatea 
era atât de legată de religia casnică încât o familie nu mai putea renunţa la 
una fără să renunţe la cealaltă. Casa şi câmpul erau ca şi încorporate în ea, 
şi ea nu putea nici să le piardă şi nici să le înstrăineze, în tratatul său asupra 
legilor, Platon nu pretindea c-ar spune o noutate când interzicea 
proprietarului să-şi vândă câmpul: nu făcea decât să amintească o lege 
veche. Totul ne duce spre concluzia că în vremurile vechi proprietatea era 
inalienabilă. Se ştie că în Sparta vânzarea pământului era interzisă prin lege. 
Aceeaşi interdicţie era scrisă şi în legile din Locrida şi Leucada. Phidon din 
Corint, legislator din secolul al nouălea î.e.n., impunea ca numărul 
familiilor şi-al proprietăţilor să rămână neschimbat. Or, această dispoziţie 
nu putea fi respectată decât dacă fiecărei familii îi era interzis să-şi vândă 
pământul şi chiar să-l împartă. Legea lui Solon, ce-a venit după şapte sau 
opt generaţii după aceea a lui Phidon din Corint, nu interzicea omului să-şi 
vândă proprietatea, dar îl pedepsea sever pe vânzător, prin pierderea 
drepturilor de cetăţean32. În sfârşit, Aristotel ne spune, într-un mod general, 
că în multe oraşe vechile legislații interziceau vinderea pământurilor. 


Asemenea legi nu trebuie să ne surprindă. Fundaţi proprietatea pe 
dreptul la muncă; omul va putea renunţa la ea. Fundaţi-o pe religie, nu va 
mai putea s-o facă: o legătură mai puternică decât voinţa omului îl uneşte 
acum de pământ. De altfel, acest câmp unde se află mormântul, unde trăiesc 
străbunii divini, unde familia trebuie în veşnicie să săvârşească un cult, nu 
este numai proprietatea unui singur om, ci a unei familii. 


Dreptul individului, actualmente în viaţă, asupra acestui pământ n-a fost 
stabilit de către sine: cel ce i l-a conferit este zeul casei. Individul nu-l are 
decât în păstrare; el aparţine celor morţi cât şi celor ce se vor naşte. Face 
corp comun cu familia şi nu poate fi despărţit de ea. A despărţi pământul de 
familie, înseamnă a denatura un cult şi a păcătui faţă de-o religie. La 
hinduşi, proprietatea întemeiată de asemenea pe cult era un tot inalienabil. 


Nu cunoaştem dreptul roman decât începând cu cele Douăsprezece 
Table, dar este limpede că în acea epocă vânzarea proprietăţii era îngăduită. 
Există însă motive să credem că, în cele mai vechi timpuri ale Romei şi în 
Italia de dinaintea existenţei Romei, pământul era inalienabil ca şi în 
Grecia. Dacă nu ne-a rămas nici o mărturie legată de această lege veche, 
remarcăm cel puţin măsurile de îndulcire ce i s-au adus treptat. Legea celor 
Douăsprezece Table a scutit câmpul de această interdicţie, mormântul 
rămânând în continuare inalienabil. Apoi s-a îngăduit împărţirea 
proprietăţii, dacă existau mai mulţi fraţi, dar cu condiţia să se săvârşească o 
nouă ceremonie religioasă: numai religia putea împărţi ceea ce religia 
proclamase altădată indivizibil, în sfârşit s-a dat îngăduinţa de a se vinde 
domeniul; dar pentru aceasta era nevoie de îndeplinirea unor formalităţi cu 
caracter religios. Vânzarea nu putea avea loc decât în prezenţa unui 
libripens şi cu toate riturile simbolice ale operaţiei numită mancipatio. Un 
lucru analog se constată în Grecia: vinderea unei case sau a unei bucăţi de 
pământ era însoţită de o jertfă adusă zeilor. Se pare că orice mutație de 
proprietate trebuia să fie autorizată de religie. 


Dacă omul nu putea sau nu reuşea decât cu greutate să-si înstrăineze 
pământul, cu atât mai mult nu putea fi deposedat de pământ fără voia lui. 
Exproprierea în folosul public era necunoscută la antici. Confiscarea nu se 
practica decât ca urmare a deciziei de exil36, adică în cazul când omul 
deposedat de titlul său de cetăţean, nu mai putea să-şi exercite pe pământul 
cetăţii nici un fel de drept. Exproprierea pentru datorii nu se întâlneşte 
niciodată în dreptul vechi al cetăților. Desigur că legea celor Douăsprezece 
Table nu-l ocroteşte pe datornic: dar ea nu îngăduie totuşi ca proprietatea să 


fie confiscată în folosul creditorului. Omul răspunde de datoria făcută cu 
trupul său şi nu cu pământul, căci pământul nu poate fi despărţit de familie. 
Este mai uşor să aserveşti omul decât să-i iei dreptul asupra proprietăţii care 
aparţine mai mult familiei sale decât lui însuşi; datornicul este dat pe mâna 
creditorului; pământul îl urmează şi el, într-o oarecare măsură, în sclavia sa. 
Stăpânul ce se foloseşte de forţa fizică a omului, se bucură şi de roadele 
pământului, dar nu devine proprietarul lui. Într-atât dreptul de proprietate 
este de inviolabil şi mai presus de orice. 


e CAPITOLUL VIle 

a 1. NATURA ŞI PRINCIPIUL DREPTULUI DE 
SUCCESIUNE LA ANTICI - 


Dat fiind că dreptul de proprietate era instituit pentru împlinirea unui 
cult ereditar, nu era cu putinţă ca acest drept să se stingă după scurta 
existenţă a unui individ. Omul moare; cultul rămâne; focul sacru nu trebuie 
să se stingă şi nici mormântul nu trebuie părăsit. Religia casnică 
continuându-se, dreptul de proprietate trebuie să se continue odată cu ea. 

În credinţele ca şi în legile celor din antichitate, două lucruri sunt strâns 
legate între ele: cultul unei familii şi proprietatea acestei familii. De aceea, 
în dreptul grecesc, ca şi în cel roman, exista o regulă fără excepţie, şi anume 
aceea că nu se putea dobândi proprietatea fără cult şi nici cultul fără 
proprietate. „Religia impune, spune Cicero, ca bunurile şi cultul fiecărei 
familii să fie inseparabile şi ca grija sacrificiilor să-i revină întotdeauna 
celui căruia îi revine moştenirea. lată în ce termeni îşi reclamă cineva la 
Atena, dreptul de succesiune: „Judecători, gândiţi-vă bine şi spuneţi cine 
trebuie să moştenească bunurile lui Philoctemon şi să-i aducă sacrificiile pe 
mormânt, cu sau adversarul meu”. Oare există cuvinte care să exprime mai 
clar că păstrarea cultului este nedespărţită de succesiune? Acelaşi lucru se 
întâmplă şi în India: 

„Persoana care moşteneşte, oricare ar fi ea, bunurile este însărcinată să 
aducă ofrandele la mormânt”. 


Din acest principiu decurg toate regulile dreptului de succesiune la cei 
din vechime. Prima regulă este că religia casnică fiind, aşa cum am văzut, 
ereditară şi transmiţându-se în linie masculină, proprietatea este şi ea la fel. 
Cum fiul este continuatorul firesc şi obligat al cultului, el este şi cel ce 
moşteneşte bunurile. De aici decurge regula privind ereditatea: ea nu este 
rezultatul unei simple convenţii dintre oameni; ea derivă din credinţele lor, 
din religia lor, din ceea ce există mai puternic în sufletul lor. Ceea ce face ca 
fiul să fie moştenitorul bunurilor nu este voinţa tatălui. Tatăl n-are nevoie 
să-şi facă testamentul; fiul îl moşteneşte de drept, ipso jure heres existil, 
spune jurisconsultul. El este chiar obligat să fie moştenitor, heres 
necessarius. El nu are nici de primit şi nici de refuzat moştenirea. 
Continuarea proprietăţii ca şi cea a cultului este pentru el atât o obligaţie cât 
şi un drept. Fie că vrea, fie că nu, succesiunea îi revine lui, oricare ar fi ea, 
cu toate greutăţile şi chiar cu datoriile ei. Moştenirea sub beneficiu de 
inventar sau abţinerea nu sunt admise fiului în dreptul grecesc şi nu sunt 
introduse decât foarte târziu în dreptul roman. 


Limbajul juridic din Roma îl numeşte pe fiu heres suus, ca şi cum ar 
spune heres sui ipsius. El nu moşteneşte, într-adevăr, decât de la sine. Între 
el şi tată nu există nici donaţie, nici testament, nici mutație de proprietate. 
Există pur şi simplu o continuare, morte parentis continuatur dominium. 
Încă de pe când trăia tatăl, fiul era coproprietar al câmpului şi-al casei, vivo 
quoqiie patre dominus existimatur. 


Pentru a ne face o părere exactă despre dreptul de ereditate la antici, nu 
trebuie să ne imaginăm că averea trece dintr-o mână într-altă mână. Averea 
este imobilă precum vatra sfântă şi mormântul de care este legată. Omul 
este cel trecător. Omul, pe măsură ce în familie se succed generaţiile, ajunge 
la vremea lui să continue cultul şi să ia în grijă domeniul. 


a 2. CEL CE MOŞTENEŞTE ESTE FIUL ŞI NU 
FIICA = 


Aici legile din vechime par la prima vedere ciudate şi nedrepte. 


Constatăm cu oarecare surprindere că, în conformitate cu dreptul roman, 
fiica nu-l moşteneşte pe tată, dacă e căsătorită, şi că, după dreptul grecesc, 
ea nu-l moşteneşte în nici un caz. Regulile ce-i privesc pe colaterali par, la 
prima vedere, încă şi mai îndepărtate de natură şi de dreptate. Şi asta pentru 


că toate aceste legi nu decurg din logică şi din rațiune, şi nici din 
sentimentul de echitate, ci din credinţe şi din religia ce stăpâneau sufletele. 

Regula pentru cult este că el se transmite în linie bărbătească; regula în 
privinţa moştenirii este că aceasta urmează cultul. Fiica nu este aptă să 
continue religia patemă, pentru că ea se căsătoreşte şi, căsătorindu-se, 
renunţă la cultul tatălui, pentru a-l adopta pe cel al soţului: ea nu are deci 
nici un drept la moştenire. Dacă s-ar fi întâmplat ca un părinte să-şi lase 
averea fiicei sale, proprietatea ar fi ajuns să fie despărțită de cult, lucru 
inadmisibil. Fiica n-ar putea îndeplini nici măcar prima îndatorire a 
moştenitorului care este aceea de a continua şirul de ofrande funebre, pentru 
că ea trebuie să aducă jertfe străbunilor soţului. Prin urmare religia îi 
interzice să-şi moştenească tatăl. 

Acesta este principiul antic; el se impune atât legiuitorilor hinduşi, cât şi 
celor din Grecia şi din Roma. Aceste trei popoare au aceleaşi legi, nu 
fiindcă le-ar fi luat unele de la altele, ci fiindcă legile lor decurg din aceleaşi 
credinţe. 


„După moartea tatălui, spune codul de legi al lui Mânu, fraţii urmează 
să-şi împartă patrimoniul între ei”; şi legiuitorul adaugă că recomandă 
fraţilor să dea o dotă surorilor lor, ceea ce arată că acestea nu au prin ele 
însele nici un fel de drept la succesiunea paternă. 


La fel stau lucrurile şi la Atena. Oratorii attici, în pledoariile lor, au 
adeseori prilejul să arate că fiicele nu au drept de moştenire. În privinţa 
aplicării acestei reguli, un exemplu ni-l dă însuşi Demostene care avea o 
soră: or, din propriile sale scrieri, ştim că el a fost unicul moştenitor al 
patrimoniului; tatăl său rezervase din avere doar a şaptea parte pentru a-şi 
dota fiica. 


În ceea ce priveşte Roma, dispoziţiile dreptului primitiv ne sunt foarte 
puţin cunoscute. Din această epocă veche nu posedăm nici un text de lege 
legat de dreptul de succesiune al fiicei; nu deţinem nici un document analog 
pledoariilor din Atena; până la urmă suntem nevoiţi să căutăm slabele urme 
ale dreptului primitiv într-un drept de mult mai târziu şi foarte diferit. Gaius 
şi Institutele lui Iustinian mai amintesc şi că fiica nu se numără printre 
moştenitorii naturali decât în măsura în care ea se găseşte în puterea tatălui 
în momentul morţii acestuia: or, ea nu mai este în puterea sa, dacă s-a 
căsătorit urmând riturile religioase. Deci chiar dacă am presupune că înainte 
de a fi căsătorită ea ar fi putut să împartă moştenirea cu un frate, e sigur că 


ea nu mai putea s-o facă de îndată ce actul de confarreatio o despărţise de 
familia paternă pentru a o lega de aceea a soţului. Este adevărat că atunci 
când era necăsătorită, legea nu o priva formal de partea sa de moştenire; dar 
trebuie să ne punem întrebarea dacă, în practică, ea putea fi cu adevărat 
moştenitoare. Or, nu trebuie să pierdem din vedere că această fiică era pusă 
sub tutela fratelui ei sau a rudelor, că rămânea sub această tutelă întreaga ei 
viaţă, că tutela în vechiul drept era stabilită în interesul păstrării bunurilor şi 
nu în interesul fiicei şi că avea drept scop păstrarea bunurilor în familie; 

că, în sfârşit, la nici o vârstă nu putea să se căsătorească şi nici să-şi 
schimbe familia fără autorizaţia tutorelui său. Aceste fapte, ce sunt bine 
dovedite, ne îngăduie să credem că existau, dacă nu în legi, cel puţin în 
practică şi în obiceiuri, o serie de dificultăţi care făceau ca fiica să nu poată 
fi stăpâna deplină pe partea sa de avere, aşa cum era fiul pe a sa. Nu avem 
dovada că fiica ar fi fost exclusă de la moştenire, dar avem certitudinea că, 
odată căsătorită ea nu-şi putea moşteni tatăl şi că, dacă nu era căsătorită, ea 
nu putea dispune niciodată de cele moştenite. Dacă era moştenitoarea, ea nu 
se bucura de această calitate decât provizoriu, moştenirea fiind pentru ea, în 
anumite condiţii, aproape un simplu uzufruct; ea nu avea nici dreptul de a-şi 
lăsa averea prin testament şi nici pe acela de a o înstrăina iară autorizaţia 
fratelui sau a rudelor după tată ce, după moarte, urmau să-i moştenească 
bunurile şi care, în timpul vieţii ei, i le păzeau. 

Trebuie să mai facem încă o observaţie. Institutele lui Iustinian amintesc 
vechiul principiu, atunci căzut în desuetudine, dar nu uitat, care prevedea ca 
moştenirea să se facă întotdeauna în linie bărbătească. Fără îndoială că, în 
amintirea acestei reguli, femeia, în dreptul civil, nu putea niciodată să fie 
instituită moştenitoare. Cu cât urcăm mai mult din epoca lui Iustinian spre 
epocile mai vechi, cu atât ne apropiem mai mult de o regulă ce interzice 
femeilor dreptul la moştenire. Pe vremea lui Cicero, dacă un tată lăsa în 
urma sa un fiu şi o fiică, el nu putea să-i dea fiicei sale decât o treime din 
avere; nici chiar dacă nu exista decât o unică fiică, ea nu putea primi decât o 
jumătate din avere. Mai trebuie să notăm că, pentru ca fiica să poată lua o 
treime sau o jumătate din avere, trebuia ca tatăl să fi făcut un testament în 
favoarea sa; fiica nu are nimic de drept. În sfârşit, cu un secol şi jumătate 
înainte de Cicero, Cato, vrând că reînvie vechile obiceiuri, a venit cu legea 
Voconia ce interzicea: 1°. Să se instituie moştenitoare o femeie, chiar dacă 
este fiică unică, căsătorită sau necăsătorită; 2°. A se lăsa femeilor drept de 
moştenire mai mult de o jumătate din patrimoniu la. Legea Voconia n-a 


făcut decât să reînnoiască nişte legi mai vechi, căci nu putem presupune că 
ar fi fost acceptată de către contemporanii Scipionilor, dacă ea nu s-ar fi 
sprijinit pe vechile principii ce erau încă respectate. Ea urmărea să 
restabilească ceea ce timpul schimbase. De altfel, ceea ce e mai ciudat în 
această lege Voconia, este că ea nu stipulează nimic cu privire la ereditatea 
ah intestat. Or, o asemenea tăcere nu poate să însemne că în acest caz fiica 
era moştenitoarea legitimă: căci nu se poate admite că legea ar interzice 
fiicei să-şi moştenească tatăl prin testament, dacă este deja moştenitoare de 
drept, fără testament. Această tăcere arată mai curând că legislatorul n- 
avusese nimic de zis despre moştenirea ab intestat pentru că în această 
privinţă vechile reguli se păstraseră mult mai bine. 


Aşa că, fără să putem afirma că fiica era cu totul exclusă de la 
succesiune, este sigur că vechile legi romane, ca şi cele greceşti, puneau pe 
fiică într-o situaţie mult inferioară faţă de cea a fiului, şi aceasta era urmarea 
firească şi inevitabilă a principiilor pe care religia le întipărise în toate 
spiritele. 

Este adevărat că oamenii au găsit curând o modalitate de-a împăca 
prescripţiile religioase ce interziceau fiicei să fie moştenitoare cu 
sentimentul firesc care cerea ca ea să se poată bucura de averea tatălui. 
Acest lucru este izbitor mai ales în dreptul grecesc. 

Legislaţia ateniană urmărea în chip vădit ca fiica, fără să fie 
moştenitoare, cel puţin să se căsătorească cu moştenitorul. Dacă, de 
exemplu, defunctul lăsase în urma sa un fiu şi-o fiică, legea autoriza 
căsătoria între frate şi soră, cu condiţia ca ei să nu se fi născut din aceeaşi 
mamă. Fratele, singurul moştenitor, putea, dacă vroia, fie să se căsătorească 
cu sora sa, fie să o înzestreze. 


Dacă un tată nu avea decât o fiică, el putea adopta un fiu şi să-i dea fiica 
în căsătorie. De asemenea el putea institui prin testament un moştenitor care 
să se căsătorească cu fiica sa. 


Dacă tatăl unei unice fete murea fără să fi adoptat pe cineva şi fără să fi 
lăsat un testament, vechiul drept cerea ca moştenirea sa, să rămână celei 
mai apropiate rude; dar acest moştenitor avea obligaţia să se căsătorească cu 
fata. Căsătoria dintre unchi şi nepoată era autorizată şi chiar cerută de lege, 
în virtutea acestui principiu. Mai mult încă: dacă fata era deja căsătorită, ea 
trebuia să-şi părăsească soţul pentru a se căsători cu moştenitorul tatălui 
său. Mogştenitorul putea fi el însuşi căsătorit; el trebuia să divorţeze pentru a 


se căsători cu ruda sa. Vedem de aici în ce măsură dreptul antic a nesocotit 
natura pentru a se conforma religiei. 


Necesitatea de a satisface rigorile religiei, îmbinată cu dorinţa de a salva 
interesele unei fiice unice, a făcut pe oameni să găsească o altă soluţie, în 
această privinţă dreptul hindus şi dreptul atenian se întâlneau de minune, în 
legile lui Mânu putem citi: „Cel ce nu are un copil de sex masculin poate 
să-i ceară fiicei sale să-i dăruiască un fiu care să devină al său şi care să 
săvârşească, în onoarea sa, ceremonia funebră”. Pentru aceasta, tatăl trebuie 
să-l prevină pe soţul căreia îi dă fata rostind această formulă: „Îţi dau 
această fată, care n-are frate, împodobită cu giuvaeruri; fiul ce se va naşte 
din această căsătorie va fi fiul meu şi îmi va celebra mormântul”. Acelaşi 
obicei era şi la Atena; tatăl îşi putea continua descendența şi prin fiică, 
dând-o unui soţ, căruia îi punea această condiţie specială. Fiul ce se năştea 
dintr-o asemenea căsătorie era considerat fiu al tatălui soţiei; el îi urma 
cultul, asista la actele sale religioase şi mai târziu îi întreținea mormântul. 
Conform dreptului hindus acest băiat era moştenitorul bunicului său ca şi 
cum ar fi fost fiul lui; lucrurile se întâmplau întocmai şi la Atena. Dacă un 
părinte îşi căsătorise fiica unică în felul despre care am arătat, moştenitorul 
lui nu era nici fiica şi nici ginerele său, ci fiul fiicei. De îndată ce acesta 
ajungea la majorat, lua în stăpânire patrimoniul bunicului său dinspre 
mamă, deşi tatăl şi mama lui puteau fi încă în viaţă. Aceste ciudate toleranţe 
ale religiei şi ale legii confirmă regula despre care am vorbit mai înainte. 
Fiica nu era aptă pentru a deveni moştenitoare. Dar printr-o îndulcire foarte 
firească a rigorii acestui principiu, fiica unică era considerată ca un fel de 
intermediar prin care familia putea să se continue. Ea nu putea fi 
moştenitoare, dar cultul şi moştenirea se transmiteau prin ea. 


= 3. DESPRE SUCCESIUNEA COLATERALĂ 


m| 


Un om murea fără copii; pentru a şti cave era moștenitorul bunurilor 
sale, nu aveai decât să cauţi cine avea să fie continuatorul cultului său. 


Or, religia casnică se transmitea prin înrudire de sânge, din bărbat în 
bărbat. Descendenţa în linie masculină era singura care stabilea între doi 
oameni raportul religios care permitea unuia să continue cultul celuilalt. 
Ceea ce se numea înrudire nu era altceva, aşa cum am văzut mai sus, decât 
expresia acestei legături. Erai rudă pentru că aveai acelaşi cult, aceeaşi vatră 


sacră originară, aceiaşi strămoşi. Dar nu erai înrudit cu cineva fiindcă te 
născuseşi din acelaşi sân matern; religia nu admitea înrudirea prin femei. 
Intre copiii a două surori, sau între cei ai unei surori şi ai unui frate nu 
exista nici un fel de legătură de rudenie şi nu aparţineau nici aceleiaşi religii 
casnice şi nici aceleiaşi familii. 

Aceste principii reglementau ordinea succesiunii. Dacă un bărbat, 
pierzându-şi fiul şi fiica, nu lăsa în urma lui decât nişte nepoți, cel ce îl 
moştenea era fiul fiului său, şi nu fiul fiicei sale. În lipsa descendenților, 
moştenitor era fratele, şi nu sora; fiul fratelui şi nu fiul surorii, în lipsa 
fraţilor şi a nepoților de frate, se urca în şirul ascendenţilor defunctului, 
întotdeauna pe linie masculină, până când se găsea o ramură, care să se fi 
desprins de familie printr-un membru de sex masculin; apoi se cobora în 
această ramură din bărbat în bărbat, până se găsea un bărbat în viaţa: acesta 
era moştenitorul. 


Aceste reguli au fost în vigoare în aceeaşi măsură la hinduşi, la greci şi 
la romani. În India, „moştenirea aparţine celui mai apropiat sapinda; în lipsă 
de sapinda, unui samanodaca”. Or, am văzut că înrudirea pe care o 
exprimau aceste două cuvinte era înrudirea religioasă sau înrudirea prin 
membrii de sex masculin şi corespundea înrudirii pe linie paternă de la 
romani. 


lată acum care era legea la Atena: „Dacă un bărbat a murit fără să aibă 
copii, moştenitorul este fratele defunctului cu condiţia ca el să fie frate 
cosanguin; în lipsa acestuia, fiul fratelui: căci succesiunea trece întotdeauna 
din bărbat in bărbat, revenind descendenților membrilor de sex masculin”. 
Această lege veche era citată şi în vremea lui Demostene, cu toate că ea 
fusese deja modificată şi că începuse a se admite, în acea epocă, şi înrudirea 
prin femei. 


Cele Douăsprezece Table decideau de asemenea că, dacă un bărbat 
murea fără să aibă un moştenitor al său, succesiunea aparţinea celei mai 
apropiate rude de sânge pe linie masculină. Or, am văzut că nu puteai fi 
niciodată înrudit cu cineva prin femei. Vechiul drept roman mai specifica şi 
că nepotul moştenea de la pătruns, adică de la fratele tatălui şi nu putea 
moşteni de la avunculus, adică de la fratele mamei. Dacă ne referim la 
tabloul genealogic pe care l-am trasat pentru familia Seipionilor, vom 
observa că, Scipio AE milianus, murind fără copii, moştenirea nu trecea 
nici la Cornelia, mătuşa sa şi nici la C. Gracchus care, după concepţia 


noastră modernă, ar fi vărul său primar, ci la Scipio Asiaticus, care era după 
dreptul antic, ruda sa cea mai apropiată. 


În vremea lui Iustinian, legiuitorul nu mai înţelegea aceste legi vechi; îi 
apăreau nedrepte şi el acuza de rigoare excesivă dreptul celor Douăsprezece 
Table „care acorda întotdeauna prioritate urmaşilor pe linie masculină şi 
excludea de la moştenire pe cei ce nu erau legaţi de defunct decât prin 
femei”. Drept lipsit de echitate, dacă vreţi, căci nu ţinea seama de natură, 
dar drept cum nu se poate mai logic căci, plecând de la principiul că 
moştenirea era legată de cult, el îndepărta de la moştenire pe cei pe care 
religia nu-i autoriza sa continue cultul. 


o 4. EFECTELE EMANCIPĂRII ŞI ALE 
ADOPŢIUNII - 


Am văzut mai înainte că emanciparea şi adopţiunea duceau, pentru om, 
la o schimbare de cult. Prima îl desprindea de cultul patern, a doua îl iniţia 
în religia unei alte familii. Şi aici dreptul antic se conforma regulilor 
religioase. Fiul care fusese exclus din cultul patern prin emancipare, era 
îndepărtat şi de la moştenire. Dimpotrivă, străinul care fusese primit în 
cultul unei familii prin adopţiune, devenea fiu al acestei familii, îi continua 
cultul şi-i moştenea bunurile. Atât în primul cât şi în al doilea caz, dreptul 
antic ţinea seama mai mult de legătura religioasă decât de cea de naştere. 


Cum religia nu admitea ca un acelaşi om să aibă două culte casnice, el 
nu putea fi nici moştenitorul a două familii. De aceea fiul adoptiv, ce era 
moştenitorul familiei ce-l adoptase, nu putea fi moştenitorul familiei sale 
naturale. Dreptul atenian era foarte explicit în această privinţă. Pledoariile 
oratorilor attici ne vorbesc adeseori despre oameni care au fost adoptați de o 
familie şi care vor să moştenească bunurile familiei în care s-au născut. Dar 
legea se opune acestui lucru. Cel adoptat nu poate moşteni de la propria sa 
familie decât reintrând în ea; el nu poate reintra în ea decât renunțând la 
familia ce l-a adoptat; şi nu poate ieşi din această familie decât cu două 
condiţii: una, să părăsească patrimoniul acestei familii; cealaltă, priveşte 
cultul casnic, pentru continuarea căruia a fost adoptat şi care nu trebuie să 
înceteze prin plecarea sa; şi pentru aceasta el trebuie să lase în această 
familie un fiu care să-l înlocuiască. Acest fiu ia în grija sa cultul şi devine 
posesorul bunurilor; în acest caz tatăl se poate întoarce la familia sa de 
naştere şi devine moştenitorul ei. Dar acest tată şi acest fiu nu mai pot 


moşteni unul de la celălalt; ei nu mai fac parte din aceeaşi familie şi nu mai 
sunt rude. Se vede bine care erau gândurile legiuitorului când stabilea 
aceste reguli atât de amănunțite. El nu considera posibilă reunirea a două 
moşteniri în mâinile unui acelaşi om, pentru că două culte domestice nu 
puteau fi slujite de o aceeaşi mână. 


a 5. LA ORIGINE TESTAMENTUL NU ERA 
CUNOSCUT = 


Dreptul de a face un testament, adică de a dispune de bunurile tale după 
moarte pentru a le da altora decât moştenitorului natural, era în opoziţie cu 
credinţele religioase ce reprezentau fundamentul dreptului de proprietate şi 
al dreptului de succesiune. Proprietatea fiind nedespărţită de cult şi cultul 
fiind ereditar, oamenii se puteau oare gândi la testament? De altfel 
proprietatea nu aparţinea individului, ci familiei; căci omul nu o dobândise 
prin dreptul său la muncă, ci prin cultul casnic. Legată de familie, ea se 
transmitea de la cel mort la cel viu, nu după voinţa şi dorinţa mortului, ci în 
virtutea unor reguli superioare pe care le stabilise religia. 


Vechiul drept hindus nu cunoştea noţiunea de testament. Dreptul 
atenian, până la Solon, îl interzicea într-un mod absolut, şi însuşi Solon nu 
l-a îngăduit decât celor ce nu lăsau copii în urma lor. Mult timp, la Sparta 
testamentul a fost interzis, sau ignorat; el n-a fost autorizat decât după 
războiul din Peloponez. Se păstrează amintirea unor vremuri în care 
aceleaşi lucruri se petreceau şi la Corint şi la Teba. 


Este sigur că pieptul de a-ţi laşa bunurile moştenire în chip arbitrar n-a 
fost recunoscut la început ca un drept natural; principiul constant al epocilor 
antice era că orice proprietate trebuia să rămână în familia de care o legase 
religia. 

Platon, în tratatul Legilor, care nu este în mare parte decât un 
comentariu asupra legilor ateniene, explică foarte clar raţionamentul 
vechilor legiuitori. El presupune că un om pe patul de moarte reclamă 
dreptul de a-şi face testamentul şi strigă: „O, zei! nu este mult prea aspru ca 
să nu pot dispune de bunurile mele aşa cum înţeleg s-o fac şi în favoarea cui 
îmi place, lăsând mai mult unuia, mai puţin altuia, după dragostea pe care 
mi-au dovedit-o?” Dar legiuitorul îi răspunde acestui om: „Oare este firesc 
ca tu, care nu-ţi poţi prelungi viaţa nici măcar cu o zi, tu, care eşti trecător 
pe acest pământ, să hotărăşti asemenea lucruri? Tu nu eşti nici stăpânul 


bunurilor tale şi nici chiar stăpânul tău, tu şi bunurile tale aparţineţi familiei, 
adică străbunilor tăi şi posterităţii tale”. 

Vechiul drept din Roma este pentru noi foarte obscur; era la fel încă de 
pe vremea lui Cicero. Ceea ce ştim din el nu trece dincolo de cele 
Douăsprezece Table, care nu reprezintă cu siguranţă dreptul primitiv din 
Roma, şi din care nu ne-au rămas, de altfel, decât nişte urme. Acest cod 
autorizează testamentul; dar fragmentul ce se referă la acest subiect este 
prea scurt şi prea evident incomplet, pentru a ne putea lăuda că am cunoaşte 
adevăratele dispoziţii ale legiuitorului în această privinţă. Ştim că se acorda 
dreptul de a-ţi lăsa averea prin testament, dar nu ştim ce condiţii se puneau. 
Înainte de cele Douăsprezece Table nu dispunem de nici un text de lege care 
să interzică sau care să permită testamentul. Dar limba păstra amintirea unui 
timp în care el nu era cunoscut; căci ea îl numea pe fiu moştenitorul său şi 
necesar. Această formulă pe care Gaius şi Iustinian o mai foloseau încă, dar 
care nu mai era de acord cu legislaţia timpului lor, venea fără nici o îndoială 
dintr-o epocă îndepărtată în care fiul nu putea fi nici dezmoştenit şi nici nu 
putea refuza moştenirea. Deci tatăl nu putea dispune liber de averea sa. 
Testamentul nu era cu totul necunoscut, dar el era foarte greu de realizat. 
Era nevoie de multe formalităţi, în primul rând că testamentul nu-şi putea 
păstra secretul în timpul vieţii; omul ce-şi dezmoştenea familia, şi viola 
legea pe care religia o stabilise, trebuia s-o facă în mod public, în faţa 
tuturor, şi să-şi asume astfel, din timpul vieţii, toată dezaprobarea ce 
decurgea dintr-un asemenea act. Dar aceasta nu era totul: mai trebuia şi ca 
voinţa testatorului să primească aprobarea autorităţii suverane, adică a 
poporului, adunat în curii sub conducerea pontifului. Să nu credem că 
aceasta ar fi fost o simplă formalitate, mai ales în primele secole. Aceste 
comiţii ale curiilor reprezentau cele mai solemne adunări din cetatea 
romană; şi ar fi naiv să spunem că era convocat poporul, sub conducerea 
şefului său religios numai pentru a asista ca simplu martor la citirea unui 
testament, înclinăm să credem că poporul vota şi, dacă ne gândim bine, 
acest lucru era foarte necesar; exista, într-adevăr, o lege generală care 
reglementa ordinea succesiunii într-un fel foarte riguros; pentru ca această 
ordine să fie modificată într-un caz particular, era nevoie de o altă lege. 
Această lege de excepţie era testamentul. Dreptul de a-si lăsa averea prin 
testament nu era deci pe deplin recunoscut, şi nici nu putea fi atâta vreme 
cât societatea rămânea sub dominaţia vechii religii. Potrivit credințelor din 
vremurile de demult, omul în viaţă nu era decât pentru câţiva ani 


reprezentantul acelei fiinţe neschimbătoare şi veşnice care era familia. El nu 
avea decât în păstrare cultul şi proprietatea; dreptul său asupra lor înceta 
odată cu viaţa. 


= 6. INDIVIZI UNEA ANTICĂ A 
PATRIMONIULUI - 


Să ne ducem cu gândul la timpuri mai îndepărtate decât cele despre care 
istoria a păstrat o amintire, spre acele secole de demult în timpul cărora s-au 
fondat instituţiile domestice şi s-au pregătit instituţiile sociale. Din această 
epocă n-a rămas şi n-a putut rămâne nimic scris. Dar legile ce-i cârmuiau 
atunci pe oameni au lăsat câteva urme în dreptul epocilor ce-au urmat. 

În aceste vremuri de demult se distinge o instituţie, care probabil c-a 
stăpânit îndelung, care a excitat o influenţă considerabilă asupra constituţiei 
viitoare a societăţilor şi, fără de care, această constituţie nu s-ar putea 
explica. Este indiviziunea patrimoniului, un fel de drept al întâiului născut. 


Vechea religie stabilea o diferenţă între fiul cel mai mare şi fratele mai 
tânăr: Primul copil, spuneau vechii arieni, a fost zămislit pentru îndeplinirea 
datoriei faţă de străbuni, ceilalţi s-au născut din iubire. In virtutea acestei 
superiorităţi originare, fiul cel mai mare avea privilegiul, după moartea 
tatălui, de a prezida toate ceremoniile cultului domestic: era cel ce aducea 
ofrandele funebre şi rostea formulele de rugă: „căci dreptul de a rosti 
rugăciunile aparţine fiului care a venit primul pe lume”. Fiul cel mai mare 
era deci moştenitorul imnurilor, continuatorul cultului, conducătorul religios 
al familiei. Din această credinţă decurgea o regulă de drept: fiul cel mai 
mare era singurul moştenitor al bunurilor materiale. lată cum grăia un vechi 
text pe care ultimul redactor al legilor lui Mânu îl mai insera încă în codul 
său: „Fiul cel mai mare ia în stăpânire întreaga avere părintească, iar ceilalţi 
fraţi trăiesc sub autoritatea sa aşa cum trăiau sub cea a tatălui lor. Fiul cel 
mai mare se achită de datoria faţă de străbuni, deci trebuie să stăpânească 
totul”. 


Dreptul grecesc a izvorât din aceleaşi credinţe religioase ca şi dreptul 
hindus: nu este deci de mirare că găsim şi aici, la origine, dreptul primului 
născut. La Sparta părţile proprietăţii stabilite dintru început erau indivizibile 
iar fratele mai mic nu avea dreptul la niciuna. Acelaşi lucru era prevăzut în 
multe din legislaţiile vechi pe care Aristotel le studiase; aflăm de ia el, într- 
adevăr, că aceea din Teba prescria, într-un chip absolut, că numărul loturilor 


de pământ trebuie să rămână neschimbat, ceea ce excludea desigur 
împărţirea între fraţi. O veche lege din Corint cerea de asemenea ca 
numărul familiilor să rămână neschimbat, ceea ce nu se putea realiza decât 
atâta timp cât dreptul primului născut împiedica familiile să se 
dezmembreze la fiecare generaţie. 

La Atenieni, nu trebuie să ne aşteptăm să găsim această veche instituţie 
ce mai era încă în vigoare pe vremea lui Demostene; dar în acea epocă mai 
exista încă ceea ce se numea privilegiul fiului mai mare. Acest privilegiu 
consta, se pare, în a păstra, în afară de ceea ce îţi revenea prin testament, 
casa părintească; este un mare avantaj material şi un avantaj şi mai mare din 
punct de vedere religios, căci casa părintească conţinea vechea vatră sacră a 
familiei, în timp ce pe vremea lui Demostene, fiul cel mai mic se ducea să 
aprindă o vatră nouă, cel dinţii născut, singurul cu adevărat moştenitor, 
rămânea stăpânul vetrei sacre părinteşti şi al mormântului străbunilor; era 
de asemenea singurul ce păstra numele familiei 4°. Erau vestigiile unui timp 
în care fusese singurul stăpân al patrimoniului. 


Trebuie luat în seamă faptul că inechitatea dreptului primului născut, în 
afară de faptul că nu lovea spiritele asupra cărora religia era atotputernică, 
era corectată prin mai multe obiceiuri ale anticilor. Uneori, fiul mai mic era 
adoptat de o altă familie şi devenea moştenitorul acesteia; alteori se 
căsătorea cu o fată ce era singură la părinţi şi în sfârşit, câteodată, primea 
lotul de pământ al unei familii ce se stinsese. Dacă toate aceste posibilităţi 
lipseau, fiii mai mici erau trimişi în colonii. 

Cât priveşte Roma, nu găsim aici nici o lege care să se refere la dreptul 
primului născut. Nu trebuie să tragem de aici concluzia că el n-a fost 
cunoscut în vechea Italie. Poate c-a dispărut şi că însăşi amintirea i s-a şters. 
Lucrul ce ne îngăduie să credem ca mai înainte de timpurile pe care le 
cunoaştem fusese în vigoare, este că existenţa acelei gens romane şi sabine 
nu s-ar putea explica fără el. Cum s-ar fi putut ajunge ca o familie să 
cuprindă mai multe mii de persoane libere, precum familia Claudia, sau mai 
multe sute de luptători, toţi patricieni, precum familia Fabia, dacă dreptul 
primului născut n-ar fi menţinut unitatea familiei timp de un lung şir de 
generaţii şi n-ar fi făcut-o să se mărească din secol în secol, împiedicând-o 
să se fărâmiţeze? Acest vechi drept al primului născut se vădeşte prin 
consecinţele sale şi, ca să spunem astfel, prin rezultatele sale. Dealtminteri 
trebuie să înţelegem că dreptul primului născut nu însemna spolierea fiilor 
mai mici în favoarea celui mai mare. Codul lui Manu dă explicaţii spunând: 


„Fiul cel mare este dator să aibă pentru fraţii săi mai tineri afectiunea unui 
tată pentru fiii săi, iar aceştia, la rândul lor, trebuie să-l respecte ca pe un 
tată”. În gândirea celor de demult, dreptul primului născut era legat 
întotdeauna de viaţa în comunitate. De fapt nu însemna altceva decât 
folosirea bunurilor în comun, de către toţi fraţii sub supremaţia fratelui mai 
mare. El reprezenta indiviziunea averii părinteşti ca şi indiviziunea familiei. 
Acesta este sensul în care putem crede că el a fost în vigoare în cel mai 
vechi drept din Roma, sau cel puţin în obiceiurile de aici şi că el a fost 
izvorul ginţii romane. 


e CAPITOLUL VIII e 
AUTORITATEA ÎN FAMILIE * 


a 1. PRINCIPIUL ŞI NATURA PUTERII 
PATERNE LA CEI VECHI - 


Legile familiei n-au fost făcute de către cetate. Dacă cetatea ar fi fost 
aceea care ar fi stabilit dreptul privat, e foarte probabil că l-ar fi făcut cu 
totul altfel decât am văzut că este. Ea ar fi reglementat dreptul de 
proprietate şi dreptul de succesiune după alte principii; căci nu era în 
interesul său ca pământul să fie inalienabil şi patrimoniul indivizibil. Legea 
care îi permite tatălui să-şi vândă şi chiar să-şi omoare fiul, lege pe care o 
găsim atât în Grecia cât şi la Roma, n-a fost imaginată de către cetate. 
Cetatea ar fi spus tatălui mai curând că: „Viaţa soţiei şi-a copilului tău nu-ţi 
aparţin, după cum nu-ţi aparţine libertatea lor; îi voi ocroti, chiar împotriva 
voinţei tale; nu tu vei fi acela ce-i va judeca şi-i va omori, dacă vor fi greşit: 
eu voi fi singurul lor judecător”. Cetatea nu vorbeşte astfel, pentru că nu 
poate. Dreptul privat exista înaintea ei. Când a început să-şi scrie legile, a 
găsit acest drept deja stabilit, viu, înrădăcinat în obiceiuri, puternic prin 
adeziunea universală. Ea l-a acceptat, neputând face altfel şi n-a îndrăznit 
să-l modifice decât cu timpul. Vechiul drept nu este opera unui legiuitor; 
dimpotrivă, el s-a impus legiuitorului. Dreptul a luat naştere în familie. 

A izvorât spontan şi s-a format din principiile antice care o constituiau. 
A decurs din credinţele religioase ce erau universal admise în epoca 
primitivă a acestor popoare şi care dominau minţile şi voinţele. 


O familie se compune dintr-un tată, o mamă, copii şi sclavi. Acest grup, 
oricât de mic ar fi el, trebuie să-şi aibă disciplina sa. Cui deci îi va aparţine 
autoritatea primă? Tatălui? Nu. În fiecare casă există un lucru mai presus 
chiar şi decât tatăl: religia casnică, acel zeu pe care grecii îl numesc vatra 
stăpână estia despoina, iar latinii Lor familiae Pater. Divinitatea interioară 
sau, ceea ce înseamnă acelaşi lucru, credinţa din sufletul omenesc, iată 
autoritatea cea mai puţin discutabilă. Ea va fixa rangurile în familie. 


Tatăl este primul ce slujeşte focul sacru; el îl aprinde şi îl întreţine; el 
este pontiful său. In toate ceremoniile religioase el este cel ce îndeplineşte 
cea mai înaltă funcţie; taie animalul pentru sacrificiu; gura sa rosteşte 
formula de rugă ce trebuie să atragă asupra sa şi asupra alor săi protecţia 
zeilor. Familia şi cultul continuă prin el; el reprezintă prin sine însuşi 
întregul şir al descendenților. Cultul casnic se bazează pe el; aproape c-ar 
putea spune precum hindusul: Eu sunt zeul. Când va veni moartea, el va fi o 
fiinţă divină pe care urmaşii o vor invoca. 

Religia nu acordă femeii un rang la fel de înalt. Este adevărat că ia parte 
la actele religioase, dar nu este stăpână vetrei sacre. Ea nu deţine religia prin 
naştere; a fost numai iniţiată în ea prin căsătorie; a învăţat de la soţul ei 
rugăciunea pe care o rosteşte; ea nu-i reprezintă pe strămoşi, pentru că nu 
descinde din ei. Ea însăşi nu va deveni un strămoş; odată înmormântată ea 
nu va avea parte de un cult deosebit. În moarte ca şi în viaţă ea nu înseamnă 
mai mult decât o parte din soţul ei. Dreptul grecesc, dreptul roman, dreptul 
hindus, care derivă din aceste credinţe religioase, consideră femeia ca fiind 
totdeauna de rang secund. Ea nu poate niciodată să aibă o vatră sacră a ei şi 
nu e niciodată şeful cultului. La Roma, ea primeşte titlul de mater familias, 
dar îl pierde dacă îi moare soţul. Neavând niciodată o vatră sacră care să-i 
aparţină, ea nu are nimic din ceea ce dă autoritatea în casă. Ea nu 
porunceşte niciodată; mai mult chiar, nu-i niciodată liberă şi nici stăpână pe 
ea însăşi, sui juris. Este întotdeauna lângă vatra sacră a altuia, repetând 
rugăciunea altuia; pentru toate actele vieţii religioase îi trebuie un şef, şi 
pentru toate actele vieţii civile un tutore. 

Legea lui Mânu spune: „Femeia, în timpul copilăriei, depinde de tatăl 
ei; în timpul tinereţii, de soţul ei; dacă-i moare soţul, de fiii săi; dacă nu are 
fii, de rudele apropiate ale soţului; căci o femeie nu trebuie niciodată să se 
conducă după bunul ei plac”. Legile greceşti şi romane spun acelaşi lucru. 
Ga fată ea este supusă tatălui său; după moartea tatălui, fraţilor şi rudelor 
din partea tatălui; căsătorită, ea se află sub tutela soţului; după moartea 


soţului, ea nu se va întoarce în propria sa familie, căci ea a renunţat la 
aceasta pentru totdeauna, prin căsătoria sacră; văduva rămâne supusă tutelei 
rudelor de sânge ale soţului ei, adică propriilor săi copii, dacă are, sau, în 
lipsa fiilor, celor mai apropiate rude. Soţul are o atât de mare autoritate 
asupra ei, încât el poate, înainte de a muri, să-i desemneze un tutore, şi chiar 
să-i aleagă un al doilea soţ. 


Pentru a indica puterea soţului asupra soţiei, romanii aveau o foarte 
veche expresie pe care jurisconsulţii lor au păstrat-o; cuvântul manus. Nu 
este uşor să descoperim care e sensul pe care acest cuvânt l-a avut la 
origine. Comentatorii fac din el expresia forţei materiale, ca şi cum femeia 
s-ar fi aflat sub mâna brutală a soţului. E probabil însă că se înşală. Puterea 
soţului asupra soţiei nu rezultă în nici un fel din forţa, mai mare, n primului. 
Ea decurgea, ca întreg dreptul privat, (7 din credinţele religioase care îl 
situau pe bărbat mai presus de femeie. O dovedeşte faptul că femeia care n- 
a fost căsătorită după riturile sacre, şi care, prin urmare, n-a fost asociată 
cultului, nu era supusă puterii maritale. Căsătoria o făcea pe femeie 
subordonată, dar îi conferea în acelaşi timp demnitatea. Deci nu dreptul 
celui mai puternic a constituit familia! 


Să trecem acum la copii. Aici natura îşi spune cu hotărâre cuvântul; ea 
vrea ca acesta să aibă un protector, o călăuză, un stăpân. Religia este de 
acord cu natura; ea hotărăşte că tatăl va fi şeful cultului şi că fiul va trebui 
doar să-l ajute în funcţiile sale sfinte. Dar natura nu cere ca această 
subordonare să continue decât un anumit număr de ani; religia cere mai 
mult. Natura dă fiului un majorat; religia nu i-l acordă. După principiile 
antice, vatra sacră este indivizibilă şi proprietatea la fel; fraţii nu se despart 
la moartea tatălui lor; cu atât mai mult nu se pot despărţi de el în timpul 
vieţii sale. Conform rigorilor dreptului primitiv, fiii rămân legaţi de vatra 
sacră a tatălui şi prin urmare, supuşi autorităţii sale; atâta timp cât trăieşte 
el, ei sunt minori. 

Această regulă n-a putut dura — se înţelege — decât atâta timp cât vechea 
religie casnică era în plină putere. Această aservire fără margine a fiului de 
către tată a dispărut curând la Atena. La Roma vechea regulă a fost păstrată 
cu scrupulozitate: fiul n-a putut niciodată să întreţină o vatră sacră, a sa, 
atâta vreme cât îi trăia tatăl; chiar dacă era căsătorit şi chiar dacă avea copii, 
el se afla totdeauna în puterea tatălui. 


De altfel, puterea paternă era asemeni puterii maritale; ea avea drept 
principiu şi drept condiţie cultul casnic. Fiul născut din concubinaj nu era 
pus sub autoritatea tatălui. Intre tată şi el nu exista comuniune religioasă: nu 
exista deci nimic care să-i confere unuia autoritate şi care să-i impună 
celuilalt ascultare. Prin ea însăşi, paternitatea nu-i dădea tatălui nici un fel 
de drept. 


Graţie religiei casnice, familia era o mică unitate organizată, o mică 
societate care avea şeful şi cârmuirea ei. 


Nimic din societatea noastră modernă nu poate să ne dea vreo idee 
despre această putere paternă. În antichitate tatăl nu este numai omul 
puternic care îi ocroteşte pe ceilalţi şi care are putinţa de a se face ascultat: 
el este preotul, el este moştenitorul vetrei sacre, continuatorul străbunilor, 
viaţa din care se trag urmaşii, depozitarul riturilor misterioase ale cultului şi 
al formulelor secrete ale rugăciunii, întreaga religie rezidă în el. 


Chiar şi cuvântul cu care este denumit, pater, poartă în şine ciudate 
înţelesuri. Cuvântul este acelaşi în greceşte, în latină, în sanscrită: de aici se 
poate trage concluzia că acest cuvânt datează dintr-o vreme când străbunii 
helenilor, italicilor şi hinduşilor, trăiau încă, la un loc, în Asia centrală. Care 
era sensul acestui cuvânt şi ce reprezenta el, atunci, în mintea oamenilor? 
Putem să-l cunoaştem căci şi-a păstrat această semnificaţie primă în 
formulele limbii religioase şi în cele ale limbii juridice. Când cei vechi, 
invocându-l pe Jupiter îl numeau Pater hominum Deorumque, ei nu voiau 
să spună că Jupiter este tatăl zeilor şi al oamenilor; căci ei nu l-au 
considerat niciodată astfel ci, dimpotrivă, credeau că specia umană a existat 
înaintea lui. Acelaşi titlu de pater era dat şi lui Neptun, lui Apollo, Bacchus, 
Vulcan, Pluton, pe care, cu siguranţă, oamenii nu-i considerau a fi părinţii 
lor; tot astfel titlul de mater se dădea Minervei, Dianei, Vestei, care erau 
considerate ca fiind trei zeițe virgine. De asemenea, în limbajul juridic, titlul 
de pater sau de pater familias putea fi dat unui bărbat care nu avea copii, 
care nu era căsătorit, sau chiar şi unuia care nu era la o vârstă potrivită 
pentru a contracta o căsătorie. Deci ideea de paternitate nu era legată de 
acest cuvânt. În limba veche exista un alt cuvânt care desemna noţiunea de 
tată şi care, la fel de vechi ca şi pater, se găseşte ca şi el, în limbile grecilor, 
romanilor şi hinduşilor, (gânitar, ghenne-ter, genitor). Cuvântul pater avea 
un alt sens. In limba religioasă era aplicat tuturor zeilor; în limbajul juridic, 
oricărui bărbat ce nu depindea de nici un altul şi care avea autoritate asupra 
unei familii şi asupra unui domeniu, paterfamilias. Poeţii ne arată că acest 


cuvânt era folosit cu privire la toţi cei pe care voiai să-i onorezi. Sclavul şi 
clientul îl dădeau stăpânului lor. Era sinonim cu cuvintele rex, anax, 
basileus. El semnifica nu ideea de paternitate, ci aceea de putere, de 
autoritate, de demnitate majestuoasă. 


Că un asemenea cuvânt s-a aplicat tatălui familiei, până a deveni treptat 
numele său cel mai obişnuit, iată un fapt foarte semnificativ şi care va părea 
grav oricui vrea să cunoască instituţiile antice. Istoria acestui cuvânt este de 
ajuns pentru a ne face o idee despre puterea pe care tatăl a exercitat-o timp 
îndelungat în familie şi despre sentimentul de venerație de care se bucura, 
precum un pontif şi un suveran. 


2 2. ENUMERAREA DREPTURILOR CE 
ALCATUIAU PUTEREA PATERNA - 


Legile greceşti şi romane i-au recunoscut tatălui această putere 
nelimitată cu care l-a investit mai întâi religia. Drepturile, foarte numeroase 
şi foarte variate, pe care ele i le-au conferit pot fi orânduite în trei categorii, 
după cum tatăl familiei este considerat ca şef religios, ca stăpân al 
proprietăţii sau ca judecător. 

I. Tatăl este şeful suprem al religiei casnice; el orânduieşte toate 
ceremoniile cultului, aşa cum înţelege s-o facă sau, mai curând, aşa cum l-a 
văzut făcând pe tatăl său. Nimeni din familie nu ii contestă supremaţia 
sacerdotală. Nici chiar cetatea şi pontifii săi nu pot să schimbe nimic din 
cultul său. Ca preot al vetrei sacre, el nu recunoaşte nici un superior. 


Ca şef religios, el este responsabil de perpetuarea cultului şi, prin 
urmare, de cea a familiei. Tot ce are vreo legătură cu această perpetuare, 
care constituie prima sa grijă şi prima sa datorie, depinde numai de el. De 
aici decurg o serie întreagă de drepturi: 


Dreptul de a recunoaşte copilul la naştere sau de a-l îndepărta. Acest 
drept este atribuit tatălui atât de legile greceşti cât şi de cele romane. Aşa 
barbar cum este, acest drept nu vine în contradicţie cu principiile pe care e 
fundată familia. Filiaţia, chiar dacă nu e contestată, nu este de ajuns ca să 
intri în cercul sacru ai familiei: este nevoie de consimţământul şefului 
familiei şi de iniţierea în cult. Atâta timp cât copilul nu participă la religia 
casnică, el nu înseamnă nimic pentru tată. 


Dreptul de a-şi repudia soţia, fie în caz de sterilitate, căci familia nu 
trebuie să se stingă, fie în caz de adulter, pentru că familia şi descendenţii 
trebuie să fie pure de orice le-ar putea altera. Dreptul de a-şi căsători fiica, 
adică de a ceda altuia puterea ce o are asupra ei. Dreptul de a-şi căsători 
fiul: căsătoria fiului este legată de perpetuarea familiei. 


Dreptul de a emancipa, adică de a exclude un fiu din familie şi din cult. 
Dreptul de a adopta, adică de a aduce un străin lingă vatra sacră, casnică. 


Dreptul de a desemna pe patul de moarte un tutore pentru soţie şi copiii 
săi. 

Trebuie să remarcăm că toate aceste drepturi erau atribuite numai 
tatălui, toţi ceilalţi membri ai familiei fiind excluşi de la ele. Soţia nu avea 
dreptul să divorţeze, cel puţin în epocile vechi. Nici chiar când era văduvă, 
ea nu putea nici să emancipeze şi nici să adopte. Ea nu era niciodată tutoare, 
nici chiar a copiilor săi. În caz de divorţ, copiii rămâneau cu tatăl, chiar şi 
fetele. Ea nu-şi avea niciodată copiii în puterea sa. Pentru căsătoria fiicei 
sale, nu i se cerea consimţământul. 


II. Am văzut mai înainte că proprietatea nu fusese concepută, la origine, 
ca un drept individual ci ca un drept de familie. Averea aparţinea, aşa cum 
spune textual Platon şi cum spun implicit toţi vechii legislatori, străbunilor 
şi descendenților. 


Această proprietate, prin însăşi natura sa, era indivizibilă. În fiecare 
familie nu putea exista decât un singur proprietar, care era însăşi familia, şi 
un Singur uzufructuar, care era tatăl. Acest principiu explică mai multe 
dispoziţii ale dreptului antic. 

Proprietatea neputând fi împărţită şi revenind toată tatălui, nici soţia şi 
nici copiii n-aveau «nimic numai al lor. Regimul dotai era pe atunci 
necunoscut şi ar fi fost impracticabil. Dota soţiei aparţinea, fără nici o 
rezervă, soţului, care exercita asupra bunurilor dotale, nu numai drepturi de 
administrator, ci şi drepturi de proprietar. Tot ce soţia putea dobândi în 
timpul căsătoriei cădea în mâinile bărbatului; când ajungea văduvă ea nu-şi 
lua înapoi nici măcar dota. 

Fiul se afla în aceeaşi situaţie cu soţia: el nu poseda nimic. Nici o 
donaţie făcută de el nu era valabilă, pentru motivul că el nu avea nimic al 
lui. El nu putea dobândi nimic; roadele muncii sale, beneficiile pe care i le 
aducea negoţul erau ale tatălui său. Dacă un străin făcea un testament în 
favoarea sa, nu el ci tatăl său primea moştenirea. Aşa se explică textul din 


dreptul roman care interzicea orice contract de vânzare între tată şi fiu. 
Dacă tatăl ar fi vândut ceva fiului, ar fi fost ca şi cum şi-ar fi vândut lui 
însuşi, pentru că tot ce dobândea fiul era al tatălui. Din dreptul roman se 
constată, ca şi din legile Atenei, că tatăl putea să-şi vândă fiul. Aceasta 
pentru că tatăl putea dispune de întreaga proprietate a familiei, şi pentru că 
fiul, el însuşi, putea fi privit ca o proprietate, căci braţele şi munca sa erau o 
sursă de venituri. Tatăl putea deci, după bunul lui plac, să păstreze pentru el 
acest instrument de lucru sau să-l cedeze altuia. A-şi ceda fiul, era totuna cu 
a-şi vinde fiul. Textele pe care le avem din dreptul roman nu ne dau 
informaţii clare asupra naturii acestui contract de vânzare şi asupra 
rezervelor pe care le putea cuprinde. Pare sigur că fiul vândut în acest fel nu 
devenea cu totul sclavul cumpărătorului. Tatăl putea stipula în contract ca 
fiul să-i fie revândut. El îşi păstra atunci puterea asupra lui şi, după ce-l lua 
din nou la el, îl putea vinde încă o dată. Legea celor Douăsprezece Table 
dădea voie ca această operaţie să se facă de trei ori, dar declara că după cea 
de-a treia vânzare, fiul să fie în sfârşit eliberat de puterea paternă. Se poate 
deduce de aici cât de absolută era autoritatea tatălui în dreptul antic. 


III. Plutarh ne spune că la Roma femeile nu puteau să apară în faţa 
justiţiei, nici chiar ca martore. La jurisconsultul Gaius citim: „Trebuie să 
ştim. Că în justiţie, nu putem ceda nimic persoanelor care se află în puterea 
altora, adică soţiei, fiului, sclavului. Căci din faptul că aceste persoane nu 
puteau avea nimic care să fie numai al lor, s-a conchis pe bună dreptate, că 
ele nu puteau să revendice nimic în justiţie. Dacă fiul tău, supus puterii tale, 
a comis un delict, acţiunea în justiţie este dată împotriva ta. Delictul comis 
de un fiu împotriva tatălui său nu dă loc nici unei acţiuni în justiţie”. Din 
toate acestea rezultă limpede că soţia şi fiul nu puteau fi nici reclamanţi, 
nici apărători, nici acuzatori, nici acuzaţi şi nici martori. Din întreaga 
familie numai tatăl putea să apară în faţa tribunalului cetăţii; justiţia publică 
nu putea exista decât pentru el. De aceea el era responsabil de toate 
delictele săvârşite de ai săi. 

Dacă justiţia pentru fiu şi pentru soţie nu se afla în cetate, ea era în 
schimb în casă. Judecătorul ei era şeful familiei ce dădea verdicte ca la un 
tribunal, în virtutea autorităţii sale maritale sau paterne, în numele familiei 
şi sub privirile divinităţilor casnice. 

Titus-Livius povesteşte că senatul, vrând să pună capăt bachanalelor, a 
decretat pedeapsa cu moartea pentru toţi cei ce luaseră parte la ele. Decretul 
a fost executat cu uşurinţă în ceea ce priveşte bărbaţii. Dar când a fost vorba 


de femei, ce nu erau mai puţin vinovate, a existat o mare dificultate: femeile 
nu puteau fi judecate de stat, căci numai familia avea dreptul să le judece. 
Senatul a respectat acest vechi principiu şi a lăsat soţilor şi taţilor sarcina de 
a pronunţa sentinţa de moarte împotriva femeilor. 


Acest drept de judecată pe care şeful familiei îl exercita în casa sa era 
total şi fără apel. El putea condamna la moarte, aşa cum făcea magistratul în 
cetate; nici o autoritate nu avea dreptul să-i modifice hotărârile. „Soţul, 
spune Gato cel Bătrân, este judecătorul soţiei sale; puterea lui nu are limită; 
poate face tot ce doreşte să facă. Dacă aceasta a săvârşit vreo greşeală, el o 
pedepseşte; dacă a băut vin o condamnă; dacă a avut legături cu vreun alt 
bărbat, o omoară”. Drepturile sale erau aceleaşi şi cu privire la copii. 
Valerius Maximus povesteşte de un oarecare Atilius ce şi-a omorât fiica 
vinovată de lipsă de pudoare, şi toată lumea ştie cazul tatălui ce şi-a trimis 
fiul la moarte, pentru că era complicele lui Catilina. Faptele de acest fel sunt 
numeroase în istoria romanilor. Dar ne-am face o idee greşită dacă am crede 
că tatăl avea dreptul absolut de a-şi omorî soţia şi copiii. El era doar 
judecătorul lor. Dacă îi condamna la moarte, nu o făcea decât în virtutea 
dreptului său de judecător. Cum numai tatăl familiei era supus judecății 
cetăţii, soţia şi fiul nu puteau găsi un alt judecător în afară de el. El era în 
familia sa unicul magistrat. 


De altfel trebuie să remarcăm că autoritatea paternă nu era o putere 
arbitrară cum ar fi aceea ce-ar decurge din dreptul celui mai puternic. Ea îşi 
avea principiul în credinţele din străfundul sufletelor şi îşi găsea limitele în 
înseşi aceste credinţe. De exemplu tatăl avea dreptul să-l excludă pe fiu din 
familia sa, dar ştia bine că, dacă o va face, familia va avea de înfruntat 
primejdia de a se stinge iar manii străbunilor săi pe aceea de a cădea într-o 
eternă uitare. El avea dreptul de a adopta un străin, dar religia îi interzicea 
s-o facă, dacă avea un fiu. El era singurul proprietar al bunurilor, dar nu 
avea, cel puţin la origine, dreptul de a le înstrăina. El putea să-şi repudieze 
soţia, dar pentru a o face trebuia să îndrăznească să rupă legătura religioasă 
pe care o stabilise căsătoria. În acest fel, religia îi impunea tatălui obligaţii 
la fel de numeroase, ca şi drepturile pe care i le conferea. 


Aşa a fost organizată familia antică timp îndelungat. Credinţele ce 
animau spiritele, fără să fie nevoie de dreptul forţei sau de vreo putere 
socială au fost de ajuns pentru a o organiza, pentru a-i da o disciplină, o 
conducere, o justiţie şi pentru a fixa, în toate amănuntele sale, dreptul 
privat. 


e CAPITOLUL IX œ 
VECHEA MORALĂ A FAMILIEI ° 


Istoria nu studiază numai faptele materiale şi instituţiile; adevăratul ei 
obiect de studiu este sufletul omenesc; ea trebuie să aspire să cunoască ceea 
ce acest suflet a crezut, a gândit, a simţit la diferite vârste ale vieţii speciei 
umane. 


Am prezentat la începutul acestei cărţi câteva credinţe ale omului cu 
privire la destinul său după moarte. Am arătat apoi cum aceste credinţe au 
zămislit instituţiile domestice şi dreptul privat. Rămâne să vedem care a fost 
acţiunea lor asupra moralei în societăţile primitive. Fără a pretinde că 
această veche religie a creat sentimentele morale din inima omului, putem 
crede, cel puţin, că ea s-a asociat cu ele pentru a le întări, pentru a le da o 
mai mare autoritate, pentru a le asigura puterea şi dreptul de a călăuzi 
comportamentul omului, şi, uneori pentru a le falsifica. 


Religia acestor vechi timpuri era în exclusivitate casnică; de asemenea 
şi morala. Religia nu spunea omului arătându-i alt om: lată-l pe fratele tău. 
Ea îi spunea: iată un străin; el nu poate lua parte la actele religioase ale 
vetrei tale sacre; el nu se poate apropia de mormântul familiei tale, are alţi 
zei decât tine şi nu se poate uni cu tine printr-o rugă comună; zeii tăi 
resping adoraţia lui şi îl privesc ca pe un duşman al lor; el este deci şi 
duşmanul tău. 


In această religie a vetrei sacre, omul nu imploră niciodată divinitatea, 
în favoarea altor oameni; 


el nu o invocă decât pentru sine şi pentru ai săi. Amintirea acestei vechi 
izolări a omului în rugăciune s-a păstrat într-un proverb grecesc. În vremea 
lui Plutarh se mai spunea încă celor egoişti: te dedici focului sacru. Aceasta 
însemna: te îndepărtezi de concetăţenii tăi, nu ai prieteni, semenii tăi nu 
reprezintă nimic pentru tine, nu trăieşti decât pentru tine şi pentru ai tăi. 
Acest proverb era indiciul unor vremi când întreaga religie concentrându-se 
în jurul vetrei sacre, orizontul moralei şi al afecțiunii nu depăşea cercul 
strimt al familiei. 


Cum e şi firesc ideea morală şi-a avut începutul ei şi, cu timpul, a 
progresat, ca şi ideea religioasă. Zeul primelor generaţii era foarte mic; 
treptat oamenii l-au făcut mai mare; la fel s-a întâmplat şi cu morala: foarte 


îngustă şi foarte incompletă la început, ea s-a lărgit pe nesimţite până când, 
din progres în progres, a ajuns să proclame datoria de a-i iubi pe toţi 
oamenii. Punctul ei de plecare a fost familia, îndatoririle au apărut la 
început în concepţia omului sub acţiunea credințelor religiei casnice. 


Să ne închipuim această religie a vetrei sacre şi a mormântului, în epoca 
în care se afla în plină putere. Omul vede divinitatea chiar lângă el. Ea este 
prezentă, ca însăşi conştiinţa, la cele mai neînsemnate acţiuni ale sale. 
Această fiinţă fragilă se află sub privirile unui martor care nu o părăseşte 
niciodată. El nu se simte niciodată singur. Alături de el, în casa sa, pe câmp, 
el are protectori ce-l susţin în truda-i zilnică, şi judecători ce-l pedepsesc 
pentru faptele sale vinovate., Larii, spun romanii, sunt nişte divinităţi 
demne de temut, însărcinate să-i pedepsească pe oameni şi să vegheze 
asupra tuturor lucrurilor ce se întâmplă înăuntrul caselor”. — „Penaţii, mai 
spun ei, sunt zeii ce ne fac să trăim; ei ne hrănesc trupul şi ne conduc 
sufletul”. 


Oamenilor le plăcea să acorde vetrei sacre epitetul de casta şi se credea 
că acest epitet impunea castitatea. 


În preajma ei nu trebuia să se săvârşească nici un fel de faptă necurată 
din punct de vedere material sau moral. 

Primele idei despre greşeală, pedeapsă, ispăşire, se pare că au venit de 
aici. Bărbatul ce se simte vinovat nu poate să se mai apropie de propriul său 
foc sacru; zeul îl respinge. Pentru cel ce a vărsat sânge nu mai este permis 
nici un fel de sacrificiu, nici o libaţiune, nici o rugăciune, nici un ospăț 
sacru. Zeul este atât de neîngăduitor încât nu admite nici un fel de scuză; el 
nu face deosebire între un omor involuntar şi o crimă premeditată. Mâna 
pătată de sânge nu mai poate atinge obiectele sacre. Pentru ca omul să-şi 
poată relua cultul şi să poată reintra în posesia zeului său, este nevoie, cel 
puţin, ca el să se purifice printr-o ceremonie de ispăşire. Această religie 
cunoaşte mila; ea are rituri pentru ştergerea murdăriilor din suflet; aşa 
îngustă şi grosolană cum este, ea ştie să-l consoleze pe om chiar şi pentru 
greşelile sale. 

Dacă ignoră cu desăvârşire îndatoririle privind caritatea, cel puţin 
trasează omului cu o minunata limpezime, datoriile sale faţă de familie. 
Căsătoria este obligatorie; celibatul este o crimă pentru o religie care face 
din continuitatea familiei prima şi cea mai sfântă dintre îndatoriri. Dar 
unirea pe care ea o recomandă nu se poate săvârşi decât în prezenţa 


divinităţilor casnice; este unirea religioasă, sacră, indisolubilă, a soţului şi 
soţiei. Nimic nu îngăduie bărbatului să lase la o parte riturile şi să facă din 
căsătorie un simplu contract consensual, aşa cum a fost la sfârşitul societăţii 
greceşti şi romane. Religia antică îi interzice aceasta şi dacă îndrăzneşte 
totuşi s-o facă, ea îl pedepseşte. Căci fiul care se naşte dintr-o asemenea 
unire este considerat ca un bastard, adică drept o fiinţă care nu are loc la 
vatra sacră; el nu are drept să săvârşească nici un act sacru el nu se poate 
ruga. 

Această religie veghează eu grijă şi asupra purității familiei. In ochii ei, 
cea mai mare greşeala ce se poate comiţe este adulterul. Căci cea dinţii 
regulă a cultului este ca vatra sacră să se transmită de la tată la fiu; 


or, adulterul tulbură ordinea naşterii. O altă regulă este ca mormântul să 
nu cuprindă decât pe membrii familiei; or, fiul născut prin adulter este un 
străin ce va fi îngropat în mormântul familiei. Toate principiile religiei sunt 
violate: cultul este murdărit, vatra sacră devine impură, fiecare ofrandă 
adusă la mormânt devine o impietate. Mai mult încă: prin adulter şirul 
descendenților este sfărâmat; familia, chiar şi fără ştirea celor în viaţă, se 
stinge, şi fericirea divină a străbunilor se pierde. De aceea hindusul spune: 
„Fiul născut prin adulter nimiceşte în viaţa de aici şi în aceea de dincolo 
toate ofrandele aduse manilor”. 


lată pentru ce legile greceşti şi romane dau tatălui dreptul de a nu 
recunoaşte copilul. Iată pentru ce aceste legi sunt atât de riguroase, atât de 
inexorabile în ceea ce priveşte adulterul. La Atena soţului îi este îngăduit 
să-l omoare pe cel vinovat. La Roma, soţul, judecător al soţiei, o condamnă 
la moarte. Această religie era atât de aspră încât bărbatul nu avea dreptul să 
ierte cu totul vina, fiind forţat, cel puţin, să-şi repudieze soţia. 
lată deci care sunt primele legi consfinţite ale moralei casnice. lată, 
dincolo de sentimentul natural, o religie imperioasă care spune bărbatului şi 
soţiei că sunt uniţi pentru totdeauna şi că din această unire decurg îndatoriri 
riguroase a căror nerespectare ar duce la cele mai grave consecinţe, atât în 
viaţa de aici cât şi în cea de dincolo. De aici decurge caracterul serios şi 
sacru al uniunii conjugale la antici şi puritatea pe care familia a păstrat-o 
timp îndelungat. 
Această morală casnică prescrie şi alte îndatoriri. Ea îi spune soţiei că 
trebuie să fie ascultătoare, soţului că trebuie să comande. Ea îi învaţă pe 
amândoi să se respecte unul pe celălalt. Soţia are drepturi, căci ea îşi are 


locul ei la vatra sacră; ea este aceea care veghează ca focul sacru să nu se 
stingă niciodată. Mai ales ea este cea care trebuie să fie atentă ca el să 
rămână pur; ea îl invocă, ea îi oferă sacrificii. Are deci şi ea sacerdoţiul ei. 

Acolo unde ea nu este, cultul casnic este incomplet şi insuficient. Pentru 
un grec este o mare nenorocire să aibă „o vatră sacră lipsită de soţie”. La 
romani, prezenţa soţiei este atât de necesară în săvârşirea sacrificiilor, încât 
preotul îşi pierde sacerdoţiul când devine văduv. 


Probabil că mama de familie şi-a datorat veneraţia de care n-a încetat 
niciodată să fie înconjurată în societatea greacă şi romană, tocmai faptului 
c-a luat parte la sacerdoţiul casnic. Aşa se explică faptul că soţia poartă în 
familie acelaşi titlu ca şi soţul ei: latinii spun paterfamilias şi materfamilias, 
grecii oikodespotes şi oiko-despoina, hinduşii grihapati, grihapatni. De aici 
vine şi formula pe care, la romani, soţia o rostea la căsătorie: Ubi tu Caius, 
ego Caia, formulă ce spune că, dacă în casă cei doi nu au autoritate egală, ei 
au, cel puţin, aceeaşi demnitate. 

În ceea ce îl priveşte pe fiu, am văzut că el este supus autorităţii unui 
tată care poate să-l vândă şi să-l condamne la moarte. Dar acest fiu are şi el 
un rol în cult; el îndeplineşte o funcţie în ceremoniile religioase; prezenţa sa 
în anumite zile este atât de necesară încât romanul care n-are un fiu, este 
nevoit în acele zile, să adopte unul în chip fictiv, pentru ca riturile să poată 
fi îndeplinite. Vedeţi dar ce legătură puternică stabileşte religia între tată şi 
fiu! Oamenii cred într-o a doua viaţă petrecută în mormânt, viaţă fericită şi 
liniştită, dacă ofrandele funebre sunt oferite cu regularitate. Tatăl este 
convins că soarta sa după această viaţă va depinde de grija pe care fiul lui o 
va avea de mormântul său, iar fiul, la rândul lui, este convins că tatăl său, 
după moarte, va deveni un zeu pe care el îl va, invoca. 


Este lesne de înţeles cât de mari erau respectul şi afecțiunea reciprocă 
pe care aceste credinţe le instituiau într-o familie. Anticii dădeau virtuţilor 
domestice numele de pietate: supunerea fiului faţă de tată, dragostea ce i-o 
purta mamei sale era pietate, pletos erga parentes; ataşamentul tatălui faţă 
de copilul său, dragostea mamei, erau şi ele pietate, pletos erga liberos. 
Totul era divin în familie. Sentimentul datoriei, afecţiune naturală, ideea 
religioasă, toate acestea se confundau, alcătuiau un tot şi se exprimau printr- 
un acelaşi cuvânt. 


Va părea poate ciudat a număra dragostea de casă printre virtuţi; la 
antici era o virtute. Acest sentiment era profund şi puternic în sufletele lor. 


lată-l pe Anchise care, văzând Troia în flăcări, nu vrea totuşi să-şi 
părăsească vechea sa locuinţă. lată-l pe Ulise căruia i se oferă toate 
comorile şi chiar nemurirea, şi care nu vrea decât să-şi revadă flacăra vetrei 
sale sacre. Să ne oprim la Cicero; cel ce vorbeşte nu mai este poetul, ci un 
bărbat de stat: „Aici îmi este religia, aici mi-e neamul, aici sunt urmele 
lăsate de străbunii mei; nu ştiu ce farmec se află aici, un farmec ce-mi 
pătrunde inima şi simţurile”. Trebuie să ne ducem cu gândul la cele mai 
vechi generaţii, pentru a înţelege cât de vii şi de puternice erau pe atunci 
aceste sentimente, ce slăbiseră oarecum în timpul lui Cicero. Pentru noi 
casa este numai un domiciliu, un adăpost; o părăsim şi o uităm fără prea 
mare greutate, sau, dacă ne ataşăm mai mult de ea, o facem prin puterea 
deprinderilor şi-a amintirilor. Căci pentru noi religia nu sălăşluieşte aici; 
zeul nostru este Dumnezeul universului şi îl aflăm pretutindeni. La antici 
era altfel; ei îşi aflau în interiorul casei principala lor divinitate, providenţa 
lor, cea care îi ocrotea pe fiecare în parte, care le asculta rugile şi le 
împlinea dorinţele, în afara locuinţei sale, omul nu se mai simţea ocrotit de 
zeu; zeul vecinului era un zeu ostil. Omul îşi iubea pe atunci casa aşa cum 
îşi iubeşte astăzi biserica. 

Aşadar credinţele din cele mai vechi timpuri nu sunt străine de 
dezvoltarea morală a acestei părţi din umanitate. Aceşti zei prescriau 
puritatea şi interziceau vărsarea ele sânge; noţiunea de dreptate, dacă nu s-a 
născut din această credinţă, cel puţin a fost întărită de ea. Aceşti zei 
aparţineau, în comun, tuturor membrilor aceleiaşi familii; familia era astfel 
unită printr-o legătură puternică şi toţi membrii săi au învăţat să se iubească 
şi să se respecte unii pe alţii. Aceşti zei trăiau în interiorul fiecărei case: 
omul şi-a iubit deci casa, locuinţa sa fixă şi trainică, pe care o avea 
moştenire de la străbunii săi şi pe care urma să o lase urmaşilor ca pe un 
sanctuar. 


Vechea morală, condusă de aceste credinţe, nu cunoştea caritatea, dar ea 
propovăduia, cel puţin, virtuțile casnice. Izolarea familiei a fost, la această 
rasă, începutul moralei, îndatoririle au apărut aici limpezi, precise, 
imperioase, dar limitate la un cerc restrâns. Şi va trebui să ne amintim 
mereu de-a lungul acestei cărţi de acest caracter îngust al moralei primitive, 
căci societatea civilă, fondată mai târziu pe aceleaşi principii, a avut acelaşi 
caracter şi multe trăsături ciudate ale vechii politici se vor explica prin 
aceasta. 


e CAPITOLUL Xe 
GENS LA ROMA ŞI ÎN GRECIA ANTICĂ ° 


La jurisconsulţii romani şi la scriitorii greci găsim urmele unei vechi 
instituţii ce pare că a fost foarte putemică în timpurile cele mai vechi ale 
societăţilor greceşti şi italice, dar care, slăbind treptat, n-a lăsat decât nişte 
vestigii de-abia perceptibile în ultima parte a istoriei lor. Este vorba despre 
ceea ce latinii numeau gebns şi grecii, ghenos. 


S-a vorbit mult despre natura şi constituţia aşa numitei gens. Poate că nu 
este inutil să arătăm, mai întâi, în ce constă dificultatea problemei. 


Ginta, gens, aşa cum vom vedea mai departe, forma un corp a cărui 
alcătuire era în întregime aristocratică; graţie organizării ei interioare 
patricienii din Roma şi eupatrizii din Atena şi-au păstrat timp îndelungat 
privilegiile lor. Atunci când poporul şi-a întărit puterea, el a luptat cu toate 
forţele sale împotriva acestei vechi instituţii. Dacă ar fi reuşit să o distrugă 
cu totul, probabil că nu ne-ar fi rămas despre ea nici cea mai mică amintire. 
Dar ea era foarte vie şi bine înrădăcinată în obiceiuri; n-a putut fi nimicită 
cu totul. Se vor mulţumi deci să o modifice: i se va lua ceea ce constituia 
caracterul ei esenţial şi nu i se vor lăsa decât formele ei exterioare, ce nu 
stinghereau cu nimic noul regim. Astfel la Roma plebeii îşi formară gentes, 
imitându-i pe patricieni; Cei din Atena au încercat să zdruncine din temelii 
ghene, să le contopească şi să le înlocuiască prin aşa numitele demes, pe 
care le-au instituit după asemănarea lor. 


Vom explica aceste fapte atunci când vom vorbi despre revoluţii. Aici 
ne vom mulţumi să remarcăm că această schimbare profundă pe care 
democraţia a introdus-o în regimul ginţii, gens, este de natură să-i deruteze 
pe cei ce vor să-i cunoască alcătuirea ei primară. Într-adevăr, aproape toate 
informaţiile ce ne-au parvenit asupra ei datează din epoca în care fusese 
transformată. Ele nu ne-o înfăţişează decât în forma în care revoluțiile o 
lăsaseră să continue să existe. 


Să presupunem că, peste douăzeci de secole, orice cunoaştere a evului 
mediu ar pieri, că n-ar mai rămâne nici un document despre epoca ce a 
precedat revoluţia din 1789 şi că, totuşi, un istoric din acea vreme ar vrea 
să-şi facă o idee despre instituţiile anterioare. Singurele documente de care 
ar dispune i-ar înfăţişa nobilimea din secolul al nouăsprezecelea, adică ceva 


foarte diferit de feudalitate. Acel istoric s-ar gândi însă că, între timp, s-a 
săvârşit o mare revoluţie şi ar trage concluzia, pe bună dreptate, că această 
instituţie, ca şi toate celelalte, a suferit transformări; nobilimea, pe care 
textele sale i-o arată, n-ar mai fi pentru el decât umbra sau imaginea foarte 
alterată a unei alte nobilimi, incomparabil mai puternice. Apoi, dacă ar 
cerceta cu atenţie slabele urme ale străvechilor vestigii, câteva expresii 
rămase In limbă, cei câţiva termeni juridici, cele câteva vagi amintiri sau 
zadarnice regrete, ar reuşi, poate, să ghicească câte ceva din regimul feudal 
şi ar izbuti să-şi facă, despre instituţiile evului mediu, o idee care n-ar fi 
prea îndepărtată de adevăr. Neîndoielnic că dificultăţile ar fi mari; ele nu 
sunt mai mici nici pentru istoricul de astăzi care vrea să cunoască antica 
gens, căci el nu dispune de alte informaţii asupra ei, decât de cele ce 
datează dintr-o vreme în care ea nu mai era decât umbra a ceea ce fusese 
cândva. 


Vom începe prin a analiza tot ceea ce scriitorii antici ne spun despre 
gens, adică despre ceea ce mai rămăsese din ea, în epoca în care era foarte 
modificată. Apoi, cu ajutorul acestor urme, vom încerca să întrevedem 
adevăratul regim al anticei gens. 


a 1. CEEA CE SCRIITORII ANTICI NE SPUN 
DESPRE GENS = 


Dacă deschidem istoria romană din timpul războaielor punice, întâlnim 
trei personaje, pe numele lor Claudius Pulcher, Claudius Nero, Claudius 
Centho. Toţi trei aparţin aceleiaşi gens, gens Claudia. 


Demostene întruna din pledoariile sale prezintă şapte martori care 
dovedesc că ei fac parte din aceeaşi ghenos, aceea a Brytizilor. Interesant în 
acest exemplu este faptul că cele şapte persoane citate ca fiind membre ale 
aceleiaşi ghenos se aflau înscrise în şase demes diferite; acest lucru arată că 
ghénos nu corespundea exact cu dema şi că nu era ca aceasta, o simplă 
împărţire administrativă. 

lată deci un prim fapt dovedit: la Roma şi la Atena existau gentes. S-ar 
putea cita astfel de exemple referitoare la multe oraşe din Grecia şi din 
Italia; se trage de aici concluzia că, după toate aparențele, această instituţie 
a fost universală la popoarele vechi. 


Fiecare gens avea un cult special, în Grecia membrii unei aceleiaşi gens 
se recunoşteau după faptul „că săvârşeau sacrificiile în comun, încă dintr-o 
epocă foarte îndepărtată. Plutarh menţionează locul sacrificiilor celor din 
ginta Lycomezilor, iar Eschine vorbeşte despre altarul ginţii Butazilor. 


La Roma, de asemenea, fiecare gens avea de îndeplinit acte religioase; 
ziua, locul, riturile, erau fixate de religia sa particulară. Capitoliul este 
blocat de către gali; un Fabius iese de aici şi străbate liniile duşmane, 
îmbrăcat în costumul religios şi ducând în mână obiectele sacre; el va oferi 
jertfa pe altarul ginţii sale, care se află pe Quirinal. În timpul celui de-al 
doilea război punic, un alt Fabius, cel supranumit scutul Romei, ţine piept 
lui Hannibal; republica are mare nevoie ca el să nu-şi părăsească armata; el 
o lasă totuşi pe mâinile imprudentului Minucius: face aceasta pentru că ziua 
sărbătorească r sacrificiului ginţii sale a sosit şi pentru că trebuie să alerge 
la Roma să aducă la îndeplinire actul sacru. 

Cultul trebuie să fie perpetuat din generaţie în generaţie; a lăsa după tine 
fii care să-l continue era o datorie. Un duşman personal de-al lui Cicero, 
Claudius, şi-a părăsit ginta sa ca să intre într-o familie plebeiană; Cicero i-a 
spus: „De ce expui religia ginţii, gens Claudia, pericolului de a se stinge 
prin greşeala ta?”. 

Zeii ginţii, Dii gentilis, nu o ocroteau decât pe ea şi nu vroiau să fie 
invocaţi decât de ea. Nici un străin nu putea fi admis la ceremoniile 
religioase. Se credea că dacă un străin avea o parte din victimă sau chiar 
dacă asista numai la sacrificiu, zeii acelei gens erau ofensaţi şi că toţi 
membrii ginţii erau vinovaţi de o gravă impietate. 

După cum fiecare gens îşi avea cultul său şi sărbătorile sale religioase, 
tot aşa îşi avea şi mormântul său. Într-o pledoarie a lui Demostene citim: 
„Acest bărbat, pierzându-şi copiii, i-a îngropat în mormântul străbunilor săi, 
în mormântul comun al tuturor celor din ginta sa”. În cele ce urmează, în 
aceeaşi pledoarie se arată că nici un străin nu putea fi îngropat în acest 
mormânt. Într-un alt discurs, acelaşi orator vorbeşte despre mormântul unde 
ginta Buselizilor îşi îngroapă membrii şi unde, în fiecare an, ea săvârşeşte 
un sacrificiu funebru; „acest loc de îngropăciune este un câmp destul de 
întins, înconjurat de ziduri, după obiceiul celor din vechime”. 

La fel era şi la romani. Velleius vorbeşte despre mormântul ginţii 
Quintilia şi Suetoniu ne spune că gens Clauda şi-l avea pe al său pe 
povârnişul colinei Capitoliului. 


Vechiul drept din Roma îi consideră pe membrii unei gens ca apți să 
moştenească unii de la alţii. Cele Douăsprezece Table declară că, în lipsa 
fiilor şi a rudelor în linie paternă, gentilis este moştenitorul natural. În 
această legislaţie, gentilis-ul este mai apropiat decât cognat-ul, adică mai 
apropiat decât o rudă pe linie femeiască. 

Membrii unei gens erau legaţi între ei ca nimeni alţii. Uniţi prin 
celebrarea aceloraşi ceremonii sacre, ei se ajută reciproc în toate nevoile 
vieţii, întreaga gens răspunde de datoriile unuia dintre membrii ei; ea îl 
răscumpără pe prizonier, ea plăteşte amenda condamnatului. Dacă unul 
dintre ai săi ajunge magistrat, ea strânge bani pentru a plăti cheltuielile pe 
care le aduce cu sine orice magistratură. 


Acuzatul este însoţit la tribunal de toţi membrii ginţii sale: acest lucru 
arată solidaritatea pe care legea o stabileşte între om şi corpul din care face 
el parte. A pleda împotriva unui om din ginta ta sau chiar a depune mărturie 
împotriva lui este un act potrivnic religiei. Un Claudius, personaj important, 
era duşmanul personal al lui Appius Claudius, decemvirul; când acesta a 
fost chemat în judecată şi ameninţat cu moartea, Claudius s-a prezentat să-l 
apere şi a implorat poporul în favoarea lui, fără să uite însă să spună că 
făcea aceste demersuri „nu din dragoste, ci din datorie”. 

Un membru al ginţii avea dreptul să-l cheme pe un altul în faţa justiţiei 
cetăţii, pentru că însăşi ginta îşi avea justiţia ei. Într-adevăr, fiecare gens, îşi 
avea un şef, care era în acelaşi timp şi judecătorul ei, preotul şi comandantul 
ei militar. Se ştie că, atunci când familia sabină a celor din ginta Claudia a 
venit să se stabilească la Roma, cele trei mii de persoane ce o alcătuiau 
ascultau de un singur şef. Mai târziu, când cei din ginta Fabius se încumetă 
singuri să lupte împotriva veienilor, vedem că această gens are un şef care 
vorbeşte în numele ei în faţa senatului şi care o conduce împotriva 
inamicului. 


In Grecia, de asemenea fiecare gens îşi avea şeful său; o dovedesc 
inscripţiile ce ne arată că acest şef purta, în general, titlul de arhonte. 


În sfârşit, la Roma ca şi în Grecia, gens îşi avea adunările şale; ea dădea 
decrete, de care membrii săi trebuiau să asculte, şi pe care însăşi cetatea le 
respecta. 

Acesta este ansamblul de obiceiuri şi de legi pe care le găsim încă în 
vigoare în epocile în care ginta era deja slăbită şi aproape denaturată. lată 
tot ce-a mai rămas din această antică instituţie. 


2 2. CERCETAREA CÂTORVA OPINII CE-AU 
FOST EMISE PENTRU A EXPLICA GINTA 
ROMANA = 


Asupra acestui subiect, care a fost de mult obiect de dispută pentru 
erudiţi, s-au propus mai multe sisteme. Unii spun: gens nu este decât o 
similitudine de nume. După alţii, gens nu este decât expresia unui raport 
dintre o familie ce exercită patronajul şi alte familii ce sunt cliente. Fiecare 
dintre aceste două opinii conţine o parte de adevăr, dar niciuna dintre ele nu 
răspunde la întreaga serie de fapte, de legi, de obiceiuri, pe care le-am 
enumerat. 


După o altă teorie, cuvântul gens desemnează un fel de înrudire 
artificială; gens este o asociaţie politică de mai multe familii ce erau la 
origine străine unele de altele; în lipsa legăturii de sânge, cetatea a stabilit 
între ele o uniune fictivă şi o înrudire convenţională. 


Dar se iveşte o primă obiecţie. Dacă gens nu este decât o asociaţie 
artificială, cum se poate explica faptul că membrii ei au dreptul să 
moştenească unii de la alţii? De ce un gentilis este preferat unui cognat? 
Am. Văzut mai înainte care erau regulile eredității şi am arătat ce legătură 
strânsă şi necesară stabilea religia între dreptul de a moşteni şi înrudirea 
masculină. Putem oare presupune că legea veche se îndepărtase de acest 
principiu în aşa măsură încât să acorde dreptul de succesiune gentililor, 
dacă aceştia ar fi fost străini unii de alţii? 

Caracterul cel mai evident şi cel mai bine constatat al ginţii este acela că 
are, în ea însăşi, un cult, după cum familia îl are pe al ei. Or, dacă cercetăm 
care este zeul pe care fiecare îl adoră, remarcăm că acesta este întotdeauna 
un străbun divinizat, şi că altarul unde ea aduce sacrificii este un mormânt. 
La Atena, Fumolpizii îl venerează pe Eumolpos, zămislitorul neamului lor; 
Phytalizii îl adoră pe eroul Phytalos, Butazii pe Butes, Buselizii pe Buselos, 
Lakiazii pe Lakios, Amynandrizii pe Cecrops 17. La Roma, cei din neamul 
Claudius descind dintr-un Clausus; Cei din ginta Gaecilius îl onorează ca 
şef al neamului lor pe eroul Caeculus, cei din ginta Cal-purnius pe Galpus, 
cei din ginta Iulius un Iulius, cei din ginta Cloelius un Cloelus. 


Este adevărat că am putea crede că multe dintre aceste genealogii au 
fost imaginate după aceea; dar trebuie să mărturisim că această înşelătorie 


n-ar fi fost motivată în nici un fel dacă la adevăratele gentes n-ar fi existat 
obiceiul de a recunoaşte un strămoş comun şi de a-i atribui un cult. 
Minciuna caută întotdeauna să imite adevărul. 


De altfel această înşelătorie nu era atât de uşor de comis pe cât ne pare. 
Acest cult nu era o formalitate vană şi de paradă. Una dintre regulile cele 
mai riguroase ale religiei era aceea că nu trebuiau onoraţi drept străbuni 
decât cei din care descindeai cu adevărat; a oferi acest cult unui străin era o 
gravă impietate. Deci, dacă o gens adora în comun un strămoş, o făcea 
pentru că ea credea sincer că descinde din el. A simula un mormânt, a 
contraface aniversările şi ospeţele funebre, ar fi însemnat a pângări cu o 
minciună tot ce aveai mai sfânt şi a-ţi bate joc de religie. O astfel de ficţiune 
a fost posibilă pe vremea lui Cezar, când vechea religie a familiilor nu mai 
impresiona pe nimeni. Dar dacă ne raportăm la vremea când aceste credinţe 
erau puternice, nu ne putem imagina că mai multe familii, asociindu-se într- 
o aceeaşi înşelătorie, şi-ar fi spus: Ne vom preface că avem un acelaşi 
străbun; îi vom înălța un mormânt, îi vom oferi ospeţe funebre, şi urmaşii 
noştri îl vor adora în toate timpurile. Un asemenea gând nu putea veni în 
mintea nimănui sau, dacă venea, era îndepărtat ca un gând vinovat. 


În problemele grele pe care istoria ni le oferă adeseori, este bine să 
cerem de la termenii din limbă toate informaţiile pe care ei ni le pot da. O 
instituţie este uneori explicată prin cuvântul ce o desemnează. Or, cuvântul 
gens este exact acelaşi cu cuvântul genus, aşa că unul ar putea fi folosit în 
locul celuilalt şi am putea spune, la fel de bine, gens Fobia şi genus Fabium; 
amândouă cuvintele corespund verbului gignere şi substantivului genitor, 
exact aşa cum ghenos corespunde cuvintelor ghenndn şi goneas. Toate 
aceste cuvinte poartă în ele ideea de filiaţie. Grecii desemnau de asemenea 
membrii unei ghenos prin cuvântul homogâlaktes, care înseamnă hrăniţi cu 
acelaşi lapte. Să comparăm toate aceste cuvinte cu cele pe care avem 
obiceiul să le traducem prin familie, latinescul familia, grecescul oikos. 
Niciunul şi nici celălalt nu conţine în el sensul de generaţie sau de înrudire. 
Semnificaţia adevărată a cuvântului familia este proprietate; el desemnează 
câmpul, casa, banii, sclavii; pentru acest motiv cele Douăsprezece Table îl 
denumesc pe moştenitor, pe cel ce urmează la succesiune, familiam 
năucilor. In ceea ce priveşte cuvântul oikos, este clar că el nu reprezintă în 
minţile oamenilor nici o altă idee decât cea de proprietate sau de domiciliu. 
Acesteasunt totuşi cuvintele pe care noi le traducem de obicei prin familie. 
Or, este admisibil ca nişte termeni al căror sens intrinsec este cel de 


domiciliu sau de proprietate să fi putut fi folosiţi adeseori pentru a desemna 
o familie şi ca alte cuvinte al căror sens lăuntric este de filiaţie, naştere, 
înrudire, să nu fi desemnat, niciodată, decât o asociaţie artificială? Cu 
siguranţă că aceasta n-ar fi fost în conformitate cu puritatea şi precizia 
limbilor vechi. Este de netăgăduit că grecii şi romanii legau de cuvintele 
gens şi ghénos ideea unei origini comune. 


Această idee a putut sa se şteargă atunci când ginta s-a denaturat, dar 
cuvântul a rămas pentru a aduce mărturie. 


Sistemul care prezintă ginta drept o asociaţie artificială are deci 
împotriva sa: 1. Vechea legislaţie care dă gentililor dreptul la moştenire; 2. 
Credinţele religioase care nu admit comunitatea cultului decât acolo unde 
există o comunitate de naştere; 3. Termenii din limbă care atestă în cuvântul 
gens o origine comună. Un alt cusur al acestui sistem este că el presupune 
că societăţile omeneşti au putut începe printr-o convenţie şi printr-un 
artificiu, ceea ce ştiinţa istorică nu poate admite că ar fi adevărat. 


= 3. GINTA ESTE FAMILIA CE-ŞI ARE ÎNCĂ 
ORGANIZAREA SA PRIMITIVĂ ŞI UNITATEA 
SA = 


Totul ne prezintă ginta ca fiind unită printr-o legătură de naştere. Să mai 
consultăm încă o dată limba: numele acestor gentes în Grecia ca şi la Roma 
au toate forma ce era folosită în cele două limbi pentru substantivele 
patronimice. Glaudius însemnează fiul lui Clausus şi Butades fiul lui Butes. 


Cei ce văd în gens o asociaţie artificială pleacă de la o dată ce este falsă. 
Ei presupun că o gens număra întotdeauna mai multe familii ce aveau nume 
diferite şi citează exemplul ginţii Cornelia, care îi cuprindea într-adevăr pe 
Scipioni şi pe cei din familiile Lentulus, Cossus, Sylla. Dar lucrurile n-au 
stat nici pe departe totdeauna astfel. Gens Marcia se pare că n-a avut 
niciodată decât o singură descendență; de asemenea nu se constată decât o 
singură descendență şi în gens Lucreția, precum şi în gens Quintilia, timp 
îndelungat. Ar fi, desigur, foarte greu să spunem care sunt familiile ce au 
alcătuit gens Fabia, căci toţi, cei cu acest nume, cunoscuţi în istorie, aparţin 
clar aceleiaşi viţe; toţi poartă la început aceeaşi poreclă de Vibulanus; o 
schimbă apoi toţi cu cea de Ambustus, pe care o înlocuiesc mai târziu cu 
cea de Maximus sau de Dorso. 


Se ştie că la Roma era obiceiul ca fiecare patrician să poarte trei nume. 
Cineva se putea numi, de exemplu, Publius Cornelius Scipio. Nu este lipsit 
de interes să căutăm care dintre aceste trei cuvinte era considerat ca fiind 
adevăratul nume. Publius nu era decât un nume pus înainte, pronomen; 
Scipio era un nume adăugat, agnomen. Adevăratul nume, nomen, era 
Cornelius; or, acest nume era, în acelaşi timp şi cel al ginţii întregi. Dacă n- 
am şti decât acest singur lucru despre antica gens, ne-ar fi de ajuns pentru a 
putea afirma că au existat cei cu numele Cornelius înainte de a exista 
Scipioni, şi nu, aşa cum se spune adeseori, că familia Scipionilor s-a asociat 
cu altele pentru a forma gens Cornelia. 


Vedem, într-adevăr, din istorie, că gens Comelia a fost mult timp 
nedivizată şi că toţi membrii ei purtau cognomen-ul de Maluginensis şi pe 
cel de Cossus. Doar pe vremea dictatorului Camillus, una dintre ramurile 
sale adoptă porecla de Scipio; puţin mai târziu, o altă ramură ia porecla de 
Rufus, pe care o înlocuieşte, apoi, cu cea de Sylla. Cei cu porecla Lentulus 
nu apar decât în epoca războaielor cu samniţii. Cei cu porecla Cethegus 
doar în timpul celui de-al doilea război punic. Acelaşi lucru se întâmplă şi 
cu gens Claudia. Cei cu numele Claudius rămân mult timp uniţi într-o 
singură familie şi poartă toţi porecla de Sabinus sau de Regillensis, semn al 
originii lor. Îi urmărim timp de şapte generaţii fără să deosebim ramuri în 
această familie de altfel foarte numeroasă. De-abia la a opta generaţie, adică 
în timpul primului război punic, se separă trei ramuri ce adoptă trei porecle 
ce devin ereditare: sunt cei numiţi Claudius Pulcher ce se continuă timp de 
două secole, cei numiţi Claudius Centlio, ce se sting curând şi cei numiţi 
Claudius Nero, ce se perpetuează până în timpul Imperiului. 


Rezultă din toate acestea că gens nu era o asociaţie de familii, ci că ea 
era însăşi familia. Ea putea să nu cuprindă decât o singură descendență sau 
să se despartă în numeroase ramuri; nu alcătuia însă, întotdeauna, decât o 
singură familie. 

De altfel este uşor să ne dăm seama de alcătuirea ginţii antice şi de 
natura sa, dacă ne raportăm la vechile credinţe şi la vechile instituţii pe care 
le-am cercetat mai înainte. Vom recunoaşte chiar că antica gens s-a născut, 
în chip foarte firesc, din religia casnică şi din dreptul privat din timpurile 
vechi, într-adevăr, ce impune această religie primitivă? Ca străbunul, adică 
bărbatul care a fost îngropat primul în mormânt, să fie onorat pe vecie, ca 
un zeu, şi ca descendenţii săi, reuniți în fiecare an lingă locul sacru unde el 
se odihneşte, să îi ofere masa funebră. Această vatră sacră, veşnic aprinsă, 


acest mormânt mereu onorat de un cult, iată centrul în jurul căruia trăiesc 
toate generaţiile şi prin care toate ramurile familiei, oricât de numeroase ar 
fi, rămân grupate într-un singur mănunchi. Ce mai spune dreptul privat al 
acestor vechi timpuri? Studiind ce reprezenta autoritatea în familia antică, 
am văzut că fiii nu se despărţeau de tată; cercetând regulile transmiterii 
patrimoniului, am constatat că, graţie principiului comunităţii domeniului, 
fraţii mai mici nu se despărţeau de fratele mai mare. Vatra sacră, 
mormântul, patrimoniul, toate acestea la origine erau indivizibile. Prin 
urmare famila era la fel. Timpul nu o dezmembra. Această familie 
indivizibilă, ce se dezvolta în timp, perpetuând din secol în secol cultul şi 
numele său, reprezenta cu adevărat antica gens. Ginta era familia, dar 
familia ce şi-a păstrat unitatea pe care i-o impunea religia şi care a atins 
întreaga dezvoltare pe care vechiul drept privat îi permitea s-o atingă. Odată 
admis acest adevăr, tot ceea ce scriitorii din vechime ne spun despre gens 
devine clar. Strânsa solidaritate pe care o remarcam adineauri între membrii 
săi nu mai are nimic surprinzător; ei sunt rude prin naştere. Cultul pe care ei 
îl practică în comun nu este o ficţiune: le vine de la străbunii lor. Cum 
alcătuiesc toţi o aceeaşi fami-l5s lie, ei au un mormânt comun. 


Pentru acelaşi motiv, legea celor Douăsprezece Table îi declară apți să 
moştenească unii de la alţii. Cum ei aveau toţi, la origine, un acelaşi 
patrimoniu indivizibil, s-a născut obiceiul şi chiar necesitatea ca întreaga 
gens să răspundă de datoria unuia dintre membrii săi şi ca ea să plătească 
răscumpărarea prizonierului sau amenda condamnatului. Toate aceste reguli 
se stabiliseră de la sine pe vremea când gens îşi avea încă unitatea ei; când 
ea s-a dezmembrat, ele n-au putut să dispară complet. Din unitatea antică şi 
sfântă a acestei familii au rămas urme persistente în sacrificiul anual care îi 
aduna pe toţi membrii împrăştiaţi în diferite locuri, în legislaţia care le 
recunoştea drepturile ereditare, în obiceiurile care le ordonă să se ajute între 
ei. 


Era firesc ca membrii unei aceleiaşi gens să poarte un acelaşi nume, 
ceea ce s-a şi întâmplat. Folosirea numelor patronimice datează din această 
foarte îndepărtată antichitate şi se leagă evident de această veche religie. 
Unitatea de naştere şi de cult s-a marcat prin unitatea de nume. Fiecare 
gintă şi-a transmis din generaţie în generaţie numele străbunului şi l-a 
perpetuat cu aceeaşi grijă cu care şi-a perpetuat cultul. Romanii numeau 
nomen numele străbunului pe care toţi descendenţii şi toţi membrii ginţii 
trebuiau să-l poarte. A venit şi ziua când fiecare ramură, devenind 


independentă în unele privinţe, şi-a marcat individualitatea adoptând o 
poreclă (cognomen). De altfel, cum fiecare persoană trebuia să fie deosebită 
printr-o denumire particulară, fiecare şi-a avut agnomenul său, ca Quintus 
sau Caius. Dar adevăratul nume era cel al ginţii, acesta era cel purtat oficial; 
acesta era numele sacru; acesta era numele care, urcând până la primul 
străbun cunoscut, trebuia să dureze tot atâta timp cât şi familia şi zeii săi. La 
fel era şi în Grecia; Romanii şi helenii se asemănau şi în această privinţă. 
Fiecare grec, cel puţin cei care aparţineau unei familii vechi şi constituite 
după toate regulile, avea trei nume precum patricianul la Roma. Unul dintre 
aceste nume era numai al său; un altul era cel al tatălui sau, şi cum aceste 
două nume alternau de obicei între ele, ansamblul amândurora echivala 
cognomen-ului ereditar care desemna la Roma o ramură din gintă; In 
sfârşit, al treilea nume era cel al ginţii întregi. Astfel, se spunea: Miltiade, 
fiul lui Cimon, Lakiade, şi, în generaţia următoare, Cimon, fiul lui Miltiade, 
Lakiade Kimon Miltiâdou Lakiădes. Lakiazii formau o ghenos precum cei 
cu numele Comslius o gens. La fel şi cu Butazii, Phytalizii, Brytizii, 
Amynandrizii etc. Trebuie să remarcăm că Pindar nu face niciodată elogiul 
eroilor săi fără să amintească numele ginţii lor. Acest nume, la greci, era de 
obicei terminat în ides sau adesa şi avea astfel o formă de adjectiv, aşa cum 
numele ce desemna ginta la romani era invariabil terminat în ius şi totuşi 
era adevăratul ei nume; în limbajul zilnic se putea desemna omul prin 
porecla sa individuală, dar în limbajul oficial al politicii sau al religiei, 
trebuia să se dea omului numele său complet şi mai ales nu trebuia să se 
uite numele ginţii ghenos. 

— Este interesant de remarcat că istoria numelor a urmat un cu totul alt 
drum la antici decât în societăţile creştine. In evul mediu, până în secolul al 
doisprezecelea, adevăratul nume era numele de botez sau numele 
individual, iar numele patronimice n-au apărut decât destul de târziu ca 
nume legate de posesiuni sau ca porecle. La antici s-a întâmplat exact 
contrariul. Or, această diferenţă este legată de diferenţa dintre cele două 
religii. Pentru vechea religie casnică, familia era adevăratul corp, adevărata 
fiinţă vie, iar individul nu era decât un membru inseparabil al ei: de aceea 
numele patronimic a apărut primul şi a fost primul ca importanţă. Noua 
religie, dimpotrivă, îi recunoştea individului o viaţă proprie, o libertate 
deplină, o independenţă personală şi nu se dădea înapoi să-l izoleze de 
familie: de aceea numele de botez a fost primul şi, timp îndelungat, singurul 
nume. 


a 4. DEZVOLTAREA ŞI CLIENTELA FAMILIEI; 
SCLAVIA = 


Ceea ce ani spus despre familie, religia sa casnică, zeii pe care şi i-a 
făcut, legile pe care şi le-a alcătuit, dreptul primului născut pe care s-a 
întemeiat, unitatea sa, dezvoltarea ei de la o generaţie la alta până la 
formarea ginţii, justiţia sa, sacerdoţiul ei, conducerea sa interioară, toate 
acestea fac să ne ducem cu gândul spre o epocă primitivă în care familia nu 
era dependentă de nici o putere superioară, şi când cetatea nu exista încă. 


Această religie casnică, aceşti zei care nu aparţineau decât unei singure 
familii şi nu îşi exercitau providenţa decât în incinta unei case, acest cult ce 
era secret, această religie ce nu vroia să fie propagată, această morală antică 
ce impunea izolarea familiilor, totul arată că asemenea credinţe n-au putut 
lua naştere în mintea oamenilor decât într-o epocă în care marile societăţi 
nu se formaseră încă. Sentimentul religios s-a mulţumit cu o concepţie atât 
de îngustă a divinității, pentru că societatea umană cuprindea ea însăşi un 
număr mic de indivizi. Vremea când omul nu credea decât în zeii casnici 
este şi vremea când nu existau decât familii. Este adevărat că aceste 
credinţe au subzistat şi mai târziu, şi chiar foarte mult timp, şi în vremea 
când cetăţile şi naţiunile se formaseră. Omul nu se eliberează uşor de 
opiniile ce-au pus odată stăpânire pe el. Aşa se face că aceste credinţe au 
putut dura, cu toate că ajunseseră atunci, în contradicţie cu starea societăţii. 
Căci, într-adevăr, ce poate fi mai contradictoriu decât ca oamenii să trăiască 
într-o societate civilă şi, în acelaşi timp fiecare familie să-şi aibă zeii săi 
proprii? Dar este clar că această contradicţie nu a existat dintotdeauna şi că 
în vremea când s-au născut aceste credinţe şi au devenit apoi destul de 
puternice pentru a forma o religie, ele corespundeau întru totul stării sociale 
a oamenilor. Or, singura stare socială care poate fi de acord cu ele este cea 
în care familia trăieşte independentă şi izolată. 


Se pare că aceasta este starea în care rasa ariană a trăit timp îndelungat. 
Imnurile vedice stau mărturie pentru ramura care a dat naştere hinduşilor; 
vechile credinţe şi vechiul drept privat o atestă pentru cei ce vor deveni mai 
târziu grecii şi romanii. 

Când comparăm instituţiile politice ale arienilor orientali cu cele ale 
arienilor din Occident, nu găsim aproape nici un fel de analogie. Dacă, 
dimpotrivă, comparăm instituţiile casnice ale acestor popoare diferite, 


vedem că familia era constituită după aceleaşi principii atât în Grecia cât şi 
în India; aceste principii erau, de altfel, aşa cum am constatat mai înainte, 
de o natură atât de singulară, încât e greu de presupus că asemănarea s-ar 
datora hazardului; în sfârşit, nu numai că aceste instituţii prezintă o evidentă 
analogie dar, mai mult încă, chiar şi cuvintele care le desemnează sunt 
adeseori aceleaşi în diferitele limbi pe care această rasă le-a vorbit de la 
Gange şi până la Tibru. Putem trage de aici o dublă concluzie: una este că 
naşterea instituţiilor casnice la această rasă este anterioară epocii în care s- 
au separat diferitele ei ramuri; cealaltă este că, dimpotrivă, naşterea 
instituţiilor politice s-a produs după această separare. Primele au fost fixate 
încă din vremea In care rasa mai trăia încă în vechiul său leagăn din Asia 
Centrală; celelalte s-au format treptat în diferitele ţinuturi unde migrațiile au 
condus-o. 


Putem deci întrevedea o lungă perioadă în timpul căreia oamenii n-au 
cunoscut nici o altă formă de societate în afară de familie. Atunci s-a născut 
religia casnică, religie care nu s-ar fi putut naşte într-o societate altfel 
constituită şi care probabil că a fost timp îndelungat o piedică în dezvoltarea 
socială. Tot atunci s-a instituit vechiul drept privat, ce mai târziu a ajuns în 
dezacord cu interesele unei societăţi mai largi, dar în perfectă armonie cu 
starea societăţii în care s-a născut. 


Să ne ducem deci cu gândul în miezul acestor vechi generaţii, a căror 
amintire n-a putut pieri cu totul şi care şi-au lăsat credinţele şi legile drept 
moştenire generaţiilor următoare. Fiecare familie îşi are religia sa, zeii săi, 
sacerdoţiul ei. Izolarea religioasă este legea sa; cultul ei este secret. În 
moarte chiar, sau în existenţa ce-i urmează, familiile nu se amestecă între 
ele: fiecare continuă să trăiască izolat, în mormântul ei, unde nu-şi găseşte 
loc nici un străin. Fiecare familie are proprietatea sa, adică partea sa de 
pământ de care e legată pentru totdeauna prin religie: zeii ei termi îi păzesc 
hotarele, iar manii veghează asupra sa. Izolarea proprietăţii este într-atât de 
obligatorie încât două domenii nu se pot învecina direct unul cu celălalt, 
între ele trebuind să existe o fâşie de pământ neutră care să rămână 
inviolabilă, în sfârşit, fiecare familie îşi are şeful ei, aşa cum o naţiune şi-ar 
avea regele său. Familia îşi are legile ei, care fără îndoială că nu sunt scrise, 
dar pe care credinţa religioasă le întipăreşte în inima fiecărui om. Îşi are 
justiţia ei interioară deasupra căreia nu există alta la care să se poată apela. 
Familia posedă toate cele de care omul are nevoie pentru viaţa sa materială 


sau pentru viaţa sa morală. El n-are nevoie de nimic din afară; familia este 
un stat organizat, o societate care îşi ajunge sieşi. 


Dar această familie din timpurile vechi nu este redusă la proporţiile 
familiei moderne, în societăţile mari familia se dezmembrează şi se 
micşorează, dar în lipsa oricărei societăţi ea se extinde, se dezvoltă, se 
ramifică fără să se împartă. Ramurile mai tinere rămân grupate în jurul unei 
ramuri mai vârstnice, lângă vatra sacră unică şi lângă mormântul comun. 


În compoziţia acestei familii antice a mai intrat şi un alt element. 
Nevoia reciprocă a săracului de bogat şi a bogatului de sărac a făcut să 
apară servitorii. Dar în acest gen de regim patriarhal, servitori sau sclavi 
înseamnă acelaşi lucru. Ne putem imagina, într-adevăr, că principiul unui 
serviciu liber, voluntar, putând înceta după placul servitorului, nu se 
potriveşte deloc cu o stare socială în care familia trăieşte izolată. De altfel 
religia casnică nu permite să se primească în familie un străin. Este nevoie 
deci ca, printr-un mijloc oarecare, servitorul să devină un membru şi o parte 
integrantă din familie. La această situaţie se ajunge printr-un fel de iniţiere a 
noului venit în tainele cultului casnic. 


Un obicei ciudat, care a subzistat mult timp în casele ateniene, ne arată 
care era ritualul prin care sclavul intra în familie. I se spunea să se apropie 
de vatra sacră; era pus în prezenţa divinității casnice; i se turna pe cap apă 
lustrală; în sfârşit sclavul împărțea cu familia câteva turte şi fructe. Această 
ceremonie semăna cu cea a căsătoriei şi cu cea a adopţiunii. Ea semnifica, 
neîndoielnic, că noul sosit, un străin oarecare în ajun, va fi de acum înainte 
un membru al familiei şi că va avea aceeaşi religie. Aşa se explică faptul că 
sclavul asista la rugăciuni şi participa la sărbători. Vatra sacră îl ocrotea şi 
pe el; religia zeilor lari îi aparţinea în aceeaşi măsură ca şi stăpânului. Din 
acest motiv, sclavul trebuia să fie înmormântat în locul de îngropăciune al 
familiei. 

Dar prin însuşi faptul că servitorul dobândea cultul şi dreptul de a se 
ruga, el îşi pierdea libertatea. Religia era un lanţ care îl ţinea legat. El era 
legat de familie pentru toată viaţa lui şi chiar şi pentru timpul ce urma după 
moarte. 


Stăpânul putea să-l facă să iasă din josnica servitute şi să-l trateze ca pe 
un om liber. Dar asta nu-l făcea pe servitor să-şi părăsească familia. Cum 
era legat de familie prin cult, el nu se putea despărţi de ea fără să comită o 
impietate. Sub numele de libert sau sub cel de client, el continua să 


recunoască autoritatea şefului sau a patronului şi nu înceta să aibă obligaţii 
faţă de el. Nu se căsătorea decât cu învoirea stăpânului, şi copiii ce se 
năşteau din el continuau să se afle sub ascultarea stăpânului. 


Se formau astfel, în sânul marii familii, un anumit număr de familii 
cliente sau subordonate. 


Romanii atribuiau instituirea clientelei lui Romulus, ca şi cum o 
instituţie de-o asemenea natură ar putea fi opera unui singur om. Clientela 
datează din timpuri mai vechi decât Romulus. De altfel ea a existat 
pretutindeni, în Grecia ca şi în întreaga Italie. Dar nu cetăţile au fost cele 
care au instituit-o şi organizato; dimpotrivă, după cum vom vedea, ele au 
slăbit-o treptat şi au distrus-o. Clientela este o instituţie a dreptului casnic şi 
ea a existat în familii înainte de a fi existat cetăţile. 


Nu trebuie să tragem concluzii asupra clientelei din timpurile vechi, 
după clienţii pe care-i vedem în vremea lui Horaţiu. Este clar că clientul a 
fost timp îndelungat un servitor legat de patronul său. Dar exista ceva ce-i 
conferea demnitate: lua parte la cult şi era asociat la religia familiei. Avea 
aceeaşi vatră sacră, aceleaşi sărbători, aceleaşi sacra ca şi patronul lui. La 
Roma ca semn al acestei comuniuni religioase, el lua numele familiei. Era 
considerat ca un membru al ei, prin adopţiune. Rezultă de aici o legătură 
strânsă şi o reciprocitate de îndatoriri între patron şi client. Ascultaţi cum 
suna vechea lege romană: „Dacă patronul şi-a nedreptăţit clientul, să fie 
blestemat, sacer esto, şi să moară”. Patronul trebuie să-şi ocrotească clientul 
prin toate mijloacele şi toate puterile de care dispune, prin rugăciune ca 
preot, prin lance ca războinic, prin lege ca judecător. Mai târziu, când 
clientul va fi chemat în faţa justiţiei cetăţii, patronul îl va apăra; el va trebui 
chiar să-i arate care sunt formulele misterioase ale legii ce-l vor face să aibă 
câştig de cauză. In justiţie se putea depune mărturie împotriva unui cognat 
dar nu împotriva unui client, şi îndatoririle faţă de clienţi vor continua 
vreme îndelungată să fie considerate mult deasupra celor faţă de cognati. 
De ce? Pentru că un cognat, legat de familie doar pe linie femeiască, nu este 
o rudă şi nu ia parte la religia familiei. Clientul, dimpotrivă, împărtăşeşte 
acelaşi cult; el se bucură, aşa inferior cum este, de adevărata înrudire, ce 
constă, după expresia lui Platon, în venerarea aceloraşi zei casnici. 

Clientela este o legătură sacră pe care religia a format-o şi pe care nimic 
n-o poate rupe. Odată ajuns client al unei familii, nu te mai poţi despărţi de 
ea. Clientela din aceste timpuri vechi nu este o legătură voluntară şi 


trecătoare între doi oameni; ea este ereditară, eşti client prin datorie, din tată 
în fiu. 


Se vede din cele spuse mai înainte că familia din timpurile cele mai 
vechi, cu ramura ei vârstnică şi cu ramurile ei tinere, cu servitorii şi clienţii 
săi, putea alcătui un grup de oameni foarte numeros. O familie, graţie 
religiei sale, care îi menținea unitatea, graţie dreptului său privat care o 
făcea indivizibilă, graţie legilor clientelei ce-i reţineau pe servitorii săi, 
ajungea să alcătuiască, cu timpul, o societate foarte extinsă care îşi avea 
şeful ei ereditar. Rasa arică se pare că a fost alcătuită, vreme îndelungată, 
dintr-un număr foarte mare de asemenea societăţi. Aceste mii de mici 
grupuri trăiau izolate, având puţine relaţii între ele, neavând nici un fel de 
nevoie unele de altele, nefiind unite prin nici un fel de legătură, nici 
religioasă şi nici politică, având fiecare domeniul lui, conducerea sa 
interioară şi zeii săi. 


e CARTEA A III-A e 
CETATEA e 


e CAPITOLUL Ie 
FRATRIA ŞI CURIA; TRIBUL ° 


N-am prezentat până aici şi nu putem prezenta încă nici o dată. In istoria 
acestor societăţi antice, epocile sunt marcate mai curând de succesiunea 
ideilor şi a instituţiilor decât de cea a anilor. 


Studiul vechilor reguli ale dreptului privat ne-a făcut să întrevedem 
dincolo de timpurile pe care le numim istorice, o perioadă de secole când 
familia a fost singura formă de societate. Această familie putea atunci 
conţine, în cadrul ei larg, mai multe mii de fiinţe omeneşti. Dar în aceste 
limite asociaţia umană era încă prea restrânsă: prea restrânsă pentru nevoile 
materiale, căci era greu ca această familie să-şi ajungă sieşi în faţa tuturor 
împrejurărilor vieţii; prea restrânsă, de asemenea, şi pentru nevoile morale 
ale naturii noastre, căci am văzut că, în această mică lume, înţelegerea 
divinului era insuficientă şi morala incompletă. 


Caracterul restrâns al acestei societăţi primitive corespundea bine cu 
îngustimea ideii pe care ea şi-o făcuse despre divinitate. Fiecare familie îşi 
avea zeii săi şi omul nu concepea şi nu adora decât divinităţile casnice. Dar 
omul nu se putea mulţumi mult timp cu aceşti zei ce erau mult sub ceea ce 
inteligenţa sa putea atinge. I-au trebuit multe secole pentru a ajunge să şi-l 
reprezinte pe Dumnezeu ca pe o fiinţă unică, incomparabilă, infinită: de 
acest ideal trebuia să se apropie pe nesimţite, sporindu-şi din generaţie în 
generaţie înţelegerea şi îndepărtând treptat orizontul a cărui linie desparte 
pentru el Fiinţa divină de lucrurile terestre. 


Ideea religioasă şi societatea umană se vor dezvolta deci în acelaşi timp. 


Religia casnică nu dădea voie ca două familii să se amestece ţi să se 
contopească. Dar era posibil ca mai multe familii, fără să sacrifice nimic din 
religia lor proprie, să se unească pentru celebrarea unui alt cult care le 


devenea comun. Este ceea ce s-a şi întâmplat. Un anumit număr de familii 
au format un grup, pe care limba greacă l-a numit o fratrie, iar limba latină 
o curie. Între familiile aceluiaşi grup exista oare o legătură de naştere? Este 
cu neputinţă s-o afirmăm. Sigur e faptul că această nouă asociaţie nu s-a 
format fără o anumită lărgire a ideii religioase. În momentul în care se 
uneau, aceste familii concepeau existenţa unei divinităţi superioare 
divinităţilor domestice, divinitate ce le era comună tuturor şi care veghea 
asupra întregului grup. Ele i-au înălţat un altar, i-au aprins un foc sacru şi i- 
au instituit un cult. 


Nu exista curie sau fratrie care să nu-şi aibă altarul şi zeul ei protector. 
Actul religios era de aceeaşi natură cu cel din familie. Consta, în esenţă, 
într-o masă luată în comun; hrana fusese pregătită chiar pe altar şi era, prin 
urmare, sacră; o mâncau în timp ce spuneau câteva rugăciuni; divinitatea 
era de faţă şi îşi primea partea de alimente şi de băutură. 


Aceste mese religioase ale curiei au dăinuit mult timp la Roma; Cicero 
le menţionează, Ovidiu le descrie. În timpul lui Augustus ele îşi păstrează 
toate formele lor antice. „Am văzut în aceste lăcaşuri sacre, spune un istoric 
din acea epocă, ospăţul aşezat înaintea zeului; mesele erau din lemn, după 
obiceiul străbunilor, şi vasele erau din pământ. Alimentele erau pâini, turte 
din făina cea mai bună şi câteva fructe. I-am văzut făcând libaţii; nu vărsau 
din cupe de aur sau de argint, ci din vase de argilă; şi i-am admirat pe 
oamenii din zilele noastre care rămân atât de credincioşi riturilor şi 
obiceiurilor străbunilor. La Atena, în zilele de sărbătoare ale Apaturiilor şi 
Thargeliilor, fiecare fratrie se reunea în jurul altarului său; era jertfită o 
victimă; cărnurile, fripte la focul sacru, erau împărţite între toţi membrii 
fratriei; aveau mare grijă ca nici un străin să nu se înfrupte. 


Există obiceiuri ce au durat până în ultimele timpuri ale istoriei grecilor 
şi care aruncă o oarecare lumină asupra naturii fratriei antice. Astfel vedem 
că în timpul lui Demostene, ca să faci parte dintr-o fratrie trebuia să te fi 
născut dintr-o căsătorie legitimă întruna din familiile ce-o alcătuiau. Căci 
religia fratriei, ca şi cea a familiei nu se transmitea decât prin sânge. 
Tânărul atenian era prezentat fratriei de către tatăl său, care jura că este fiul 
său. Primirea avea loc sub o formă religioasă. Fratria jertfea un animal şi îi 
frigea carnea pe altar; toţi membrii erau de faţă. Dacă refuzau să-l 
primească pe noul venit, după cum aveau dreptul, dacă se îndoiau de 
legitimitatea naşterii sale, ei trebuiau să ridice carnea de pe altar. Dacă nu o 
făceau, dacă după ce o frigeau, împărțeau carnea victimei cu noul venit, 


tânărul era admis şi devenea irevocabil membru al asociaţiei. Aceste 
practici se explică prin aceea că anticii credeau că orice hrană pregătită pe 
altar şi împărţită între mai multe persoane stabilea între ele o legătură 
indisolubilă şi o uniune sfântă ce nu înceta decât odată cu viaţa. 


Fiecare fratrie sau curie avea un şef, curion sau fratriarc, a cărui 
principală atribuţie era aceea de a prezida sacrificiile. Poate că, la origine, 
atribuţiile sale au fost mai extinse. Fratria îşi avea adunările şi deliberările 
sale, şi putea da decrete. În cadrul ei, ca şi în cadrul familiei, exista un zeu, 
un cult, un sacerdoţiu, o justiţie, o conducere. Era o mică societate 
constituită exact după modelul familiei. 


Această asociaţie a continuat în chip firesc să se dezvolte, şi anume în 
acelaşi mod. Mai multe curii sau fratrii s-au grupat şi au alcătuit un trib. 


Şi această noua asociaţie şi-a avut religia sa; în fiecare trib a existat un 
altar şi o divinitate protectoare. 


Zeul tribului era, de obicei, de aceeaşi natură ca şi cel al fratriei sau cel 
al familiei. Era un om divinizat, un erou. Tribul îşi lua numele de la el: de 
aceea grecii îl numeau eroul eponim. El avea sărbătoarea sa anuală. Partea 
principală a ceremoniei religioase era un ospăț la care lua parte întregul trib. 


Tribul, ca şi fratria, îşi avea adunările sale şi dădea decrete, cărora 
trebuiau să li se supună toţi membrii săi. Avea un tribunal şi dreptul de a-şi 
judeca membrii. Avea un şef, tribunus, phylobasileus. Din ceea ce ne-a 
rămas din instituţiile tribului, se vede că el fusese constituit, la origine, 
pentru a f i o societate independentă, ca şi cum n-ar exista nici o putere 
socială mai presus de el. 


e CAPITOLUL LI ° 
NOI CREDINȚE RELIGIOASE * 


= 1. ZEII DIN NATURA FIZICĂ = 


Înainte de a trece de la formarea triburilor la naşterea cetăților, trebuie 
să menţionăm un element important al vieţii intelectuale a acestor vechi 
populaţii. 


Când am studiat cele mai vechi credinţe ale acestor popoare, am găsit o 
religie ce avea drept obiect străbunii şi drept simbol principal vatra sacră; ea 
este aceea care a constituit familia şi i-a stabilit primele legi. Dar această 
rasă a avut de asemenea, în toate ramurile sale, şi o altă religie, cea ale cărei 
principale figuri au fost Zeus, Hera, Athena, Junona, cea a Olimpului 
helenic şi a Capitoliului roman. 


Dintre aceste două religii, prima îşi lua zeii din sufletul omenesc; cea 
de-a doua şi i-a luat pe ai săi din natura fizică. Dacă sentimentul forţei vii şi 
a conştiinţei pe care o poartă în el îi inspiraseră omului prima idee a 
divinului, vederea imensităţii ce-l înconjoară şi care îl zdrobeşte a dat 
sentimentului său religios un alt curs. 


Omul din primele timpuri se afla fără încetare, în prezenţa naturii; 
obiceiurile vieţii civilizate nu aşterneau încă un văl între el şi ea. Privirea îi 
era fermecată de aceste frumuseți sau orbită de aceste măreţii. Se bucura de 
lumină, se înspăimânta de noapte şi când vedea ivindu-se iar „sfânta lumină 
a cerurilor”, încerca un sentiment de recunoştinţă. Viaţa sa se afla în mâinile 
naturii; aştepta norii binefăcători de care depindea recolta; 


se temea de furtuna ce putea nimici munca şi speranţa sa de un an 
întreg. Simţea în fiecare clipă slăbiciunea lui şi incomparabila forţă a ceea 
ce îl înconjura, încerca, pentru natura cea puternică, în mod continuu, un 
sentiment de venerație, amestecată cu dragoste şi teamă. 


Acest sentiment nu l-a condus de-a dreptul la concepţia unui Dumnezeu 
unic, ce conduce universul. Căci el nu avea încă noţiunea de univers. El nu 
ştia că pământul, soarele, aştrii, sunt părţi ale unui aceluiaşi tot; nu-i trecea 
prin gând că ele ar putea fi guvernate de o aceeaşi Fiinţă. La prima privire 
pe care a aruncat-o asupra lumii exterioare, omul şi-a imaginat-o ca pe un 
fel de republică confuză în care se războiesc între ele nişte puteri rivale. 
Cum judeca lucrurile exterioare după sine însuşi şi cum simţea în el o fiinţă 
liberă, el a văzut de asemenea în fiecare parte a creaţiunii, în pământ, în 
arbore, în nor, în apa fluviului, în soare, tot atâtea fiinţe asemănătoare cu 
sine însuşi; le-a atribuit gândire, voinţă, putere de a decide asupra actelor 
sale; cum le simţea puternice şi cum simţea că îl stăpânesc, s-a recunoscut 
dependent de ele; le-a implorat şi le-a adorat; şi-a făcut din ele zei. 

Astfel, la această rasă, ideea religioasă s-a prezentat sub două forme 
foarte diferite. Pe de o parte, omul a legat atributul divin de principiul 
invizibil, de inteligenţă, de ceea ce întrevedea el din suflet, de ceea ce 


simţea sacru în fiinţa sa. Pe de altă parte, el a aplicat ideea de divin 
obiectelor exterioare pe care le contempla, pe care le iubea sau de care se 
temea şi agenţilor fizici ce erau stăpânii fericirii şi vieţii sale. 

Aceste două categorii de credinţe au dat loc la două religii pe care le 
vedem durând tot atât cât şi societatea greacă şi romană. Nu s-au războit 
între ele; au trăit chiar într-o destul de bună înţelegere şi şi-au împărţit între 
ele stăpânirea asupra omului; dar nu s-au contopit niciodată. Au avut 
fiecare, întotdeauna, dogme complet distincte, adeseori contradictorii, 
ceremonii şi practici absolut diferite. Cultul zeilor Olimpului şi cel al 
eroilor şi manilor n-au avut niciodată nimic comun între ele. 


Nu putem spune care dintre cele două religii a apărut mai întâi; nu 
putem nici măcar afirma că una ar fi fost anterioară celeilalte; lucru sigur 
este că una, aceea a morţilor, fiind fixată într-o epocă foarte îndepărtată, a 
rămas mereu neschimbată în practicile sale, în timp ce dogmele ei se 
ştergeau treptat; cealaltă, cea a naturii fizice, a fost mai progresivă şi s-a 
dezvoltat liber în decursul generaţiilor, modificându-şi treptat legendele şi 
doctrinele şi mărindu-şi fără încetare autoritatea sa asupra omului. 


a 2. RELAŢIA DINTRE ACEASTĂ RELIGIE ŞI 
DEZVOLTAREA SOCIETAŢII OMENEŞTI - 


Se poate crede că primele rudimente ale acestei religii a naturii sunt 
foarte vechi; poate că sunt tot atât de vechi ca şi cultul străbunilor; dar cum 
ea răspundea unor concepţii mai generale şi mai înalte, i-a trebuit mai mult 
timp ca să se fixeze într-o doctrină precisă. E bine dovedit că acest lucru nu 
s-a produs în lume într-o singură zi, şi că ea nu s-a născut, gata făcută, din 
creierul unui singur om. La originea acestei religii nu se află nici vreun 
profet şi nici vreun grup de preoţi. S-a născut în diferitele inteligenţe ale 
oamenilor ca efect al puterii lor naturale de imaginaţie. Fiecare şi-a 
plăsmuit-o în felul său. Între toţi aceşti zei, zămisliţi de diferitele minţi, au 
existat asemănări, pentru că ideile se năşteau în mintea oamenilor cam în 
acelaşi mod; dar a existat de asemenea şi o foarte mare varietate, pentru că 
fiecare minte era autoarea zeilor săi. A rezultat de aici că această religie a 
fost mult timp confuză şi că zeii săi au fost nenumărați. 


Totuşi elementele pe care oamenii le puteau diviniza nu erau foarte 
numeroase. Soarele care fecundează, pământul care hrăneşte, norul uneori 


binefăcător, alteori funest, acestea erau principalele puteri din care puteau 
să-şi facă zei. 

Dar din fiecare din aceste elemente s-au născut mii de zei. Asta pentru 
că acelaşi agent fizic, văzut sub diferite aspecte, a primit diferite nume. 
Soarele, de exemplu, a fost numit aici Heracles (gloriosul), dincolo, 
Phoebus (strălucitorul), în altă parte Apollo (cel ce vânează noaptea sau 
răul); unul l-a numit Fiinţa elevată (Hyperion), celălalt milosul (Alexicacos) 
şi, cu timpul, grupurile de oameni ce dăduseră aceste nume diferite 
strălucitorului astru n-au mai recunoscut că au acelaşi zeu. 


De fapt, fiecare om nu adora decât un număr foarte redus de divinităţi; 
dar zeii unuia nu păreau a fi şi ai celuilalt. Numele puteau, într-adevăr, să se 
asemene; mulţi oameni putuseră da zeului lor numele de Apollo sau pe cel 
de Hercule, căci aceste cuvinte făceau parte din limba vorbită şi nu erau 
decât nişte adjective care desemnau Fiinţa' divină printr-unul sau altul din 
atributele sale cele mai izbitoare. Dar sub acest nume comun, diferitele 
grupuri de oameni nu puteau crede că se află decât un singur zeu. Diferiţii 
Jupiteri se numărau cu miile; existau o mulţime de Minerve, de Diane, de 
Junone, ce se asemănau foarte puţin între ele. Fiecare dintre aceste concepţii 
fiind formată prin libera lucrare a fiecărei minţi omeneşti şi fiind, într-un 
anume fel, proprietatea sa, s-a ajuns la situaţia că aceşti zei au fost mult 
timp independenţi unii de ceilalţi, şi că fiecare dintre ei îşi crea legenda sa 
proprie şi cultul său. 

Cum prima apariţie a acestor credinţe datează dintr-o epocă în care 
oamenii mai trăiau încă în starea de familie, aceşti zei noi au avut la 
început, ca şi demonii, eroii şi arii, caracterul de divinităţi casnice. Fiecare 
familie şi-a creat zeii ei, şi fiecare i-a păstrat pentru sine, ca pe nişte 
protectori a căror protecţie nu vroia să o împartă cu străinii. Este o idee ce 
apare frecvent în imnurile vedice; şi nu avem nici un fel de îndoială că ea a 
existat şi la arienii din Occident, căci a lăsat urme vizibile în religia lor. Pe 
măsură ce o familie, personificând un agent fizic, îşi crea un zeu, ea îl 
asocia la focul său sacru, îl număra printre penaţii săi şi adăuga la formula 
sa de rugăciune câteva cuvinte pentru el. Aşa se explică faptul că la antici 
întâlnim adeseori expresii ca acestea: zeii ce sălăşluiesc lângă vatra mea 
sacră, Jupiter-ul vetrei mele sacre, Apollo al străbunilor mei. „Te conjur, 
spune Tecmessa lui Ajax, în numele lui Jupiter ce sălăşluieşte lângă vatra ta 
sacră”. Medeea, magiciana spune în Euripide: „Jur pe Hécate, zeiţa mea 
stăpână, pe care o venerez şi care sălăşluieşte în sanctuarul vetrei mele 


sacre”. Când Vergiliu descrie cele mai vechi lucruri din religia Romei, el îl 
înfăţişează pe Hercule asociat la vatra sacră a lui Evandru şi adorat de 
acesta ca o divinitate casnică. 


De aici au decurs acele mii de culte locale între care nu s-a putut 
niciodată stabili o unitate. De aici acele lupte dintre zei de care e plin 
politeis-mul, ce reprezintă lupte dintre familii, cătune sau oraşe. De aici, în 
sfârşit, această mulţime uriaşă de zei şi de zeițe, din care noi nu cunoaştem, 
desigur, decât o foarte mică parte: căci mulţi au pierit, fără a lăsa măcar 
amintirea numelui lor, pentru că familiile care îi adorau s-au stins sau pentru 
că oraşele care le consacraseră un cult au fost distruse. 


A trebuit să treacă mult timp înainte ca aceşti zei să iasă din sânul 
familiilor care îi concepuseră şi care îi priveau ca fiind patrimoniul lor. Se 
ştie chiar că mulţi dintre ei nu s-au eliberat niciodată de această legătură 
casnică. Zeita Demeter la Eleusis a rămas divinitatea particulară a familiei 
Fumolpizilor; Athena din acropola Atenei aparţinea familiei Butazilor. 
Familia Potitius din Roma avea un Hercule şi familia Nautius o Minervă. Se 
pare că, multă vreme, cultul zeiţei Venus a aparţinut doar familiei Iulia şi că 
această zeiţă n-a avut un cult public la Roma. 


Cu timpul, divinitatea unei familii dobândind un mare prestigiu asupra 
imaginaţiei oamenilor şi apărând cu atât mai puternică cu cât prosperitatea 
familiei era mai mare, o întreagă cetate a vrut s-o adopte şi să-i închine un 
cult public pentru a-i obţine favorurile. Acest lucru s-a întâmplat cu zeiţa 
Demeter a Eumolpizilor, cu Athena a Butazilor, cu Hercule al familiei 
Potitius. Dar, când o familie consimţea să-şi împartă astfel zeul, ea îşi păstra 
cel puţin sacerdoţiul. Se poate remarca faptul că demnitatea preotului pentru 
fiecare zeu, a fost mult timp ereditară şi n-a putut să iasă dintr-o anume 
familie8. Este vestigiu! unei vremi când însuşi zeul era proprietarul acestei 
familii, nu o ocrotea decât pe ea şi nu vroia să fie slujit decât de ea. 


Putem deci spune, pe drept cuvânt, că această a doua religie a fost, la 
început, în concordanţă cu starea socială a oamenilor. Ea a avut drept sălaş 
familia şi a rămas mult timp închisă în acest îngust orizont. Dar ea se 
potrivea mai bine decât cultul morţilor cu progresele viitoare ale societăţii 
umane. Într-adevăr, strămoşii, eroii, manii, erau zei care, prin însăşi esenţa 
lor, nu puteau fi adoraţi decât de către un foarte mic număr de oameni şi 
care stabileau, pentru totdeauna, nişte hotare, de netrecut, între familii. 
Religia zeilor din natură era un cadru mai larg. Nici o lege riguroasă nu se 


împotrivea ca fiecare dintre aceste culte să se propage; ideea de a nu fi 
adoraţi decât de o familie şi de a-i respinge pe străini nu ţinea de natura 
intimă a acestor zei. În sfârşit oamenii trebuiau să ajungă pe nesimţite să-şi 
dea seama că Jupiter-ul unei familii era, de fapt, aceeaşi fiinţă sau de 
aceeaşi esenţă ca şi Jupiter-ul alteia; ceea ce nu puteau crede niciodată 
despre doi lari, despre doi străbuni, sau despre două vetre sacre. 


Să adăugăm că această nouă religie mai avea şi o altă morală. Ea nu se 
mărginea să-l înveţe pe om care îi sunt îndatoririle de familie. Jupiter era 
zeul ospitalităţii; din partea lui veneau străinii, cei care implorau, 
„venerabilii sărmani”, cei pe care trebuia să-i tratezi „ca pe nişte fraţi”. Toţi 
aceşti zei luau adeseori înfăţişare omenească şi li se arătau muritorilor. O 
făceau uneori pentru a asista la luptele lor şi pentru a lua parte la batălii; 


adeseori o făceau pentru a-i îndemna la armonie şi a-i învăţa să se ajute 
unii pe alţii. 

Pe măsură ce această a doua religie s-a dezvoltat, societatea s-a mărit şi 
ea. Or, este limpede că această religie, slabă la început, a luat apoi o foarte 
mare extindere. La origine ea se adăpostise în familii, sub ocrotirea vetrei 
sacro casnice. Aici noul zeu obținuse un locşor, o mică cella, în apropierea 
altarului venerat, în aşa fel încât puţin din respectul pe care oamenii îl aveau 
pentru vatra sacră să se îndrepte şi spre zeu. Treptat zeul, căpătând mai 
multă autoritate asupra sufletului, renunţă la această tutelă; părăseşte vatra 
sacră casnică; are un sălaş al său unde i se aduc jertfe. Acest sălaş (naos de 
la naio, a locui) a fost, de altfel, construit după modelul vechiului sanctuar; 
a fost, ca mai înainte, o cella, în faţa unei vetre sacre; dar cella s-a mărit, s-a 
înfrumusețat, a devenit un templu. Vatra sacră a rămas la intrarea casei 
zeului, dar apărut foarte mică alături de ea. Ea, care fusese la început 
elementul principal, a devenit curând un accesoriu. A încetat să mai fie un 
zeu şi a coborât la rangul de altar al zeului, de instrument pentru sacrificii. 
Aici se frigea carnea victimei, i se aduceau ofrandele, dimpreună cu 
rugăciunea omului, divinității majestuoase a cărei statuie se afla în templu. 

Când vedem aceste temple înălțându-se şi deschizându-şi porţile în fata 
mulţimii adoratorilor, putem fi siguri că inteligenţa omului şi societatea sunt 
de multă vreme în plină dezvoltare. 


e CAPITOLUL III * 
SE FORMEAZĂ CETATEA ° 


Tribul, ca şi familia şi fratria, era constituit pentru a fi un corp 
independent, de vreme ce el avea un cult special din care străinul era exclus. 
Odată format, nici o familie nouă nu mai putea fi admisă în el. De asemenea 
două triburi nu puteau să se contopească într-unul singur; religia lor nu 
îngăduia acest lucru. Dar, aşa cum mai multe fratrii se uniseră într-un trib, 
tot aşa mai multe triburi au putut să se asocieze între ele, cu o condiţie: să 
fie respectat cultul fiecăruia, în ziua când s-a făcut această alianţă, s-a 
născut cetatea. 


Nu are importanţă care a fost cauza ce a determinat mai multe triburi 
vecine să se unească. Uneori unirea a fost voluntară, alteori ea a fost impusă 
de puterea superioară a unui trib sau de voinţa puternică a unui om. Sigur 
este că legătura noii asociaţii a fost şi ea un cult. Triburile ce s-au grupat 
pentru a forma o cetate şi-au aprins totdeauna un foc sacru şi şi-au atribuit o 
religie comună. 


Astfel societatea omenească, la această rasă, nu s-a dezvoltat ca un cerc 
ce se lărgeşte treptat mărindu-se din aproape în aproape. Sunt, dimpotrivă, 
mici grupuri care, constituite cu mult timp înainte, s-au reunit unele cu 
altele. Mai multe familii au format o fratrie, mai multe fratrii un trib, mai 
multe triburi cetatea. Familia, fratria, tribul, cetatea sunt, de altfel, societăţi 
foarte asemănătoare unele cu altele şi s-au născut una din cealaltă printr-o 
serie de federaţii. 


Trebuie chiar să remarcăm că, pe măsură ce aceste diferite grupuri se 
asociau astfel între ele, niciunul nu-şi pierdea totuşi, nici individualitatea, 
nici independenţa. Cu toate că mai multe familii s-au unit într-o fratrie, 
fiecare dintre ele a rămas constituită ca şi în epoca izolării sale; nimic nu s-a 
schimbat în organizarea ei, nici cultul, nici sacerdoţiul, nici dreptul său de 
proprietate, nici justiţia sa interioară. Mai târziu curiile s-au unit între ele, 
dar fiecare îşi păstra cultul, întrunirile, sărbătorile şi căpetenia sa. De la trib 
s-a trecut la cetate, dar asta n-a însemnat că triburile au fost dizolvate; 
fiecare dintre ele a continuat să formeze un corp, aproape ca şi când cetatea 
n-ar fi existat. In religie au continuat să existe o mulţime de culte mărunte 
deasupra cărora s-a stabilit un cult comun; în politică au continuat să 


funcţioneze o mulţime de mici guvernăminte, deasupra cărora s-a ridicat o 
guvernare comună. 


Cetatea era o confederație. Aşa se explică faptul că a fost obligată, cel 
puţin timp de mai multe secole, să respecte independenţa religioasă şi civilă 
a triburilor, curiilor şi familiilor, şi că nu a avut la început dreptul de a 
interveni în afacerile particulare ale fiecăruia dintre aceste mici alcătuiri 
sociale. Ea nu avea nici un amestec în treburile lăuntrice ale unei familii; nu 
era judecătorul a ceea ce se petrecea aici; ea lăsa tatălui dreptul şi datoria de 
a-şi judeca soţia, fiul, clientul. Iată motivul pentru care dreptul privat, care 
fusese fixat în epoca izolării familiilor, a putut să dăinuiască în cetăţi şi n-a 
fost modificat decât foarte târziu. 

Acest mod de naştere al cetăților antice este atestat de rânduieli ce au 
durat un timp foarte îndelungat. Dacă privim armata cetăţii din primele 
timpuri, constatăm că ea este împărţită pe triburi, curii şi familii 1, „în aşa 
fel, spune un antic, încât războinicul are, în luptă, drept vecin, pe cel cu 
care, în timp de pace, săvârşeşte libaţia şi sacrificiul la acelaşi altar”. Dacă 
ne îndreptăm plivirile spre poporul adunat, în primele secole ale Romei, 
vedem că el votează pe curii şi pe génies. Dacă cercetăm cultul, vedem că la 
Roma există sase vestale, două pentru fiecare trib; la Atena arhontele 
săvârseşte cea mai mare parte din sacrificii în numele cetăţii întregi, dar mai 
rămân şi câteva ceremonii religioase ce trebuie să fie aduse la îndeplinire în 
comun de către şefii de triburi. 


Astfel că cetatea nu este o simplă adunare de indivizi: este o 
confederație a mai multor grupări care se constituiseră înaintea ei şi pe care 
ea le lasă să trăiască în continuare. Vedem în oratorii attici că fiecare 
atenian face parte, în acelaşi timp, din patru societăţi distincte; el este 
membrul unei familii, al unei fratrii, al unui trib şi al unei cetăţi. El nu intră 
în acelaşi timp şi în aceeaşi zi în toate patru, precum francezul care, din 
momentul naşterii sale, aparţine în acelaşi timp unei familii, unei comune, 
unui departament şi unei patrii. Fratria şi tribul nu sunt împărțiri 
administrative. Omul intră în aceste patru societăţi în epoci diferite şi urcă, 
într-un fel, de la una la alta. Copilul este primit, la început, în familie printr- 
o ceremonie religioasă care are loc după zece zile de la naştere. După câţiva 
ani el intră în fratrie printr-o nouă ceremonie pe care am descris-o mai 
înainte. În sfârşit, la vârsta de şaisprezece sau optsprezece ani, el se prezintă 
pentru a fi primit în cetate, în acea zi, în faţa altarului şi a cărnurilor 
fumegânde ale unei victime, el rosteşte un jurământ prin care se angajează, 


printre altele, să respecte întotdeauna religia cetăţii. Începând din acea zi, el 
este iniţiat în cultul public şi devine cetăţean. Observându-l pe tânărul 
atenian ce se ridică din treaptă în treaptă, din cult în cult, vom avea 
imaginea etapelor prin care a trecut odinioară societatea omenească. 
Drumul pe care acest tânăr este obligat să-l urmeze este cel pe care l-a 
urmat, la început, societatea. 


Acest adevăr va deveni mai limpede printr-un exemplu. Despre vechea 
Atena ne-au rămas destule obiceiuri şi mărturii şi amintiri pentru a, putea 
vedea cu o oarecare claritate, cum s-a format cetatea ateniană. 


La origine, spune Plutarh, Attica era împărţită pe familii. Câteva dintre 
aceste familii din epoca primitivă, precum cea a Eumolpizilor, Gecropizilor, 
Gephyreenilor, Phytalizilor, Lakyazilor, s-au perpetuat până în vremurile 
ce-au urmat. Pe atunci cetatea ateniană nu exista; dar fiecare familie, 
înconjurată de ramurile sale tinere şi de clienţii săi, ocupa un cătun şi trăia 
aici într-o independenţă absolută. Fiecare îşi avea religia proprie: 
Eumolpizii, fixaţi la Eleusis, o adorau pe Demeter; Cecropizii, ce locuiau pe 
stânca unde a fost mai târziu Atena, aveau drept divinităţi protectoare pe 
Poséidon şi pe Athena. Alături, pe mica înălţime a Areopagului, zeul 
protector era Ares; la Maraton era un Hercule, la Prasies un Apollo, un alt 
Apollo la Phlyes, Dioscurii la Cephale, şi astfel în toate celelalte cătune. 

Fiecare familie, aşa cum îşi avea zeul şi altarul său propriu, tot aşa îşi 
avea şi şeful ei. Când Pausanias a vizitat Attica, a găsit în micile orăşele 
antice tradiţii care se perpetuaseră odată cu cultul; ori aceste tradiţii i-au 
arătat că fiecare orăşel îşi avusese regele său înainte de vremea când 
Cecrops domnea la Atena. Nu era oare aceasta amintirea unei epoci 
îndepărtate în care marile familii patriarhale, asemănătoare cu clanurile 
celtice, îşi aveau fiecare şeful ei ereditar, ce era totodată preot şi judecător? 
Vreo sută de mici societăţi trăiau deci izolate prin ţinut, fără să existe între 
ele nici un fel de legătură religioasă şi politică, avându-şi fiecare teritoriul 
său, războindu-se” adeseori, fiind, în sfârşit, atât de despărțite unele de 
altele încât căsătoria dintre membrii lor nu era întotdeauna îngăduită. 

Dar nevoile sau sentimentele le apropiau unele de altele. Pe nesimţite 
ele s-au unit în grupuri mici, de patru, de şase. Astfel găsim în vechi tradiţii 
că cele patru orăşele din câmpia Maratonului s-au asociat pentru a-l adora 
împreună pe Apollo Delphicul; oamenii din Pireu, din Phaleros şi din cele 


două cătune învecinate, s-au unit la rândul lor şi au clădit împreună un 
templu lui Hercule. 


Cu timpul măruntele state, cam o sută la număr, s-au redus la 
douăsprezece confederaţii. Această schimbare, prin care populaţia din 
Attica trecu de la starea de familie patriarhală la o societate puţin mai 
extinsă, era atribuită prin legendă, strădaniei lui Cecrops; din asta trebuie să 
înţelegem doar că acest proces nu s-a terminat decât în epoca în care se 
plasa domnia acestui personaj, adică prin secolul al şaisprezecelea înaintea 
erei noastre. Vedem, de altfel, că acest Cecrops nu domnea decât peste una 
din cele douăsprezece asociaţii, şi anume peste cea care a devenit mai târziu 
Atena; celelalte unsprezece erau cu adevărat independente; fiecare îşi avea 
zeul ei protector, altarul, focul său sacru şi şeful ei. 


S-au succedat mai multe generaţii în timpul cărora grupul Cecropizilor a 
dobândit, pe nesimţite, o importanţă mai mare decât celelalte. Din această 
perioadă s-a păstrat amintirea unei lupte sângeroase pe care ei au dus-o 
împotriva Eumolpizilor din Eleusis şi al cărei rezultat a fost că aceştia din 
urmă s-au supus, cu condiţia de a-şi păstra sacerdoţiul ereditar al divinității 
lor. E probabil să fi existat şi alte lupte, precum şi alte cuceriri, a căror 
amintire nu s-a păstrat însă. Stânca Cecropizilor unde se dezvoltase treptat 
cultul zeiţei Athena şi care sfârşise prin a adopta numele divinității sale 
principale, dobândi supremaţia asupra celorlalte unsprezece state. Atunci a 
apărut Tezeu, moştenitorul Cecropizilor. Toate tradiţiile spun că el a reunit 
cele douăsprezece grupuri într-o cetate. El a reuşit, într-adevăr, să facă să se 
adopte, în întreaga Attica, cultul Athenei Polias, aşa că, de aici încolo, 
întregul ţinut a celebrat în comun sacrificiul Panathenee-lor. Înaintea sa 
fiecare târguşor îşi avea focul său sacru şi pritaneul lui: el a hotărât ca 
pritaneul Atenei să fie centrul religios al Atticei întregi. Din acest moment 
unitatea ateniană a fost întemeiată; din punct de vedere religios fiecare 
cătum şi-a păstrat vechiul său cult, dar toate adoptară şi un cult comun; 

din punct de vedere politic, fiecare şi-a păstrat şefii şi judecătorii săi 
precum şi dreptul de a se aduna, dar deasupra acestor guvernăminte locale a 
existat conducerea centrală a cetăţii. 


Din aceste amintiri şi tradiţii atât de precise, pe care Atena le păstra cu 
sfinţenie, ni se pare că reies două adevăruri la fel de evidente: primul, că 
cetatea a fost o confederatie de grupuri constituite înaintea ei, al doilea, că 
societatea nu s-a dezvoltat decât în măsura în care s-a dezvoltat şi religia. 


Nu putem spune dacă progresul religios a fost cel ce a dus la progresul 
social; este sigur însă că amândouă s-au produs în acelaşi timp şi în deplin 
acord. 

Trebuie să ne gândim la foarte marea dificultate pe care o întâmpinau 
populaţiile primitive în fondarea unor societăţi organizate, între nişte fiinţe 
omeneşti atât de diferite, de libere şi de inconstante nu e uşor de stabilit o 
legătură socială. Pentru a le da reguli comune, pentru a institui o conducere 
şi a-i face pe oameni să accepte ascultarea, pentru a face ca pasiunea să 
cedeze în faţa raţiunii, şi raţiunea individuală să se supună raţiunii publice, 
este nevoie, neîndoielnic, de ceva mai puternic decât forţa materială, mai 
respectabil decât interesul, mai sigur decât o teorie filosofică, mai trainic 
decât o convenţie, de ceva care să existe în străfundul tuturor inimilor şi 
care să stăpânească aici cu putere. 


Acest lucru este o credinţă. Nu există nimic care să aibă o mai mare 
putere asupra sufletului. O credinţă este opera spiritului nostru, dar nu 
suntem liberi să o modificăm după bunul nostru plac. Este creaţia noastră, 
dar noi nu ştim asta. Este omenească, şi noi o credem divină. Ea este efectul 
puterii noastre şi e mai puternică decât noi. Este în noi; nu ne părăseşte şi ne 
vorbeşte în orice moment. Dacă ea ne spune să ascultăm, noi ascultăm; dacă 
ne porunceşte anumite îndatoriri, noi ne supunem. Omul poate să subjuge 
natura, dar el este supus propriei sale gândiri. 


Or, o veche credinţă îi poruncea omului să-şi onoreze străbunii; cultul 
străbunilor a grupat familia în jurul unui altar. De aici, prima religie, 
primele rugăciuni, prima idee despre datorie şi prima morală; de aici, de 
asemenea, proprietatea instituită, ordinea succesiunii fixată; de aici, în 
sfârşit, întregul drept privat şi toate regulile organizării casnice. Apoi 
credinţa a luat proporţii şi, odată cu ea, şi societatea. Pe măsură ce oamenii 
simt că au divinităţi comune, ei se unesc în grupuri mai largi. Aceleaşi 
reguli găsite şi stabilite în familie, se aplică, succesiv, fratriei, tribului, 
cetăţii. 

Să cuprindem cu privirea drumul pe care oamenii l-au străbătut. La 
origine, familia trăieşte izolată şi omul nu cunoaşte decât zei casnici, theoi 
patrooi, dii gentiles. Deasupra familiei se formează fratria cu zeul său, theos 
phratrios, Juno curialis. Vine apoi tribul, şi zeul tribului theos phylios. S-a 
ajuns, până la sfârsit, la cetate şi s-a conceput un zeu a cărui providenţă 
îmbrăţişează toată cetatea the6s polieûs, penates publici. Ierarhie de 


credințe, ierarhie de asocieri. Ideea religioasă a fost, la antici, suflul 
inspirator şi organizatorul societăţii. 

Tradițiile hinduşilor, grecilor, etruscilor povesteau că zeii au revelat 
oamenilor legile sociale. Sub această formă legendară se ascundea un 
adevăr. Legile sociale au fost opera zeilor; dar aceşti zei atât de puternici şi 
de binefăcători nu erau altceva decât credinţele oamenilor. 


Acesta a fost modul în care s-a născut statul la antici; acest studiu era 
necesar ca să ne dăm seama de natura şi de instituţiile cetăţii. Dar trebuie să 
facem aici o rezervă. Dacă primele cetăţi s-au format prin confederarea 
micilor societăţi constituite anterior, asta nu înseamnă că toate cetăţile pe 
care le cunoaştem s-au format în acelaşi fel. Odată descoperită organizarea 
municipală, nu era necesar ca fiecare oraş nou să o ia de la început pe 
acelaşi drum lung şi greu. Destul de des s-a întâmplat chiar să fie urmată 
ordinea inversă. 


Când o căpetenie, ieşind dintr-un oraş deja constituit, se ducea să 
întemeieze un altul, el nu lua cu el, de obicei, decât un mic număr dintre 
concetăţenii săi; îşi alătura însă mulţi alţi oameni, ce veneau din diferite 
locuri şi care puteau chiar să aparţină unor neamuri deosebite. Dar această 
căpetenie îşi întemeia întotdeauna noul stat după chipul şi asemănarea celui 
pe care îl părăsise. În consecinţă, îşi împărțea poporul în triburi şi în fratrii. 
Fiecare dintre aceste mici asociaţii avea un altar, sacrificii, sărbători; fiecare 
şi-a imaginat chiar şi un vechi erou pe care l-a onorat în cadrul unui cult, 
din care cu timpul ajungea să se creadă izvorâtă. 


Adeseori se mai întâmpla ca oamenii dintr-un anume ţinut să trăiască 
fără legi şi fără vreo ordine, fie că organizarea socială nu reuşise să se 
instaureze, ca în Arcadia, fie că ea fusese coruptă şi dizolvată prin 
schimbări prea bruşte, ca la Gyrene şi la 'Thurii. Dacă un legiuitor" îşi 
propunea să-i organizeze pe aceşti oameni, el începea întotdeauna prin a-i 
împărţi în triburi şi în fratrii, ca şi cum n-ar fi existat un alt tip de societate 
în afară de acesta, în fiecare dintre aceste grupări el instituia un erou 
eponim, stabilea sacrificiile, inaugura tradiţii. Aşa se începea ori de câte ori 
se fonda o societate organizată. Aşa face însuşi Platon când îşi imaginează o 
cetate model. 


e CAPITOLUL IV. 
ORAŞUL ° 


La antici cuvintele cetate şi oraş nu erau sinonime. Cetatea era asociaţia 
religioasă şi politică a familiilor şi triburilor; oraşul era locul de reuniune, 
domiciliul şi mai ales sanctuarul acestei asociaţii. 


Nu trebuie să judecăm oraşele vechi după acelea pe care le vedem 
ridicându-se în zilele noastre. Se clădesc câteva case şi iată satul; pe 
nesimţite numărul caselor creşte şi se naşte un oraş; sfârşim, dacă este 
cazul, prin a-l înconjura cu un şanţ şi cu un zid. Un oraş, la antici nu se 
forma în timp, prin creşterea treptată a numărului oamenilor şi-al 
construcţiilor. Un oraş se întemeia dintr-o dată, în întregime, într-o singură 
zi. 


Dar trebuia mai întâi să fi fost constituită cetatea; acesta era lucrul cel 
mai dificil şi, de obicei, cel ce dura cel mai mult timp. După ce familiile, 
fratriile şi triburile conveneau să se unească şi să aibă acelaşi cult, oraşul, ce 
avea să fie sanctuarul acestui cult comun, se funda de îndată. De aceea 
întemeierea unui oraş era întotdeauna un act religios. 


Vom lua ca prim exemplu însăşi Roma, în ciuda suspiciunilor ce se 
leagă de această veche istorie. S-a spus adeseori că Romulus era 
conducătorul unor aventurieri şi că şi-a alcătuit un întreg popor chemând la 
el vagabonzi şi hoţi, Şi că toţi aceşti oameni, adunaţi fără nici o alegere, au 
construit la întâmplare câteva căsuțe ca să-şi zăvorască aici prada. 

Dar scriitorii din vechime ne înfăţişează faptele în cu totul alt mod; şi 
mi se pare că, dacă vrem să cunoaştem antichitatea, prima regulă trebuie să 
fie aceea de a ne sprijini pe mărturiile ce ne vin direct de la ea. Aceşti 
scriitori vorbesc, într-adevăr, despre un azil, adică despre un loc închis şi 
sacru unde Romulus i-a primit pe toţi cei ce-au venit; prin aceasta el urma 
exemplul pe care i-l dăduseră mulţi întemeietori de oraşe. Dar acest azil nu 
era chiar oraşul; el n-a fost deschis decât după ce oraşul fusese întemeiat şi 
complet construit în întregime, era un adaos, şi nu însăşi Roma. Nu făcea 
parte din oraşul lui Romulus, căci era situat pe coasta colinei Capitoliului, 
în timp ce oraşul ocupa platoul Palatinului. Este important să deosebim 
această dublă provenienţă a populaţiei romane, în azil se află aventurieri 
fără nici un căpătâi; pe Palatin sunt oamenii veniţi din Alba Longa, adică 


oamenii deja organizaţi, împărţiţi în gentes şi în curii având culte casnice şi 
legi. Locul de adăpost nu este decât un fel de cătun sau suburbie în care 
căsuţele se construiesc la întâmplare şi fără nici o regulă; pe Palatin se 
ridică un oraş religios şi sfânt. 

Antichitatea abundă în informaţii, despre felul cum s-a întemeiat acest 
oraş; găsim multe în Dionysios din Halicarnas care le-a scos din autori mai 
vechi decât el; le găsim de asemenea în Plutarh, in Faste, opera lui Ovidiu, 
în Tacit, în Cato cel Bătrân, care cercetase vechile anale şi în alţi doi 
scriitori ce trebuie să ne inspire o deosebit de mare încredere, savantul 
Varron şi savantul Verrius Flaccus pe care Festus ni l-a păstrat în parte, 
amândoi foarte instruiți în privinţa antichităţii romane, prieteni ai 
adevărului, deloc creduli şi cunoscând destul de bine regulile criticii 
istorice. Toţi aceşti scriitori ne-au transmis amintirea ceremoniei religioase 
ce marcase întemeierea Romei, şi n-avem dreptul să nu ţinem seama de un 
număr atât de mare de mărturii. 


Adeseori întâlnim la antici fapte ce ne uimesc: este acesta un motiv ca 
să spunem că sunt poveşti, mai ales dacă aceste fapte, care se îndepărtează 
mult de ideile modeme, se potrivesc perfect cu gândirea anticilor? 


Am văzut că în viaţa lor privată exista o religie care le reglementa toate 
faptele, am văzut apoi că această religie îi organizase într-o societate: după 
toate acestea de ce ne-am mira că fundarea unui oraş a fost şi ea un act 
sacru şi că Romulus însuşi a săvârşit ritualurile ce erau respectate 
pretutindeni? 


Prima grijă a întemeietorului este de a alege locul de aşezare al noului 
oraş. Dar această alegere, lucru grav şi de care se crede că depinde destinul 
poporului, este lăsată întotdeauna la decizia zeilor. Dacă Romulus ar fi fost 
grec, el ar fi consultat oracolul de la Delfi; samnit, ar fi urmat animalul 
sacru, lupul sau ghionoaia verde. Latin, în imediata vecinătate a etruscilor, 
iniţiat în ştiinţa augurală, el cere zeilor să-i revele voinţa lor prin zborul 
păsărilor. Zeii îi indică Palatinul. 

În ziua întemeierii, el aduce mai întâi un sacrificiu. 'Tovarăşii săi se află 
lângă el; ei aprind un foc de mărăcini şi fiecare sare peste flacăra firavă. 
Explicaţia acestui ritual este aceea că, pentru actul ce se va săvârşi, trebuie 
ca poporul să fie pur: or, anticii credeau că se purifică de orice păcat fizic 
sau moral sărind peste flacăra sacră. 


După ce această ceremonie preliminară a pregătit poporul pentru marele 
act al întemeierii oraşului, Romulus sapa o mică groapă de formă circulară. 
Aruncă în ea un bulgăre de pământ pe care l-a adus din oraşul Alba Longa. 
Apoi fiecare dintre tovarăşii săi, apropiindu-se pe rând de groapă, aruncă în 
ea, ca şi el, o mână de pământ adus din ţinutul de unde vine. Acest ritual 
este demn de remarcat şi el ne dezvăluie la aceşti oameni un gând pe care 
merită să-l semnalăm, înainte de a veni pe Palatin ei locuiau în Alba Longa 
sau într-unul din oraşele învecinate. Acolo se afla vatra lor sacră: acolo 
trăiseră şi fuseseră înmormântați străbunii lor. 


Or, religia interzicea oamenilor să-şi părăsească pământul unde fusese 
fixată vatra sacră şi unde se odihneau pe veci străbunii săi divini. Trebuia 
deci, pentru a nu comite nici o impietate, ca fiecare dintre aceşti oameni să 
uzeze de o ficţiune şi să aducă cu el, un bulgăre de pământ, simbol al 
pământului sacru în care îi erau îngropaţi străbunii şi de care erau legaţi 
manii lor. Omul nu putea să-şi schimbe locul de viaţă decât luându-şi cu el 
pământul şi străbunii. Acest ritual trebuia îndeplinit pentru ca el să poată 
spune arătând noul loc pe care îl adoptase: Şi acesta este pământul 
străbunilor mei, terra patrum, patria; aici este patria mea, căci aici se află 
manii familiei mele. 


Groapa unde fiecare aruncase, astfel, o mână de pământ se numea 
mundus; or, acest cuvânt desemna în vechea limbă religioasă locul manilor. 
Din acest loc, după tradiţie, sufletele morţilor ieşeau de trei ori pe an, 
dornice să vadă din nou, o clipă, lumina. Nu vedem oare şi în această 
tradiţie adevăratul fel de a gândi al anticilor? Punând în groapă un bulgăre 
de pământ din vechea lor patrie, ei credeau că închid aici şi sufletele 
străbunilor lor. Aceste suflete, adunate acum, aveau să primească un cult 
veşnic şi aveau să vegheze asupra urmaşilor. În acest loc Romulus a aşezat 
un altar şi a aprins focul. Aici a fost focul sacru al cetăţii. 


În jurul acestei vetre sacre trebuia să se înalțe oraşul, aşa cum casa se 
ridică în jurul vetrei sacre domestice. Romulus trage o brazdă care 
marchează incinta. Şi aici până şi cele mai mici amănunte sunt fixate printr- 
un ritual, întemeietorul trebuie să se folosească de un brăzdar de aramă; 
plugul său este tras de un taur alb şi de o vacă albă. Romulus, cu capul 
acoperit de-un văl şi în costum sacerdotal, ţine el însuşi de coarnele 
plugului şi îl conduce cântând rugăciuni. Tovarăşii săi merg în urma lui 
păstrând o linişte religioasă. Pe măsură ce brăzdarul ridică bulgării de 


pământ, ei sunt aruncaţi cu grijă în interiorul incintei, pentru ca nici o 
bucată din acest pământ sacru să nu rămână do pârlea străinului. 


Această incintă trasată de religie este inviolabilă. Nici un străin şi nici 
un cetăţean nu are dreptul s-o treacă. Să sari peste această mică brazdă este 
un act de impietate; tradiţia romană spunea că fratele întemeietorului 
săvârşise acest sacrilegiu şi plătise cu viaţa sa. 

Dar pentru ca să poţi intra şi ieşi din oraş, brazda este întreruptă în 
câteva locuri; aici Romulus a ridicat brăzdarul; aceste intervale se numesc 
portae; sunt porţile oraşului. 


Pe brazda sacră sau puţin mai în spate, se înalţă apoi zidurile; şi ele sunt 
sacre. Nimeni nu va putea să le atingă, nici măcar pentru a le repara, fără 
încuviințarea preoţilor. De o parte şi de cealaltă a zidului, un spaţiu de 
câţiva paşi este destinat religiei; se numeşte pomoerium; prin acest loc nu 
este îngăduit nici să treacă plugul şi nici să se înalțe vreo construcţie. 

Aceasta a fost, după o mulţime de mărturii antice, ceremonia întemeierii 
Romei. Amintirea ei s-a putut păstra până la scriitorii care ne-au transmis-o, 
pentru că această ceremonie era adusă din nou în memoria poporului, printr- 
o serbare anuală, de aniversare, ce purta numele ziua de naştere a Romei. 
Această serbare a fost celebrată în întreaga antichitate, în fiecare an, şi 
poporul roman o mai celebrează încă şi astăzi, la aceeaşi dată, ca şi 
odinioară, la 21 aprilie: într-atât oamenii în ciuda neîncetatelor lor 
transformări rămân credincioşi vechilor lor datini. 


Nu este firesc să presupunem că asemenea rituri au fost imaginate, 
pentru prima oară, de către Romulus. Dimpotrivă, cu siguranţă că multe alte 
oraşe înaintea Romei, au fost întemeiate în acelaşi fel. Varron spune că 
aceste rituri erau comune în Latium şi în Etruria. Cato cel Bătrân care, 
pentru a scrie cartea sa Origines, consultase analele tuturor popoarelor 
italice, ne spune că 195 rituri asemănătoare erau practicate de toţi 
întemeietorii de oraşe. Etruscii aveau cărţi liturgice în care era consemnat 
ritualul complet al acestor ceremonii. 


Grecii credeau, ca şi italicii, că aşezarea unui oraş trebuie să fie aleasă şi 
revelată de divinitate. De aceea, când voiau să întemeieze unul, ei întrebau 
oracolul din Delfi. Herodot semnalează ca un act de impietate sau de 
nebunie că spartanul Dorieus ar fi îndrăznit să construiască un oraş „fără să 
consulte oracolul şi fără să practice vreuna din ceremoniile prescrise”, şi 
piosul istoric nu e surprins de faptul că un oraş astfel construit, fără să se 


ţină seama de reguli, n-a durat decât trei ani. Tucidide, amintind de ziua în 
care a fost întemeiată Sparta, menţionează cântecele pioase şi sacrificiile 
din acea zi. Acelaşi istoric ne spune că atenienii aveau un ritual deosebit, şi 
că ei nu întemeiau niciodată o colonie fără să se conformeze regulilor. Într-o 
comedie a lui Aristofan putem vedea un tablou destul de exact al 
ceremoniei ce avea loc într-un asemenea caz. Atunci când poetul reprezenta 
comica întemeiere a oraşului păsărilor, el se gândea desigur la obiceiurile ce 
erau respectate la întemeierea oraşelor oamenilor: de aceea aducea pe scenă 
un preot ce aprindea un foc sacru invocând zeii, un poet ce cânta imnuri şi 
un ghicitor ce recita oracole. 


Pausanias străbătea Grecia cam pe timpul lui Hadrian. Ajuns în 
Messenia, i-a pus pe preoţi să-i povestească întemeierea oraşului Messena, 
şi ne-a transmis cele spuse de ei. Evenimentul nu era foarte îndepărtat; 
avusese loc pe timpul lui Epaminonda. Cu trei secole mai devreme, 
messenienii fuseseră izgoniți din ţinutul lor, şi de atunci trăiseră răspândiţi 
printre ceilalţi greci, fără patrie, dar păstrându-si cu grijă sfântă obiceiurile 
şi religia lor naţională. Tebanii voiau să-i ducă în Peloponez, pentru a aşeza 
un duşman în coastele Spartei, dar cel mai greu lucru era să-i hotărască pe 
messenierii. Epaminonda ce ştia că are de-a face cu oameni superstiţioşi, a 
hotărât să pună în circulaţie un oracol ce prezicea acestui popor 
reîntoarcerea în vechea sa patrie. Nişte apariţii miraculoase au atestat că zeii 
naţionali ai messenienilor, care îi trădaseră în epoca cuceririi, le deveniseră 
din nou favorabili. Acest popor timid se hotărî atunci să reintre în 
Peloponez în urma unei armate tebane. Dar trebuia să se ştie unde va fi 
ridicat oraşul, căci nu putea fi vorba de a se ocupa din nou vechile oraşe ale 
ţării: ele fuseseră pângărite prin cucerire. Pentru a alege locul unde urmau 
să se stabilească, nu puteau consulta ca de obicei oracolul din Delfi, căci 
Pythia era atunci de partea Spartei. Din fericire, zeii aveau şi alte mijloace 
pentru a-şi revela voinţa; un preot messenian a avut un vis în care unul 
dintre zeii naţiunii sale i-a apărut şi i-a zis că avea să se stabilească pe 
muntele Ithome şi că cerea poporului să-l urmeze acolo. Aşezarea noului 
oraş fiind indicată astfel, mai rămânea să se cunoască riturile necesare 
pentru întemeiere; dar messenienii le uitaseră; de altfel, ei nu puteau să le 
adopte pe cele ale tebanilor sau ale vreunui alt popor; şi nu ştiau cum să 
construiască oraşul. Tocmai la timp un alt messenian a avut următorul vis: 
zeii îi porunceau să se ducă pe muntele Ithome, să caute acolo un arbore de 
tisă ce se afla lângă un mirt şi să sape pământul în acel loc. Omul a ascultat, 


a descoperit o urnă şi în această urnă, nişte foi de cositor pe care se afla 
gravat ritualul complet al ceremoniei sacre. Preoţii au făcut pe dată o copie 
şi au înscris ritualul în cărţile lor. Oamenii au crezut că urna fusese pusă aici 
de un vechi rege al messenienilor, înainte de cucerirea ţării. 


De îndată ce se aflară în posesia ritualului, întemeierea începu. Preoţii 
au adus mai întâi o jertfă; au fost invocaţi vechii zei ai Messeniei, Dioscurii, 
Jupiter din Ithome, vechii eroi, străbunii cunoscuţi şi veneraţi. Toţi aceşti 
protectori ai ţării o părăsiseră după credinţele anticilor, în ziua în care 
duşmanul devenise stăpân pe aceste meleaguri; îi rugară să se întoarcă. S-au 
rostit formule ce trebuiau să-i determine să locuiască în noul oraş laolaltă cu 
cetăţenii săi. 

Acesta era lucrul cel mai important; a-i fixa pe zei alături de ei era 
lucrul la care aceşti oameni ţineau cel mai mult şi probabil că ceremonia 
religioasă nu avea un alt scop. După cum tovarăşii lui Romulus săpau o 
groapă în pământ şi credeau că aşază aici manii străbunilor, tot astfel 
contemporanii lui Epaminonda îşi chemau eroii, străbunii divini, zeii 
ținutului. Credeau că, prin formule şi rituri, îi leagă de pământul pe care 
urmau să-i ocupe ei înşişi şi îi închid în locul îngrădit pe care aveau să-l 
însemne. De aceea le ziceau: „Veniţi cu noi, o, Fiinţe divine şi locuiţi 
împreună cu noi în acest oraş”. Prima zi a fost închinată în întregime 
jertfelor şi rugăciunilor. A doua zi s-a trasat incinta oraşului în timp ce 
poporul cânta imnuri religioase. 


Suntem surprinşi la început când vedem, în autorii antici, că nu există 
oraş, oricât de vechi ar fi fost el, care să nu pretindă că ştie numele 
întemeietorului şi data fundării sale. Era astfel, pentru că un oraş nu putea 
să-şi piardă amintirea ceremoniei sfinte care îi marcase naşterea; căci în 
fiecare an el îşi celebra aniversarea printr-un sacrificiu. Atena, ca şi Roma, 
îşi sărbătorea ziua sa de naştere. 


Adeseori colonii sau cuceritorii se stabileau într-un oraş dinainte 
construit. Ei nu mai trebuiau să-şi clădească noi case, căci nimic nu-i 
împiedica să le ocupe pe cele ale învinşilor. Dar era necesar să săvârşească 
ceremonia fundării, adică să-şi aşeze propriul lor foc sacru şi să-şi 
statornicească în noua lor locuinţă zeii neamului. Acesta este motivul pentru 
care Tucidide şi Herodot spun că dorienii au întemeiat Sparta şi ionienii 
Miletul, deşi cele două popoare au găsit aceste oraşe In întregime clădite şi 
având în spate o istorie a lor. 


Aceste ritualuri ne arată clar ce însemna un oraş în concepţia anticilor, 
înconjurat de o împrejmuire sacră şi întinzându-se în jurul unui altar, el era 
sălaşul religios ce-i primea pe zeii şi pe oamenii din cetate. Titus Livius 
spunea despre Roma: „în acest oraş nu există nici un loc care să nu fie 
pătruns de religie şi care să nu fie ocupat de vreo divinitate... 


Este locuit de zei”. Ceea ce Titus Livius spunea despre Roma putea 
spune orice om despre propriul său oraş; căci, dacă fusese fundat conform 
riturilor, oraşul îi primise în incinta sa pe zeii protectori care se 
statorniciseră aici, ca implantaţi în solul său, şi care nu aveau să-l mai 
părăsească. Orice oraş era un sanctuar: orice oraş putea să fie numit sfânt. 


Cum zeii erau legaţi de oraş pentru totdeauna, poporul nu trebuia nici el 
să părăsească locul unde se statorniciseră zeii săi. Exista în această privinţă 
un angajament reciproc, un fel de contract între zei şi oameni. Tribunii 
plebei spuneau într-o zi că Roma, devastată de gali, nu mai era decât un 
morman de ruine, că la cinci leghe de ea exista un oraş gata construit, mare 
şi frumos, bine aşezat şi lipsit de locuitori de când romanii îl cuceriseră; că 
trebuiau deci să părăsească Roma distrusă şi să se mute în cetatea Veii. Dar 
religiosul Camilius le răspunse: „Oraşul nostru a fost întemeiat religios: zeii 
înşişi i-au fixat locul şi s-au statornicit aici dimpreună cu străbunii noştri. 
Aşa ruinat cum e el este încă sălaşul zeilor neamului nostru”. Romanii au 
rămas în Roma. 

Ceva sacru şi divin se lega în chip firesc de aceste oraşe pe care zeii le 
ridicaseră şi pe care continuau să le umple cu prezenţa lor. Se ştie că 
tradiţiile romane promiteau Romei eternitatea. Fiecare cetate avea tradiţii 
asemănătoare. Toate oraşele erau clădite pentru a fi eterne. 


e CAPITOLUL Ve 
CULTUL ÎNTEMEIETORULUI; LEGENDA LUI 
ENEAS * 


Întemeietorul era omul care îndeplinea actul religios fără da care un oraş 
nu putea exista. El aşeza vatra în care urma să ardă întru veşnicie focul 
sacru; el era cel care, prin rugăciuni şi rituri, îi chema pe zei şi îi statornicea 
pentru totdeauna în noul oraş. 


E uşor de imaginat cu cât respect era privit acest om sacru, în timp ce 
trăia, oamenii vedeau în el autorul cultului şi părintele cetăţii; după moarte, 
devenea un strămoş comun pentru toate generaţiile ce veneau după el; era 
pentru cetate ceea ce primul strămoş era pentru familie, un Lar familiar. 
Amintirea lui se perpetua ca şi focul pe care el îl aprinsese în vatra cetăţii. 
Un cult îi era consacrat, era considerat zeu, iar oraşul îl adora ca pe o 
Providenţă. Pe mormântul lui aveau loc în fiecare an sacrificii şi serbări. 


Toată lumea ştie că Romulus era adorat ca un zeu, că avea un templu şi 
preoţii săi. Senatorii l-au ucis, dar nu l-au putut lipsi de cultul la care era 
îndreptăţit ca întemeietor. Tot astfel, fiecare oraş îl adora pe cel care îl 
întemeiase; Ce-rops şi Tezeu, consideraţi a fi fost pe rând întemeietorii 
Atenei, aveau aici templele lor. Abdera făcea sacrificii în cinstea 
întemeietorului său 'Timesios, Thera, în cinstea lui Theras, Tenedos, în 
cinstea lui Tenaios, Delos, în cinstea lui Anios, Cyrene, în cinstea lui 
Batlos, Miletos, în cinstea lui Neleus, Amphipolis în cinstea lui Hagnon. 


Pe vremea lui Pisistrate, Miltiade întemeiase o colonie în peninsula 
Chersones, din Traci a; această colonie, după moartea lui, a instituit un cult 
ce-i era consacrat, „după cum era obiceiul”. Hieron din Siracuza, după ce a 
întemeiat oraşul Etna, s-a bucurat aici de „toată cinstirea datorată 
întemeietorilor”. 


Pentru un oraş nimic nu era mai important decât amintirea întemeierii 
sale. Când Pausanias a vizitat Grecia, în secolul al doilea al erei noastre, 
fiecare oraş i-a putut spune numele întemeietorului său, dimpreună cu 
genealogia acestuia şi cu principalele fapte din viaţa lui. Acest nume şi 
aceste fapte nu puteau îi uitate, căci făceau parte din religie, şi erau amintite 
în fiecare an în cursul ceremoniilor sacre. 


S-a păstrat amintirea unui mare număr de poeme greceşti care aveau 
drept subiect întemeierea unui oraş. Philochor curtase întemeierea 
Salaminei, Ion, pe cea a oraşului Chios, Criton pe cea a Siracuzei, Zopyr, pe 
cea a Miletului; Apollonius, Hermogenes, Hellanicus, Diocles compuseseră 
poeme sau povestiri cu acelaşi subiect. Poate că nu există nici măcar un 
singur oraş care să nu aibă poemul, sau cel puţin imnul său, închinate 
actului sacru ce-i dăduse naştere. 

Printre toate aceste străvechi poeme, ce istoriseau întemeierea sfântă a 
unui oraş, există unul care nu a pierit, şi aceasta pentru că, de preţ fiind prin 
subiectul său pentru o singură cetate, el s-a dovedit a fi de preţ, prin 


frumuseţea sa, pentru toate popoarele şi pentru toate secolele. Se ştie că 
Eneas întemeiase oraşul Lavinium, de unde-şi trăgeau obârşia albanii şi 
romanii, şi că era deci privit ca primul întemeietor al Romei. În legătură cu 
el s-au statornicit o seamă de tradiţii şi de amintiri pe care le aflăm 
consemnate încă în versurile bătrânului Naevius, precum şi în istorisirile lui 
Cato cel Bătrân. Vergiliu s-a inspirat din acest subiect, şi a scris poemul 
naţional al cetăţii romane. 


Subiectul Eneidei constă tocmai în sosirea lui Eneas, sau, mai curând, în 
strămutarea zeilor din Troia în Italia. 


Poetul îl cântă pe acel om care a străbătut mările pentru a întemeia un 
oraş şi a-şi duce zeii în Latium, dum conderet urbem Inferret Deos Latio. 


Nu trebuie să judecăm Encida după criteriile noastre moderne. Ne 
plângem uneori că Eneas nu are îndrăzneala, elanul, pornirile pătimaşe la 
care ne-am fi aşteptat. Epitetul „pios”, ce revine întruna, ne oboseşte. 
Suntem uimiţi când îl vedem pe acest războinic întrebându-şi cu atâta grijă 
Penaţii în legătură cu hotărârile pe care trebuie să le ia, invocând fără 
încetare când un zeu, când altul, înălţându-şi braţele către cer în preajma 
luptei, cutreierând atâtea mări numai pentru că aşa i-au poruncit oracolele, 
vărsând lacrimi în faţa primejdiei, îl învinuim şi pentru purtarea sa 
nepăsătoare faţă de Didona, fiind aproape ispitiţi să credem că are o inimă 
de piatră. 

Nullis ille movetur Fletibus, aut voces ullas tractabilis audit. 


Dar uităm că nu avem aici de-a face cu un războinic sau cu un erou de 
roman. Poetul vrea să ne înfăţişeze un preot. Eneas este căpetenia cultului, 
omul sacru, divinul întemeietor, a cărei misiune este aceea de a salva 
Penaţii cetăţii: 

Sum pius Eneas raptos qui ex hoste Penates Classe veho mecum. 

Calitatea lui dominantă trebuie să fie pietatea, iar epitetul pe care poetul 
i-l aplică cel mai adeseori este şi cel ce i se potriveşte cel mai bine. Virtutea 
sa trebuie să fie o rece şi nobilă impersonalitate, care să facă din el nu un 
om, ci o unealtă a zeilor. De ce să încercăm a găsi la el porniri pătimaşe? 


El nu are dreptul la ele, şi trebuie să le ţină ascunse cât mai adinc în 
inima lui: 

Multa gemens multoque animum labefactus amore, Jussa tamen Divum 
insequitur. 


Încă în poemul lui Homer Eneas era un personaj sacru, un mare preot, 
pe care poporul „îl venera ca pe un zeu”, şi pe care Jupiter îl prefera lui 
Hector, în Vergiliu el este cel ce păzeşte şi salvează zeii troieni. In noaptea 
când Troia este nimicită, Hector îi apare în vis. „Troia, îi spune el, îţi 
încredinţează zeii ei; caută un nou oraş”. Şi, în acelaşi timp, îi dă în grijă 
obiectele sfinte, statuetele protectoare şi focul din vatră, ce nu trebuie să se 
stingă niciodată. Acest vis nu este un simplu ornament creat de fantezia 
poetului. El este, dimpotrivă, temelia pe care se sprijină întregul poem; căci 
datorită lui, Eneas devine păstrătorul zeilor cetăţii, şi tot prin el i se 
revelează misiunea sa sacră. 


Oraşul Troia a pierit, dar nu şi cetatea troiană; datorită lui Eneas, focul 
din vatră nu s-a stins, şi cultul zeilor continuă. Cetatea şi zeii fug împreună 
cu Eneas; ei străbat mările şi caută un ţinut unde să le fie dat a se opri: 

Considere 'Teucror Errantesque Deos agitataquen umina Trojae... 

Eneas caută un lăcaş statornic, fie el oricât de mic, pentru zeii săi 
părinteşti: 

Dis sedem exigitam patriis. 

Dar alegerea acestui lăcaş, de care destinul cetăţii va fi legat pentru 
totdeauna, nu depinde de oameni, ci de zei. Eneas îi consultă pe cei ce 
ghicesc viitorul şi întreabă oracolele. El nu hotărăşte nici drumul pe care îi 
va urma şi nici ţinta acestui drum, ci se iasă călăuzit de zei: 

Italiam non sponte sequor. 

Ar vrea să se oprească în Tracia, în Creta, în Sicilia, la Cartagina, lângă 
Di dona: fata obstani. Între el şi dorința lui de odihnă, între el şi iubirea lui 
se interpune întruna hotărârea zeilor, cuvântul revelat, fata. 

Să nu ne înşelăm: adevăratul erou al poemului nu-i Eneas, ci zeii Troiei, 
aceiaşi zei care urmează a fi într-o zi cei ai Romei. Subiectul Eneidei este 
lupta zeilor romani împotriva unei zeițe ostile. Tot felul de piedici le ies în 
cale, spre a-i opri: 

Tantae molis erat romanam condere gentem! 

Nu lipseşte mult ca să fie înghiţiţi de furtună sau ţintuiţi locului de 
iubirea pentru o femeie. Dar ei înving până la urmă toate obstacolele şi 
ajung la ţinta ce le era menită: 

Fata dam inveniuni. 


lată faptele ce stârneau, fără îndoială, interesul romanilor pentru acest 
poem. Ei se vedeau aici pe ei înşişi, îl vedeau pe întemeietorul lor, vedeau 
oraşul, instituţiile, credinţele, imperiul lor: căci fără zei cetatea romană nu 
ar exista. 


e CAPITOLUL VI •° 
ZEII CETĂŢII ° 


Nu trebuie să uităm că, în timpurile străvechi, unitatea oricărei societăți 
se realiza printr-un anume cult. Tot astfel cum un altar domestic grupa în 
jurul lui pe membrii unei familii, cetatea era adunarea celor ce aveau aceiaşi 
zei protectori şi care săvârşeau actul religios în faţa aceluiaşi altar. 


Acest altar al cetăţii era închis în incinta unei clădiri pe care grecii îl 
numeau pritaneu şi pe care romanii îl numeau templul Vestei. 


Nimic nu era mai sacru în oraş decât acest altar, pe care era veşnic 
întreţinut focul sacru. Este adevărat că această înaltă venerație nu se va 
menţine multă vreme în Grecia, imaginaţia greacă lăsându-se cucerită de 
cele mai frumoase temple, de cele mai somptuoase legende şi de cele mai 
frumoase statui. Dar la Roma ea va rămâne totdeauna aceeaşi. Romanii vor 
fi totdeauna convinşi că destinul cetăţii era legat de acel foc sacru ce-i 
înfăţişa pe zeii lor. Respectul de care se bucurau Vestalele dovedeşte câtă 
importanţă era acordată sacerdoţiului lor. Dacă un consul întâlnea o Vestală 
în cale, poruncea să se încline fasciile în faţa ei. Dar dacă vreuna dintre ele 
lăsa focul să se stingă sau pângărea cultul prin nesocotirea îndatoririi ei de a 
rămâne castă, oraşul, care se credea atunci ameninţat cu pierderea zeilor săi, 
se răzbuna pe Vestală îngropând-o de vie. 


Într-o zi, templul Vestei era cât pe ce să ardă din pricina unui foc ce 
cuprinsese casele învecinate: Roma întreagă s-a înspăimântat, simţindu-si 
viitorul primejduit. După ce focul a fost stins, senatul îi porunci consulului 
să afle cine era vinovatul, iar consulul i-a acuzat pe dată pe câţiva locuitori 
din Capua, aflaţi atunci la Roma. Nu avea nici o dovadă împotriva lor, dar a 
făcut următorul raţionament: „Un incendiu ne-a pus în primejdie vatra 
sacră; acest incendiu, care ar fi dus la pierderea măreției noastre şi ar fi fost 
potrivnic destinului nostru, nu putea fi pricinuit decât de duşmanii noştri cei 
mai crânceni. Or, cei mai înverşunaţi duşmani ai noştri sunt locuitorii din 


Capua, oraş ce este acum aliat cu Hannibal şi care vrea să ne ia locul, 
devenind capitala Italiei. Deci numai aceşti oameni vroiau să distrugă 
templul Vestei, vatra cu focul nostru cel veşnic, acest chezaş şi paznic al 
măreției noastre viitoare. Aşadar un consul, călăuzit de ideile sale 
religioase, credea că duşmanii Romei nu puteau găsi mijloc mai sigur de a o 
învinge decât nimicirea vetrei sale sacre. Vedem aici limpede care erau 
credințele celor vechi; vatra publică era sanctuarul cetăţii; ea îi dăduse 
naştere şi ea o apăra. 

Aşa cum cultul vetrei casnice era secret, doar familia având dreptul să ia 
parte la ei, tot astfel cultul vetrei publice era ţinut ascuns de străini. Nimeni, 
dacă nu era cetăţean al acelei cetăţi, nu putea asista la sacrificii. Actul 
religios era pângărit fie şi numai de privirea unui străin. 

Fiecare cetate îşi avea zeii ei şi numai ai ei. Aceştia erau de obicei de 
aceeaşi natură cu cei din religia originară a familiilor. Ca şi aceştia, erau 
numiţi Lari, Penaţi, Genii, Demoni, Eroi; sub toate aceste nume se 
ascundeau suflete omeneşti divinizate după moarte. Căci am văzut că la 
oamenii din rasa indo-europeană întâlnim mai întâi cultul forţei invizibile şi 
nemuritoare pe care o simțeau în ei. Aceste Genii şi aceşti Eroi erau de 
obicei strămoşii poporului. 

Trupurile erau înmormântate fie chiar în oraş, fie pe teritoriul ce-l 
înconjura, şi cum, conform credințelor pe care le-am arătat mai sus, sufletul 
nu părăsea trupul, aceşti morţi divini erau pe veşnicie legaţi de pământul în 
care le erau îngropate osemintele. Din adâncul mormintelor lor ei vegheau 
asupra cetăţii; protejau ţinutul, fiind oarecum căpeteniile şi stăpânii lui. 
Această expresie: „căpetenii ale ținutului”, aplicată morţilor, se afla într-un 
oracol adresat de Pythia lui Solon: „Statorniceşte un cult în cinstea 
căpeteniilor ținutului, a morţilor ce sălăşluiesc sub pământ”. Aceste idei îşi 
aveau obârşia în uriaşa putere pe care străvechile generaţii o atribuiau 
sufletului omenesc după moarte. Orice om care a adus un mare serviciu 
cetăţii, începând cu cel ce a întemeiat-o şi terminând cu cel ce a câştigat un 
război sau i-a îmbunătăţit legile, devenea un zeu pentru acea cetate. Nu era 
nici măcar nevoie să fi fost un om de seamă sau un binefăcător al cetăţii; era 
de ajuns să fi impresionat puternic imaginaţia contemporanilor şi să fi intrat 
în tradiţia populară, pentru a deveni un erou, adică un mort atotputernic a 
cărui protecţie era de dorit şi de a cărui mânie trebuia să te temi. 'Tebanii au 
continuat timp de zece secole să facă sacrificii în cinstea lui Eteocle şi 
Polynice. Locuitorii din Acantha închinau un cult amintirii unui persan care 


murise în oraşul lor în vremea expediției lui Xerxes. Hipolit era venerat la 
Trezene ca zeu. Pirus, fiul lui Ahile, era venerat la Delfi ca zeu numai 
pentru că aici murise şi fusese îngropat. Crotona închina un cult unui erou 
numai pentru că acesta, pe când trăia, fusese bărbatul cel mai frumos din 
oraş. Atena îl adora pe Euristeu ca pe unul dintre protectorii ei, deşi acesta 
era totuşi din Argos; Euripide ne explică felul cum s-a născut acest cult, 
când îl aduce pe scenă pe Euristeu, aflat în preajma morţii, punându-l să se 
adreseze astfel atenienilor: „înmormântaţi-mă în Attica; voi fi binefăcătorul 
vostru şi, în sânul pământului, voi fi pentru ţinutul vostru un oaspete 
protector”. Întreaga tragedie Oedip la Colona se sprijină pe aceste credinţe: 
Greoii şi Tezeu, adică Teba şi Atena, îşi dispută trupul urnii om ce va muri 
şi care va deveni un zeu; Oedip, conform legendei, se pronunţă în favoarea 
Atenei, însemnând el însuşi locul unde vrea să fie înmormântat: „Mort, nu 
voi fi, spune el, un locuitor ce nu va aduce foloase acestui ţinut; vă voi 
apăra împotriva duşmanilor voştri; voi fi un scut mai puternic decât o 
armată uriaşă; trupul meu, adormit sub pământ, îşi va potoli setea cu 
sângele războinicilor tebani”. 

Morţii, oricine ar fi fost ei, erau păzitorii ținutului, dacă li se închina un 
cult. „Megarienii au întrebat într-o bună zi oracolul din Delfi ce să facă 
pentru ca oraşul lor să fie fericit; zeul le răspunse că oraşul va fi fericit dacă 
vor avea grijă să ia hotărârile sfătuindu-se totdeauna cu cei mulţi; ei au 
înţeles că prin aceste cuvinte zeul îi numea pe morţi, care sunt, într-adevăr, 
mai numeroşi decât cei vii: drept care îşi construia sala de consiliu chiar în 
locul unde se aflau mormintele eroilor lor”. Era o mare fericire pentru cetate 
să aibă morţi de seamă. Mantineea vorbea cu mândrie despre osemintele lui 
Arcaş, Teba, despre cele ale lui Geryon, Messena, despre cele ale lui 
Aristomene. Oraşele recurgeau uneori la tot felul de viclenii, spre a obţine 
asemenea relicve de preţ. Herodot povesteşte de ce şiretenie s-au folosit 
locuitorii din Sparta ca să fure osemintele lui Oreste. Este adevărat că aceste 
oseminte, de care era nedespărţit sufletul eroului, i-au dus pe dată pe cei din 
Sparta către victorie. Din chiar momentul în care a dobândit puterea, Atena 
a pus stăpânire pe osemintele lui Tezeu, care fusese îngropat în insula 
Scyros, înălţând apoi în cinstea lor un templu în oraş, spre a spori astfel 
numărul zoilor ei protectori. 


Pe lângă aceşti eroi şi aceste genii, oamenii mai aveau şi altfel de zei, ca 
Jupiter, Junona, Minerva, pe care şi-i închipuiseră pe măsură ce priveau mai 


îndeaproape natura. Dar am văzut că aceste creaţii ale inteligenţei umane au 
avut multă vreme statutul de divinităţi domestice sau locale. 


Mai întâi aceşti zei nu erau socotiți a veghea peste întreg neamul 
omenesc; fiecare tutela doar o familie, sau o cetate. 


De aceea, de obicei, fiecare cetate avea, pe lângă eroii săi, un Jupiter, o 
Minervă, sau vreun alt zeu, pe care îi considera nedespărţiţi de primii săi 
penati şi de vatra sacră. În Grecia şi în Italia existau o mulţime de divinităţi 
poliade. În fiecare oraş sălăşluiau anumiţi zei. 


Numele multora dintre aceste divinităţi sunt astăzi uitate; numai din 
pură întâmplare s-a păstrat amintirea zeului Satrapes, ce tutela oraşul Elis, 
cea a zeiţei Dindymene, din Teba, amintirea zeiţei Soteria, din. Ăâgium, a 
lui Britomar-tis, din Creta, a zeiţei Hyblaea, din Hybla. Numele unor zei ca 
Zeus, Athena, Hera, Jupiter, Minervă, Neptun, ne sunt mai cunoscute, şi 
ştim că adeseori se refereau tocmai la aceste divinităţi poliade. Dar faptul că 
aceste două oraşe îşi numeau în acelaşi fel zeul nu trebuie să ne facă să 
credem că ele adorau acelaşi zeu; Athena din oraşul Atena nu era una şi 
aceeaşi zeiţă cu Athena din oraşul Sparta; dimpotrivă, erau două zeițe 
distincte. Multe cetăţi aveau un Jupiter drept divinitate poliadă; existau tot 
atâţia Jupiteri câte cetăţi, în legenda consacrată războiului troian există o 
Pallas care luptă pentru greci, şi o alta căreia troienii îi închină un cult şi 
care îi apără pe aceştia. Putem spune oare că una şi aceeaşi divinitate luptă 
alături de cele două armate'? Desigur că nu, căci anticii nu le atribuiau 
zeilor lor darul ubicuităţii. Oraşele Argos şi Samos aveau fiecare câte o 
Hera poliadă; nu era vorba de aceeaşi zeiţă, căci fiecare dintre cele două 
oraşe şi-e reprezenta ca având atribute cu totul diferite. La Roma exista o 
Junonă; numai la cinci leghe depărtare, oraşul Veii avea o altă Junonă; 
semăna atât de puţin cu cealaltă, încât dictatorul Furius Camillus, în timp ce 
ia cu asalt oraşul Veii, i se adresează Junonei ce-i tutelează pe duşmanii săi, 
să părăsească oraşul etrusc şi să treacă de partea lui. 


Când ajunge stăpân al oraşului, ia statuia acesteia, convins că, odată cu 
statuia o ia şi pe zeiţă, şi o duce cu mare cinste la Roma, oraş care, din acel 
moment, are două Junone protectoare. Acelaşi lucru se întâmplă, câţiva ani 
mai târziu, în legătură cu un Jupiter, pe care un alt dictator îl aduce din 
praeneste, deşi în Roma mai existau încă trei sau chiar patru Jupiteri. 


Oraşul care poseda o divinitate nu voia ca ea să-i protejeze pe străini, şi 
nici nu îngăduia ca aceştia să i se închine. Templul nu era accesibil, decât cu 


foarte rare excepţii, nimănui altuia în afară de cetăţenii oraşului. În templul 
Herei din Argos nu puteau intra decât cetăţenii din Argos. Trebuia să fii 
atenian ca să ai dreptul să pătrunzi în templul Athenei din Atena. Romanii, 
ce se închinau în oraşul lor la două Junone, nu puteau intra în templul unei a 
treia, din micul orăşel Lanuvium. 


Trebuie să recunoaştem că anticii, cu câteva excepţii, de elită, nu şi l-au 
reprezentat niciodată pe Dumnezeu ca pe o fiinţă unică ce-şi exercită 
acţiunea asupra universului. Fiecare dintre nenumăraţii lor zei avea sub 
stăpânirea lui doar un domeniu foarte limitat: o familie, un trib, o cetate: era 
întreaga lume asupra căreia domneau. Zeul stăpânitor peste întreg genul 
uman a fost întrevăzut de câţiva filosofi, misterele din Eleusis l-au dezvăluit 
câtorva dintre cei mai inteligenţi iniţiaţi ai lor, dar mulţimea n-a crezut 
niciodată în el. Vreme îndelungată omul nu a înţeles fiinţa divină decât ca 
pe o forţă ce-i proteja propria persoană, şi fiecare om sau grup de oameni a 
vrut să-şi aibă zeii săi. Chiar şi astăzi vezi, printre descendenţii vechilor 
greci, ţărani primitivi ce se roagă plini de fervoare la tot felul de sfinţi, dar 
de care ne putem îndoi că ar crede în Dumnezeu; fiecare dintre ei vrea să 
aibă printre aceşti sfinţi un protector care să-i poarte în mod anume de grijă. 
La Neapole, fiecare cartier îşi are madona sa, fiecare lazzarone 
îngenunchează în faţa celei din strada lui, şi o batjocoreşte pe cea din strada 
3 alăturată; nu o dată vezi doi facchini încăierându-se cu cuţitele pentru că 
fiecare susţine că madona lui face mai multe minuni decât madona celuilalt. 


Astăzi asemenea cazuri reprezintă excepţii, şi nu le întâlnim decât la 
anumite popoare şi clase sociale, dar, la antici, ele reprezentau regula. 


Fiecare cetate avea grupul ei de preoţi, care nu depindea de nici o 
autoritate străină lui. Intre preoţii din două cetăţi diferite nu exista nici o 
legătură, nici un fel de comunicare, nici un fel de schimb de învățături şi 
rituri. Când treceai de la un oraş la altul, găseai aici alţi zei, alte dogme, alte 
ceremonii. Anticii aveau cărţi liturgice, dar cele dintr-un oraş nu semănau 
cu cele dintr-un alt oraş, fiecare cetate îşi avea culegerea de rugăciuni şi de 
practici proprie, pe care o păstra într-un loc foarte tainic; şi-ar fi compromis 
religia şi destinul dacă i-ar fi lăsat pe străini să ia cunoştinţă de ea. Religia 
era aşadar cu totul locală, cu totul civilă, înțelegând aceste cuvinte în sensul 
lor antic, adică particulară fiecărei cetăţi. 

În general, omul nu-i cunoştea decât pe zeii oraşului său, nu-i cinstea şi 
nu-i respecta decât pe ei. Fiecare putea spune ceea ce, într-o tragedie de 


Eschil, spune un străin femeilor din Argos: „Nu mă tem de zeii voştri, şi 
nici nu le datorez nimic”. 


Fiecare oraş îşi aştepta salvarea de la zeii săi. Erau invocaţi în timp de 
primejdie, când li se spunea: „Zei ai acestui oraş, nu îngăduiţi a fi nimicit, 
odată cu casele şi vetrele noastre sacre... O, tu, care sălăşluieşti de atâta 
amar de vreme pe pământul nostru, te vei îndura oare să-l trădezi? O, voi 
toţi, păzitori ai turnurilor noastre, nu le lăsaţi pradă duşmanului”. Oamenii 
le închinau zeilor un cult pentru a-şi asigura protecţia lor. Zeii erau lacomi 
de jertfe: li se aduceau din belşug, dar numai cu condiţia ca ei să vegheze la 
salvarea oraşului. Să nu uităm că ideea unui cult pur moral, a unei adoraţii 
spirituale, nu are o vechime foarte mare. În epocile străvechi, cultul consta 
în a-l hrăni pe zeu, în a-i dărui tot ceea ce i-ar fi putut mulţumi simţurile, 
cărnuri, prăjituri, vinuri, parfumuri, veşminte şi bijuterii, dansuri şi muzică. 

În schimb i se cereau tot felul de binefaceri şi servicii. Astfel, în Iliada, 
Chryses îi spune zeului său: „E multă vreme de când ard în cinstea ta tauri 
graşi; astăzi, ascultă-mi dorinţa şi aruncă-ţi săgețile asupra duşmanilor 
mei”. În altă parte, troienii o invocă pe zeiţa lor, îi oferă în dar un veşmânt 
frumos şi îi făgăduiesc douăsprezece juninci, „dacă scapă de la pieire 
Ilionul. Între zei şi oameni există totdeauna un contract; pietatea oamenilor 
nu e niciodată gratuită, ei dau ca să li se dea ceva în schimb. În Eschil, 
tebanii se adresează zeităților lor poliade, spunându-le: „Fiţi pavăza noastră; 
avem aceleaşi interese; dacă oraşul este prosper, el îşi poate cinsti zeii. 
Arătati-vă iubirea faţă de oraşul nostru; gândiţi-vă la cultul pe care vi-l 
închină acest popor şi amintiţi-vă de jertfele somptuoase ce vă sunt oferite”. 
Ideea aceasta este exprimată în nenumărate rânduri de către antici; 
Theognis spune că Apollo a scăpat de la pieire Megara atacată de perși, 
„pentru ca oraşul său să-i poată închina în fiecare an mari şi strălucite 
hecatombe. Iată de ce nici un oraş nu îngăduia străinilor să închine ofrande 
divinităţilor sale poliade, şi nici chiar să intre în templul lor. Pentru ca zeii 
lui să nu vegheze decât asupra sa, trebuia ca numai acel oraş să le închine 
un cult. Nefiind cinstiţi decât aici, dacă voiau ca jertfele şi hecatombele — de 
care erau atât de dornici — să continue, erau siliţi să apere acel oraş, să-l 
ajute să dăinuie întru veşnicie, să fie bogat şi puternic. 

De obicei, zeii îşi dădeau multă osteneală pentru oraşul lor; Vergiliu 
arată cum „se străduie şi trudeşte” Junona pentru ca oraşul ei, Cartagina, să 
ajungă a fi stăpâna lumii. Fiecare dintre zei, asemenea Junonei înfăţişate de 
Vergiliu, dorea din răsputeri puterea şi măreţia cetăţii sale. Aceşti zei aveau 


aceleaşi interese ca şi oamenii, concetăţenii lor. În vreme de război, 
mergeau la luptă alături de ei. Un personaj dintr-o piesă de Euripide spune, 
în preajma unei bătălii: „Zeii ce luptă alături de noi nu sunt mai puţin 
puternici decât cei ce luptă alături de duşmanii noştri”. 

Cei din Egina nu porneau niciodată la război fără să ia cu ei statuile 
eroilor lor naţionali, Eacizii. Cei din Sparta îi luau cu ei în toate expedițiile 
pe Tindarizi. În mijlocul bătăliei, zeii şi cetăţenii se sprijineau unii pe alţii, 
şi victoria era a tuturor. Dacă, dimpotrivă, erau înfrânți în luptă, zeii erau cei 
vinovaţi; erau învinuiți că nu şi-au îndeplinit cum se cuvine îndatorirea de a 
apăra oraşul; uneori chiar cetăţenii le răsturnau altarele şi aruncau cu pietre 
în templele lor. 


Dacă un oraş era învins, se socotea că zeii au fost învinşi odată cu el. 
Dacă un oraş era capturat, înşişi zeii lui cădeau prizonieri. 

Este adevărat că, în această ultimă privinţă, opiniile erau nesigure şi 
diferite. Mulţi erau convinşi că un oraş nu putea fi niciodată capturat atâta 
vreme cât zeii săi continuau să sălăşluiască în el; oraşul era cucerit numai 
după ce zeii săi îl părăsiseră. Când Eneas îi vede pe greci devenind stăpânii 
Troiei, el spune că zeii oraşului au plecat, părăsindu-şi templele şi altarele. 
În Eschil, corul femeilor din Teba exprimă aceeaşi credinţă când, la 
apropierea duşmanului, îi conjură pe zei să nu părăsească oraşul. 

În virtutea acestei păreri, pentru a putea cuceri un oraş trebuia mai întâi 
să-i izgoneşti zeii. Romanii foloseau în acest scop o formulă din ritualurile 
lor, ce s-a păstrat datorită lui Macrobiu: „Pe tine, o, preamărite, ce ai sub 
protecţia ta această cetate, te rog, te ador, îţi cer favoarea să părăseşti acest 
oraş şi acest popor, să părăseşti aceste temple, aceste locuri sacre, şi, 
îndepărtându-te de ele, să vii la Roma, la mine şi la ai mei. Oraşul nostru, 
templele noastre, locurile noastre sacre să-ţi fie mai plăcute şi mai dragi; ia- 
ne sub paza ta. Dacă vei face astfel, voi întemeia un templu în cinstea ta. Or, 
anticii erau convinşi că există formule atât de eficace şi de puternice, încât, 
dacă erau rostite cu vânt cu cuvânt, fără nici o schimbare, zeul nu putea 
rezista cererii oamenilor. Zeul, astfel chemat, trecea deci de partea 
duşmanului, iar oraşul era cucerit. 


În Grecia întâlnim aceleaşi păreri şi obiceiuri asemănătoare, încă de pe 
vremea lui Tucidide, cei ce asediau un oraş îi invocau întotdeauna pe zeii 
acestuia, rugându-i să le îngăduie să-l cucerească. Adeseori, în loc să 
folosească o formulă prin care să-l atragă de partea lor pe zeu, grecii îi 


răpeau prin vicleşug statuia. Toată lumea cunoaşte legenda lui Ulise, care o 
fură pe zeiţa Pallas din Troia. În altă epocă, locuitorii din Egina, vrând să se 
războiască cu cei din Epidaur, răpiră mai întâi cele două statui protectoare 
ale acestui oraş şi le duseră în oraşul lor. 


Herodot povesteşte că atenienii voiau să se lupte cu cei din Egina; dar 
victoria era nesigură, căci Egina avea un erou protector foarte puternic şi 
care-i era foarte fidel: pe Eacus. Atenienii, după ce au cugetat îndelung, și- 
au amânat planul cu treizeci de ani; totodată, au înălţat în ţinutul lor o 
capelă în cinstea lui Eacus, închinându-i un cult. Erau convinşi că dacă 
acest cult continua fără întrerupere timp de treizeci de ani, zeul nu va mai 
aparţine celor din Egina, ci atenienilor. Li se părea, într-adevăr, că un zeu nu 
poate să accepte timp de atâţia ani atâtea jertfe grase, fără să se îndatoreze 
faţă de cei ce i le ofereau. Eacus va fi aşadar, credeau ei, silit în cele din 
urmă să nu-i mai protejeze pe cei din Egina şi să-i ajute pe atenieni să iasă 
victorioşi în lupta împotriva acestora. 

În Plutarh întâlnim o altă poveste asemănătoare. Solon voia ca Atena să 
devină stăpână peste mica insulă Salamina, care aparţinea în acea vreme 
megarienilor. A întrebat oracolul. Oracolul îi răspunse: „Dacă vrei să 
cucereşti insula, trebuie mai întâi să dobândeşti favoarea eroilor care o 
protejează şi sălăşluiesc pe ea”. Solon s-a supus; în numele Atenei, le 
închină jerfte celor doi eroi mai de seamă din Salamina. Aceştia nu au 
rezistat darurilor ce le erau oferite: trec de partea Atenei, iar insula, lipsită 
de protectori, a fost cucerită. 


În timp de război, pe când cei ce luau cu asalt oraşul încercau să pună 
stăpânire pe zeitățile lui, locuitorii oraşului asediat se străduiau, pe de altă 
parte, să le împiedice cu orice chip să plece. Uneori zeul era legat cu lanţuri. 
Alteori, era bine ascuns de orice privire, pentru ca duşmanul să nu-l poată 
găsi. Alteori, formulei prin care duşmanul încerca să-l seducă pe zeu i se 
opunea o altă formulă, ce avea virtutea de a-l reţine în oraş. Romanii 
închipuiseră un alt mijloc, ce şi se părea încă mai sigur: ei tăinuiau numele 
zeului pe care-l socoteau cel mai important şi mai puternic dintre toţi cei ce 
le protejau oraşul; socoteau că, dacă duşmanii nu vor putea niciodată să-i 
spună acestui zeu pe nume, el nu va trece niciodată de partea lor, iar oraşul 
nu va fi niciodată cucerit. 


Vedem din toate acestea ce ciudată idee îşi făceau anticii despre zei. 
Foarte multă vreme ei nu au conceput divinitatea ca pe o putere supremă. 


Fiecare familie şi-a avut religia ei casnică, fiecare cetate, religia ei 
naţională. Un oraş era ca o mică biserică ce-şi ajungea sieşi, cu zeii săi, 
dogmele sale şi cultul său. Aceste credinţe ne par astăzi foarte primitive, dar 
ele sunt cele ale poporului celui mai spiritualizat din acea vreme, şi au 
exercitat asupra acestui popor şi asupra poporului roman o influenţă atât de 
puternică, încât cele mai multe dintre legile şi instituţiile lor, precum şi cea 
mai mare parte din istoria lor îşi au obârşia în această influenţă. 


e CAPITOLUL VIle 
RELIGIA CETĂŢII ° 


a 1. OSPEŢELE PUBLICE = 


Am văzut mai sus că principala ceremonie a cultului casnic consta dintr- 
un ospăț numit sacrificiu. Prima formă pe care omul a conferit-o, după cit se 
pare, actului religios, a fost aceea de a mânca o hrană pregătită pe un altar. 
Nevoia de a intra în comunicare cu divinitatea a fost satisfăcută de acest 
ospăț, la care divinitatea era poftită, şi din care îşi lua partea ei. 


Principala ceremonie a cultului cetăţii era, de asemenea, un ospăț de 
aceeaşi natură; el trebuia săvârşit în comun, de către toţi cetăţenii, în cinstea 
divinităţilor protectoare. Obiceiul acestor ospeţe publice era răspândit în 
toată Grecia; se credea că salvarea cetăţii depinde de ele. 


Aflăm în Odiseea descrierea unuia dintre aceste ospeţe sacre: nouă mese 
lungi au fost aşternute pentru poporul din Pylos; la fiecare dintre ele sunt 
aşezaţi câte cinci sute de cetăţeni, şi fiecare grup a jertfit în cinstea zeilor 
câte nouă tauri. Acest ospăț, numit ospăţul zeilor, începe şi sfârşeşte prin 
libaţii şi rugăciuni. Anticul obicei al meselor luate în comun este semnalat 
şi de cele mai vechi tradiţii ateniene; se povestea că Oreste, după ce îşi 
ucisese mama, sosise la Atena chiar în momentul când cetatea, adunată în 
jurul regelui ei, era pe cale să săvârşească actul sacru. 

Regăsim Aceste mese publice şi pe vremea lui Xenofon; în anumite zile 
ale anului, oraşul jertfeşte numeroase victime, iar poporul îşi împarte carnea 
lor. Pretutindeni existau aceleaşi practici. 

Pe lângă aceste uriaşe banchete, la care participau toţi cetăţenii şi care 
nu puteau avea loc decât cu prilejul sărbătorilor celor mai de seamă, religia 


poruncea ca în fiecare zi să aibă loc o masa sacră. Câţiva bărbaţi aleşi de 
cetate trebuiau deci să mănânce împreună, în numele ei, în incinta 
pritaneului, în prezenţa vetrei sacre şi a zeilor protectori. Grecii erau 
convinşi că dacă acest ospăț nu ar fi avut loc fie şi numai o singură zi, statul 
era ameninţat a-şi pierde favoarea zeilor săi. 


La Atena, bărbaţii ce trebuiau să ia parte la masa comună erau 
desemnaţi prin tragere la sorţi, iar legea îi pedepsea cu severitate pe cei ce 
refuzau să se achite de această îndatorire. Cetăţenii care se aşezau în jurul 
mesei sacre erau înveşmântaţi, în vederea acelui eveniment, cu veşminte 
sacerdotale; erau numiţi paraziți; acest cuvânt, care a devenit mai târziu un 
termen de dispreţ, a fost la început un titlu sacru. Pe vremea lui Demostene, 
paraziţii dispăruseră, dar pritanii erau încă obligaţi să mănânce împreună în 
Pritaneu. În toate oraşele existau încăperi destinate acestor mese în comun. 

După felul cum se petreceau lucrurile în timpul acestor mese, e limpede 
că e vorba de o ceremonie religioasă. Fiecare comesean purta pe cap o 
cunună; într-adevăr, un obicei străvechi cerea ca aceia ce săvârşeau un act 
religios solemn să poarte pe cap cununi de frunze sau de flori. „Cu cât eşti 
mai bogat împodobit cu flori, se spunea, cu atât eşti mai sigur că vei fi mai 
pe placul zeilor; dar dacă le aduci sacrificii fără să fii încununat, îşi întorc 
faţa de la tine”. „O cunună, se mai spunea, este mesagera de bun augur pe 
care rugăciunea o trimite înaintea ei către zei”. Comesenii, pentru acelaşi 
motiv, erau îmbrăcaţi în largi veşminte albe: albul era culoarea sacră a 
anticilor, cea care plăcea zeilor. 


Masa începea întotdeauna cu o rugăciune şi libaţii; se cântau imnuri. 


Felurile de mâncare şi de vin erau cele hotărâte de ritualul fiecărei 
cetăţi. Ai fi săvârşit o gravă impietate, de care întreaga cetate ar fi răspuns 
în faţa zeilor săi, dacă te-ai fi îndepărtat oricât de puţin de obiceiurile 
strămoşilor, înfăţişându-te cu un nou fel de mâncare sau modificând ritmul 
imnurilor sacre. Religia stabilea până şi ce fel de vase trebuiau folosite, fie 
pentru fierberea şi coacerea alimentelor, fie pentru servirea lor la masă. În 
cutare oraş, pâinea trebuia aşezată în coşuri de aramă; în cutare altul, nu 
erau îngăduite decât vasele de lut. Însăşi forma plinilor era pentru totdeauna 
stabilită. Aceste reguli impuse de vechea religie au fost întotdeauna 
respectate, iar mesele sacre şi-au păstrat în continuare simplitatea lor 
iniţială. Credinţe, moravuri, stare socială, totul s-a schimbat în cele din 


urmă; dar aceste ospeţe au rămas neschimbate. Căci grecii şi-au respectat 
întotdeauna cu stricteţe religia lor naţională. 


Trebuie să adăugăm că după ce comesenii îşi îndepliniseră îndatoririle 
religioase mâncând alimentele prescrise, ei puteau de îndată să înceapă un 
nou ospăț, mai savuros şi care le era mai pe plac. Acest obicei era în mare 
cinste la Sparta. 


Obiceiul ospeţelor sacre era în vigoare în Italia nu mai puţin decât în 
Grecia. Aristotel spune că acest obicei exista încă în timpuri străvechi, la 
popoarele numite oenotrieni, osci, ausoni. Vergiliu vorbeşte de două ori 
despre el în Eneida; bătrânul Latinus îi primeşte pe trimişii lui Eneas dar nu 
în locuinţa sa, ci într-un templu „sfinţit de religia străbunilor; acolo au loc 
festinurile sacre după jertfirea victimelor; acolo toţi capii de familie se aşa/ă 
împreună la nişte mese lungi”. Mai departe, când Eneas ajunge la Evandru, 
îl găseşte pe acesta celebrând un sacrificiu; regele se află în mijlocul 
poporului său; toţi poartă cununi de flori; toţi, aşezaţi la aceeaşi masă, cântă 
un imn întru lauda zeului cetăţii. 

Acest obicei s-a perpetuat la Roma. Întotdeauna a existat aici o încăpere 
unde reprezentanţii curiilor au mâncat împreună. 


În anumite zile, Senatul lua parte la un ospăț sacrii ce avea loc la 
Capitoliu. La marile sărbători sacre, se aşterneau mese pe stradă, şi întreg 
poporul se ospăta împreună. La început, aceste mese erau prezidate de 
pontifi; mai târziu, de anumiţi preoţi numiţi epulones. 

Aceste vechi obiceiuri ne fac oarecum să înţelegem cât de strâns erau 
legaţi între ei membrii unei cetăţi. Asocierea umană era o religie; simbolul 
ei era o masă luată în comun. 


Să ne închipuim una din aceste mici societăţi primitive adunată, prin 
capii de familie, la una şi aceeaşi masă, fiecare comesean fiind înveşmântat 
în alb şi purtând pe frunte o cunună; toţi fac împreună libaţii, recită una şi 
aceeaşi rugăciune, cântă aceleaşi imnuri, mănâncă aceeaşi hrană, pregătită 
pe acelaşi altar; în mijlocul lor sunt prezenţi şi strămoşii, iar zeii protectori 
împart cu ei masa. lată de unde vine legătura intimă dintre membrii cetăţii. 
lar dacă asupra acesteia se abate vreun război, oamenii îşi vor aminti, după 
expresia unui autor antic, „că nu trebuie să-l părăseşti pe cel împreună cu 
care ai adus aceleaşi sacrificii şi ai făcut aceleaşi libaţii, pe cel cu care ai 
împărţit ospeţele sacre”. Aceşti oameni sunt legaţi între ei prin ceva mult 


mai puternic decât interesul, convenţia, obişnuinţa: prin comuniunea sacră 
pios săvârşită în prezenţa zeilor cetăţii. 


a 2. SĂRBĂTORILE ŞI CALENDARUL = 


Dintotdeauna şi in toate societăţile, omul a vrut să-şi cinstească zeii prin 
sărbători; a stabilit că vor fi anumite zile când sentimentul religios va domni 
în inima sa, fără a fi tulburat de trudă şi de gândurile pământeşti. Le-a dăruit 
astfel zeilor o parte din zilele vieţii sale. 

Fiecare oraş fusese întemeiat prin mijlocirea unor rituri care, în gândirea 
anticilor, aveau drept efect statornicirea zeilor naţionali în incinta oraşului. 
Virtutea acestor rituri trebuia reîntinerită în fiecare an printr-o nouă 
ceremonie religioasă; această sărbătoare era numită ziua natală; toţi 
cetăţenii erau obligaţi să o celebreze. 


Tot ce era sacru era prilej pentru o sărbătoare. Exista sărbătoarea 
incintei oraşului, amburbalia, cea a limitelor teritoriului, ambarvalia. În 
aceste zile, cetăţenii alcătuiau o mare procesiune, îmbrăcaţi în veşminte 
albe şi încununaţi cu frunze; dădeau înconjurul oraşului sau al întregului 
teritoriu pe care-l stăpâneau, cântând rugăciuni; în frunte mergeau preotii, 
mânând victimele ce urmau a fi jertfite la sfârşitul ceremoniei. 

Apoi venea sărbătoarea întemeietorului. Dar fiecare dintre eroii cetăţii, 
fiecare din acele suflete pe care oamenii le invocau spre a-i proteja avea 
cultul său: Romulus, şi Servius Tullius, şi încă mulţi alţii, printre care şi 
doica lui Romulus şi mama lui Evandru. Atena le consacrase câte o 
sărbătoare lui Gecrops, Erechteu, Tezeu; şi ea îi celebra pe fiecare dintre 
eroii ținutului, pe tutorele lui Tezeu, pe Euristeu, pe Androgeu, şi pe încă 
mulţi alţii. 

Mai erau şi sărbătorile muncilor agricole, cea a aratului, cea a 
semănatului, cea a culesului, cea a podgoriilor, în Grecia, ca şi în Italia, 
fiecare act din viaţa agricultorului era întovărăşit de sacrificii, iar muncile 
câmpului erau săvârşite în timp ce se recitau imnuri sacre. La Roma, preoţii 
fixau, în fiecare an, ziua când trebuia să înceapă culesul strugurilor, precum 
şi ziua când putea fi băut vinul cel nou. Totul era reglat de religie. Religia 
poruncea tăierea viței de vie, căci ea spunea: zeii nu primesc o libaţie făcută 
cu vinul unei viţe ce nu a fost tăiată. 


Întreaga cetate avea o sărbătoare pentru fiecare dintre divinităţile pe 
care le adoptase drept protectoarele ei, şi adeseori aceste divinităţi erau 


nespus de numeroase, pe măsură ce se introducea în cetate cultul unei noi 
divinităţi, trebuia găsită o nouă zi din an ce urma a-i fi consacrată. În timpul 
acestor sărbători religioase era interzis să lucrezi, trebuia să fii vesel, să 
participi la cântecele şi la jocurile publice. Religia adăuga: în aceste zile nu 
vă faceţi rău unii altora. 


Calendarul era constituit din succesiunea sărbătorilor religioase. De 
aceea era stabilit de preoţi. La Roma multă vreme nici nu a fost consemnat 
în scris: în prima zi a lunii, pontiful, după ce închinase o jertfă, chema 
poporul şi-i spunea ce sărbători vor fi în luna ce urma. Această chemare se 
numea calatio, de unde şi numele de calende, ce era dat acelei zile 25. 


Calendarul nu era reglat nici după cursul lunii, nici după cursul aparent 
al soarelui; el nu era reglat decât de legile religiei, legi misterioase pe care 
numai preoţii le cunoşteau. Uneori religia recomanda ca anul să fie mai 
scurt, iar alteori, mai lung. Ne putem face o idee despre calendarele 
primitive dacă ne gândim că la albani luna mai avea douăzeci şi două de 
zile, în timp ce luna martie avea treizeci şi şase. 


Calendarul unui oraş nu semăna câtuşi de puţin cu calendarul altui oraş, 
pentru că religia nu era aceeaşi, şi deci sărbătorile, ca şi zeii, erau altele. 
Anul nu avea aceeaşi durată în toate oraşele. Lunile nu purtau acelaşi nume; 
Atena le numea cu totul altfel decât Teba, iar Roma cu totul altfel decât 
Lavinium. Şi aceasta pentru că numele fiecărei luni era de obicei dat după 
principala sărbătoare din acea lună: or, sărbătorile nu erau aceleaşi. Cetățile 
nu se puneau de acord ca să înceapă anul în aceeaşi perioadă, şi nici ca să 
numere seria anilor cu începere de la o anumită dată. În Grecia, sărbătoarea 
Olympiei a devenit cu timpul o dată comună, ceea ce n-a împiedicat însă ca 
fiecare cetate să-şi aibă calendarul ei. În Italia, fiecare oraş număra anii cu 
începere din ziua întemeierii sale. 


2 3. CENSUL ŞI CEREMONIA PURIFICĂRII = 


Printre ceremoniile cele mai importante prescrise de religia cetăţii exista 
una numită ceremonia purificării. Ea avea loc în fiecare an la Atena; la 
Roma, în schimb, doar din patru în patru ani. Riturile respectate în cadrul ei 
şi chiar numele ce i se dădea arată că această ceremonie avea puterea de a 
şterge greşelile săvârşite de cetăţeni împotriva cultului. Într-adevăr, această 
religie atât de complicată era o veşnică pricină de spaimă pentru antici; 
deoarece credinţa şi puritatea intentiilor nu însemnau mare lucru, căci 


întreaga religie consta în practicarea minuțioasă a nenumărate prescripţii, 
oamenii se temeau neîncetat, fără îndoială, că sunt vinovaţi de vreo 
neglijenţa, de vreo omisiune sau de vreo eroare, şi niciodată nu erau cu totul 
siguri că împotriva lor nu este îndreptată mânia sau ura vreunui zeu. Pentru 
ca sufletul omului să fie liniştit, era nevoie ca din când în când să aibă loc 
un sacrificiu purificator. Magistratul însărcinat cu aducerea acestuia la 
îndeplinire (la Roma era cenzorul; înainte de cenzor fusese consulul; înainte 
de consul, regele) se asigura mai întâi, consultând auspiciile, că zeilor le era 
ceremonia pe plac. Apoi el chema poporul printr-un vestitor, ce se slujea de 
o formulă sacramentală. Toţi cetăţenii se adunau în ziua fixată în afara 
zidurilor. Acolo, păstrând cu toţii o tăcere deplină, participau la următoarea 
ceremonie: magistratul înconjura de trei ori adunarea, mânând trei victime, 
o oaie, un porc, un taur (suovetaurile); reunirea acestor trei animale 
constituia, atât la greci cât şi la romani, un sacrificiu purificator. Preoţi şi 
sacrificatori urmau procesiunea; după ce făcuse şi al treilea înconjur, 
magistratul rostea o formulă de rugăciune, şi sacrifica victimele. Din acea 
clipă orice pângărire era ştearsă, orice neglijenţă în exercitarea cultului, 
iertată, iar cetatea era împăcată cu zeii ei. 


Două lucruri erau necesare în vederea unui act de o asemenea natură şi 
importanţă: nici un străin nu avea voie să se strecoare printre cetăţeni, căci 
prezenţa sa ar fi tulburat şi ar fi profanat ceremonia; toţi cetăţenii trebuiau 
să fie de faţă, altminteri purificarea nu era desăvârşită. Această ceremonie 
religioasă era deci precedată de o numărătoare a cetăţenilor. La Roma şi la 
Atena aceasta era făcută cu mare grijă; este foarte probabil ca numărul lor 
să fi fost rostit de magistrat în cadrul formulei sacramentale; apoi era înscris 
în procesul verbal al ceremoniei, redactat de cenzor. 


Omul care nu se înscrisese era pedepsit prin pierderea cetăţeniei. 
Această severitate îşi are explicaţia ei. Omul care nu luase parte la actul 
religios, şi care, deci, nu fusese purificat, cel pentru care mi fusese spusă 
rugăciunea şi nu fuseseră jertfite victimele, nu mai putea fi un membru al 
cetăţii, în faţa zeilor, ce fuseseră prezenţi la ceremonie, el nu mai era 
cetăţean. 


Ne putem da seama cât de importantă era acea ceremonie dacă luăm în 
considerare puterea nemărginită de care dispunea magistratul ce o 
conducea, înainte de a începe sacrificarea animalelor, cenzorul orânduia 
poporul într-un anume fel: aici, senatorii, dincolo, cavalerii, ceva mai la o 
parte, triburile. Stăpân absolut peste acea zi, fixa locul fiecărui om în 


diferitele categorii. Apoi, după ce toată lumea se afla la locul pe care-i 
stabilise el, săvârşea actul sacru. Or, începând din acea zi şi până la lustraţia 
următoare, fiecare bărbat îşi păstra în cetate rangul pe care i-l atribuise 
cenzorul în timpul ceremoniei. Era senator, dacă fusese socotit în acea zi 
printre senatori; era cavaler, dacă figurase printre cavaleri. Ga simplu 
cetăţean, făcea parte din tribul în ale cărui rânduri fusese rânduit în acea zi; 
iar dacă magistratul nu-i dăduse voie să ia parte la ceremonie, el nu mai era 
nici măcar cetăţean. Aşadar, locul pe care fiecare îl ocupase în timpul 
actului religios şi unde fusese văzut de zei, era şi cel pe care-l avea în cetate 
timp de patru ani. De aici s-a tras imensa putere a cenzorilor. 


La această ceremonie asistau numai cetăţenii; dar nevestele, copiii, 
sclavii, bunurile lor, mobile şi imobile, erau purificate prin mijlocirea 
şefului de familie. lată de ce, înaintea sacrificiului, fiecare trebuia să 
comunice cenzorului ce persoane şi ce lucruri se aflau în dependenţa lui. 


Ceremonia purificării avea loc în timpul lui Augustus cu aceeaşi 
exactitate şi în respectul aceloraşi rituri ca şi în vremurile cele mai 
îndepărtate. Pontifii vedeau în ea un act religios; oamenii de stat o socoteau 
oricum o excelentă măsură administrativă. 


a 4. RELIGIA ÎN ADUNAREA CETĂ ŢENILOR, 
IN SENAT, LA TRIBUNAL, IN ARMATĂ: 
TRIUMFUL = 


Nu exista nici măcar un singur act din viaţa publică la care să nu fie 
făcuţi părtaşi şi zeii. Fiindcă era stăpânit de ideea că ei erau când cei mai 
buni protectori, când cei mai înverşunaţi duşmani, omul nu îndrăznea 
niciodată să întreprindă ceva fără să fie sigur că zeii îi sunt favorabili. 


Poporul nu se reunea decât în zilele îngăduite de religie. Dacă cetatea 
suferise o nenorocire într-o anume zi, cetăţenii erau convinşi că, în acea zi, 
zeii fuseseră fie mânioşi, fie absenţi; drept care se socotea că tot astfel sunt 
în fiecare an în acea zi anumită, din pricini ce nu le sunt cunoscute celor 
muritori. Acea zi era deci socotită pentru totdeauna ca fiind nefastă: nu avea 
loc atunci nici un fel de adunare, nici un fel de judecată, viaţa publică era 
suspendată. 


La Roma, înainte de a se intra într-o şedinţă publică, augurii trebuiau să 
dea asigurări că zeii sunt favorabili. Adunarea se deschidea printr-o 


rugăciune pe care o rostea augurul şi pe care consulul o repeta după el. 


Tot astfel se petreceau lucrurile şi la atenieni: adunarea se deschidea 
totdeauna printr-un act religios. Preoţii aduceau jertfe; apoi era desenat un 
mare cerc cu apa lustrală ce era vărsată pe pământ, iar cetăţenii se adunau în 
acest cerc. 


Inainte ca vreun orator să fi luat cuvântul, era rostită o rugăciune în faţa 
poporului, care o asculta în tăcere. Erau consultate şi auspiciile, şi dacă pe 
cer apărea vreun semn funest, adunarea se risipea pe dată. 


Tribuna era un loc sacru; oratorul nu urca aici decât după ce îşi pusese o 
cunună pe cap, şi multă vreme a domnit obiceiul ca să-şi înceapă discursul 
printr-o invocare a zeilor. 


Locul de întâlnire al senatului din Roma era totdeauna un templu. Dacă 
o şedinţă ar fi fost ţinută altundeva decât într-un loc sacru, deciziile luate în 
timpul ei nu ar fi avut nici o putere; căci ar fi fost luate fără ca zeii să fie de 
faţă. Înainte ca deliberările să înceapă, cel ce le prezida oferea o jertfă şi 
rostea o rugăciune, în sală se afla un altar peste care fiecare senator, când 
intra, răspândea o libaţie, invocându-i pe zei. 

Senatul din Atena semăna în această privinţă cu cel din Roma. Sala 
cuprindea, de asemenea, un altar, o vatră sacră. La începutul fiecărei şedinţe 
se săvârşea un act religios. Senatorii, pe măsură ce intrau, se apropiau de 
altar şi rosteau o rugăciune. 


În cetate dreptatea nu era împărţită — atât la Roma cit şi la Atena — decât 
în zilele indicate de religie ca fiind favorabile. La Atena, şedinţa 
tribunalului avea loc lângă un altar şi începea printr-un sacrificiu. Pe 
vremea lui Homer, judecătorii se adunau „într-un cerc sacru”. 


Festus spune că în ritualurile etruscilor se arăta felul cura. 'Trebuie 
întemeiat un oraş, cum trebuie sfinţit un templu, cum trebuie distribuite 
curiile şi triburile în cadrul unei adunări, cum trebuie orânduită o armată în 
Arederea unei bătălii. Toate acestea erau precizate în ritualuri, pentru că 
toate aveau o legătură cu religia. 


În timp de război, religia era cel puţin la fel de puternică pe cât era în 
timp de pace. Existau în oraşele italiene colegii de preoţi numiţi feciali, care 
prezidau, ca şi vestitorii, la greci, toate ceremoniile sacre prilejuite de 
întâlnirile între diferite neamuri. 


Un fecial, cu capul acoperit cu un văl de lână, după cum o cereau 
riturile, şi luându-i pe zei drept martori, declara război rostind o formulă 


sacramentală. În acelaşi timp, consulul, în costum sacerdotal, aducea jertfe 
şi, deschidea solemn templul divinității celei mai vechi şi celei mai venerate 
din Italia, templul lui Ianus. Înainte de a pleca într-o expediţie, armata fiind 
adunată, generalul rostea rugăciuni şi oferea jertfe. Tot astfel se petreceau 
lucrurile la Atena şi la Sparta. 


Armata aflată în campanie militară era însăşi imaginea cetăţii; religia o 
urma pretutindeni. Grecii duceau cu ei statuile zeilor lor. Întreaga armată 
greacă sau romană purta cu ea o vatră sacră în care era întreţinut zi şi noapte 
focul sacru. Armata romană era întovărăşită de auguri şi de pullarii; armata 
greacă de un ghicitor. 


Să privim o armată romană în momentul când se pregăteşte de luptă. 
Consulul cere să i se aducă un animal şi îl loveşte cu securea; victima cade: 
măruntaiele ei vor arăta care este voinţa zeilor. Un haruspiciu le cercetează 
şi, dacă semnele sunt favorabile, consulul face semn că bătălia poate să 
înceapă. Planurile cele mai iscusite, împrejurările cele mai favorabile nu 
slujesc la nimic dacă zeii nu îngăduie lupta. Esenţa artei militare la romani 
consta în a nu fi silit niciodată de către inamic să lupţi atunci când zeii nu-ţi 
erau prielnici. De aceea făceau zilnic din tabăra lor fel de citadelă. 


Să privim acum o armată grecească şi să luăm drept exemplu bătălia de 
la Plateea. Spartanii sunt aşezaţi în şir drept, fiecare la postul lui de luptă; 
fiecare poartă pe cap o cunună, iar cântăreții din flaut intonează imnuri 
religioase. Regele, aflat cu câţiva paşi îndărătul rândurilor de soldaţi, 
sacrifică animalele. Dar în măruntaie nu se citesc semne prielnice, şi trebuie 
aduse noi jertfe sunt jertfite atunci alte animale, rând pe rând. În tot acest 
răstimp, cavaleria persană se apropie, aruncă un nor de săgeți, mulţi 
spartani sunt ucişi. Dar armata spartană nu se clinteşte din loc, fără a se 
apăra măcar de săgețile duşmanului, fiecare soldat avându-şi scutul la 
picioare, aşezat pe pământ, aşteaptă ca zeii să le dea încuviințarea să 
pornească la luptă. În cele din urmă, în măruntaiele victimelor se ivesc 
semnele favorabile: atunci spartanii îşi ridică scuturile de jos, apucă săbiile, 
se luptă şi înving. 

După fiecare victorie era închinată o jertfă; aici trebuie căutată originea 
ceremoniei triumfului, atât de cunoscută la romani şi care nu era mai puţin 
răspândită la greci. Acest obicei rezultă din părerea ce punea victoria pe 
seama zeilor cetăţii, înaintea bătăliei, armata le adresa o rugăciune, 
asemănătoare cu cea pe care o citim în Eschil: „Dacă învingem şi dacă 


oraşul nostru e salvat, vă făgăduiesc vouă, zei ce locuiţi şi stăpâniţi 
pământurile noastre, să stropesc altarele voastre cu sângele oilor, să vă 
jertfesc tauri şi să aşez în templele voastre sfinte trofeele cucerite prin 
puterea lăncii”. În virtutea acestei făgăduieli, învingătorul era dator să 
închine jertfe. Armata se întorcea în acest scop în oraş; ea se ducea la 
templu, alcătuind o lungă procesiune şi cântând un imn sacru, thriambos. 


La Roma ceremonia era aproape aceeaşi. Armata se ducea în procesiune 
la principalul centru din oraş; preoţii mergeau în fruntea cortegiului, 
mânând animalele pentru sacrificiu. Odată ajuns la templu, generalul jertfea 
victimele în cinstea zeilor. Pe drum, soldaţii purtau o cunună, aşa cum se 
cuvenea, fiind vorba de o ceremonie sacră, şi cântau un imn, ca în Grecia. E 
adevărat că va veni o vreme când soldaţii nu vor şovăi să înlocuiască imnul 
prin cântece ostăşeşti sau prin vorbe batjocoritoare la adresa generalului lor. 
Dar vor păstra totuşi obiceiul de a repeta din când în când străvechiul 
refren, lo triumphe. De la acest refren sacru se trăgea şi numele ceremoniei. 


Astfel, în timp de pace, ca şi în timp de război, religia intervenea în 
toate actele umane. Ea era pretutindeni prezentă, ea îl învăluia pe om din 
toate părţile. 

Sufletul, trupul, viaţa particulară, viaţa publică, mesele, sărbătorile, 
adunările, tribunalele, războaiele, totul se afla sub stăpânirea religiei cetăţii. 
Ea reglementa toate acţiunile omului, dispunea de toate clipele vieţii sale, 
stabilea toate obiceiurile sale. Ea îl guverna pe om cu o autoritate atât de 
absolută, încât nimic din ce-l privea pe acesta nu mai rămânea în afara ei. 


Ar însemna să avem o idee foarte falsă despre natura omenească dacă 
am crede că această religie a anticilor era o impostură sau o comedie. 
Montesquieu pretinde că romanii nu-şi atribuiseră un cult decât pentru a 
ţine în frâu poporul. Nici o religie n-a avut vreodată o astfel de origine, şi 
orice religie care a ajuns să se sprijine doar pe acest motiv de utilitate 
publică nu a avut viaţă lungă. Montesquieu mai spune că romanii îşi puneau 
religia în slujba statului; mai adevărată este însă afirmaţia contrarie; când 
citeşti câteva pagini din Titus Livius e cu neputinţă să nu fii izbit de 
absoluta dependentă în care se aflau acei oameni faţă de zei. Nici romanii şi 
nici grecii nu au cunoscut acele jalnice conflicte dintre biserică şi stat, atât 
de obişnuite în alte societăţi. Dar acestea se explică doar prin faptul că la 
Roma ca şi la Sparta şi Atena, statul era aservit religiei. Nu pentru că ar fi 
existat vreodată vreun grup de preoţi care să-şi fi impus dominaţia. Statul 


antic nu se supunea unui sacerdoţiu, ci însăşi religiei sale. Acest stat şi 
această religie erau atât de contopite, încât era cu neputinţă nu numai un 
conflict între ele, ci însuşi faptul de a le deosebi era o imposibilitate. 


e CAPITOLUL VIII e 
RITUALURILE ŞI ANALELE ° 


Caracterul şi virtutea religiei anticilor nu constau în a înălța înţelegerea 
omenească până la conceperea absolutului, în a deschide spiritului însetat 
de cunoaştere un drum strălucitor, la capătul căruia să i se pară că întrevede 
divinitatea. Această religie era un conglomerat de credinţe mărunte, de 
practici mărunte, de rituri minuţios respectate, în care nu trebuia să cauţi 
nici un înţeles, nefiind necesar nici să reflectezi asupra lor şi nici să-ti dai 
prea bine seama de sensul lor. Cuvântul religie nu însemna ceea ce 
înseamnă pentru noi; astăzi prin acest cuvânt înțelegem un cuprins de 
dogme, o doctrină asupra lui Dumnezeu, un simbol de credinţă despre 
misterele ce sunt în noi şi în jurul nostru; acelaşi cuvânt însemna pentru 
antici un ansamblu de rituri, ceremonii, acte ţinând de un cult exterior. 
Doctrina avea prea mică importanţă; importante erau doar practicile; doar 
ele erau strict obligatorii. Religia era o legătură materială, ce-l înlănţuia pe 
om, făcând din el un sclav. Această legătură era făurită de omul însuşi şi 
totodată el îi era supus. Se temea de ea şi nu îndrăznea nici să judece cu 
propria-i minte, nici să discute, nici să privească lucrurile în faţă. Zei, eroi şi 
morţi cereau din parte-i un cult material, iar el le plătea ceea ce le datora, 
spre a-şi face din ei prieteni, şi, mai mult chiar, spre a nu-şi face din ei 
duşmani. 

Omul se bizuia prea puţin pe prietenia lor. Erau zei invidioşi, iuți la 
mânie, incapabili de ataşament şi de bunăvoință, în stare să se războiască 
oricând şi din orice cu omul. Nici zeii nu-l iubeau pe om, nici omul nu-şi 
iubea zeii. El credea în existenţa lor, dar uneori ar fi vrut ca ei să nu existe. 
El se temea chiar de zeii săi casnici şi ai neamului, fiindu-i întruna frică să 
nu fie trădat de ei. Principala sa grijă era să nu stârnească ura acestor făpturi 
invizibile, întreaga-i viaţă se străduia să le domolească mânia, paces 
deorum quaerere, zice poetul. Dar cum să le fie pe plac? Cum, mai ales, să 
fie sigur că le este pe plac şi că-i are de partea sa? Omul a crezut că găseşte 


soluţia în folosirea anumitor formule. Cutare rugăciune alcătuită din cutare 
cuvinte, avusese drept urmare succesul dorit; neîndoielnic deci că fusese 
auzită do zeu, că avusese o anumită influenţă asupra lui, că fusese 
puternică, mai puternică decât zeul, de vreme ce acesta nu-i putuse rezista. 
Termenii misterioşi şi sacri ai acestor rugăciuni au fost aşadar păstraţi cu 
grijă. După tată i-a repetat şi fiul. De îndată ce s-a inventat scrierea, omul i- 
a consemnat în scris. Fiecare familie, cel puţin fiecare familie religioasă, a 
posedat o carte unde erau înscrise formulele de care s-au slujit strămoşii ei 
şi care i-au înduplecat pe zei. Era o armă pe care omul o folosea împotriva 
nestatorniciei zeilor. Dar nu era voie să schimbi nici un cuvânt, ba nici 
măcar o singură silabă din această formulă, şi, mai cu seamă, trebuia 
respectat cu străşnicie ritmul în care era cântată. Altminteri rugăciunea îşi 
pierdea orice putere, iar zeii nu mai puteau fi influenţaţi. 


Dar „formula nu era de ajuns: pe lângă ea mai existau şi o seamă de acte 
exterioare ce trebuiau executate întocmai, în toate amănuntele lor. Cele mai 
mici gesturi ale sacrificatorului şi cele mai neînsemnate părţi din 
îmbrăcămintea sa trebuiau să se conformeze unor reguli stricte. Unui zeu 
trebuia să i te adresezi cu capul acoperit; 


altuia dimpotrivă, cu capul descoperit; altuia cu umărul acoperit de 
togă. În cursul unor anumite ritualuri trebuia să fii desculţ. Unele rugăciuni 
nu aveau putere decât dacă cel ce le rostise se rotea apoi de la stânga spre 
dreapta. Specia de animal ce trebuia sacrificat, culoarea blănii acestuia, 
felul cum urma a fi spintecat, forma cuţitului, lemnul la a cărui flacără avea 
să fie friptă carnea, totul era stabilit cu de-amănuntul, pentru fiecare zeu în 
parte, de către religia fiecărei familii şi a fiecărei cetăţi. Zadarnic oferea 
zeilor din toată inima şi cu fervoare animalele cele mai grase; dacă unul 
dintre nenumăratele rituri ale sacrificiului era neglijat, sacrificiul nu mai 
avea nici o valoare. Cea mai mica încălcare a regulii făcea dintr-un act sacru 
un act nelegiuit. Cea mai neînsemnată modificare tulbura pe de-a-ntregul 
religia patriei, preschimbându-i pe zeii protectori în duşmani înverşunaţi. 
lată de ce preotul ce aducea la Atena fie şi cea mai neînsemnată modificare 
riturilor străvechi era pedepsit cu cea mai mare severitate; iată de ce senatul 
Romei îi dădea jos din rangul lor pe consulii şi dictatorii ce săvârşiseră până 
şi cea mai mică greşeală în cursul unui sacrificiu. 
Toate aceste formule şi practici fuseseră lăsate drept moştenire de către 
strămoşi, care le puseseră la încercare şi în faţa cărora îşi dovediseră 
eficacitatea. Trebuia să te bizui pe ceea ce făcuseră strămoşii, şi suprema 


pietate consta în a face ca şi ei. Faptul că o credinţă se schimba era aproape 
lipsit de importanţă: credinţa se putea modifica în chip liber de-a lungul 
secolelor, căpătând cele mai diferite forme, în funcţie de cugetarea 
înţelepţilor sau de imaginaţia populară. Dar lucrul cel mai important era ca 
formulele să nu fie uitate şi ca riturile să nu fie modificate. De aceea fiecare 
cetate avea o carte unde totul era consemnat şi păstrat. 


Obiceiul cărţilor sacre era universal la greci, la romani, la etrusci. 
Uneori ritualul era scris pe tăblițe de lemn; uneori pe pânză; 


Atena îşi grava riturile pe foi de aramă sau pe stele de piatră, ca să 
dăinuie veşnic. Roma poseda cărţi ale pontifilor, cărţi ale augurilor, cartea 
de ceremonii, precum şi o culegere de Indigitamenta. Fiecare oraş îşi avea 
de asemenea colecţia proprie de imnuri străvechi închinate zeilor săi; limba 
suferea schimbări odată cu moravurile şi credinţele, dar cuvintele şi ritmul 
acestor imnuri rămâneau întru totul aceleaşi; în timpul sărbătorilor erau 
cântate în continuare, chiar dacă nu mai erau înţelese. 


Aceste cărţi şi aceste cânturi scrise de preoţi, erau păstrate de ei cu 
foarte mare grijă. Străinilor nu le erau arătate niciodată. A dezvălui un rit 
sau o formulă era totuna cu a trăda religia cetăţii şi a-ţi lăsa zeii pradă 
duşmanului. Din dorinţa de a le păzi şi mai bine erau ascunse chiar şi de 
locuitorii cetăţii, numai preoţii având dreptul de a le cunoaşte. 


Aceste popoare socoteau că tot ce este străvechi este vrednic de respect 
şi sacru. Gând un roman voia să spună că ţine foarte mult la un anume lucru 
se exprima astfel: Acest lucru este pentru mine asemenea unui lucru 
străvechi. Grecii foloseau o expresie asemănătoare. Oraşele ţineau foarte 
mult la trecutul lor, pentru că în trecut ele aflau atât originea cât şi toate 
regulile religiilor. Ele simțeau nevoia să-şi amintească, pentru că întregul 
lor cult se întemeia pe amintiri şi pe tradiţii. De aceea istoria avea pentru 
antici mult mai multă importanţă decât pentru noi. Ea a existat înainte de 
Herodot sau de Tucidide; scrisă sau nescrisă, simplă tradiţie orală sau carte, 
ea a fost contemporană cu naşterea cetăților. Nu exista nici un oraş, oricât 
de mic şi de necunoscut, care să nu acorde cea mai mare atenţie păstrării 
amintirii a ceea ce se petrecuse în sânul lui. Şi asta nu din vanitate, ci pentru 
că aşa cerea religia. Fiecare oraş socotea că nu are dreptul să uite nici cel 
mai mic amănunt din trecutul lui; căci tot ce i se întâmpla avea o legătură 
oarecare cu cultul său. 


Istoria începea prin actul întemeierii, spunând numele sacru al 
întemeietorului. Ea continua prin legenda zeilor cetăţii şi cea a eroilor 
protectori. Li învăţa pe oameni data, originea, raţiunea fiecărui cult, 
explicându-i riturile obscure, în ea erau consemnate minunile făcute de zeii 
ținutului şi prin care îşi manifestaseră puterea, bunătatea sau mânia. Erau 
descrise, de asemenea, ceremoniile, prin care preoţii au îndepărtat cu 
iscusinţă o prevestire rea sau au potolit mânia zeilor. Erau notate şi 
epidemiile ce au izbucnit în cetate, precum şi formulele sacre prin care au 
fost vindecate, în ce zi a fost sfinţit un templu şi pentru care pricină un 
sacrificiu sau o sărbătoare au fost instituite. Erau înscrise aici toate 
evenimentele ce aveau un raport oarecare cu religia, războaiele victorioase 
ce dovedeau că zeii au sărit in ajutorul cetăţii şi în care au luptat adeseori 
înşişi aceşti zei, înfrângerile ce le vădeau mânia şi în urma cărora a fost 
instituit un sacrificiu de ispăşire. Toate acestea erau înscrise în carte spre 
învăţătura şi întru pietatea urmaşilor. Această istorie era dovada materială a 
existenţei zeilor naţionali; căci întâmplările pe care le cuprindea erau forma 
vizibilă sub care aceşti zei se arătaseră din veac în veac. Printre aceste fapte 
chiar, multe prilejuiau ele însele aniversări, adică sacrificii, sărbători, jocuri 
sacre. Istoria cetăţii îi spunea cetăţeanului tot ce trebuia să creadă şi tot ce 
trebuia să adore. 


De aceea această istorie era scrisă de preoţi. Roma avea analele 
pontifilor; preoţii sabini, preoţii samniţi, preoţii etrusci aveau, de asemenea 
propriile lor anale. De la greci ne-a rămas amintirea unor cărţi sau anale 
sacre existente la Atena, Sparta, Delfi, Naxos, Tarent. Când Pausanias a 
străbătut Grecia, pe vremea împăratului Hadrian, preoţii din fiecare oraş i- 
au istorisit vechile întâmplări din acele locuri; ei nu le inventau; le aflaseră 
din analele lor. 


Acest fel de istorie avea un caracter cu totul local. Ea începea cu 
întemeierea, pentru că tot ce era anterior acestei date nu interesa câtuşi de 
puţin Cetatea; 

şi de aceea anticii au ignorat cu desăvârşire originile neamului lor. 
Această istorie nu consemna decât evenimentele ce au avut legătură directă 
cu cetatea, toate celelalte fiind cu totul lăsate la o parte. Fiecare cetate îşi 
avea istoria ei specială, aşa cum îşi avea religia şi calendarul propriu. 

Probabil că aceste anale ale oraşelor erau foarte aride, foarte bizare în 
ceea ce priveşte fondul şi forma. Nu erau operă de artă ci operă religioasă. 


Mai târziu s-au ivit scriitorii, povestitori ca Herodot, gânditori ca Tucidide. 
Istoria a scăpat atunci din mâinile preoţilor şi s-a transformat. Din 
nefericire, aceste frumoase şi strălucite scrieri ne fac însă să regretăm 
vechile arhive ale oraşelor şi tot ceea ce ele ne-ar fi putut spune despre 
credinţele şi viaţa intimă a anticilor. Aceste nepreţuite documente, ce par a 
fi fost ţinute secrete, ce nu ieşeau niciodată din sanctuare, care nu erau 
niciodată copiate şi pe care le citeau numai preoţii au pierit toate, şi nu ne-a 
mai rămas despre ele decât o slabă amintire. 


Este adevărat că această amintire are o mare valoare pentru noi. Fără ea 
am fi poate îndreptăţiţi să refuzăm tot ceea ce Grecia şi Roma ne povestesc 
despre istoria lor străveche; toate aceste povestiri ce ne par astăzi atât de 
puţin verosimile, pentru că sunt atât de deosebite de obiceiurile noastre şi de 
felul nostru de a gândi şi de a acţiona, ar putea trece drept rodul imaginaţiei 
oamenilor. Dar această amintire ce ne-a rămas cu privire la existenţa 
vechilor anale ne arată cel puţin respectul pios al anticilor faţă de istoria lor. 
Ştiu că în aceste arhive faptele erau înscrise cu religiozitate, pe măsură ce se 
produceau. Fiecare pagină din aceste cărţi sacre era contemporană cu 
evenimentul pe care-l povestea. Materialmente era cu neputinţă ca aceste 
documente să fie alterate; căci erau păzite de preoţi, iar religia era cum nu 
se poate mai interesată ca ele să rămână neschimbate. Nu-i era uşor nici 
măcar pontifului, pe măsură ce scria rândurile, să insereze cu bună ştiinţă 
faptele potrivnice adevărului. Căci exista credinţa că orice întâmplare venea 
de la zei, că dezvăluia voinţa lor, că era un prilej de a zămisli, întru folosul 
generaţiilor viitoare, amintiri pioase şi acte sacre. Orice întâmplare ce avea 
loc în cetate făcea pe dată parte din religia viitorului, înţelegem deci lesne 
cum asemenea mentalitate putea isca multe erori involuntare, rezultând din 
credulitatea oamenilor şi din predilecţia lor pentru caracterul miraculos al 
credinţei în zeii neamului; dar niciodată nu poate fi vorba de o minciună 
voită; căci aceasta ar fi constituit o nelegiuire faţă de zei, prihănind 
sacralitatea analelor şi alterând religia. Putem deci crede că, chiar dacă o 
bună parte din ceea ce era scris în aceste cărţi nu era adevărat, preotul 
socotea că tot ce se află aici este cel mai curat adevăr. Or, pentru istoricul ce 
caută să străpungă întunericul ce învăluie acele timpuri străvechi, faptul că 
ştie că are de a face eventual cu erori, dar nu cu falsuri, constituie un 
puternic motiv de încredere. Aceste erori fiind contemporane cu străvechile 
timpuri pe care le studiază, pot să-i dezvăluie, dacă nu chiar întâmplările 


însele, în cele mai mici amănunte ale lor, cel puţin credinţele sincere ale 
oamenilor. 


Alături de anale, de documentele scrise şi autentice mai există şi o 
tradiţie orală, perpetuată de locuitorii cetăţii: nu tradiţia vagă şi indiferentă 
pe care o cunosc timpurile moderne, ci tradiţia scumpă oraşelor, ce nu varia 
în funcţie de imaginaţia fiecărui individ, şi pe care nu aveai dreptul să o 
modifici; căci ea făcea parte din cult şi era alcătuită din povestiri şi cântece 
ce se repetau de la an la an, cu prilejul sărbătorilor religioase. Aceste imnuri 
sacre şi imuabile fixau amintirile trecutului şi reînviau întruna tradiţia. 


Nu putem crede, fără îndoială, că această tradiţie era tot atât de exactă 
ca şi analele. Dorinţa de a-i lăuda pe zei putea fi mai puternică decât 
dragostea de adevăr. Totuşi, ea reflecta, probabil, conţinutul analelor, 
aflându-se de obicei, în deplin acord cu ele. Căci acestea erau scrise de 
aceiaşi preoţi ce vegheau la buna desfăşurare a sărbătorilor în timpul cărora 
erau cântate povestirile străvechi. 


A venit de altminteri o vreme când aceste anale au fost divulgate; Roma 
le-a publicat în cele din urmă pe ale sale; au fost cunoscute şi analele 
celorlalte oraşe italiene; preoţii din oraşele greceşti au început să 
povestească întâmplările cuprinse în analele acestor oraşe. Aceste 
monumente autentice au fost studiate şi cercetate. S-a alcătuit astfel o 
şcoală de erudiţii începând cu Varro şi cu Verrius Flaccus, şi terminând cu 
Aulus Gellius şi Macrobius. Întreaga istorie antică a fost astfel dezvăluită. 
Au fost corectate cele câteva erori ce se strecuraseră în cadrul tradiţiei, şi pe 
care istoricii epocii precedente le repetaseră; s-a aflat, de exemplu, că 
Porsenna cucerise Roma şi că galii fuseseră plătiţi cu aur. A început astfel 
perioada criticii istorice. Or, merită să observăm că o asemenea critică, ce 
urca până la izvoare şi studia analele, n-a întâlnit aici nimic care să-i dea 
dreptul să nege edificiul istoric construit de istorici ca Herodot şi ca Titus 
Livius. 


e CAPITOLUL IX: 
GUVERNAREA CETĂŢII. REGELE ° 


s 1. AUTORITATEA RELIGIOASĂ A REGELUI 


D 


Nu trebuie să ne închipuim că o cetate, în momentul când ia naştere, 
deliberează asupra ocârmuirii pe care urmează să o aibă, îşi caută şi îşi 
discută legile, îşi alcătuieşte instituţiile. Nu astfel s-au zămislit legile şi s-au 
întemeiat ocârmuirile. Instituţiile politice ale cetăţii s-au născut odată cu 
cetatea însăşi, în chiar ziua naşterii ei; fiecare membru al cetăţii le purta în 
ei însuşi; căci ele se aflau în germene în credinţele şi religia fiecărui om. 


Religia prescria ca vatra sacră să aibă totdeauna un preot suprem. Ea nu 
admitea ca autoritatea sacerdotală să fie împărţită. Vatra casnică avea un 
mare preot, care era tatăl familiei; vatra curiei îşi avea curionul sau 
fratriarcul său; fiecare trib avea o căpetenie religioasă, căreia atenienii îi 
spuneau regele tribului. Religia cetăţii trebuia să aibă un pontif. 


Preotul vetrei publice purta numele de rege. Uneori i se acordau şi alte 
titluri: fiindcă înainte de orice era preotul pritaneului, grecii îl numeau 
pritan; uneori îi mai spuneau şi arhonte. Sub aceste nume diferite, rege, 
pritan, arhonte, trebuie să desluşim un personaj care este mai ales căpetenia 
cultului; el întreţine focul din vatra sacră, aduce jertfe şi rosteşte 
rugăciunile, ocupă locul cel mai de cinste în timpul ospeţelor religioase. 


Este mai mult decât evident că vechii regi ai Greciei şi ai Italiei erau în 
egală măsură preoţi şi regi. Citim în Aristotel: „Cei ce se îndeletniceau cu 
sacrificiile publice aduse de cetate sunt, după obiceiul religios, nu preoţi 
anume învestiţi în acest scop, ci acei oameni ce-şi capătă demnitatea de la 
vatra sacră şi pe care-i cunoaştem sub numele fie de regi, fie de pritani, fie 
de arhonţi”. Astfel se exprimă Aristotel, adică omul care a cunoscut cel mai 
bine felul cum erau constituite cetăţile greceşti. Acest pasaj în care lucrurile 
sunt spuse cu atâta precizie dovedeşte mai întâi că cele trei cuvinte (rege, 
pritan, arhonte) au fost multă vreme sinonime; dovadă că un străvechi 
istoric, Charon din Lampsak, scriind o carte despre regii Lacedemoniei, a 
intitulat-o: Arhonţi şi pritani ai lacedemonienilor. El mai arată aici şi că 
personajul ce era desemnat printr-unul din aceste trei nume, ba poate chiar 
prin toate trei în acelaşi timp, era preotul cetăţii, şi că demnitatea şi puterea 
sa îşi aflau izvorul în cultul vetrei sacre. 


Acest caracter sacerdotal al regalității aflată la începuturile ei este arătat 
în chipul cel mai limpede de către scriitorii antici, în Eschil, fiicele lui 


Danaos i se adresează regelui Argosului în următorii termeni: „Tu eşti 
pritanul suprem şi tu veghezi peste vatra sacră a acestui ţinut”. În Euripide, 
Oreste, după ce şi-a ucis mama, îi spune lui Menelaos: „Este drept ca eu fiul 
lui Agamemnon, să domnesc peste Argos”. lar Menelaos îi răspunde: „Se 
cuvine oare ca tu, un ucigaş să atingi vasele cu apă lustrală pregătite în 
vederea jertfelor? Se cuvine oare ca tu să spinteci animalele?”. 


Principala funcţie a regelui consta deci în săvârşirea ceremoniilor 
religioase. Un străvechi rege din Sicyone a fost dat jos de pe tron pentru că, 
pătându-şi mânile cu sângele unei crime, nu mai avea dreptul să închine 
jertfe zeilor. Nemaiputând fi preot, nu mai putea fi nici rege. 


Homer şi Vergiliu ni-i arată pe regi luând neîncetat parte la ceremoniile 
sacre. Ştim, datorită lui Demostene, că vechii negi ai Atticei aduceau ei 
înşişi toate jertfele prescrise de religia cetăţii, iar datorită lui Xenofon, că 
regii Spartei erau căpeteniile religiei lacedemoniene. Lucumonii etrusci 
erau în acelaşi timp magistrați, şefi militari, pontifi. 

Nu altfel s-au petrecut lucrurile cu regii Romei. Tradiţia îi reprezintă 
totdeauna ca preoţi. Primul dintre ei a fost Romulus, ce „cunoştea ştiinţa 
augurală şi care a întemeiat oraşul respectând anumite rituri religioase. Cel 
de-al doilea a fost Numa; „el îndeplinea, spune Titus Livius, aproape toate 
funcţiile sacerdotale; dar tot el a prevăzut că urmaşii săi, luptând adeseori în 
diferite războaie, nu se vor putea dedica totdeauna îndeletnicirilor sacre; 
drept care a hotărât ca flaminii să-i înlocuiască pe regi când aceştia vor lipsi 
de la Roma”. Sacerdoţiul roman nu era, aşadar, decât un fel de prelungire a 
regalității din primele timpuri. 

Aceşti regi-preoţi erau înscăunaţi cu un ceremonial religios. Noul rege, 
condus pe vârful colinei Capitoliului se aşeza pe un jilţ de piatră, cu faţa 
întoarsă către miazăzi. La stânga lui stătea un augur, cu capul acoperit cu 
bentiţele sacre, şi ţinând în mână bastonul augural. El desena în văzduh 
anumite linii, rostea o rugăciune şi, punându-şi mâna pe creştetul regelui îi 
ruga pe zei să dea de veste printr-un semn vizibil că acea căpetenie le era pe 
plac. Apoi, de îndată ce un fulger sau un stol de păsări arătau că zeii îşi 
dăduseră asentimentul, noul rege îşi lua în stăpânire tronul. Titus Livius 
«descrie ceremonia înscăunării lui Numa; Dionysios din Halicarnas ne 
asigură că ea a avut loc întocmai pentru toţi regii şi, după regi, pentru toţi 
consulii; şi mai adaugă că era practicată chiar şi în vremea sa 10. Un 
asemenea obicei îşi avea temeiul lui: cum regele urma să fie şeful suprem al 


religiei şi cum de rugăciunile şi de jertfele închinate zeilor de către el 
depindea salvarea cetăţii, cetăţenii aveau tot dreptul să se asigure mai întâi 
dacă acest rege era acceptat de zei. 

Anticii nu ne spun cum erau înscăunaţi regii Spartei; ei ne spun totuşi că 
avea loc cu acel prilej o ceremonie religioasă. Ne dăm chiar seama, datorită 
unor străvechi obiceiuri ce au dăinuit până la sfârşitul istoriei Spartei, că 
această cetate voia să fie pe deplin sigură că regii săi erau pe placul zeilor. 
De aceea îi întreba în această privinţă pe zeii înşişi, cerându-le „un semn 
semeion”. După Plutarh, iată în ce consta acel semn: „La fiecare nouă ani, 
eforii aleg o noapte foarte luminoasă, dar fără lună, şi se aşază să aştepte în 
tăcere, cu ochii ţintiţi către cer. Dacă văd o stea străbătând cerul de la un 
capăt la altul, înseamnă că regii lor sunt vinovaţi prin cine ştie ce faptă faţă 
de zei. Atunci îi suspendă din funcţia lor regală, până când oracolul din 
Delfi spune că o pot exercita din nou”. 


2 2. AUTORITATEA POLITICĂ A REGELUI = 


Tot astfel cum în familie autoritatea era nedespărţită de sacerdoţiu, iar 
tatăl, ca mai marele cultului domestic, era în acelaşi timp judecător şi 
stăpân, tot astfel marele preot al cetăţii era totodată şi căpetenia ei politică. 
După cum spune Aristotel, demnitatea aceasta îi era conferită de altar. 
Asemenea suprapunere ce are loc între sacerdoţiu şi putere nu trebuie să ne 
surprindă. O aflăm la originea majorităţii societăţilor, fie că, pe când 
popoarele se aflau în perioada copilăriei lor, ele nu puteau fi supuse decât 
prin religie, fie că biata noastră fire simte nevoia să nu asculte de nici o altă 
stăpânire în afară de cea exercitată de o idee morală. 


Am arătat că religia cetăţii era prezentă în fie-l care amănunt al vieţii. 
Omul simţea clipă de clipă că depinde de zei, şi, deci, de preotul ce se afla 
între aceştia şi el însuşi. Acest preot veghea asupra focului sacru; şi, după 
cum spune Pindar, cultul lui de fiecare zi salva zilnic cetatea de la pieire. El 
cunoştea formulele de rugăciune, cărora zeii nu li se puteau împotrivi; în 
preajma luptei, el spinteca victima şi aducea asupra armatei protecţia zeilor. 
Era deci firesc ca un om înarmat cu o asemenea putere să fie acceptat şi 
recunoscut drept căpetenie. Religia fiind prezentă în cârmuirea politică, în 
justiţie, în războaie, preotul a fost în mod necesar magistrat, judecător şi 
căpetenie militară. „Regii Spartei, spune Aristotel, au trei atribuţii: aduc 


jertfe, conduc războaiele, împart dreptatea”. Dionysios din Halicarnas se 
exprimă în aceeaşi termeni cu privire la regii Romei. 


Regulile foarte simple pe care se întemeia această monarhie au fost 
repede instituite; ele au decurs din însăşi regulile cultului, întemeietorul ce 
pusese temelia vetrei sacre a devenit în chip firesc primul său preot. La 
origine regula constantă de transmitere a acestui cult era ereditatea; 
indiferent dacă focul sacru aparţinea unei familii sau unei cetăţi, religia 
prescria ca obligaţia de a-l întreţine să treacă totdeauna din tată în fiu. 
Sacerdoţiul a fost aşadar ereditar şi, odată cu el a fost ereditară şi puterea. 


O trăsătură binecunoscută a vechii istorii a Greciei dovedeşte în chip 
izbitor că regalitatea a aparţinut, la origine, omului care întemeia vatra sacră 
a cetăţii. Se ştie că populaţia coloniilor ioniene nu era alcătuită din atenieni, 
fiind un amestec de pelasgi, eolieni, abanţi, cadmeeni. Totuşi, vetrele sacre 
ale noilor cetăţi au fost întemeiate de membrii familiei religioase Codrus. 
Drept urmare, aceşti coloni, în loc să aibă căpetenii din neamul lor, pelasgii 
un pelasg, eolienii un eolian, abanţii un abant, i-au avut ca regi în cele 
douăsprezece oraşe ale lor pe codrizi. Este sigur că aceste personaje nu-şi 
dobândiseră autoritatea prin forţă, căci erau aproape singurii atenieni din 
această mare aglomeraţie umană. 


Dar cum ei au întemeiat vetrele, tot ei trebuiau să întreţină focul sacru 
din ele. Le-a fost deci conferită regalitatea, care a rămas ereditară în cadrul 
familiei lor. Battos întemeiase cetatea Cyrene din Africa: batizii au fost 
vreme îndelungată regi. Protis întemeiase Marsilia: protiazii au exercitat 
aici sacerdoţiul din tată-n fiu, bucurându-se de mari privilegii. 


În aceste vechi cetăţi nimeni nu a ajuns căpetenie şi rege prin forţă. Nu 
putem deci spune că primul rege de aici a fost şi un mare soldat. Autoritatea 
a decurs aşa cum spune limpede Aristotel, din cultul vetrei sacre. Religia l-a 
impus pe rege în cetate aşa cum îl impusese pe şeful familiei în casă. 
Credinţa, indiscutabila şi imperioasa credinţă, spunea că preotul ereditar al 
vetrei sacre era depozitarul lucrurilor sfinte şi paznicul zeilor. Cum să nu te 
fi supus unui asemenea om? Un rege era o fiinţă sacră: basileis hieroi, zice 
Pindar. Ceilalţi vedeau în el dacă nu chiar un zeu, cel puţin pe „omul cel 
mai puternic, singurul capabil să conjure mânia zeilor”, pe omul fără de 
care nici o rugăciune nu era eficace, nici un sacrificiu nu era acceptat. 

Această regalitate pe jumătate religioasă şi pe jumătate politică se 
instaurează în toate oraşele, încă de la întemeierea lor, fără eforturi din 


partea regilor, fără rezistenţă din partea supuşilor. Nu vedem la originea 
popoarelor antice fluctuațiile şi luptele ce marchează naşterea dificilă a 
societăţilor moderne. Ştim cât de mult timp a trebuit să treacă după căderea 
imperiului roman, până când societatea devenită haotică a intrat pe făgaşul 
unor noi reguli. Europa a văzut timp de mai multe secole, mai mulţi principi 
ce se opuneau unul altuia, disputându-şi cârmuirea popoarelor, în timp ce 
popoarele refuzau uneori orice organizare socială. Un asemenea spectacol 
nu poate fi văzut nici în vechea Grecie şi nici în vechea Italie; istoria lor nu 
începe prin conflicte; revoluțiile nu se ivesc decât la sfârşitul ei. 


La aceste populaţii societatea s-a format lent, în decursul multor ani, 
treptat, trecând de la familie la trib şi de la trib la cetate, dar fără zguduiri şi 
fără lupte. Regalitatea s-a întemeiat în chip firesc, mai întâi în familie, apoi 
în cetate. Ea nu a fost rodul închipuirii câtorva ambiţioşi; s-a născut dintr-o 
necesitate ce le era evidentă tuturor. Timp de multe secole a fost paşnică, 
onorată, bucurându-se de deplină ascultare. Regii nu aveau nevoie de o 
forţă materială; ei nu aveau nici armată nici mijloace băneşti; dar 
sprijinindu-se pe credinţe, ce aveau putere asupra sufletului, autoritatea lor 
era sfântă şi inviolabilă. 

Mai târziu, o revoluţie, despre care vom vorbi în cele ce urmează, a 
răsturnat regalitatea din toate oraşele. Dar, căzând, ea nu lăsă nici o ură în 
sufletele oamenilor. Ea nu a cunoscut niciodată acel dispreţ amestecat cu 
mânie ce se abate totdeauna asupra, oricărei măreţii doborâte. Respectul şi 
afecțiunea oamenilor au rămas legate de amintirea ei. În Grecia s-a putut 
vedea chiar un lucru rar întâlnit în istorie; în oraşele unde familia regală nu 
se stinsese, nu numai că ea nu a fost expulzată, dar aceiaşi oameni care o 
lipsiseră de putere au continuat să o cinstească. La Efes, la Marsilia, la 
Cyrene, familia regală, acum fără nici o putere, era înconjurată cu respect 
de către popor, păstrând chiar titlul şi însemnele regalității. 


Popoarele au instaurat regimul republican; dar numele de rege nu numai 
că nu a devenit un cuvânt de injurie, ci, dimpotrivă, a rămas un titlu venerat. 
Se spune de obicei că acest cuvânt era socotit odios şi vrednic de dispreţ: ce 
greşeală! Romanii, în rugăciunile lor, îi numeau pe zei, regi. Uzurpatorii n- 
au îndrăznit niciodată să ia acest titlu nu pentru că era socotit odios, ci mai 
curând pentru că era sacru. În Grecia, monarhia a fost de mai multe ori 
restabilită în oraşe; dar noii monarhi nu şi-au arogat niciodată dreptul de a fi 
numiţi regi şi s-au mulţumit cu numele de tirani. Diferenţa dintre cele două 
nume nu consta în mai multele sau mai puţinele calităţi morale ale 


suveranului; un principe bun nu era neapărat numit rege, după cum nici un 
principe rău nu era neapărat numit tiran; deosebirea dintre cei doi se raporta 
la religie. Primii regi îndepliniseră funcţia de preoţi şi îşi deţineau 
autoritatea de la vatra sacră; tiranii din epoca următoare nu erau decât 
căpetenii politice şi nu îşi dobândiseră puterea decât prin forţă sau prin 
faptul de a fi fost aleşi. 


e CAPITOLUL Xe 
MAGISTRATUL ° 


Îmbinarea autorităţii politice şi sacerdotale în unul şi acelaşi personaj nu 
a încetat odată cu dispariţia regalității. Revoluţia, care a instaurat regimul 
republican, nu a separat aceste funcţii, a căror îmbinare părea cu totul 
firească şi era pe atunci legea fundamentală a societăţii omeneşti. 
Magistratul care l-a înlocuit pe rege a fost, ca şi el, un preot, şi totodată o 
căpetenie politică. 

Uneori acest magistrat anual a păstrat titlul sacru de rege. Alteori a 
păstrat numele de pritan, care arată în ce constă principala, lui funcţie. În 
alte oraşe a prevalat titlul de arhonte. La Teba, de exemplu, primul 
magistrat a căpătat acest nume; dar tot ceea ce ne spune Plutarh despre 
această magistratură ne arată că ea se deosebea prea puţin faţă de 
demnitatea de preot. Arhontele, în tot timpul magistraturii sale trebuia să 
poarte o cunună, asemenea unui preot; religia îi interzicea să-şi lase părul să 
crească lung şi să poarte asupră-i vreun obiect de fier, prescripţii ce ne 
amintesc de obligaţiile flaminilor romani. Oraşul Plateea avea, de 
asemenea, un arhonte, iar religia acestei cetăţi poruncea ca în tot timpul 
magistraturii sale să fie îmbrăcat în alb, adică în culoare sacră. 


Arhonţii atenieni în ziua când îşi începeau magistratura, se urcau pe 
acropole, având capul încoronat cu mirt, şi închinau jertfe divinității 
poliade. 


Există de asemenea obiceiul ca, în timp ce-şi exercitau funcţiile să 
poarte pe cap o cunună de frunze a. Or, neîndoielnic, cununa care a devenit 
cu timpul şi a rămas emblema puterii, nu era pe atunci decât o emblemă 
religioasă, un semn exterior ce însoțea rugăciunea şi sacrificiul. Printre cei 
nouă arhonţi, cel ce era numit rege era mai ales mai marele religiei; dar, 


totodată, fiecare dintre ceilalţi arhonţi avea de îndeplinit câte o funcţie 
sacerdotală sau avea de închinat vreo jertfă zeilor. 


Grecii îi desemnau pe magistrati printr-o expresie cu caracter general; ei 
spuneau oi en telei, ceea ce înseamnă, cuvânt cu cuvânt: cei ce aduc jertfe, 
expresie străveche care arată ce însemna la început această magistratură. 
Pindar spune despre aceste personaje că, prin ofrandele pe care le închină 
vetrei sacre, ei asigură salvarea cetăţii. 


La Roma, primul act al consulului corista în a aduce o jertfă în forum. 
Victimele erau aduse în piaţa publică; de îndată ce pontiful declara că sunt 
vrednice de a fi oferite, consulul le jertfea cu propria lui mână, în timp ce un 
crainic poruncea mulţimii să păstreze o tăcere pioasă, iar un cântăreţ din 
fluier intona melodia sacră. La câteva zile după aceea consulul se ducea la 
Lavinium, de unde veniseră penaţii romani, şi mai oferea zeilor încă o 
jertfă. 

Dacă privim mai de aproape ce-l caracterizează pe magistratul antic, 
Vedem cât de mult se deosebeşte el de şefii de state din societăţile moderne, 
în persoana sa se confundă sacerdoţiul, justiţia şi conducerea militară. El 
reprezintă cetatea, care este o asociaţie religioasă cel puţin în aceeaşi 
măsură în care este o asociaţie politică. El are în mâinile sale auspiciile, 
riturile, rugăciunea, protecţia zeilor. Un consul este uneori mai mult decât 
un om; el este mijlocitorul dintre om şi divinitate. De soarta sa este legată 
soarta publică; el este un fel de geniu tutelar al cetăţii. Moartea unui consul 
funeste republicii. 


Când consulul Claudius Nero îşi părăseşte armata pentru a sări în 
ajutorul colegului său, Titus Livius ne povesteşte cât de îngrijorată era 
Roma cu privire la soarta acesteia; căci, lipsită de căpetenie, armata este 
totodată lipsită de protecţia divină; odată cu consulul au plecat şi auspiciile, 
adică religia şi zeii... 

Celelalte magistraturi romane, care au fost oarecum succesiv desprinse 
din cea a consulatului, au reunit, ca şi el, atribuţii sacerdotale şi atribuţii 
politice, în anumite zile, cenzorul, purtând o cunună pe creştet, putea fi 
văzut cum închină o jertfă în numele cetăţii, înjunghiind cu propria-i mină 
animalul sortit sacrificiului. Pretorii, edilii curuli prezidau sărbătorile 
religioase. Fiecare magistrat trebuia să îndeplinească un act sacru; căci în 
mentalitatea anticilor, orice autoritate trebuia să aibă şi o latură religioasă. 
Numai tribunii plebei nu aduceau jertfe; de aceea nici nu erau socotiti 


adevăraţi magistrați. Vom vedea ceva mai jos că autoritatea lor era. De o 
natură cu totul excepţională. 


Caracterul sacerdotal al magistratului se vede mai cu seamă în felul în 
care este ales. Pentru antici, sufragiile oamenilor nu erau de ajuns pentru a-l 
alege pe mai marele cetăţii. Atâta vreme cât a dăinuit regalitatea primitivă, 
a părut firesc ca această căpetenie să fie desemnată prin naştere, în virtutea 
legii religioase care prescria ca fiul să-i urmeze tatălui în orice sacerdoţiu; 
naşterea părea a arăta îndeajuns voinţa zeilor. Când revoluțiile au suprimat 
pretutindeni această regalitate, oamenii par a îi căutat, pentru a înlocui 
criteriul naşterii, un mod de a-şi alege căpetenia care să fie şi pe placul 
zeilor. Atenienii, ca şi multe alte popoare greceşti au socotit că tragerea la 
sorţi este procedeul cel mai potrivit. Nu trebuie însă să ne facem o idee 
greşită despre acest procedeu, condamnând, în virtutea lui, democraţia 
ateniană. Dar pentru a înţelege bine lucrurile, trebuie să pătrundem adânc în 
gândirea anticilor. Pentru ei soarta nu este totuna cu hazardul; prin soartă se 
dezvăluie voinţa divină. 

După cum, în temple preoţii aflau de voinţa tainică a zeilor prin tragere 
la sorţi tot aşa proceda şi cetatea în vederea alegerii căpeteniei sale. Anticii 
erau convinşi că zeii îl desemnau pe cel mai vrednic dintre ei, făcând astfel 
încât numele lui, şi nu altul, să fie tras din umă. Platon exprimă tocmai 
această gândire când spune: „Despre omul pe care l-a desemnat soarta 
spunem că este iubit de divinitate şi socotim că este drept să ne conducă. 
Noi recurgem la sorţi lăsându-i pe zei să-i aleagă pe cei ce le sunt pe plac, 
în cazul tuturor magistraturilor ce au o relaţie oarecare cu lucrurile sacre”. 
Cetatea credea aşadar că magistraţii săi îi sunt dăruiţi de zei. 


Deşi sub aparente diferite, alegerea avea loc în acelaşi fel şi la Roma. 
Consulul nu trebuia să fie desemnat de oameni. Un magistrat nu putea fi 
creat în mod legitim prin voinţa şi capriciul poporului. lată deci cum era 
ales consulul. Un magistrat în exerciţiul funcţiunii, aflat, aşadar, în posesia 
sacralităţii şi a auspiciilor, arăta în care dintre zilele socotite faste trebuia 
numit noul consul. In timpul nopţii din ajunul acelei zile, acel magistrat 
stătea de veghe, în aer liber, cu ochii ţintiţi către bolta cerească, observând 
semnele trimise de zei şi rostind totodată în minte numele celor câtorva 
candidaţi la magistratură. Dacă semnele erau favorabile, zeilor le erau pe 
plac acei candidaţi. A doua zi poporul se aduna în câmpul lui Marte; acelaşi 
personaj care îi consultase pe zei prezida adunarea. El spunea cu voce tare 
numele candidaţilor pe care îi supusese la acea probă; dacă printre cei ce 


aspirau la consulat exista vreunul faţă de care auspiciile nu se arătaseră 
favorabile, îi omitea numele. Poporul nu-şi exercita votul decât asupra 
numelor ce erau rostite de cel ce prezida adunarea. Dacă acesta nu numea 
decât doi candidaţi, poporul vota în mod necesar pentru ei; dacă numea trei, 
poporul alegea între aceştia. Niciodată adunarea nu avea dreptul să voteze 
alţi oameni decât cei desemnaţi de către cel ce prezida adunarea; căci numai 
pentru aceştia fuseseră favorabile auspiciile şi numai aceştia aveau 
asentimentul zeilor. 


Acest med de a alege, care a fost practicat cu stricteţe în primele secole 
ale republicii, ne explică unele trăsături ale istoriei romane ce ne pot 
surprinde în prima clipă. Vedem, de exemplu, deseori că poporul vrea 
aproape în unanimitate să aleagă doi bărbaţi consuli, şi că totuşi nu poate; 
faptul se explică prin aceea că magistratul care prezidează adunarea nu a 
cercetat auspiciile în legătură cu aceşti doi oameni, sau prin aceea că 
auspiciile nu s-au arătat favorabile în privinţa lor. Dimpotrivă, vedem de 
mai multe ori cum poporul îi numeşte consuli pe doi oameni pe care-i urăşte 
de moarte; şi asta pentru că magistratul ce prezidează adunarea n-a rostit 
decât două nume, care, astfel stând lucrurile, trebuiau votate. Căci votul nu 
se exprimă prin da sau prin nu; fiecare sufragiu trebuie să cuprindă două 
nume proprii, nefiind cu putinţă să scrii altele decât cele ce au fost 
desemnate. Poporul căruia îi sunt înfăţişaţi candidaţii pe care îi urăşte, îşi 
poate arăta mânia, retrăgându-se, fără să voteze; dar întotdeauna, rămân în 
incintă destui cetăţeni pentru ca acei candidaţi să fie votaţi. 


Vedem astfel cât de mare este puterea celui ce prezida comiţiile, şi nu ne 
mai mirăm de expresia consacrată, creat consules, ce i se aplica acestuia şi 
nu poporului. Căci despre el, mai curând decât despre popor, se putea 
spune: creează consuli; căci el era cel ce afla voinţa zeilor. Zeii îi creau pe 
consuli dar prin mijlocirea lui. Poporul nu deţinea decât puterea de a ratifica 
alegerea şi, cel mult, de a alege dintre trei sau patru nume, dacă auspiciile se 
arătaseră la fel de favorabile faţă de trei sau patru candidaţi. 


Este neîndoielnic că acest med de a proceda a fost cât se poate de 
avantajos pentru aristocrația romană; dar ne-am înşela dacă am vedea aici 
doar un vicleşug pus la cale de ea. Un asemenea vicleşug nu poate fi 
conceput în secolele când se credea în acea religie. Politic, el era inutil în 
primele timpuri, de vreme ce patricienii dispuneau atunci de o majoritate In 
alegeri. Ar fi putut chiar să se întoarcă împotriva lor, investind uri singur 
om cu o putere nemărginită. Singura explicaţie ce poate fi dată acestor 


obiceiuri sau, mai bine zis, acestor rituri electorale, este aceea că toată 
lumea credea în chipul cel mai sincer că magistratul trebuie ales nu de 
popor, ci de zei. Omul ce urma a dispune de religia şi de soarta cetăţii, 
trebuia să fie desemnat de voinţa divină. 


Cea dinţii regulă privitoare la alegerea unui magistrat era cea pe care 
ne-o comunică Cicero: „Să fie numit după cum o cer riturile. Dacă la mai 
multe luni după alegere, senatul era încunoştiinţat că un anume rit fusese 
uitat sau săvârşit doar pe jumătate, acesta le poruncea consulilor să abdice, 
şi ei se supuneau. Asemenea exemple sunt foarte numeroase; şi dacă, în 
câte va cazuri, putem crede că senatul era fericit să scape de un consul 
nepriceput sau nu îndeajuns de pios, în cele mai multe, dimpotrivă, este 
vădit că el ordonă abdicarea pentru că riturile nu fuseseră întru totul 
respectate. 


Este adevărat că după ce tragerea la sorţi, la Atena, sau auspiciile, la 
Roma, îl desemnează pe arhonte sau pe consul, noul ales este supus unei 
probe menite să-i cerceteze meritele. Dar chiar şi această probă ne arată ce 
aşteaptă cetatea de la căpetenia ei; ea nu-şi dorea să fie condusă de omul cel 
mai curajos în război, cel mai iscusit şi mai drept în timp de pace, ci de 
omul cel mai iubit de zei. Intr-adevăr, senatul atenian îl întreba pe noul ales 
dacă posedă un zeu casnic, dacă face parte dintr-o fratrie, dacă are un 
mormânt de familie şi dacă îşi îndeplinea toate îndatoririle faţă de morţii. 
De ce i se puneau toate aceste întrebări? Pentru că acel om ce nu poseda un 
cult familial nu trebuia să participe la cultul naţional şi nu era apt să aducă 
jertfe în numele cetăţii. Gel ce neglija cultul morţilor săi era expus mâniei 
lor înfricoşătoare şi era urmărit de duşmani nevăzuţi. Cetatea ar fi fost 
nesăbuită dacă şi-ar fi încredinţat soarta în mâinile unui asemenea om. Ea 
voia ca noul magistrat să se tragă, după cum spune Platon, dintr-o familie 
curată. Căci, dacă vreunul dintre strămoşii săi săvârşise vreo faptă pe care 
religia o socotea nelegiuită, vatra sacră a familiei era pentru totdeauna 
prihănită, iar urmaşii acelei familii erau urâţi de zei. lată deci care erau 
principalele întrebări ce i se adresau celui ce urma a fi magistrat. Ele nu 
aveau în vedere nici caracterul şi nici inteligenţa sa. Cei ce i le puneau 
voiau mai ales să se asigure că era apt să îndeplinească funcțiunile 
sacerdotale şi că religia cetăţii nu va fi prihănită prin el. 

Obiceiul unei asemenea cercetări pare a fi existat şi la Roma. Este 
adevărat că nu ştim la ce întrebări trebuia să răspundă consulul; dar ştim 


totuşi că întrebările erau puse de pontifi, şi avem toate motivele să credem 
că se refereau la aptitudinea religioasă a magistratului24. 


e CAPITOLUL XI œe 
LEGEA ° 


La greci şi la romani, ca şi la hinduşi, legea a făcut mai întâi parte din 
religie. Vechile coduri ale cetăţii erau un ansamblu de rituri, de prescripţii 
liturgice, de rugăciuni şi de dispoziţii legislative. Regulile privind dreptul de 
proprietate şi dreptul de succesiune alternau cu regulile ce se raportau la 
jertfe, la ceremonia înmormântării şi la cultul morţilor. 


Ceea ce ne-a mai rămas din legile cele mai vechi ale Romei, numite legi 
regale, se aplică mi o dată atât cultului religios cât şi raporturilor din viaţa 
civilă. O lege îi interzice femeii vinovate să se apropie de altare; o alta 
interzicea a se servi anumite Muri de bucate în timpul ospeţelor sacre, o a 
treia arăta cum trebuie să decurgă ceremonia intrării în oraş a unui general 
victorios. Codul celor Douăsprezece Table, deşi mai recent, cuprindea încă 
tot felul de prescripţii amănunțite cu privire la riturile religioase legate de 
înmormântare. Opera lui Solon era un cod, o constituţie şi totodată un 
ritual; erau arătate aici ordinea in care trebuiau să aibă loc jertfele şi preţul 
animalelor sacrificate, riturile nupţiale şi cultul morţilor. 


Cicero, în tratatul său despre legi, propune planul unei legislaturi 
cerându-i cu totul imaginară. 


Atât în ceea ce priveşte fondul, cât şi în ceea ce priveşte forma codului 
său, el îi imită pe vechii legislatori. 

Or, iată primele legi pe care le notează: 

„nu vă apropiaţi de zei decât cu mâinile curate; îngrijiţi-vă de templele 
părinţilor şi de lăcaşul Larilor casnici; preoţii să nu se atingă în timpul 
ospeţelor sacre decât de bucatele îngăduite; — zeilor mani să li se închine 
cultul ce le este datorat”. Filosoful roman se preocupa prea puţin de vechea 
religie ce-i cinstea pe Lari şi Mani, dar el propune un cod asemănător cu 
cele străvechi, crezându-se obligat să înscrie în el şi regulile cultului 
religios. 


La Roma era un adevăr unanim recunoscut că nu puteai fi un bun pontif 
dacă nu ştiai bine dreptul şi, invers, că nu puteai şti bine dreptul dacă nu 
cunoşteai bine religia. Vreme îndelungată singurii jurisconsulţi au fost 
pontifii. Cum aproape fiecare aspect al vieţii avea un raport oarecare cu 
religia, totul era supus hotărârilor acestor preoţi, ei fiind singurii judecători 
competenţi într-un foarte mare număr de procese. Toate contestaţiile 
privitoare la căsătorie, la divorţ, la drepturile civile şi religioase ale copiilor, 
erau judecate de ei. Ei judecau cazurile de incest, ca şi cazurile de celibat. 
Adopţiunea având un raport cu religia, ea nu se putea face decât cu 
asentimentul pontifului. A face un testament însemna a rupe ordinea pe care 
religia o stabilise în privinţa succesiunii bunurilor şi a transmiterii cultului; 
de aceea, la origine, testamentul trebuia să fie automat de către pontif. 
Fiindcă limitele oricărei proprietăţi erau marcate de religie, de îndată ce doi 
vecini se aflau în litigiu, ei trebuiau să-şi pledeze cauza în faţa pontifului 
sau în faţa preoţilor numiţi fraţii arvali. lată de ce aceeaşi oameni erau atât 
pontifi cit şi jurisconsulţi, dreptul şi religia erau inseparabile. 

La Atena primul arhonte şi regele aveau aproape aceleaşi atribuţii 
judiciare ca şi pontiful roman. Arhontele avea misiunea să supravegheze 
perpetuarea cultelor casnice, iar regele, ale cărui atribuţii semănau cu cele 
ale pontifului de la Roma, deţinea conducerea supremă a religiei cetăţii. De 
aceea primul judeca toate procesele privitoare la dreptul de familie, iar cel 
de-al doilea toate delictele ce aduseseră prejudicii religiei. 


Ne apare astfel limpede felul cum s-au născut legile anticilor. Ele n-au 
fost inventate de un om. Solon, Licurg, Minos, Numa au pus în scris legile 
cetăţii lor, dar nu le-au creat. Dacă înţelegem prin legislator un om care 
creează un cod prin puterea geniului său, impunându-l celorlalţi oameni, 
acest legislator nu a existat niciodată la antici. Legea antică nu a luat naştere 
nici din voturile poporului. Gândul că numărul sufragiilor ar putea duce la 
naşterea unei legi nu s-a ivit decât foarte târziu în viaţa cetăţenilor, şi numai 
după ce se transformaseră în urma a două revoluţii. Până atunci legile se 
înfăţişează ca având un caracter străvechi, imuabil şi venerabil. Vechi ca şi 
cetatea, ele au fost instituite de întemeietorul ei odată cu instituirea vetrei 
sacre, moresque viris et moenia ponit. Întemeietorul cetăţii le-a instituit 
aşadar odată cu religia. Dar tot nu putem spune că le-a imaginat el însuşi. 
Atunci cine este adevăratul lor autor când am vorbit mai sus despre 
organizarea familiei şi despre legile greceşti sau romane care reglementau 
proprietatea, succesiunea, testamentul, adopţiunea, am observat că aceste 


legi corespundeau întru totul credințelor vechilor generaţii. Dacă punem 
aceste legi faţă-n faţă cu echitatea naturală, le aflăm adeseori în contradicţie 
cu aceasta, şi pare destul de evident că nu au fost inspirate de noţiune de 
drept absolut şi de sentimentul dreptăţii. Dar dacă punem aceleaşi legi faţă 
în faţă cu cultul morţilor şi al vetrei sacre, dacă le comparăm cu diferitele 
prescripţii ale acestei religii primitive, vom recunoaşte că legile şi religia 
sunt într-o deplină armonie. 

Omul nu a trebuit să-şi cerceteze conştiinţa şi să spună: asta e drept; asta 
nu e drept. Nu astfel s-a născut dreptul antic. Dar omul credea că vatra sacră 
în virtutea legii religioase, se transmitea din tată-n fiu; drept care aceasta a 
devenit un bun ereditar. Omul care-şi îngropase tatăl în pământul său credea 
că spiritul mortului lua pentru totdeauna în posesie acel pământ, cerându-le 
urmaşilor săi un cult veşnic drept care pământul, domeniul mortului şi locul 
jertfelor a devenit proprietatea inalienabilă a unei familii. Religia spunea: 
fiul continuă cultul, nu fiica; iar legea a spus dimpreună cu religia: fiul 
moşteneşte, fiica nu moşteneşte; nepotul de frate moşteneşte, nepotul de 
soră nu moşteneşte. Aşa s-a născut legea; ea li s-a înfăţişat oamenilor ca de 
la sine, fără ca aceştia să caute anume a o face. Legea era consecinţa directă 
şi necesară a credinţei; ea era religia însăşi, aplicată relaţiilor dintre oameni. 


Anticii spuneau că legile le veniseră de la zei. Cretanii le atribuiau pe 
ale lor nu lui Minos, ci lui Jupiter, lacedemonienii credeau că legislatorul 
lor este Apollo, şi nu Licurg. Romanii spuneau că Numa scrisese legile sub 
dictarea uneia dintre divinităţile cele mai puternice din vechea Italie, zeiţa 
Egeria. Etruscii îşi primiseră legile de la zeul Tages. Toate aceste tradiţii 
cuprind o parte de adevăr. Adevăratul legislator, la antici, n-a fost omul, ci 
credinţa religioasă pe care omul o purta în suflet. 


Legile au rămas multă vreme un lucru sacru. Chiar în perioada când s-a 
admis că voinţa unui om sau sufragiile poporului puteau crea o lege, religia 
trebuia totuşi consultată, consimţământul ei fiind necesar. La Roma se 
socotea că unanimitatea sufragiilor nu era de ajuns pentru a impune o lege: 
era nevoie ca hotărârea poporului să fie aprobată de pontifi şi ca augurii să 
ateste că zeii erau favorabili legii propuse. Într-o zi când tribunii plebei 
voiau să impună adoptarea unei legi de către o adunare a triburilor, un 
patrician le-a spus: „Cine vă dă dreptul să faceţi o lege nouă sau să vă 
atingeţi de legile existente? Voi, care nu deţineţi auspiciile, voi, care în 
adunări nu săvârşiţi acte religioase, ce aveţi în comun cu religia şi cu toate 
lucrurile sacre, printre care trebuie socotită şi legea?” 


Putem astfel lesne înţelege respectul şi dragostea pe care anticii le-au 
avut vreme îndelungată pentru legile lor. Ei nu vedeau in ele o operă 
omenească. Legile aveau o origine sacră. Când Platon afirmă că a te supune 
legilor înseamnă a te supune zeilor, el nu spune o vorbă goală. Când, în Cri- 
ton, îl arată pe Socrate dăruindu-şi viaţa numai pentru că legile i-o cer, el 
exprimă cât se poate de exact gândirea greacă, înainte de Socrate, pe stânca 
de la Termopile stătea scris: „Irecătorule, mergi şi spune Spartei că noi am 
murit aici pentru a ne supune legilor ei”. Legea, la antici a fost întotdeauna 
sacră; pe vremea regalității era regina regilor; pe vremea republicilor, regina 
popoarelor. Cel ce nu i se supunea săvârşea un sacrilegiu. 

În principiu, legea era imuabilă, de vreme ce era de origine divină. 
Legile nu erau niciodată abrogate. Puteau fi făcute altele noi, dar legile mai 
vechi dăinuiau alături de acestea, chiar dacă intrau în contradicţie unele cu 
celelalte. Codul lui Dracon nu a fost abolit prin cel al lui Solon, şi nici 
Legile Regale prin cele Douăsprezece Table. Piatra pe care era gravată 
legea era inviolabilă; cei mai puţin scrupuloşi credeau cel mult că le este 
îngăduit să o răstoarne cu faţa-n jos. Acest principiu a constituit principala 
cauză a marii confuzii ce domneşte în dreptul antic, în el se află reunite legi 
opuse, din epocile cele mai diferite, toate trebuind respectate în egală 
măsură într-o pledoarie a lui Isaios vedem doi bărbaţi certându-se pentru o 
moştenire; fiecare invocă o lege în favoarea lui; cele două legi sunt absolut 
opuse şi, totodată, la fel de sacre. Tot astfel Codul lui Manu păstrează 
vechea lege prin care este stabilit dreptul primului născut, alături de o alta, 
mai nouă, care prescrie împărţirea moştenirii între fraţi în părţi egale. 

Legea antică nu îşi arată niciodată temeiurile. De ce ar face-o? Ea nu e 
obligată să se motiveze pe sine; ea este aşa cum este pentru că aşa au făcut- 
o zeii. 

Ea nu se discută, se impune; ea este o opera de autoritate; oamenii i se 
supun pentru că ei cred în ea. Timp de mai multe generaţii, legile nu erau 
scrise; ele se transmiteau din tată-n fiu, odată cu credinţa şi cu formula de 
rugăciune. Ele erau o tradiţie sacră ce se perpetua în preajma vetrei familiei 
sau a vetrei cetăţii. 


Când au început să fie scrise, ele au fost consemnate în cărţile sacre, în 
ritualuri, printre rugăciuni şi ceremonii. Varron citează o lege străveche din 
oraşul Tusculum şi adaugă că a citit-o în cărţile sacro ale acestui oraş. 
Dionysios din Halicarnas care consultase documente originale, spune că la 


Roma, înainte de epoca Decemvirilor, puţinele legi scrise se aflau în cărţile 
sacre. Mai târziu, legea a părăsit cărţile de ritualuri, fiind scrisă separat; dar 
a existat în continuare obiceiul de a o depune în templu, sub paza preoţilor. 

Scrise sau nu, aceste legi erau totdeauna exprimate prin formule foarte 
concise, ce pot fi comparate în ceea ce priveşte forma lor, cu versetele din 
Cartea lui Moise sau cu paragrafele din cartea Legilor lui Manu. După toate 
aparențele cuvintele legii erau ritmate. Aristotel spune că înainte de 
vremurile când au fost scrise, legile erau cântate. Limba a conservat unele 
urme în acest sens; romanii numeau legile carmina, versuri, iar grecii 
nâmoi, cântece. 


Textul acestor versuri străvechi era invariabil. Dacă ai fi schimbat o 
singură literă din el, dacă ai fi deplasat un singur cuvânt, dacă ai fi 
modificat oricât de puţin ritmul, distrugeai însăşi legea, distrugând forma 
sacră sub care ea li se dezvăluise oamenilor. Legea era ca şi rugăciunea, 
care nu era bine primită de divinitate decât dacă era recitată întocmai, şi 
care devenea cuvânt nelegiuit dacă suferea fie şi cea mai mică schimbare, în 
dreptul primitiv, forma, litera înseamnă totul; omul nu trebuie să caute 
sensul sau spiritul legii. Legea nu are valoare prin principiul moral pe care 
îl exprimă, ci prin cuvintele închise în formula ei. Puterea ei stă în cuvintele 
sacre ce alcătuiesc, la antici, şi mai ales la Roma, ideea de drept era 
inseparabilă de folosirea anumitor cuvinte sacramentale. Dacă, de exemplu, 
cineva contracta o obligaţie faţă de altcineva, unul trebuia să spună: Dari 
spondes? iar celălalt trebuia să răspundă: Spondeo. Dacă aceste cuvinte nu 
erau rostite obligaţia nu era contractată. Zadarnic mai venea creditorul după 
banii daţi, debitorul nu-i datora nimic. Căci, conform dreptului antic, omul 
nu se simţea constrâns de propria-i conştiinţă sau de simţământul dreptăţii, 
ci de formula sacră. Această formulă rostită între doi oameni, stabilea între 
ei o legătură de drept. Acolo unde nu exista formulă, nu exista nici drept. 


Formele bizare ale vechii proceduri, romane nu ne vor surprinde dacă 
ne vom gândi că dreptul antic era o religie, legea un text sacru, justiţia un 
ansamblu de rituri. Reclamantul urmăreşte cu legea, agit lege. El îşi 
constrânge adversarul prin enunţul legii. Dar trebuie să ia bine seama: 
pentru a avea legea de partea sa, trebuie să o cunoască cuvânt cu cuvânt şi 
să o rostească întocmai. Dacă schimbă un singur cuvânt, legea nu mai există 
şi nu-l mai poate apăra. Caius istoriseşte povestea unui om a cărui vie 
fusese tăiată de un vecin al său; fapta era sigură; el a rostit legea. Dar legea 
spunea „copaci”, iar el a spus „vie”, drept care a pierdut procesul. 


Enunţul legii nu era însă de ajuns. Mai era nevoie şi ca el să fie însoţit 
de unele semne exterioare, care erau asemenea riturilor acestei ceremonii 
religioase numită contract sau procedură de drept. Lată de ce când vindeai 
ceva trebuia să te foloseşti de o bucată de aramă şi de o balanţă; când 
cumpărai un obiect, trebuia să-l atingi cu mâna, mancipatio; când doi 
oameni îşi disputau o proprietate, avea loc o luptă fictivă, manuum 
consertio. De aici şi formele eliberării, ale emancipării, ale acţionării în 
judecată, şi întreaga pantomimă a procedurii. 


Cum legea făcea parte din religie, ea participa la caracterul misterios al 
religiei cetăţii. Formulele legii erau tăinuite asemenea formulelor cultului. 
Legea era ţinută ascunsă faţă de străini, ba chiar şi faţă de plebei. Şi nu 
pentru că patricienii şi-ar fi dat seama că vor deţine o şi mai mare putere 
stăpânind în exclusivitate legile; ci pentru că legea, prin originea şi natura 
ei, le-a părut multă vreme oamenilor un mister în care nu puteai fi iniţiat 
decât după ce fuseseşi iniţiat în cultul naţional şi în cultul casnic. 


Originea religioasă a dreptului antic ne mai explică şi una din 
principalele trăsături ale acestui drept. Religia era pur civilă, adică proprie 
fiecărei cetăţi; de aici nu putea să decurgă decât un drept civil. Dar este 
important să desluşim sensul pe care acest cuvânt îl avea la antici. Când ei 
spuneau că dreptul este civil, jus civile, nômoi politikoi, ei nu înțelegeau 
prin aceasta numai faptul că fiecare cetate îşi avea codul ei de legi, aşa cum, 
în zilele noastre, fiecare stat îl are pe al său. Ei voiau să spună că legile lor 
nu aveau valoare şi putere de acţiune decât printre membrii uneia şi 
aceleiaşi cetăţi. Nu era, îndeajuns să locuieşti într-un oraş pentru a fi spus 
legilor lui şi a fi protejat de ele; trebuia să fii cetăţean al acelui oraş. Legea 
nu exista pentru sclav; ea nu exista nici pentru străin. Vom vedea mai jos că 
străinul care locuia într-un oraş nu putea fi aici nici proprietar, nici 
moştenitor, nici martor, nu putea face nici un fel de contract şi nici să apară 
în faţa tribunalelor obişnuite ale cetăţenilor. La Atena dacă era creditorul 
unui cetăţean nu putea să-l urmărească în justiţie pentru plata datoriei, legea 
nerecunoscând valabilitatea contractului în ceea ce-l privea. 

Aceste dispoziţii ale dreptului antic erau de o logică desăvârşită. Dreptul 
nu se născuse din ideea de justiţie, ci din religie şi nu era conceput în afara 
ei. Pentru ca să existe un raport de drept între doi oameni, trebuia să fi 
existat mai întâi între ei un raport religios, adică să celebreze aceeaşi vatră 
sacră şi să închine aceleaşi jertfe. Gând între doi oameni nu exista această 


comunitate religioasă, nici o relaţie de drept nu putea exista între ei. Or, atât 
sclavul cât şi străinul erau în afara religiei cetăţii. Un străin şi un cetăţean 
puteau să trăiască alături ani îndelungaţi, fără ca să poată fi măcar 
concepută posibilitatea de a stabili o legătură de drept între ei. Dreptul nu 
era decât unul dintre chipurile religiei. Când nu exista religie comună, nu 
exista nici lege comună. 


